
  „Sčítak!“ obušok udrel do kátra.


  Strhol sa. Uvedomil si, že zadriemal. Nemal hodinky, a tak ani netušil, koľko spal. Zoskočil z hornej postele, stiahol si rukávy a zapol vrchný gombík na ústavnej modrej košeli.


  Rev aj kovové zvuky úderov na dvere jednotlivých ciel sa vzďaľovali. Dozorca kráčal ďalej po chodbe.


  Obul sa do topánok a rýchlo po sebe napravil dokrkvanú prikrývku. Klapot bacharových podpätkov odrážajúci sa od kamennej dlažby medzitým ustal. Dorazil na koniec oddielu, potom sa otočí sa a pôjde naspäť.


  „Vstávaj,“ zatriasol spoluväzňom ležiacim pod ním.


  Spiaci chlap sa preberal len sťažka. Hlavu mal zaborenú do vankúša a nezrozumiteľne mrmlal.


  „Pohni! Ide Fúzač. Netreba ho nasrať,“ snažil sa ho posúriť. Za ten čas, čo tu bol, už stihol poznať po hlase všetkých bacharov z bloku C. Fúzač patril k najhorším.


  Mrmlanie sa zmenilo na príval cigánskych nadávok. Nebolo ťažké domyslieť si, čo asi znamenajú a komu sú určené.


  Ostatní štyria boli hore. Sedeli za stolíkom a hrali karty. Dokopy ich tu v tejto konzerve, ako svojej cele hovorili, bolo šesť.


  „Môže mi vyfajčiť,“ zlostne zagánil ten najmocnejší z nich. Arpád Mundi, ani nie tridsaťročný, územčistý, od vyholenej hlavy až po päty potetovaný Cigán strávil od svojich šestnástich rokov za mrežami väčšinu života. Tu medzi nimi bol šéf. Nikto si nedovolil to spochybniť.


  Niekedy z neho mal pocit, že na rozdiel od ostatných mu v base nič nechýba. Naopak, videl, že práve tu, za mrežami, je konečne niekto a že si to užíva.


  Všetci sa ustrojili a každý sa postavil k svojej posteli.


  Mundi posledný. Najprv demonštratívne dofajčil a zbytočne starostlivo zahasil ušúľanú cigaretu. Zodvihol sa až tesne so zašramotením poklopu. Bola to zbytočná provokácia, no neodpustil si ju.


  Studený pohľad dozorcu na druhej strane priezoru prepátral tých pár štvorcových metrov cely a na kratučký okamih sa zastavil na každom z nich. „Mám ti nabudúce pomôcť?“ skončil s pohľadom upretým na potetovaného Cigána.


  Mundi neodpovedal.


  Bachar čakal pripravený tvrdo potrestať akýkoľvek ďalší náznak aj toho najmenšieho vzdoru.


  Sklopili hlavy. Jednoduchý psí inštinkt. Na miestach ako toto predchádza konfliktom, zabraňuje nepríjemnostiam, chráni zdravie. Po čase si ho tu až na výnimky vypestuje každý.


  Ani sa nepohli.


  Nestalo sa nič.


  Dozorca si pohŕdavo odfrkol a poklop sa zabuchol. Prvé večerné sčítanie stavu mali za sebou.


  „Kokot skurvený,“ sykol Mundi. „Stretnúť ho tak vonku.“


  Najtenší a najdengľavejší z nich sa uchechtol. Volal sa Lukáš. Spolovice mrzák s takmer chromou nohou, vyholenou hlavou, vypuklými, večne zaslzenými očami a poska kujúcim ohryzkom na vyziabnutom krku tu bol spolu s ním jediný gadžo v cele. Posunuli ho sem rovno z polepšovne, čiže detského diagnostického centra. Svojou ponižujúcou servilnosťou k najsilnejšiemu si tu doposiaľ väčšinou úspešne zachraňoval zdravú kožu.


  Okrem toho dvakrát denne drhol dlážku, čistil záchod aj umývadlo, utieral prach a na slovo počúval Mundiho príkazy. Za to ho nebil. Obmedzil sa iba na výchovné facky, ktoré mu sem-tam uštedril. A nedovolil to ani ostatným. Keď mal zvlášť dobrý deň, niekedy mu dokonca v návale veľkorysosti dovolil povysýpať popolník a našúľať si z nedofajčených špakov dve, tri cigarety. Ponižovať, urážať a vysmievať sa z neho však neprestal nikdy. Tí zvyšní tiež nie. To bola hra, ktorou si tu krátili dlhú chvíľu. Nič lepšie na zahnanie nudy nepoznali.


  A dlhých chvíľ tu mal každý naozaj veľa. Minúty sa vliekli ako hodiny. Hodiny ako celé dni.


  Tam vonku nevedel kedysi obsedieť ani v čakárni u lekára. Tu sa išiel už po prvom dni zblázniť. Jednotvárny režim si mohol skrátiť akurát tak rátaním holubov na protiľahlej streche susedného väzenského bloku. Ani písať listy už vlastne nemal komu. Akoby sa pod ním, za týmito hnusnými železnými, dvadsaťštyri hodín zamknutými dverami, ktorých odpornú olejovožltkastú farbu nevedel opísať, zľahla zem. Celý jeho život sa zrazu obmedzil iba na to, čo musel. Stratil možnosť voľby, stratil akúkoľvek možnosť rozhodovania. Z vlastnej vôle nesmel takmer nič. Ani len zhasnúť svetlo v cele. Všetko malo svoj nemenný, pevný režim.


  Vlastne dva. Ten väzenský a ten Mundiho.


  Ráno o šiestej budíček, večer o desiatej večierka. Trikrát za deň jedlo podávané cez sklápacie okno na dverách v obitých ešusoch. Zväčša smradľavá brečka, ktorú dokázal len výnimočne zjesť. K tomu na deň štvrtka drobivého chleba a kocka margarínu.


   Raz za deň mohol ísť na vychádzku. Do kutice len o málo väčšej, než bola táto, no s tým luxusom, že mala namiesto stropu pletivo, cez ktoré bolo vidieť nebo. Tam sa dali pozorovať oblaky a spolu s ostatnými tam mohol rovnú hodinu chodiť dokola popri múre. Celých desať a pol kroka tam a späť ako myš vo fľaši.


  Dvakrát do týždňa sprcha, raz za dva výmena bielizne. Vo všedné dni okolo jednej pošta. Najprv súkromná, cenzurované listy od rodiny a blízkych, neskôr služobná, uznesenia od vyšetrovateľov, prokurátorov, sudcov či exekútorov, pravidelné sčítačky a zhruba tri- či štyrikrát do mesiaca neohlásená návšteva klepkáčov.


  Vtedy museli vyjsť z cely von, postaviť sa na chodbe čelom k stene, zatiaľ čo dozorcovia údermi kovovou tyčou prekontrolovali neporušenosť mreží na oknách cely. Tvárili sa pritom smrteľne vážne a zodpovedne. Nedokázal si predstaviť, že by si niekto dal tú námahu a dokázal ich, či už cez deň, alebo v noci, nepozorovane prepíliť nejakým prepašovaným pilníkom či pílkou na železo. Najmä keď už samotným výhľadom z okna muselo byť každému, za kým sa tu raz zaklapli dvere, nad slnko jasné, že aj v prípade úspechu by sa tade dostal nanajvýš k ďalšej, ešte silnejšej mreži s vyše päťmetrovým múrom, elektrickým plotom, a k tomu všetkému priamo pod dohľadom samopalom ozbrojeného dozorcu na strážnej veži.


  Leopoldov. Nikdy by mu nenapadlo, že sa sem dostane. Ani v tom najhoršom sne nie. Všetky náhody a hlúpe okolnosti sa však spriahli proti nemu. Keď prvýkrát počul návrh na väzbu, odmietal uveriť vlastným ušiam. Keď mu ju sudca pre prípravné konanie odklepol, takmer priamo v súdnej sieni skolaboval.


  S neskrývanou iróniou v hlase ho stihli poučiť, že ju nemá chápať ako trest, ale iba ako ochranné opatrenie nutné na to, aby nemohol mariť ďalšie vyšetrovanie či utiecť niekam na kraj sveta.


  Obhajca, ktorého mu pridelili ex offo, naňho povzbudivo žmurkol. „Vydržte. Podáme sťažnosť.“


  Neušlo mu, ako po celý čas nervózne škúlil po hodinkách. Najradšej by ho poslal niekam.


  Prvé dni prežil ako v hmle. Hlava ho bolela ako črep a do žalúdka stiahnutého od nervozity nedokázal dostať ani len suchú kôrku.


  Došlo mu, že od toho dňa ho nikto nebude počúvať, nikto mu nebude veriť. Ešte ho neodsúdili a už skončil v base ako každý iný mukel. V base horšej a prísnejšej, než sú mnohé ostatné. Od toho dňa bude len číslo na identifikačnej kartičke. Hrozí mu pätnásť rokov, možno viac, a ak sa to poserie, dostane ich.


  V ten deň si prvýkrát po večierke pretiahol paplón cez hlavu a počúval, ako s nástupom tmy celá basa ožila. Desiatky hlasov na seba pokrikovali z okien cez mreže. Cez jednotlivé poschodia, cez celé bloky a dvorom sa dlho do noci niesol smiech, krik, ale aj nadávky a vyhrážky v cigánčine, slovenčine aj maďarčine. Trpezlivo počkal, až všetci zaspia, a potom od zúfalstva potichučky preplakal celý zvyšok noci. Odvtedy sa mu to stalo ešte veľakrát.

  Komisár Peter Ledecký stál uprostred rozhádzanej obývacej izby a pozeral na mŕtvolu starého muža ležiacu na dlážke. Zamyslený, navonok bez akýchkoľvek emócií, prehraboval sa v ešte stále mokrých vlasoch.


  Bol len pár blokov odtiaľto, keď ho vysielačkou vyrozumel operačný, no aj tak mu trvalo vyše hodiny, než sem dorazil. Krátka prehánka s pár centimetrami prvého tohtoročného snehu bohato stačila na to, aby takmer kompletne paralyzovala dopravu v celom meste. Zvyšných sto metrov úzkou ulicou hore musel prejsť pešo.


  Bolo tu tesno. Starý vlhký malometrážny byt bol cítiť typickou starinou a pre tých, čo to dokázali identifikovať, aj krvou. Ešte pomerne čerstvou s typicky sladkastou vôňou a zvláštne kovovou príchuťou.


  Dvaja kriminalistickí technici v bielych jednoúčelových sterilných overaloch s označením bratislavského krajského policajného riaditeľstva na chrbtoch zatiaľ ešte len hľadali najvhodnejšie miesto, kde by zložili svoje objemné kufre. Tretí z nich bol v civile a vystačil si len s návlekmi na topánkach a chirurgickými rukavicami. S fotoaparátom v rukách sa snažil zachytiť čo možno najlepší detail vypáčeného sekretára.


  Niekde na medziposchodí začul vyšetrovateľa.


  Vzdychol. Už teraz si v malej izbe začínali navzájom zavadzať. Snažil sa ešte aspoň na chvíľu nevnímať všetok ruch naokolo. Pohľadom sa zastavil na tmavočervenej škvrne vsakujúcej do hrubého koberca. Na okrajoch už začala zasychať. O kus ďalej ležala prázdna nábojnica. Aj z miesta, kde stál, dokázal určiť kaliber, no napriek tomu podišiel bližšie, aby sa presvedčil. Nemýlil sa. Sedem, šesťdesiatpäť Browning.


  „Z môjho hľadiska je to, myslím, celkom jasné,“ vyrušil ho lekár.


  Takmer zvedavo si ho obzrel.


  Bol nový, v ústave súdneho lekárstva ešte len začínal, ale už sa s ním stretol. Mohol mať okolo tridsiatky, no aj tak sa pri pohľade naňho nevedel ubrániť myšlienke, že je na svoju prácu primladý. Márne sa pokúšal spomenúť si na jeho meno.


  „Príčinou smrti je strelné poranenie v oblasti hrudníka,“ skonštatoval.


  Pristúpili bližšie a obaja sa zohli nad telom. Bolo pol tretej poobede, ale pre zatiahnutú oblohu sem z ulice dopadalo len málo svetla.


  „Strela ostala v tele. S najväčšou pravdepodobnosťou zasiahla priamo srdce, možno aortu,“ ukazoval. „Uvidíme na pitve, ale v každom prípade to nemení nič na veci, že by tomu starkému nepomohol ani ten najvčasnejší a najkvalifikovanejší lekársky zákrok.“


  Detektív prikývol. Všetko bolo úplne zrejmé. „Kedy?“ opýtal sa.


  Lekár sa vzpriamil, založil si ruky vbok a chvíľu rozmýšľal. „Doobeda. Nie dlhšie ako tri hodiny,“ zrátal a hneď pokračoval. „Bol na mieste mŕtvy. Jedna rana a koniec. Žiadne iné poranenie som nenašiel.“


  „Takže profík?“ ozval sa im za chrbtom vyšetrovateľ.


  Ledecký sa otočil od mŕtveho starčeka k mohutnému chlapíkovi v sivom kabáte, hnedom obleku a s otrasnou, ledabolo uviazanou svietivo oranžovou kravatou.


  „Nemyslím si,“ odpovedal mu namiesto pozdravu.


  Poznali sa a pracovali spolu už dlho. Major Chovanec. Pracant, bystrý, svedomitý dlhoročný policajt. Keby však na svete existovala krajina, v ktorej by trestali nevkus, vyfasoval by za svoje viazanky nepochybne doživotie.


  „Ja len, že trafiť niekoho prvou ranou priamo do srdca...“


  „... nie je z nejakých dvoch-troch metrov zasa až také ťažké,“ skočil mu do reči.


  Nemal rád predčasné závery. O profesionálnych vrahoch a nájomných pištoľníkoch zabíjajúcich podľa akéhosi nepísaného rituálu podsvetia jednou dobre mierenou ranou do srdca už vôbec nie. Podobné úvahy mohli byť podľa neho dobré akurát tak pre novinárov.


  „Aj priemerný, dokonca celkom neskúsený strelec dokáže pri troche šťastia z takej krátkej vzdialenosti trafiť človeka tam, kde je vlastne najhrubší,“ povedal Ledecký a na chvíľku sa odmlčal. „Mohol, ale možno vôbec nemusel vedieť v podobných veciach chodiť.“ Ukázal na podlahu. „Navyše, tá nábojnica, čo tu po sebe nechal...“


  Chovanec pokrčil plecami a od teoretických úvah prešiel radšej k organizačným veciam. „Okrem pár operatívcov, čo ešte behajú po bytovke a zháňajú svedkov, som všetkých z okresu poslal preč. Preberie si to krajský výjazd. Čo sa týka kvalifikácie, je to vražda ako vyšitá.“


  Ledecký postrehol jeho zachrípnutý hlas. Očividne sa uňho ozývala choroba.


  „A isto budem mať pravdu aj v tom,“ pokračoval Chovanec a kývol hlavou k vypáčenému sekretáru, „keď poviem, že lúpežná.“


  Čo sa týkalo procesného hľadiska, nebolo so skúseným vyšetrovateľom o čom polemizovať. „Kedy sa doňho pustíte?“ obrátil sa opäť na lekára.


  Mladý súdniar sa pozrel na hodinky. „Ešte dnes, ak mi ho čím skôr dáte priviezť.“


  „Fajn,“ povedal Ledecký. „Pošlem za vami technika. Zaistí mikrostopy spod nechtov a hlavne tú guľku, čo je v ňom.“


  „Mám čakať aj na niekoho od vás?“


  „Odo mňa nie,“ odpovedal detektív za kriminalistov.


  „Od nás niekoho pošlem,“ rozhodol Chovanec. Účasť vyšetrovateľa na pitve sa obísť nedala.


  „Tak potom o nejakú hodinku a pol u mňa na Antolskej,“ ukončil rozhovor lekár.


  Rozlúčili sa. Chovanec mlčky pozeral na prácu technikov a Ledecký len sťažka potláčal chuť na cigaretu.


  Po niekoľkých minútach prerušil ticho vyšetrovateľ. „Podľa všetkého išiel po tomto,“ pristúpil k sekretáru. Na zemi pod ním ležala bankovka. „Vidíš?“ zafučal, ako sa k nej zohol.


  Ledecký sa nemýlil. Naozaj bol prechladnutý.


  „A tam je ešte jedna.“


  Aj on si čupol. Neboli to eurá, ani doláre. Zapozeral sa dôkladnejšie. „Staré československé koruny?“


  Chovanec prikývol. „Hej vyzerá to tak, a zrejme ich tu bolo dosť.“


  Tá bližšie k nim bola ešte predfebruárová z roku štyridsaťsedem, druhú, socialistickú dvadsaťkorunáčku s jednookým Jánom Žižkom na lícnej strane, si Ledecký ešte sám pamätal.


  S najväčšou opatrnosťou, pomáhajúc si pri tom ceruzkou, pootvoril vypáčené dvierka. Vnútri ležali poprehadzované albumy podobné tým, v ktorých filatelisti opatrujú poštové známky. Bankovky, čo našli na zemi, vypadli nepochybne z niektorého z nich.


  „Päť,“ zrátal ich.


  „A tam sú tiež.“


  V najspodnejšom regáli boli ďalšie. O niečo menšie, s menej zdobeným obalom, ale zato starostlivo zarovnané.


  „Tie však páchateľa príliš nezaujímali,“ detektív kývol na technika v ochrannom obleku.


  Pristúpil k nim, vytiahol jeden z albumov a otvoril ho. Bankovky rôznych veľkostí a farieb, jedna vedľa druhej, každá zastrčená v tenučkej fólii.


  „Ani sa ich nedotkol.“


  „Podľa všetkého nie,“ pripustil Ledecký.


  „Akoby celkom presne vedel, po čom ide.“


  Detektív neodpovedal. Na náhodu to naozaj nevyzeralo. Súčasne sa však hneď na začiatku nechcel príliš upnúť iba na jednu z možných verzií.


  „Vieš si predstaviť, akú môžu mať tie staré prachy dnes cenu?“ spýtal sa Chovanec.


  Znova žiadna odpoveď. Tentoraz preto, lebo nemal ani najmenšej potuchy.


  Vrátili sa na chodbu.


  „Aj vchodové dvere sú bez akéhokoľvek násilia a zámka sa zdá neporušená. Podľa všetkého musel poškodený svojho vraha pustiť dnu dobrovoľne,“ povedal vyšetrovateľ.


  „Kto ho našiel?“


  „Sused. Asi rovnako starý. Idem odtiaľ. Býva o poschodie vyššie. Tvoji podarení parťáci už ho vyťažujú.“


  Ledeckého to prekvapilo. Keď prichádzal, ich auto pred domom nevidel. „Myslel som, že sú ešte len niekde na ceste.“


  „Došli ešte predo mnou. Parkujú rovno vo dvore.“


  To mu mohlo napadnúť. Pripadal si ako hlupák, ktorý nevie, kde má svojich ľudí, a súčasne sa hneval na Machráka, že sa ani neunúval poslať mu esemesku.


  „Čo teda hovoríš na tie dvere?“ vrátil sa naspäť Chovanec.


  „Myslíš tým, čo hovorím na to, že ten dedo pravdepodobne pustil svojho vraha do bytu, pretože ho poznal?“


  Obaja pozerali na nevyloženú nákupnú tašku so zeleninou, položenú na nízkej skrinke v predsieni.


  „Napríklad niekoho, kto mu doniesol nákup?“


  Prikývol. „Presne tak.“


  Ledecký pokrčil plecami. „Mohol aj nemusel. Podľa mňa je nateraz celkom zbytočné o niečom takom uvažovať. Hádam neskôr. Uvidíme.“


  „Chvíľu som sa rozprával so susedou,“ pokračoval Chovanec. „Povedala, že by nikomu cudziemu neotvoril.“


  Zastavil ho posunkom ruky. „Stavím sa s tebou, o čo chceš, že len v tejto bytovke nájdeš ešte kopu ďalších, ktorí ti budú svätosväte tvrdiť to isté.“


  Jeden druhému pozerali priamo do očí.


  „Že bol nesmierne opatrný, že by len tak niekomu neotvoril... Neviem prečo, ale vždy to hovoria. A to už vôbec nerozprávam o jeho deťoch a ďalších príbuzných, ak nejakých mal. Všetci zakaždým tvrdia: Neexistuje. Nikdy.“ Potom sa na chvíľočku odmlčal. „No nemám pravdu?“


  „Hej,“ musel uznať.


  Ledecký pristúpil k dverám. „Možnože taký naozaj bol. Zatiaľ o ňom dokopy nič nevieme. Pozri, dokonca mal aj bezpečnostnú retiazku,“ rozhojdal ju. „Ale ja na takýchto obozretných deduškov a starenky moc neverím. Sám veľmi dobre vieš, koľkokrát už to bolo celkom inak. Starí ľudia sú dôverčiví a ľahko sa dajú oklamať.“


  Chovanec kýchol. „Je to pravda,“ vytiahol papierovú vreckovku. „A na mňa k tomu všetkému niečo lezie.“


  „Vidím,“ dal mu najavo, že si to všimol. „Do plánu to ako jeden z bodov, samozrejme, daj. Musíme s takou možnosťou rátať a budeme s ňou aj pracovať,“ usmial sa. „Rovnako ako s tou, že ho niekto oklamal a votrel sa mu dovnútra pod nejakou zámienkou. A nakoniec aj s tou, že to všetko môže byť celkom inak a ten vypáčený sekretár nás má iba zmiasť, aby sme si mysleli, že ide o lúpež. Čo keď nakoniec tie staré peniaze nestoja ani za fajku tabaku?“

  Asi o polhodinu odviezli telo obete. Ohliadka miesta činu bola v plnom prúde a technici spolu s Chovancom, ktorý za ňu z procesného hľadiska zodpovedal, mali plné ruky práce.


  Ledecký videl všetko, čo potreboval, a došlo mu, že minimálne nateraz tu bol zbytočný. Nemalo zmysel ďalej tu zotrvať.


  Zavolal Machrákovi. Spolu s Koreisom im ostávala necelá hodina, aby dokončili výsluch oznamovateľa. Dozvedel sa od nich, že detektívi z okresu narazili na svedkyňu, ktorá videla v inkriminovanom čase z domu vychádzať neznámeho muža. Kým mala tvár toho chlapa ešte v čerstvej pamäti, na jeho pokyn ju odviezli na Staré Mesto, aby s ňou zostavili identikit. Večer ju spolu s Machrákom plánoval vypočuť.


  Skontroloval čas. Bolo štvrť na štyri, navyše v piatok. Najvyšší čas, aby sa vrátil do kancelárie a do fajrontu dohodol so šéfom oddelenia všetko potrebné. Potreboval zostaviť tím, ktorý bude v ten deň a cez víkend pokračovať vo vyšetrovaní čerstvého prípadu. Vyčleniť sily, prostriedky a techniku a pre tých, čo potiahnu dlhšie, odsúhlasiť a podpísať nadčasy. V tomto smere neočakával zo strany vedenia ťažkosti. Pátranie po horúcej stope malo vždy obrovský význam a to, čo sa im podarí zistiť v nasledujúcich štyridsiatich ôsmich hodinách, sa môže neskôr pri ďalšom objasňovaní bezpochyby ukázať ako kľúčové.


  Dohodol sa s Chovancom. Keď tu definitívne skončia, stretnú sa všetci večer v malej zasadačke na treťom poschodí budovy krajského policajného riaditeľstva. Zbehol pár schodov a vyšiel na ulicu. Uniformovaný policajt z obvodného oddelenia stojaci pred vchodom mu zasalutoval. Už nesnežilo. Mávnutím ruky odpovedal na pozdrav a vyrazil po Beskydskej smerom k Ymce.


  Nebola to práve výstavná časť mesta. Úzke uličky, smeti z prevrátených popolníc, otlčené, počmárané chátrajúce bytové domy s dvormi a bránami trvalo páchnucimi močom, spolu s húfmi ukričaných a vzhľadom na počasie len veľmi ledabolo oblečených detí. Neďaleká hlavná železničná stanica, ktorá bola už roky takmer v dezolátnom stave, a jej priľahlé okolie s konečnou zastávkou električiek plné bezdomoveckých a feťáckych brlohov len dokresľovali už aj tak neutešený kolorit tejto časti Bratislavy.


  Prešiel telefónny zoznam v mobile. Ostávalo mu vybaviť Novotnú, jedinú ženu na oddelení vrážd. Odkedy k nim nastúpila, na jej schopnosti týkajúce sa zisťovania potrebných údajov z dostupných informačných systémov či zo sociálnych sietí, o ktorých poniektorí z nich, vrátane jeho samého, nemali často ani tušenia, si zvykli tak, že pre nich bola v tejto prvotnej fáze vyšetrovania takmer nenahraditeľná.


  Zastihol ju v kancelárii tesne pred odchodom.


  Horlivo si zapísala všetko, čo jej vedel nadiktovať. „Rozumiem,“ potvrdila mu.


  Na najzákladnejšie lustrácie to zatiaľ stačilo.


  Až keď nasadol do auta, uvedomil si, že musí ešte zavolať Hane a zrušiť plánovaný program na dnešný večer. Bola to prvá a súčasne jediná žena, ktorú si po dlhom čase, po rozvode s manželkou, pustil do života. Posledné dva mesiace už žili prakticky spolu. Mal síce svoje vlastné bývanie necelých štyridsať kilometrov od mesta, ale postupne, čím viacej času spolu ako pár trávili, sa im obom zdalo zo všetkých stránok oveľa praktickejšie, aby prespával u nej v priestrannom ružinovskom byte, v ktorom už v podstate od čias, čo si jej jediný, už dospelý syn vybojoval miesto krídelného útočníka v seniorskom A tíme hokejového klubu HC Košice, bývala sama. Na jeho dom mu čím ďalej, tým viac ostávali už len sporadické dni voľna či spoločne strávené soboty a nedele.


  Počúval, ako telefón vyzváňa. Večer sa mali zúčastniť narodeninovej oslavy jej najbližšej kolegyne z roboty. Vlastne ho na nej chcela oficiálne predstaviť. Mal pocit, že jej na tom záleží. Predvčerom mu dokonca kúpila novú košeľu. Nakoniec, bola to aj jediná jej kamarátka, o ktorej vedel, a preto vôbec s niečím takým súhlasil.


  Keď konečne zodvihla, bol stručný. Žiadne rozsiahle či podrobné vysvetľovanie by na veci aj tak nič nezmenilo.


  Nehrešila, ani mu nič nevyčítala, Ledecký iba neomylne postrehol smútok v jej hlase.


  „Je mi to ľúto,“ ospravedlnil sa. „Naozaj.“


  „To nič,“ vzdychla.


  Aj keď ju nevidel, vedel, že sa usmiala. Presne vedel ako. Iba jedným kútikom, vážne a súčasne nežne.


  „Hádam nabudúce,“ pokúsil sa.


  „To je v poriadku,“ zastavila ho. Nemala dvadsať a od začiatku vedela, s kým si začína vzťah. „Dávaj si na seba pozor.“


  Naštartoval. Dokonca sa jej zabudol opýtať, či tam pôjde sama alebo ostane doma.


  Neskôr večer pre istotu zavolá ešte raz.


  „Doriti aj s takou robotou,“ zahrešil a zaradil rýchlosť.

  Do pol piatej stihol zorganizovať všetko, čo potreboval. Tak ako predpokladal, vedúci oddelenia vrážd komisár Peteraj, pevne odhodlaný preležať pokiaľ možno nerušene celý víkend v posteli a konečne vypotiť týždeň prechádzanú chrípku, mu dal v podstate voľnú ruku.


  Nebolo to po prvý raz, čo nechal všetky nasledujúce kroky týkajúce sa postupu objasňovania čerstvého prípadu na jeho uvážení a poveril ho vedením pracovnej skupiny. Napokon, bol najstarším a najdlhšie slúžiacim detektívom na celom oddelení.


  Dopodrobna komisára oboznámil s tým, čo zatiaľ vedel. Všetko vyzeralo jasné. Zatiaľ nebol dôvod domnievať sa, že ide o niečo iné ako o učebnicový príklad lúpežnej vraždy. Nasledujúcich štyridsaťosem hodín ich čaká v podstate rutinný kolotoč vypočúvania svedkov, vyhodnocovania zaistených stôp a ďalších štandardných vyšetrovacích úkonov.


  Peteraj nemal námietky proti ničomu z toho, čo mu predostrel. Dokonca ani proti počtu ľudí, ktoré plánoval ponechať v robote, prípadne v pohotovosti, ak by sa veci pohli požadovaným smerom rýchlejšie, než sami očakávali. Súhlasil so všetkým. Nakoniec, skôr pre pokoj na duši než pre čokoľvek iné, požiadal len o to, aby bol zakaždým včas a v potrebnom rozsahu informovaný.


  Ledecký mu prisľúbil podávať pravidelné hlásenie. Nepredpokladal však, že by zbedačený, stonajúci komisár cítil v tomto stave potrebu zasahovať v budúcich dvoch dňoch do vyšetrovania tým, že by vydával rozkazy na diaľku spod vyhriateho paplóna.


  Zvyšný čas využil na to, aby sa najedol. Prvýkrát za dnešný deň. Ráno nikdy neraňajkoval a obed už nestihol.


  Šťastie, že to nevidela Hana, napadlo mu, keď čakal, kým mu donesú polievku a usrkával pritom z piva. S patričnou dávkou nevôle si musel priznať, že jeho životospráva je postupom času čoraz horšia. Káva, cigarety, tabletky proti bolesti hlavy – to všetko si deň po dni opäť začínalo vyberať svoju daň.


  Pred časom absolvoval za dramatických okolností náročnú operáciu žalúdka. Vtedy mu v nie práve najvhodnejšej chvíli, prakticky uprostred služobného zákroku, praskol žalúdočný vred a podľa vyjadrenia viacerých lekárov len tak-tak utiekol hrobárovi z lopaty.


  Zo strachu a s malou dušičkou nejaký čas dôsledne dodržiaval ich pokyny. Diéta, pravidelná strava, dokonca aj dlhé zdravotné prechádzky. Došiel až tak ďaleko, že uvažoval o tom, že si zaobstará psa. S ubiehajúcim časom a ubúdajúcim strachom sa však začalo všetko postupne vracať do starých zabehnutých koľají. K tomu, aby bol definitívne tam kde predtým, už nechýbalo veľa.


  Snažil sa aspoň jesť pomaly a každý hlt dôkladne prežúval. Krčma zatiaľ nebola plná, ale bol piatok, a tak sa dalo tušiť, že večer tu bude nad ľudské sily nájsť čo len jednu voľnú stoličku. Ako druhý chod si doprial bravčový rezeň. Prečítal noviny a dopil pivo. Na diaľku odmietol ďalšie. Vtom si všimol svoj obraz v zrkadle za barom.


  Ťahalo mu na päťdesiat. Stredne veľký, s prešediveným strniskom na brade, nedbanlivo oblečený vo vyťahanom svetri, ošúchaných džínsoch. Niekde hlboko vnútri bol čím ďalej, tým viac presvedčený, že už má všetko to, čo mal v živote urobiť, za sebou. Zdalo sa mu, že to ubehlo akosi prirýchlo.


  Nebol to ešte syndróm vyhorenia, o ktorom čoraz častejšie rozmýšľal, no viditeľne začínal strácať paru. V podobných chvíľach si v ostatnom čase začal uvedomovať, že keďže nikdy netúžil a celkom isto ani nikdy nezačne túžiť po funkcionárskej stoličke, možností jeho uplatnenia na polícii bude len ubúdať.


   Ako radový detektív sa už o pár rokov chtiac-nechtiac ocitne na samej hranici požadovaných limitov. Čím ďalej, tým menej vládal behať po nociach po meste a naháňať vagabundov, nevydržal nespať kopu hodín či preflámovať celé noci. Ani vypiť už nemohol toľko čo kedysi, aby mu nebolo na druhý deň zle ako psovi. Príde čas, keď už v ničom z toho nebude svojim kolegom stačiť. Potajomky sa z neho budú vysmievať. Uškŕňať sa za chrbtom. Čoraz častejšie cítil nervozitu z toho, čo príde.


  Možno ho Peteraj, alebo niektorý iný riaditeľ z úcty k odslúženým rokom a neodškriepiteľným desiatkam úspešne vyriešených prípadov posadí na stoličku niekam k analytikom. Možno niekam inam do tepla a sucha, ale bude ho po tom všetkom taká robota napĺňať? Bol si istý, že nie. Čo sa stane potom? Chvíľu bude žiť zo starých historiek a nakoniec sa za ním definitívne zavrie voda.


  Z ponurých úvah ho vyrušilo zvonenie telefónu. Bol to Chovanec. Temer nedočkavo zodvihol. Vlastne bol rád, že mal zrazu dôvod myslieť na niečo iné. O necelú hodinku už môže byť U dvoch levov. Všimol si, ako sa obloha znova zatiahla. Sadol do auta a natočil motor. Čakala ho robota. Ešte pár rokov ju predsa len bude zvládať.

  Žiarivky zalievali menšiu z dvoch zasadacích miestností na treťom poschodí krajského policajného riaditeľstva prenikavým, neónovo modrastým svetlom. Za oknami bola tma a vonku znova začal padať sneh. Husto a zbytočne. Bolo jasné, že sa nakoniec, tak ako zakaždým, už po pár hodinách začne topiť, aby sa na ďalší deň definitívne premenil na nenávidenú sivú mazľavú čľapkanicu, v ktorej sa budú musieť až po členky brodiť. Okrem najmenších detí sa v meste zo snehu už dávno nikto iný netešil.


  Vnútri bolo cítiť cigaretový dym a kávu. Obyčajnú z plastových šálok z automatu na chodbe. Okrem najnutnejšieho nábytku a prenosnej magnetickej tabule so zatiaľ jedinou pripnutou fotografiou zavraždeného bola miestnosť takmer prázdna. Ledecký pozrel k dverám. Konečne boli všetci. Machrák s Koreisom, jeho nerozluční parťáci, Jaroš z vedľajšej kancelárie, Novotná a Chovanec spolu s ďalším kolegom z krajského úradu vyšetrovania. A nechýbal ani šéf oddelenia kriminalistických technikov komisár Weidemann. Na mieste činu ho nevidel, teraz sa potešil, že je tu. Starý, už roky presluhujúci, večne namosúrený chlapík, pripravený sa pohádať v sekunde s kýmkoľvek, o kom usúdil, že zanedbal robotu. Bol totiž profesionál a odborník, ktorému široko-ďaleko mohol konkurovať iba málokto.


  „Čiže začneme.“ Počkal, kým si nájde miesto, zahasil cigaretu a pozrel na hodinky. Sedel radšej na stoličke v strede medzi ostatnými. Peterajovo kreslo za vrchom dlhého pracovného stola tak ostalo prázdne.


  Chovanec zalistoval v poznámkach ako prvý. „Štefan Lihan, ročník tisícdeväťstotridsaťšesť, dôchodca, bytom Nádražná trinásť,“ otočil sa, aby ukázal na tabuľu, ktorú mal za chrbtom. „Páchateľ alebo páchatelia ho dnes podľa všetkého v doobedňajších hodinách, presnejšie zatiaľ nevieme, lúpežne prepadol či prepadli, priamo v jeho byte na spomínanej adrese na prvom poschodí.“


  Vyšetrovateľ sa rozhliadol okolo seba. Keďže ho nikto nemal v pláne prerušiť, pokračoval. „Býval tam sám. Žena mu zomrela pred rokmi, deti má dve. Syna Jozefa, ten býva v Trenčíne, dcéru Máriu, teraz Vaniakovú – Bratislava, Horná sedem.“ Pozrel na Ledeckého. „Už sme ju, dá sa povedať, vyrozumeli.“


  Vedúci detektív sa zatváril nechápavo. „Ako to myslíš – dá sa povedať?“


  „Volala jej jedna aktívna suseda,“ vysvetlil. „Pribehla tesne po tebe.“


  Pochopil.


  „Dosť ju to zobralo. Nejakého slušného výsluchu zatiaľ nebola schopná. Bude doma čakať na niekoho od nás.“


  Ledecký si jeho informáciu poznačil.


  Chovanec pokračoval. Obyčajnou ceruzkou pritom podčiarkoval vlastné poznámky v zošite. „Predmetom záujmu páchateľa bola s najväčšou pravdepodobnosťou časť zbierky starých bankoviek z obdobia prvej Československej republiky. Ostatné bankovky, ani nič iné nezmizlo.“


  „Môžeme si tým byť istí?“


  Vyšetrovateľ prikývol. „Popravde, ani dokopy nemalo čo. Tých pár eur, čo mu zvýšilo z dôchodku, sa našlo a žiadnu ďalšiu hotovosť alebo azda iné cennosti ako šperky či zlato doma podľa dcéry nemal. Toľko nám ešte stihla povedať. Podľa nej chýba len jeden jediný album. Mal mať kožený červený obal a nejakú možno dokonca pozlátenú rytinu ako ozdobu, ale bližšie ju opísať nevedela. Práve o tom červenom chýbajúcom albume jej Lihan pred necelým mesiacom povedal, že je to vec, ktorá nielen jemu, ale aj im zabezpečí pokojnú starobu. Vraj niečo ako tá najlepšia životná poistka.“


  Ledecký zalovil v pamäti. „Hore v skrini ich bolo päť,“ v duchu si vybavil miesto činu. „Tie poprehadzoval. Dole štyri menšie. Tých sa páchateľ ani nechytil. Chýba jeden. Červený. Dokopy mal tých albumov teda desať.“


  „Hej, desať,“ potvrdil mu vyšetrovateľ. „Vaniaková hovorí to isté. Desať.“


  „Prečo ich nezobral viacej alebo dokonca všetky, keď už bol dnu?“


  Nikto mu neodpovedal.


  „Možno tie zvyšné bankovky nemajú takú hodnotu, aby sa mu to vzhľadom na riziko, ktoré bude musieť ešte podstúpiť, až sa svoj lup pokúsi niekde speňažiť, oplatilo,“ po chvíľke prerušil ticho Machrák. „Podľa mňa nebude sranda zbavovať sa takýchto vecí tak, aby sa to niekde skôr či neskôr neprevalilo.“


  Mlčanlivo uznali, že to znie ako celkom logická úvaha.


  „Ten Lihan bol teda zberateľ?“ zobral si slovo naspäť Ledecký a obrátil sa na Chovanca.


  Museli počkať, kým sa vysiaka.


  „V tom je práve ten vtip, že nie,“ zhúžval vreckovku a odpil si z pohára.


  „Čo teda potom uňho robili tie staré bankovky?“


  „Zhruba pred troma mesiacmi mu zbierku odkázal jeho brat, Karol Lihan. Ten zberateľ bol. Dlhé roky. Vraj dokonca natoľko vášnivý, že sa kvôli tomu ani nikdy neoženil a práve preto zomrel sám ako kôl v plote.“


  „A vieme aspoň, akú mohli mať cenu bankovky v tom chýbajúcom albume?“


  Vyšetrovateľ pokrčil plecami. „Zatiaľ nie.“ Ceruzka v jeho ruke teraz čarbala naprázdno. „Ale čakal by som,“ prebehol po všetkých prítomných pohľadom, „že asi dosť veľkú, keď už bol niekto ochotný kvôli nim vraždiť.“


  Ledecký sa zamračil. Vyzeralo to na problém. „Okrem iného teda budeme musieť zistiť, čo vlastne hľadáme.“


  „To v každom prípade,“ pripustil Chovanec. „Napadá ti ako? Jeho dcéra už nám viac nepovie.“


  „Môžeme ešte dúfať, že sa jeho brat svojou zbierkou pochválil ostatným zberateľom,“ znova sa vložil do debaty Machrák. „Možno ju mal dokonca nejako zdokumentovanú.“


  Machrák bol takmer na deň presne o desať rokov mladší než Ledecký. Sebavedomý, dobre stavaný a takmer vždy dobre naladený so záľubou v kvalitnom značkovom oblečení a ženských sukniach, teda presnejšie povedané, skôr v tom, čo sa pod nimi skrývalo. V prvom rade však spoľahlivý, ostrieľaný policajt s prekvapivo bystrým úsudkom a bezkonkurenčnou miestnou a osobnou znalosťou.


  „Čo som počul, väčšinou to tak robia. Stretávajú sa. Podľa mňa teda poznajú navzájom nielen seba, ale aj svoje poklady. Hádam ich, pre začiatok aspoň u nás v meste, nebude toľko, aby sme ich nezvládli obehnúť.“ Rozhliadol sa po ostatných.


  Na prekvapenie sa ozval Weidemann. „V tom by som mohol tuším pomôcť aj ja.“


  Ledeckého to prekvapilo. Jednak preto, že šéf technikov sa doteraz zvykol do ich pracovných debát zapájať výhradne vtedy, keď ho niekto priamo oslovil, ale hlavne preto, že nemal ani najmenšie tušenie, že by sa komisár vo svojom voľnom čase stretával so zberateľmi starých bankoviek. „Ty nejakých poznáš?“ opýtal sa predsa len trocha pochybovačne.


  „Nie, vlastne dokopy žiadnych, ale o tie staré peniaze sa tak trocha zaujímam. A hlavne,“ ukázal prstom na Machráka, „Franko má raz za čas výnimočne pravdu.“


  Zasmiali sa.


  „Tú zbierku mal zdokumentovanú,“ vytiahol niekoľko starých, už zažltnutých listov papiera. „Vyzerá to na kompletný zoznam dokonca vrátane čísiel bankoviek. Našli sme ho založený v jednom z tých albumov.“


  Pozreli na papiere, ktoré rozložil pred sebou na stole. Miestami už menej viditeľný text bol napísaný na mechanickom písacom stroji.


  „Už som to aj zhruba prešiel a porovnal s tými, čo zostali. Sedí to.“


  „Výborne,“ potešil sa Ledecký, uvedomujúc si, koľko roboty im nález zoznamu ušetril. „Potom teda môžeme presne zistiť, ktoré boli ukradnuté.“


  „Hej,“ prikývol technik. „Aj to už som pozrel.“


  „Dnes ti tuším ide karta,“ zhodnotil Machrák.


  Weidemann si ho nevšímal. Poklopal prstom po zozname. „Podľa tohto tu chýba kompletná emisia štátoviek z roku tisícdeväťstodevätnásť.“


  „Môžeme z toho odhadnúť aj jej cenu?“ opýtal sa Chovanec, pre ktorého ako pre vyšetrovateľa bola výška spôsobenej škody obzvlášť dôležitá.


  „Iba približne,“ otočil sa k nemu šéf technikov. „Nevieme, v akom boli stave. To je pre ohodnotenie dosť podstatné, ale musím povedať, že tie, čo som mal možnosť vidieť, boli veľmi slušné.“


  Na okamih to vyzeralo, že jeho odpoveď Chovanca sklamala.


  „Ale poviem vám ešte niečo,“ zodvihol zo stola jeden z listov nájdeného zoznamu. „Podľa mňa dôležité.“


  Ostatní čakali. On namiesto rozprávania začal voľnou rukou naslepo šmátrať vo svojej taške. Chvíľu trvalo, než našiel, čo hľadal. „Tu je to,“ odfúkol si, keď vytiahol malú brožúrku s bielym obalom. „To je Novotného katalóg. Taká malá biblia zberateľov bankoviek.“


  Všetci pozerali na tenkú knižočku. „Podľa toho sa dajú približne určiť ceny každej jednej bankovky, čo mal zastrelený doma. Vcelku nejde o žiadne extra rarity. Najdrahšie z tých bankoviek sa pohybujú na úrovni okolo tisíc, tisícpäťsto eur, ale ani tých nemal veľa.“


  „Takže ak ho niekto zastrelil kvôli tomu, že čakal, ako na zbierke zbohatne, tak sa mýlil a v skutočnosti zabíjal pre pár šupov,“ ozval sa Koreis.


  „Nie celkom,“ opravil ho Weidemann. „Ak mal totiž naozaj vo svojej zbierke aj túto,“ nalistoval v brožúrke obrázok červenej päťtisíckorunáčky, „a podotýkam, že v zozname ju má, čiže tam s najväčšou pravdepodobnosťou aj naozaj bola, tak sa to potom zlodejovi a vrahovi v jednom skutočne oplatilo. Tá bankovka má sama osebe hodnotu násobne vyššiu ako celý zvyšok zbierky dokopy.“


  „Koľko?“ skočil mu do reči Ledecký.


  „Okolo dvestotisíc,“ odpovedal technik bez zaváhania.


  „Dvestotisíc za dávno neplatný papierik?“ odmietal uveriť Ledecký.


  „Tlačila sa a platila krátko. Dnes existuje už len dvadsaťosem známych exemplárov. Porovnal som čísla, a to, čo je v našom zozname, medzi nimi nie je. To znamená, že by šlo o dvadsiatu deviatu.“


  Všetci prítomní ho s napätím počúvali.


  „A potom, ale to už by bol taký malý zázrak,“ pokračoval, „na celom svete je iba jedna päťtisícka, ktorá nie je perforovaná. Ak by azda náhodou mal práve tú, potom hovorme rovno o miliónoch.“


  „No prosím, pre také papieriky by som zabíjal aj ja,“ uškrnul sa Machrák.


  „Ale nemyslím si, že mal práve tú,“ schladil ho rýchlo Weidemann, „pretože to by si do zoznamu isto poznačil.“


  „Perforovaná alebo neperforovaná, ak ťa teda dobre chápem, hovoríš, že skutočne vysokú hodnotu má vlastne iba tá jedna jediná bankovka,“ chcel vedieť Ledecký.


  Starý komisár prikývol. „Chýbajú ešte dve, ktoré idú tak po dvoch tisíckach, ale ako hovorím, za vraždu podľa mňa stojí iba táto. Za tie ostatné by sa nikto nikoho strieľať neunúval.“


  Ledeckému okamžite napadlo, že už videl, ako sa ľudia pozabíjali za oveľa menej než dvetisíc eur, ale nemal vôbec v úmysle s ním na túto tému teraz polemizovať. Nakoniec, Weidemann to musel vedieť tiež.


  „Nie je však prinajmenšom zvláštne, že sa nakoniec taká vzácnosť objavila u niekoho takého obyčajného, ako bol Lihan? Chudobný dôchodca, ktorý ledva vyžije z dôchodku a býva v zašlom železničiarskom byte?“ uvažoval nahlas.


  „A ten jeho brat na tom, aspoň čo som pozeral, nebol lepšie,“ doplnil ho Chovanec.


  „Prečo by to malo byť zvláštne?“ nesúhlasil šéf technikov. „Iba vidno, že nerozumiete zberateľskej duši. V Prahe žil kedysi v jednom pavlačovom dome starček, ktorý mal doma Modrého Maurícia. Niekde inde vo svete mal vraj podobný dedko svoj chátrajúci kamrlík plný originálov od Picassa. Oproti tomu je tá naša päťtisícka úplná banalita.“


  Zasmiali sa.


  „V každom prípade si nás posunul o poriadny kus ďalej,“ vyhodnotil Ledecký jeho vedomosti ako zastupujúci šéf oddelenia. Počkal, kým sa utíšili, a hneď potom pozrel naspäť na Chovanca. Mal pocit, že je načase vrátiť sa od bankoviek k samotnej taktike a jednotlivým fázam objasňovania prípadu.


  Chovanec pochopil. „Inak, čo sa týka stôp, máme nejaké daktylky aj stery na DNA, ale ťažko povedať, či niečo z toho bude patriť páchateľovi,“ vrátil sa k poznámkam vyšetrovateľ. „Čudoval by som sa, keby nerobil v rukaviciach. A pre istotu som dal zaistiť aj zámku na dverách. Na prvý pohľad vyzerá neporušená, ale na mechanoskopii nám istotne povedia viac.“ Znova si kýchol. „Potom, samozrejme, balistika – nábojnica aj projektil.“


  „Už ho máme?“


  „Hej. Strela uviazla v chrbtici, na pitve ju už vybrali.“ Chovanec pohľadom vyhľadal technika, aby jeho slová odobril.


  Ten len prikývol.


  „Všetko už odišlo do ústavu,“ povedal Chovanec, načal ďalšie balenie papierových vreckoviek a zaklapol poznámky na znamenie, že nateraz skončil.


  Ledecký si zapálil. Zamyslene pozeral na obláčik dymu stúpajúci k stropu. „Ako sme na tom teda s vyšetrovacími verziami?“


  Otázka smerovala k Chovancovi.


  „Celkom náhodného zlodeja pristihnutého pri čine by som vzhľadom na to, čo už vieme, takmer vylúčil,“ odpovedal. „Ostali by nám tak nateraz iba dve. Po á: rodinné, prípadne osobné vzťahy maskované lúpežou. V tom prípade by šlo o úkladnú vraždu. A potom po bé: to sa mi zatiaľ javí ako najvierohodnejšia verzia, a teda že páchateľ alebo páchatelia mali jednoznačne vopred cielený úmysel zmocniť sa zbierky a poškodený ich pri krádeži vyrušil.“


  Ledecký prikývol. „Na to, koľko nás je, zatiaľ dve verzie bohato stačia. Viac by sme aj tak naraz preveriť nezvládli. Držme sa teda v rámci horúcej stopy predovšetkým bankoviek, najmä tej päťtisícky. Súčasne,“ žmurkol na Novotnú, „skúsme naďalej zisťovať všetko, čo sa dá, o jeho rodine a okolí.“


  Novotná si úlohu poznačila.


  „A čo máte vy?“ obrátil sa k Machrákovi s Koreisom.


  Odpovedal mu Machrák, starší a skúsenejší z dvojice. „Oznamovateľka je Anna Holčíková, stará pani, vyše sedemdesiat, býva tiež o poschodie vyššie. Inak, je to tá, čo videla podozrivého a robila identikit.“ Aj on si vypomáhal poznámkami. Na rozdiel od Chovancovho úhľadného zošita však boli tie jeho načarbané na všelijakých pohúžvaných kúskoch papiera, ktoré mu ako prvé prišli pod ruku. „Na stopäťdesiatosmičku volala presne o trinástej hodine dvadsiatej tretej minúte.“


  Ledeckého informácia prekvapila. „Bol som v tom, že ho našiel sused.“


  „To je správne,“ vysvetlil. „Ona len volala. V skutočnosti ho naozaj našiel on. Ale nemá telefón,“ obrátil papierik. Chvíľu trvalo, kým našiel, čo hľadal. „Ján Močko, narodený tretieho januára tisícdeväťstoštyridsať, dôchodca, bývalý železničiar. Ako väčšina starých ľudí v tom dome. Dostávali tie byty od železnice ešte za komančov. Býva rovno nad ním. Sú kamoši,“ odfúkol si, akoby ho informácia, ktorú im práve podal, celkom vyčerpala. „Teda boli,“ stihol sa opraviť.


  Ledecký mlčky pozeral na jeho záznamy. Po rokoch, čo spolu robili, ho neprekvapilo, že okrem samotného textu obsahovali aj množstvo najrôznejších čarbaníc, obrázkov a čudesných piktogramov, ktorých význam, ak vôbec nejaký mali, poznal zrejme iba sám autor.


  Machrák sa medzitým nadýchol a pokračoval. „Už roky chodia takmer každý piatok na Žilinskú, na malý trh. Okrem toho, že nakúpia nejakú zeleninu, zbehnú aj do búdy na pár deci bieleho. Stretáva sa tam taký debatný spolok dôchodcov. Kopa z nich vraj spolu chodila ešte do školy. Na trhu boli aj dnes, no s tým rozdielom, že Lihan za partiou do búdy vôbec nešiel. Močkovi povedal, že niečo má a musí súrne naspäť domov.“


  „Nepovedal čo?“


  „Práveže nie. Ani predtým mu nespomínal, že by dnes čakal návštevu alebo niečo podobné.“


  „Koľko mohlo byť hodín, keď sa rozišli?“


  Machrák pozrel na Koreisa. „Vyrazili pred ôsmou, niečo im zabral nákup, tak hádam ak išiel rovno a nikde sa po ceste nezdržal, mohol byť naspäť doma už okolo deviatej, najneskôr o štvrť na desať,“ zrátal.


  Ledecký chvíľu rozmýšľal. „Čiže tú nevyloženú tašku, čo mal v predsieni, si podľa všetkého Lihan doniesol sám,“ obrátil sa na Chovanca.


  „A vyložiť ju už ani nestihol,“ dopovedal vyšetrovateľ.


  „Vyzerá to teda tak,“ pokračoval Ledecký, „že vrah prišiel buď rovno s ním, alebo tesne po tom, čo sa vrátil.“


  Všetci do jedného mlčali.


  „Robil vždy také tajnosti? Mohol mať nejaký dôvod, prečo Močkovi nepovedal viacej?“


  Ani teraz nikto neodpovedal.


  Ledecký sa chytil za spánky. „Čo bolo ďalej?“


  „Močko sa vrátil domov,“ povedal Machrák. „A tu už to začína byť zaujímavé.“


  Vyšetrovatelia, technici a okrem Koreisa aj všetci zvyšní detektívi v zasadačke zbystrili pozornosť.


  „Po ceste mu zazvonil, ale nikto neotvoril,“ pokračoval. „Zdalo sa mu to čudné, lebo Lihanove topánky boli odložené na regáli na chodbe.“ Nebol si istý, či ho ostatní pochopili. „Sú to malé byty. Väčšina nájomníkov má skrine na topánky vonku a vyzúva sa ešte predo dvermi,“ vysvetlil pre istotu.


  Prikývli.


  „Podľa tých topánok teda mal byť doma,“ došlo Ledeckému.


  „Hej.“


  „Čiže?“


  „Nič. Išiel k sebe, postavil na polievku, ale v hlave mu to predsa len vŕtalo. Nakoniec dostal strach, či sa Lihanovi predsa len niečo nestalo.“


  „Čo si myslel, že sa mu mohlo stať?“ Na prvý pohľad sa podobná obava väčšine z nich zdala zbytočná.


  „Náš poškodený bol totiž okrem iného chorý na srdce a k tomu ešte cukrovkár,“ odpovedal Machrák. „Močko išiel teda znovu dole, zazvonil, no zasa nič. Vrátil sa po náhradný kľúč, otvoril a našiel ho. To už bolo okolo štvrť na dve. Hneď nato zburcoval susedu a volali.“


  „On mal kľúče od jeho bytu?“


  „Hej. Práve kvôli tým chorobám si ich kedysi navzájom vymenili. To znamená, že aj Lihan mal kľúče od Močka. V podstate je to logické. V ich veku sa mohlo komukoľvek z nich stať hocičo, nakoniec, ako vidno, význam to malo.“


  „Je ešte niekto, kto mal kľúče?“


  „Dcéra, tá, čo býva v Bratislave. Viac nikto.“


  „Zaistili ste ich?“


  Chovanec zodpovedný za stopy pozrel na šéfa technikov.


  „Hej, máme celkovo tri. Lihanov, dcérin a ten, čo bol u Močka. O iných, ak vôbec ešte nejaké sú, nevieme,“ potvrdil Weidemann. „Pribalili sme ich k vložke.“


  Ledecký spokojne kývol a znova sa obrátil na Machráka. „A o tej ich dohode ratovať sa takto navzájom vedel aj niekto iný?“


  Detektív zavrtel hlavou. „Pýtal som sa. Okrem nej nikto. Močko žije sám, ani rodina ho nenavštevuje. Nemal dôvod a ani komu o niečom takom vôbec hovoriť. Inak on sám ten kľúč doteraz použil vraj iba raz. Aj to pred nejakými dvoma rokmi. Lihan bol vtedy hospitalizovaný v nemocnici, tak mu išiel práve na jej žiadosť poliať kvety. Odvtedy visí na vešiaku. Nebyť dneška, možno by aj zabudol, že ho má.“


  Ledecký pozrel na Novotnú. „Tak ho poriadne preklepni. Myslím, samozrejme, hlavne príbuzenstvo, hoci aj vzdialené, deti, vnukov. Všetkých. Niekedy aj motyka vystrelí.“


  Rýchlo si jeho pokyn zapísala.


  Potom sa dočasne poverený šéf detektívov obrátil znova na Machráka s Koreisom. „Keď už sme pri tom strieľaní. Nepočul napríklad výstrel? Býva hneď nad ním. V tom starom baraku sa to musí rozliehať ako v kostole.“


  „Už som to mal na jazyku,“ usmial sa Machrák. „Nepočul,“ zmenil úsmev na smutnú grimasu.


  Ledecký jeho pokus o vtip celkom odignoroval. Rad za radom kládol ďalšie otázky. „Vedel Močko o tej Lihanovej zbierke?“


  „Hej,“ prisvedčil.


  Koreis horlivo prikývol. „Lihan sa mu totiž pochválil. A vyzerá to tak, že nielen jemu. Dokonca sa zdôveril, že ju chce dať ohodnotiť, len sa bál, aby ho niekto nepodviedol. Zháňal nejakého seriózneho znalca.“


  „A zohnal?“


  Obaja detektívi pokrčili plecami. „To už Močko nevie. Ale v každom prípade sa informácia o tých starých peniazoch rozniesla kade-tade.“


  „Chcel zbierku predať?“ opýtal sa Ledecký.


  „Ťažko povedať,“ odvetil tentoraz Koreis. „Ale asi áno. Načo by inak chcel vedieť jej hodnotu?“


  Machrák sa pohrával so škatuľkou cigariet. „Myslíte si, že mu ju brat neprezradil, keď mu zbierku odkazoval?“


  Ledecký poklopal prstami po stole. O tom sa mohli len dohadovať. V zasadačke zavládlo ticho.


  Na všeobecné prekvapenie ho ako prvý prerušil zvyčajne málovravný Jaroš. „Celkom isto prezradil. Bolo by nelogické, keby nie. Podľa mňa je tu skôr iný háčik.“


  Zdalo sa, že aj on je zachrípnutý. Ledeckému napadlo, že ak to takto pôjde ďalej, skolí ich nakoniec chrípka všetkých. „Aký?“


  Jaroš si odkašľal. „Ten, že jedna vec je, akú majú tie krámy hodnotu podľa rôznych odborníkov, katalógov a znalcov v danom odbore, druhá je, koľko za ne môže dostať niekto, kto sa ich rozhodne predať. Je asi jedno, či ide o bankovky, mince, známky, alebo čo ja viem čo ešte. Nech sú to hoci aj vrchnáky od piva. Skutočná cena akejkoľvek zbierky je pre toho, kto ju predáva, vždy iba taká, koľko mu je za ňu niekto iný ochotný v danom čase dať. To nakoniec môže byť veľký rozdiel.“


  „Chceš teda povedať, že Lihan vedel, alebo minimálne mal predstavu o tom, akú má bratova zbierka hodnotu, a chcel iba zohnať niekoho, kto mu za ňu dá čo najviac?“


  Jaroš tentoraz iba prikývol.


  „A tak sa o tom, že má tie bankovky, nepochybne dozvedeli aj iní ľudia a medzi nimi zrejme aj ten, kto ho kvôli nim zavraždil,“ vrátil sa k samotnej podstate veci Ledecký. „Okruh podozrivých sa tak aspoň trocha zužuje. Minimálne do tej miery, že vieme, ktorým smerom sa uberať. Zberatelia, priekupníci, kšeftári. Pochopiteľne, nesmieme zabudnúť zobrať do úvahy aj takú možnosť, že vraždiť nemusel priamo niekto z nich, ale s veľkou pravdepodobnosťou niekto, koho si taký človek na lúpež najal.“


  Súhlasili.


  „Ten identikit už máme?“ spomenul si na svedkyňu, ktorú dal odviezť na techniku.


  Novotná im v rýchlosti porozdávala nákresy tváre vytlačené z počítača. Posledný, čo jej ostal, prichytila magnetom na tabuľu vedľa fotky. „Máme.“


  Na obrázku bol asi štyridsaťročný, ničím výnimočný muž súmernej tváre s fúzikmi pod nosom. Podľa opisu uvedeného na spodnej časti počítačovej kresby mal mať na hlave pletenú čapicu.


  „Nakoľko si je tá...“ snažil sa Ledecký spomenúť si na meno.


  „Holčíková,“ pomohla mu.


  „Hej. Holčíková,“ prikývol. „Nakoľko odhaduje, že sa trafila?“


  „Volala som s technikom. Tá pani si je istá. Podľa nej sa ten chlap, ktorého stretla, tak na osemdesiat aj viac percent výzorom zhoduje s obrázkom, čo sa jej s technikom podarilo poskladať.“


  Ledecký pozrel na hodinky, potom na Machráka. Ostávalo im ešte ju vypočuť. „Ty už si niečo zistila?“ opýtal sa Novotnej.


  Mladá policajtka pokrútila hlavou. „Veľa nie. Ten starý nemal ani len telefón. Robím na jeho rodine, ale zatiaľ som nenarazila na nič, čo by mohlo byť zaujímavé.“


  „Začni dávať dokopy tých zberateľov. Možno majú nejaké svoje stránky, klub, čo ja viem?“


  „Oki,“ pleskla doskami o stôl.


  „Ostávajú informátori,“ obrátil sa detektív znova na všetkých. „Je možné, že sa tie ulúpené bankovky niekde objavia. Hlavne tá päťtisícka.“


  Porada sa končila.


  Ledecký sa domnieval, že nateraz prebrali všetko, čo potrebovali. Rozmýšľal, či na niečo nezabudol.


  „Každý teda vie, čo má robiť,“ naposledy ich prebehol pohľadom.


  Chovanec si na znak súhlasu len opäť kýchol.

  Machrák šoféroval a Ledecký zápasil s ovládačom kúrenia, až kým sa červeno podsvietená číslica na displeji nezastavila na prijateľných dvadsiatich stupňoch. Ešte stále husto snežilo. Na ceste sa začínalo šmýkať.


  „Stihli ste s ňou aspoň chvíľu hovoriť?“ opýtal sa.


  „Nie,“ odvetil a vyrovnal volant, až sa zadok auta vrátil naspäť do vyjazdených koľají. „Iba sme ju videli, keď ju chalani z okresu viezli na techniku. Taká malá starenka s nosom len o málo menším od chobota,“ odpovedal.


  Zasmial sa. „O starých babičkách by si tak nemal hovoriť.“


  „Zabiješ ma?“ ceril sa.


  Ledecký vzdychol. Pravú ruku si pritlačil na spánok. Počas porady veľa fajčil a teraz ho začínala bolieť hlava. „Je to zatiaľ naša jediná svedkyňa.“


  „Ak je ten chlap, čo videla, páchateľ,“ podotkol Machrák už pre zmenu vážne. „Síce si to nemyslím, ale v podstate sa tam mohol motať hocikto.“


  Ledecký mu v duchu musel dať za pravdu. „Dá sa na ňu podľa teba spoľahnúť?“


  Machrák neodpovedal hneď. Prepínal výduchy kúrenia tak, aby prúd teplého vzduchu smeroval na čelné sklo. Začínalo sa zahmlievať. Aj stierače ledva stíhali.


  V protismere stretli prvý posýpač. Najvyšší čas.


  „Myslím, že hej,“ zamyslene pokýval hlavou. „Vlastne máme šťastie.“


  „Šťastie?“


  „Áno, v tom, že v tom dome bývajú takmer samí dôchodcovia,“ vysvetlil. „V celom baraku žijú iba dve mladé rodiny s deťmi. Tí však boli v čase skutku preč. Dospelí v robote, deti v škole. Naša babka vyzerá, že má zatiaľ všetkých päť pohromade, a starší ľudia bývajú často oveľa všímavejší než mladí, čo sa v kuse niekam ponáhľajú. Hluchí, slepí, zapozeraní sami do seba. Kopa z nich by si nič nevšimla, ani keby náš lupič došiel na kamióne a nechal ho celý čas stáť rovno pred vchodom.“


  Niekoľko nasledujúcich minút bolo v aute ticho. Také ticho, že počuli, ako im pod pneumatikami vŕzga sneh.


  Blížili sa k hlavnej železničnej stanici. Na semafore svietila zelená. Premávka bola riedka. Machrák zrazu podradil. „Teraz sa pozeraj!“


  Ledecký kŕčovito zovrel opierku na dverách. Celú cestu rátal s tým, že jeho kolega urobí niečo podobné. „Ani na to nemysli!“


  Nepomohol si. V nasledujúcich sekundách služobný superb preletel križovatku riadeným šmykom.


  „To je paráda!“ zvýskol Machrák.


  „Si magor!“


  Machrák hravo vyrovnal riadenie. Auto s istotou držalo smer a bolo poznať, že nad ním ani na okamih nestratil kontrolu. „Milujem jazdu na snehu,“ nadchýnal sa.


  Ledecký škrípal zubami.


  „Nebuď taký suchár, starec,“ plesol ho parťák po pleci. „Kedy si chceš niečo podobné užiť?“


  Rozhodol sa, že mu neodpovie. Mlčal, až kým nedorazili do cieľa. Jeho parťák bol presne tým ojedinelým a vzácnym typom človeka, čo sa nikdy v živote nezmení. Chlap, ktorý ešte aj v osemdesiatke, ak sa jej teda dožije, bude svojim vnúčatám, ak bude nejaké mať, vymýšľať rovnaké psie kúsky ako tie, ktorými zabával svoje okolie už na strednej. Ledecký pozeral, ako vystúpil. Napriek všetkým vtákovinám, ktoré za tie roky, čo spolu robili, povyvádzal, napriek najrôznejším problémom, ktoré sa naňho či už jeho vlastnou vinou, alebo iba zhodou okolností neprestajne lepili ako osy na cukrík a ktoré musel často práve on prácne a zložito žehliť u šéfstva, by si už ani nedokázal predstaviť, že by mal pracovať s niekým iným. Vedel o ňom úplne všetko, tak dokonale sa poznali. Zrazu sa mu zdalo smiešne, keď videl, ako sa snaží nasilu vystrúhať na tvári previnilý výraz.


  „Dúfam len, že nebudem pri tom, až sa raz omotáš okolo nejakého kandelábra,“ podotkol.


  Vošli do domu. Stará nevýkonná žiarovka vydávala iba málo svetla. Vzdialenejšie kúty chodby sa zdali utopené v takmer úplnej tme. Chvíľu trvalo, kým si ich oči privyk li šeru.


  „Býva na druhom,“ ukázal Machrák a zamieril k schodisku.


  Dvere Lihanovho bytu na prvom poschodí ostali po odchode výjazdovej skupiny prelepené policajnou páskou označenou pečiatkou krajského úradu vyšetrovania. Keď popri nich prechádzali, všimli si náhradnú vložku zámky, ktorú namiesto pôvodnej namontoval niektorý z technikov. Nepasovala a o hodný kus vyčnievala z kovania.


  Vyšli o poschodie vyššie. Narátali štyri byty – dva na každej strane.


  „Tu je to,“ ukázal Machrák na medenú doštičku s ozdobne vyrytým menom. „Anna Holčíková.“


  Otvorila azda v zlomku sekundy po tom, čo zazvonili. Ledecký mal pocit, že ich musela čakať rovno pri dverách. Naučeným pohybom stihol ukázať odznak. Bola skutočne malá. V duchu si vybavil, ako stručne a výstižne mu ju Machrák opísal po ceste sem. Nasilu odtrhol oči od jej obrovského nosa pretkaného jemnými červenými žilkami.


  „Už som si myslela, že ste na mňa zabudli,“ pozvala ich ďalej.


  Vošli do úzkej predsiene. Už na prvý pohľad šlo dispozične o rovnaký byt, ako bol ten, v ktorom dnes doobeda došlo k vražde. Vedel tak, že dvere z neveľkej obývačky vedú do ešte menšej spálne a z opačnej strany izby sa vchádza do kuchyne. Napadlo mu, že v tomto dome budú také všetky.


  Predstavili sa.


  „Je to hrôza, čo sa stalo,“ zopla ruky. „Človek tomu ani nechce uveriť. Chudák Lihan, taký dobráčisko.“


  Ani jeden z nich na to nič nepovedal. Smrť zvyčajne maže staré hriechy, a tak po nej, až na výnimky, takmer každý ostane už len dobráčiskom.


  Počkala, kým si zavesia kabáty na vešiak, a potom ich zaviedla k stolu. „Kávu? Čaj?“ Stála vzpriamene s hlavou hore a na svoj vek sa pohybovala svižne a energicky.


  Obaja poprosili o čaj.


  Nechala ich tak a odbehla do kuchyne. Tú chvíľu využili na to, aby sa rozhliadli okolo seba. Starý lakovaný nábytok, drevený kríž zavesený na stene, vyleštené sklenené vitríny preplnené porcelánovými figúrkami. Typické pre byty obývané ľuďmi v jej veku. Nechýbal dokonca ani masívny, odhadom minimálne dvadsať rokov starý televízor s obrazovkou starostlivo prikrytou háčkovanou dečkou. Nikde nezbadali jediné zrnko prachu. Všade panoval až úzkostlivý poriadok, podfarbený príjemnou arómou sušených byliniek. Z kuchyne zacítili vôňu čerstvo upečeného koláča.


  „Stihla som napiecť, kým som vás čakala,“ vrátila sa.


  Okrem čaju pred nich na stôl položila aj tácku s nakrájaným jablkovým závinom. „Ochutnajte, je ešte teplý,“ ponúkla ich. „Jabĺčka sú z mojej záhradky. Sama ich zaváram.“


  Nebolo treba ich prehovárať.


  „Vynikajúci,“ nadchýnal sa Machrák, ktorému na nose ostalo trocha práškového cukru.


  Starenka sa usmiala. Prisadla si k stolu, narovnala zásteru a čakala.


  Ako prvý začal starší z nich. „Najprv vám chceme poďakovať za ten obrázok, čo ste dnes poobede zostavili na polícii,“ povedal s ešte plnými ústami.


  „Bolo to ako vo filme,“ znova sa usmiala. „A ten pán, čo to so mnou robil, bol velice sympatický. Išlo nám to jedna radosť.“


  „A počuli sme, že sa aj podaril,“ prehltol posledný kúsok.


  Pokrčila plecami.


  „Myslím to tak, že ten muž, ktorého ste videli, sa skutočne podobá na obrázok, čo ste zostavili.“


  „To áno,“ uistila ho. „Podobá, iba...“ zamyslela sa.


  „Čo iba?“


  „Iba nie celkom vystihuje ten jeho výraz.“


  „Výraz?“ požiadal o spresnenie.


  „Neviem, ako by som to povedala. Bolo ťažké to nakresliť. Mal taký zvláštny výraz. Akoby...“


  Obrnili sa trpezlivosťou. Boli zvyknutí, tak len čakali.


  „Akoby ho niečo vystrašilo,“ pokračovala. „Alebo skôr akoby sa niekam ponáhľal.“


  „Alebo akoby chcel odtiaľto čo najrýchlejšie zmiznúť?“ pomohol jej Machrák.


  „Tak,“ potvrdila. „Presne ako ste povedali.“


  „Skúste ho ešte raz opísať,“ vytiahol Ledecký papier a pero.


  „Už som o ňom hovorila vašim kolegom.“


  „Vieme, no je to pre nás nesmierne dôležité,“ trval na svojom.


  Uplynula chvíľa, kým začala. Napokon pozrela na Machráka. „Bol asi taký starý ako vy. Hádam aj rovnako vysoký.“ Počkala, kým si jej informáciu poznačil. „A bol štíhly. Vlastne tiež ako vy.“


  „A čo tvár?“


  „Taký normálny. Obyčajný. Nevyzeral ako nejaký kriminálnik,“ rýchlo sa prežehnala. Ak aj chcela ešte niečo dopovedať, na pár sekúnd sa k tomu nedostala.


  Vonku prešiel vlak. Hluk, ktorý spôsobil, bol taký silný, že oboch detektívov prekvapil. V malom byte sa všetko otriasalo. Sklenené výplne vo vitrínach drnčali a triasli sa aj figúrky na policiach. Až teraz si uvedomili, ako blízko sú železnice. Rozhodli sa počkať.


  „A mal fúzy,“ pokračovala, keď sa posledný vagón vzdialil. „Také svetlé. Aj vlasy mal svetlohnedé. Tu na bokoch mu trčali spod čapice.“


  „Takže mal na hlave čapicu?“


  „Áno, čapicu. Takú pletenú, čiernu.“


  „Čo mal oblečené?“


  Znova chvíľu rozmýšľala. Teraz ešte o niečo dlhšie ako predtým.


  „Červenú bundu. Takú hrubú zimnú,“ spomenula si. „Modré rifle a tuším čižmy,“ znova váhala. „Alebo počkajte, čižmy nie, skôr normálne topánky,“ nakoniec bezradne pozrela na Ledeckého. „Neviem,“ vzdychla rezignovane.


  Usmial sa a snažil sa ju povzbudiť pohľadom.


  Machrák sa zatiaľ pýtal ďalej. „Rukavice? Nevšimli ste si, či mal rukavice?“


  „Mal,“ teraz odpovedala bez zaváhania. „Rukavice mal. Kožené čierne.“


  Detektívi boli spokojní. Starenka sa zatiaľ javila ako naozaj dôveryhodný svedok.


  „Skúste si ho ešte raz vybaviť. Či si nespomeniete ešte na niečo.“ Zatiaľ čo pátrala v pamäti, využili čas a ponúkli sa ďalším kúskom koláča. Stihli ho aj dojesť, kým pokrčila bezradne plecami. „Nič také mi už nenapadá.“


  „Neniesol niečo?“ skúsil ešte Ledecký.


  Ťukla si na čelo. „Ach áno. Celkom som zabudla.“


  Obaja zbystrili.


  „Mal taký batoh prehodený cez plece.“


  „Batoh?“


  „Áno. Taký moderný, ako nosia dnes deti do školy. Nie veľký, asi takýto,“ ukázala rukami. „Čierny a hore uviazaný na šnúrku.“


  „S nápisom? S obrázkom?“


  „Nie,“ pokrútila hlavou. „Žiadny nápis som nevidela.“


  „Ťažký?“


  Chvíľu to vyzeralo, že nechápe, čo od nej chcú.


  „Či v ňom trebárs nemohol odnášať niečo ťažké z bytu pána Lihana,“ vysvetlili.


  „Bože môj,“ znova sa prežehnala. „To neviem, ale skôr nie. Len tak zľahka si ho prehodil cez seba. Nevyzeral ťažký.“


  Prvú časť jej výsluchu mali za sebou. Zatiaľ boli spokojní.


  „Kde ste ho stretli?“ Ledecký usúdil, že je čas prejsť k tomu, čo videla.


  „Priamo pred domom, keď vychádzal z brány. Dá sa povedať, že sme sa stretli rovno medzi dverami,“ odpovedala. „Ja som išla z obchodu. Iba tu spoza rohu z večierky. Išla som po knedľu. Viete, nechcelo sa mi ju robiť. Uvarila som si len tak sama pre seba troška mäska na šťave, a tam majú dobrú. Skoro ako domácu,“ takmer akoby sa ospravedlňovala, že si uľahčila robotu.


  Detektív sa usmial. Tá stará pani mu začínala byť sympatická. „Koľko bolo hodín, keď ste tam išli?“


  „Niečo po deviatej. Hádam okolo štvrť na desať.“


  „Vtedy ste ho nevideli? Myslím na chodbe, alebo pred domom.“


  „Nie, vtedy nie.“


  „Ani nikoho iného?“


  Iba pokrútila hlavou.


  „A vrátili ste sa?“


  „No, to viem celkom presne. Troška som sa tam zarozprávala. Viete, človek tu je väčšinou sám, nemá za celý deň s kým prehovoriť.“


  Ledecký prikývol na znak toho, že chápe.


  „Chcela som teda vedieť, koľko je hodín, a tak hneď ako som prišla, pozrela som na hodiny. Bolo presne pol jedenástej.“


  Machrák si jej informáciu poznačil. Uvažoval pritom, koľko jej môže trvať vyšliapať po schodoch k sebe do bytu. „Čiže ten muž vyšiel také dve-tri minútky pred pol jedenástou von z brány,“ upresnil.


  Prikývla. „Tak. Akurát začalo snežiť.“


  „A u koho bol, ste náhodou nezbadali?“


  „To nie. Ja som stála vonku. Museli sme sa jeden druhému vyhnúť. Ja som sa ešte chvíľu zdržala pri schránkach. Nikdy predtým som ho tu však nevidela. Práve preto mi to bolo čudné. Viete, rozmýšľala som, za kým tu asi tak mohol byť.“


  „Napadol vám niekto?“


  „Nie. Za tie roky sa tu v dome poznáme. Aj väčšinu príbuzných, čo sem za niekým chodia. Hovorím vám, toto bol celkom cudzí človek.“


  „Všimli ste si, kam odtiaľto išiel?“


  „No, aj to bolo zvláštne.“


  „Zvláštne?“


  „Áno. Akoby ani sám nevedel, ktorým smerom sa narýchlo vybrať. Najprv prešľapoval pred bránou, rozhliadal sa, a už keď som sa ho chcela opýtať, koho hľadá, tak si zrazu vyhrnul golier a rozbehol sa dole do mesta.“


  „Čiže on utekal?“ opýtal sa Ledecký.


  „Áno,“ kývla. „Tak ako vám hovorím. Rozbehol sa smerom dole na hlavnú cestu.“


  „Osloviť ste ho už nestihli?“


  „Nie, za okamih bol preč.“


  „Čo bolo potom?“


  „No, potom už viete. Išla som domov. Okolo jednej doletel tuná sused Močko, že našiel Lihana ležať v izbe, nech volám záchranku a políciu. Bol strašne rozrušený, ledva lapal dych, ani som mu poriadne nerozumela. Obaja sme zbehli dole a potom som volala.“


  „Boli ste dnu v byte?“


  „Len na chodbe. Odtiaľ som videla, ako leží na zemi v izbe. Videla som krv. Hrôza.“


  Všimol si, ako ju striaslo. „Bolo otvorené?“


  „Áno.“


  „Vy ste vedeli o tom, že Močko má kľúče?“


  Pokrútila hlavou. „Močko mi to spomenul až dnes, keď mi hovoril, ako ho našiel. Vraj ešte ráno boli spolu na trhu.“


  Ledecký sa rozhodol chvíľu počkať, kým položil ďalšiu otázku. Rozmýšľal nad tým, čo im doteraz povedala. Machrák si kontroloval poznámky. Medzitým prešiel ďalší vlak. Ten istý hluk. Napadlo mu, či by tak vedel bývať aj on, keby nemal na výber.


  „Zvykli by ste si,“ povedala, akoby vedela, nad čím uvažuje. „Za tie roky už by ste tie vlaky ani nevnímali.“


  Pochybovačne sa usmial. Niečomu takému neveril. „Poznali ste pána Lihana dobre?“ pokúsil sa radšej zistiť niečo o poškodenom.


  „Áno. Bývame tu roky,“ odpovedala. „Poznala som celú jeho rodinu.“


  Nechal ju rozprávať.


  „Lihan robil až do dôchodku na železnici. Zamlada rušňovodiča, neskôr nejakého majstra v dielňach. Dlho si potom ešte privyrábal ako nočný strážnik, ale posledné roky už nie. Majka, jeho žena, bola predavačka. Chúďa, ledva sa dožila päťdesiatky. Zomrela na rakovinu. Mladší syn Jožko sa hneď po škole presťahoval niekam preč z Bratislavy, ani si nepamätám, kedy som ho videla naposledy. Za otcom sem nechodil. Neviem prečo. Zato Mária, dcéra, tá ho navštevovala pravidelne. Minimálne raz do týždňa. Starala sa. Žije s rodinou niekde na okraji mesta.


  „Vnúčence má?“ napadlo Machrákovi.


  Rozmýšľala. „Jožko... deti... Neviem,“ snažila sa rozpomenúť. „Ale Mária má dve dcéry. Tá staršia bude už na strednej, mladšia ešte isto chodí na základnú. Sem-tam sem prídu s mamou aj ony, ale to skôr výnimočne. Keď, tak skôr tá menšia. Taký je život. Staršia už má isto svoje záujmy.“


  Bolo vidno, že aj ona tu v tomto malom byte žila sama. Obidvom detektívom napadlo, že rozpráva z vlastných skúseností.


  „Vedeli ste, že mal brata?“ načal Machrák.


  „Tuším mal jedného, ale viac neviem.“


  „Aký bol vlastne Lihan človek?“


  Pozbierala prázdne šálky a odniesla ich do kuchyne. Keď sa vrátila, spustila: „Odkedy mu zomrela žena a odišli deti, žil sám. Už je to dlho. Bol slušný, vedel sa o seba postarať, no bol tak trocha samotár. Taký uzavretý. Myslím, že nevyhľadával nejakú spoločnosť, skôr sa jej stránil. Ak sa vôbec sem-tam s niekým porozprával, tak s Močkom. Neviem, či tí dvaja spolu nechodili ešte do školy alebo také niečo.“


  Ledeckému v duchu napadlo, že Močka budú musieť vypočuť oveľa podrobnejšie.


  „A iné návštevy okrem dcéry?“


  Pokrútila hlavou. „To nie.“


  Usúdili, že je čas na odchod.


  „To bude asi všetko, čo sme sa vás chceli opýtať,“ zavrtel sa na stoličke Ledecký. „Ak však toho chlapa nájdeme, budeme vás ešte potrebovať.“


  Nič na to nepovedala, zdalo sa, že nad niečím roz mýšľa.


  „Pre dnešok sa rozlúčime,“ obaja vstali.


  „A s Rezáčom ste už hovorili?“ prekvapila ich otázkou.


  Ani nestihli odpovedať. Videla na nich, že nie.


  „Býva tu oproti. Poobede, po tom, ako ste odišli, mi hovoril, že doobeda počul niečo ako výstrel.“

  Pri tom, ako ich odprevádzala, ukázala na dvere oproti jej bytu. Ledecký pozrel na hodinky. Bolo neskoro.


  „Nebude už spať?“


  Pokrútila hlavou. „Kým ste prišli, ešte bol u mňa.“


  Skúsili to. Machrák zaklopal. Zvnútra sa ozval šuchot.


  „Hovorila som vám. Ešte je hore.“


  Otvoril im celkom holohlavý starček v plstených papučiach a pásikavej pyžame.


  „Polícia,“ legitimoval sa Ledecký. „Prepáčte, že rušíme.“


  Dedko prikývol na pozdrav a pohybom ruky ich pozval dnu. Ledecký sa nemýlil. Dnes sa už tretíkrát ocitol v takmer rovnakom byte.


  „Isto viete, prečo za vami ideme.“


  „Hrozná vec,“ zhodnotil domáci. Takmer šepkal, ledva mu rozumeli.


  Keď sa usadili v izbe, detektív prešiel rovno k veci: „Vraj ste počuli výstrel.“


  Dedko neodpovedal.


  Ledecký pre istotu zopakoval svoju otázku hlasnejšie.


  „Výstrel, áno,“ rukou naznačil, že rozumel už na prvýkrát. „Len som vtedy ešte netušil, že to bolo z pištole,“ povedal zamyslene.


  Obaja si ho skúmavo prezerali.


  „Akurát išiel vlak,“ vysvetlil. „Rýchlik. Myslel som si, že deti položili na koľaje zasa nejaký delobuch. Robia to často, obzvlášť teraz koncom roka. Už trénujú na Silvestra,“ poškrabal sa na holej hlave. „A budú to robiť dovtedy, kým nejaké z nich neskončí rovno pod kolesami.“


  „Okrem toho ste nezaregistrovali nič iné?“


  Znova neodpovedal.


  „Krik, hádku, hlasy...“ skúšal ho nasmerovať starší detektív.


  „Nie, nič,“ pokrútil hlavou. „Iba tú ranu.“


  „Ste si istý, že išla z Lihanovho bytu?“


  Pokrčil plecami. „Odkiaľ by to inak bolo?“


  „Pred chvíľou ste hovorili, že to mohli byť aj deti vonku.“


  „Najprv som tak myslel, ale toto bolo niečo iné. Neskôr mi došlo, že táto rana bola bližšie. Navyše deti sa málokedy uspokoja len s jedným pirátom. Dávajú ich viac za sebou. Potom to praská ako guľomet.“


  „Čiže jedna rana zvnútra domu,“ zrekapituloval Ledecký.


  „Tak, pán kapitán.“


  Neopravoval ho. Začínal sa cítiť unavený a nechcel zbytočne strácať čas. „O koľkej to bolo?“


  Dedko rozmýšľal. „Stál som v kuchyni. Išiel práve rýchlik. Dargov. Vyráža desať trinásť z hlavnej stanice a o pätnásť päťdesiattri je v Košiciach. Tu môže byť tak dve-tri minútky po tom, čo sa rozbehne. Čiže tak o štvrť na jedenásť,“ zrátal.


  Mlčali a rozmýšľali. Ak sa dalo jeho výpočtom veriť, tak by čas výstrelu sedel. Iba pár minút nato videla Holčíková z brány domu vychádzať neznámeho muža.


  Ledecký sa zapozeral na bohato zdobené starožitné hodiny na stene. Stáli.


  Domáci si všimol jeho pohľad. „Už roky nefungujú. Ale mne to neprekáža, nepotrebujem ich.“


  Ako na dôkaz sa byt otriasol hlukom. Zaznela siréna.


  „Vidíte? Zemplín. Je práve päť minút pred dvadsiatou treťou,“ zasmial sa.


  Obaja automaticky pozreli na hodinky.


  Mal pravdu. Jeho svedectvo teda mohli brať vážne.


  „Vyše štyridsať rokov som robil výpravcu. Ja mám hodiny tu,“ ukázal si prstom na čelo. „V hlave. Môj čas, to sú vlaky. Príchody, odchody. Celý život sa riadim podľa nich.“ Skúsili sa ho opýtať na Lihana. Veľa toho o ňom nevedel, a tak si ani nevypočuli nič, čo by im predtým nepovedala Holčíková. Potvrdzovalo sa to, čo sa už vopred domnievali, teda že Lihan bol uzavretý samotár a až na zopár výnimiek typu Močka a najbližšej rodiny sa ľudí stránil.


  Rozlúčili sa. Na dnešný deň toho spravili viac než dosť. Obaja boli unavení.


  „Čo na to celé hovoríš?“ opýtal sa Machrák, keď nasadli do auta.


  Ledeckému chvíľu trvalo, než odpovedal.


  Medzitým stihol kolega naštartovať a vyraziť.


  „Vyzerá to tak, že ten neznámy chlap môže naozaj súvisieť s tým výstrelom, čo počul náš sprievodca.“


  „Výpravca,“ opravil ho.


  Ledecký mávol rukou. „Sprievodca alebo výpravca, nie je to už teraz jedno?“


  „Sprievodca cvaká lístky, výpravca má červenú čapicu a máva terčíkom. Čiže to nie je jedno,“ trval zanovito na svojom.


  „Podstatné je však hlavne to, že časovo to sedí na chlp presne.“


  „Hej. Výstrel, chlap, jeden čas, jedno miesto.“


  Keď prechádzali cez Jaskový rad, prehnal sa okolo nich veľkou rýchlosťou nákladný vlak.


  Ledecký na okamih otvoril okno. „Tebe by neprekážalo bývať tak blízko rušnej železnice?“


  „Pre-čo-by-mi-to-va-di-lo?“ svoju odpoveď Machrák zanôtil na melódiu denne tisíckrát opakovanej zvučky bratislavskej hlavnej železničnej stanice.


  Jeho kolega sa od srdca rozosmial.

  Bolo doobedie a už od budíčka panoval na chodbách chaos. Výmena lôžkovín, sprchy, nákupy, všetko padlo nadnes. Horšie by to nenaplánoval ani ten najväčší idiot. Bachari nestíhali, výdaj stravy už od raňajok meškal. Všade plno nervozity, revu a šťavnatých nadávok.


  Pripomenulo mu to vojenčinu, ktorú ako jeden z posledných ročníkov ešte stihol absolvovať. Teraz budú nervózni lietať ako zduté kozy, aby potom mohli najbližšie tri -štyri dni iba zízať do steny a nerobiť nič. V ruke húžval zoznam. Dnes to bol výnimočne jeho deň.


  Vďaka tomu, že mal na účte peniaze a správu o obvinenom disponujúcom finančnými prostriedkami a nedopúšťajúcom sa v rámci výkonu svojej vyšetrovacej väzby žiadnych disciplinárnych priestupkov, mohol si vo dvoch celách prerobených na miniatúrnu predajňu raz do týždňa nakúpiť.


  Začínal byť nervózny. Zoznam toho, čo potreboval, bol dlhý. Takmer celý včerajšok strávil tým, že starostlivo posudzoval každú položku. Cukor, káva, bravčové v konzerve, keksíky, odriekaval v duchu. Mal len jeden párminútový pokus. Iba jeden na celý týždeň. Keď na niečo zabudne, jeho smola. Strohá väzenská kantína mala od Tesca na míle ďaleko a možnosť výberu z už tak zväčša niekoľkonásobne predraženého tovaru sa tu pre toho, kto sa dostal na rad až medzi poslednými, drasticky znižovala.


  „O chvíľu pôjdeš, inženierko,“ odlepil ucho od kátra Mundi. „Céčko už skončili a teraz brali dvanástku.“


  Bolo to viac zbožné želanie ako čokoľvek iné a všetci šiesti to vedeli. Dozorcovia mali svoj systém a v tomto chaose možno ešte ani len oni sami netušili, ktorú celu vyvedú na nákup ako ďalšiu v poradí.


  „Nezabudni na mňa,“ pripomenul sa mu už po niekoľkýkrát.


  Prikývol. „Neboj sa, mám to napísané.“


  Nebol na to hrdý, ale kupoval si ho. Vďaka tomu mal pokoj. Bol jediný z nich, čo mal na účte peniaze. Za mesiac mohol podľa väzenského poriadku minúť sumu rovnajúcu sa výške minimálnej mzdy. Málo z toho mal len pre seba. Jediný luxus, ktorý si dovolil, bola škatuľka guľatých, teda klasických cigariet. Zapaľoval si ich výhradne ku káve, teda dvakrát za deň – ráno a naobed, keď im spoločne s raňajkami či obedom doniesli aj horúcu vodu. Oveľa výhodnejšie bolo cigarety si šúľať. Aj to sa naučil.


  Zakaždým tak nakúpil rovných desať balení toho najlacnejšieho tabaku. Škrabal v hrdle, ale zvykol si. K tomu cukor, kávu, pár konzerv, hygienické potreby a najnutnejšiu drogériu pre všetkých. Mundimu potom ako pozornosť na miestne pomery hriešne drahé kilové balenie sušených vaječných bielkov. Neľutoval. Tých devätnásť eur a päťdesiat centov, čo za ne dal, bolo v súčasnosti nepochybne najlepšou životnou investíciou.


  Potetovaný Cigán si ich v pravidelných dávkach zarábal s cukrovou vodou. V kombinácii s každodennými sériami zhybov na improvizovanej hrazde poskladanej z narýchlo rozložených postelí deň za dňom naberal na už aj tak slušnom objeme.


  „Inženierko, toto sú tvoje samopale.“ Dlhé minúty dokázal sám seba obdivovať v odraze okennej výplne a poplieskavať sa po napnutých bicepsoch. „Kým to pôjde tak to ďalej, nikto sa tu na teba krivo nepozrie.“


  Zatiaľ to fungovalo. On mal od všetkých pokoj a Mundi prežíval nepochybne jedno z najkrajších období svojho väzenského života.


  Jediným kazom na celej veci boli vetry, ktoré z neho po tejto kúre vychádzali. Po pár týždňoch novej kúry prdel prakticky v kuse a strašlivý smrad pokazených vajec, ktorý z neho vychádzal, sa nedal prirovnať k ničomu, čo by mohol doteraz niekde zacítiť. Neraz mu v noci s tvárou hlboko zaborenou do vankúša napadlo, či sa takto nemôžu v malej, nedostatočne vetranej miestnosti nakoniec úplne zadusiť. Nepochyboval, že všetci ostatní ho v tých chvíľach za jeho starostlivosť o Mundiho svaly z hĺbky duše preklínajú. Kašľal na nich. Napokon ani oni nikdy nevyšli naprázdno. Teraz už boli druhý deň bez tabaku a napriek snahe a množstvu pokusov sa im z vedľajších ciel nepodarilo žiadny vykoňovať. Prdy sem, prdy tam, len vďaka nemu budú mať konečne zasa čo fajčiť. Dnes ho budú vynášať do nebies.


  „Štrnástka, pripraviť sa na nákup!“ ozvalo sa konečne z reproduktora na stene.


  Ožili, akoby sa to týkalo aj ich.


  Prebehol ich pohľadom. Šesť ľudí, s ktorými by vonku dobrovoľne nestrávil ani minútu. Obvinení z lúpeží, vydierania, ublíženia na zdraví či zo znásilnenia. Podaktorí z nich už po niekoľkýkrát. Odpad spoločnosti.


  Vedel, že sú tu právom. Nepochyboval o tom, že si zaslúžia tu byť. Prvé dni nimi opovrhoval. Boli mu odporní a pod vplyvom najrôznejších historiek, ktoré kedy pri najrôznejších príležitostiach v minulosti o väzení počul, sa väčšiny z nich aj bál.


  Odvtedy uplynuli týždne. Nikdy predtým by mu nenapadlo, že raz bude veci vidieť inak. Čas, čo tu strávil, ho zmenil. Stačilo niekoľko dní. Povýšenecké správanie eskortujúcich bacharov a pár prevozov na výsluch či pred sudcu – práve počas nich, počas dlhých hodín, keď bol ponižujúco spútaný medveďom, s mastnou špinavou kuklou na hlave, bolestivými otlakmi od želiezok na rukách i nohách, keď ho postrkovali sem a tam po schodoch, keď počúval ironické poznámky ozbrojeného sprievodu, keď si nemohol zapáliť alebo sa čo len trocha dôstojne vymočiť, to všetko ho priviedlo k tomu, že postupne začal z duše oveľa viac preklínať svojich strážcov ako väzňov.


  A keď ho po jednom takomto výlete konečne večer strčili naspäť do cely a Mundi mu zo skrinky vytiahol studenú kávu, ktorú mu odložili naobed, a on si k nej s nevídanou rozkošou zapálil, niečo sa zmenilo. Mal pocit, že je medzi svojimi. Zdesil sa, keď mu to došlo, bránil sa tomu, no bolo to tak.


  Teraz sa postavil bližšie k dverám.


  Lukáš mu podal plátennú tašku. „Kde toľko trčia?“ šepol pre istotu.


  Pozrel naňho. Pochopil, že aj on sa chce pre istotu pripomenúť. Oči mu žiarili ako malému decku na Štedrý večer. Tušil, že keď bude dobre, aj jemu sa z nákupu niečo ujde.


  Žmurkol, aby ho upokojil, no tak, aby to ostatní ne videli.


  V tomto drsnom svete nebolo príliš vhodné spájať sa s lúzrami, akým bol on. Vlastne ani nevyzeral ako naozajstný kriminálnik. Skôr postihnutý chudáčik, ktorého celý život bije osud. Keby nevedel, že je podozrivý z celej série brutálnych lúpežných prepadnutí invalidných stareniek, azda by ho aj ľutoval.


  V zámke zaštrngal kľúč a káter sa otvoril. Narýchlo sa upravil.


  „Poďte!“ Mohutný, takmer dvojmetrový dozorca si ho premeral prísnym pohľadom.


  Vyšiel z cely a naučeným pohybom sa s roztiahnutými nohami a rukami nad hlavou postavil čelom k stene.


  Najprv ho prehliadol, potom prezrel prázdnu tašku. „Kartičku máte?“


  Z vrecka košele vytiahol svoju identifikačnú kartu.


  Dozorca skontroloval meno. „Tak bleskom. Nebudeme tu s vami lietať celý deň.“


  Cestu poznal. Kráčal predpisovo dva kroky pred bacharom. Prešli celú chodbu, potom zostúpili o poschodie nižšie a kráčali blokom C. Tá istá dĺžka, tie isté dvere ciel s bohvie už koľkým náterom tej istej hnusne žltkastej farby po oboch stranách. Z papierových štítkov si mohol prečítať počet väzňov v každej z nich. Na konci oddelenia ostal stáť pred mrežou. Počkal, kým dozorca otvorí, a na pokyn pokračoval ďalej. Blížili sa k cieľu. Ešte jedna chodba. Rozmýšľal nad svojím zoznamom. Oproti kráčala skupina väzňov. Musel zastať a otočiť sa tvárou k stene.


  Bachari sa pozdravili. „Štrnástka?“


  „Hej.“


  „Ktorí sú ďalší?“


  „Na šestke sú traja, zober tých. Potom sa vystriedame na obed.“


  Sprievod v modrých vyťahaných teplákoch poslušne kráčajúci pred dozorcom po druhej strane chodby prešiel.


  „Tak poďme!“ rozkázal bachar.


  Prešli pár metrov a zabočili doľava. Za okienkom z hrubého skla stála predavačka. Poznal ju. Dakedy bývala v susedstve. Dokonca sa kamarátila s jeho ženou.


  Vytiahol z vrecka papierik.


  „Tak rýchlo. Nemáme tu len vás.“ Rovnako ako vtedy, keď tu na ňu narazil prvýkrát, tvárila sa, že ho ne pozná.


  Odovzdal kartičku a začal diktovať.

  V sobotu ráno sa Ledecký zobudil s pocitom, že nevstane z postele.


  „Mal by si ostať ležať.“ Z kuchyne začul Hanu, u ktorej sa včera z čisto praktických dôvodov rozhodol prespať. Hneď doobeda totiž plánoval vypočuť Lihanovu dcéru a ešte raz sa porozprávať s jeho susedom Močkom. Z jej bytu v meste to mal všade neporovnateľne bližšie. „Počuješ ma?“ ozvala sa znovu.


  „Nemôžem. Musím ísť do roboty,“ pokúsil sa o od poveď. Hrdlo ho pálilo tak, že nevládal prehltnúť. Mal pocit, že mu praskne hlava, a boleli ho azda všetky kĺby. „Ešte včera som bol v pohode,“ povedal a posadil sa. Prepotené tričko nalepené na chrbte ho nepríjemne oziabalo.


  „Budeš chorý,“ postavila sa medzi dvere a pozerala naňho s nefalšovanou dávkou súcitu.


  Napadlo mu, ako asi musí vyzerať. Prehrabol si takmer úplne mokré vlasy. To Chovanec, Jaroš a Peteraj a bohvie koľkí ešte. To oni namiesto toho, aby ostali doma, chrchlú v robote všade okolo seba, až nakoniec nakazia všetkých ostatných, v duchu hrešil na kolegov. Pre istotu však mlčal. Vopred vedel, čo by mu na to povedala.


  „Uvarila som ti čaj. Vedľa máš aspirín. To horúce šumivé je niečo ako Coldrex – to do seba hoď tiež.“


  Pozeral na ňu, až kým nezmizla v kúpeľni.


  Hodinu nato, keď absolvoval jej improvizovanú liečebnú kúru, ktorú si sám iniciatívne doplnil o dve tabletky proti boleniu hlavy a horúcu sprchu, už šoféroval neoznačený služobný superb smerom do Petržalky a konečne sa začínal cítiť ako človek.


  Včerajšia snehová nádielka sa už väčšinou definitívne roztopila a mokré cesty boli takmer prázdne.


  „Meškáš!“ Machrák ho čakal na dohodnutom mieste neďaleko panelákového domu, v ktorom býval.


  Ledecký počkal, kým sa usadí v aute. „Niečo na mňa lezie.“


  Dlhoročný kolega sa rozvalil v sedačke. „Aj tak vyzeráš,“ vyslovil bez milosti a pokúšal sa nahmatať zámku bezpečnostného pásu. „Nič by sa neposralo, keby sme ostali doma a prácu nechali na pondelok,“ vydýchol. Konečne sa ozvalo cvaknutie.


  Ledecký nepovedal nič. Nebolo treba. Obaja vedeli, že v ich robote to tak nefunguje, a už dávno boli so svojím osudom zmierení. Hrešili iba zo zvyku.


  „Tak kam pôjdeme skôr?“ odpichol sa Ledecký zo zastávky.


  „Čo povieš na tú jeho dcéru?“ rozhodol Machrák.


  Nebolo to ďaleko. Prešli po Panónskej, okolo dostihovej dráhy a po pár kilometroch odbočili vľavo. Minuli takmer celé Rusovce, až ich navigácia zaviedla až na samý okraj mestskej časti. Novostavby zväčša typických prízemných katalógových bungalovov postavených na malých štvorárových pozemkoch sa tu tisli jedna k druhej v pravidelných navzájom kolmých radoch ulíc. Bolo to moderné a žiadané bývanie.


  „Tu je to. Horná sedem,“ Machrák ukázal na zdobenú kovanú bránku.


  Obidve parkovacie miesta pred domom boli obsade né. Zastali teda na chodníku. Menovka na zvončeku súhlasila, otvoriť im však prišiel muž stredného veku a Ledeckému už na prvý pohľad neušla jeho podoba s poškodeným.


  „Vy ste od polície?“ spýtal sa.


  Legitimovali sa.


  Otvoril bránku. „Lihan,“ predstavil sa. „Jozef Lihan,“ doplnil. „Ja som syn...“ váhal. Očividne nevedel nájsť správne slovo, ktorým by označil svojho čerstvo mŕtveho otca. „A Máriin brat,“ dokončil.


  „Komisár Ledecký, vrchný inšpektor Machrák, oddelenie vrážd,“ vybavil za oboch Ledecký.


  Pohybom ruky ich pozval dnu. „Sestra mi volala, čo sa stalo. Sadol som do auta a prišiel.“ Považoval zrejme za dôležité vysvetliť im svoju prítomnosť. „Je to tragédia. Veľmi ju to zobralo. Sama by to asi ani nezvládla.“


  „Sama?“ Obom naraz napadlo, že podľa evidencií mala byť vydatá. „Jej manžel nie je doma?“


  Ostal stáť na schodíku pred dverami do domu. „Peter je... ako by som to povedal...“


  Aj oni ostali stáť. Zaujímalo ich, čo im povie.


  „Švagor nie je zlý chlap. Stará sa, veď vidíte,“ ukázal na dom. „Ale s Máriou spolu už nejaký čas nežijú. Dohodli sa tak. Pokiaľ viem, tak v pokoji. Sestra mi nikdy nehovorila, že by sa spolu hádali. Obom to asi vyhovuje. Večer tu bol. Mária mu volala, čo sa stalo, keď som došiel ja, zobral baby a išli k jeho mame.“


  Bola to zaujímavá informácia, no nateraz nemali čas sa ňou príliš zaoberať.


  Vošli dnu.


  Mária Vaniaková ich očakávala v priestrannej obývačke spojenej s kuchyňou. Bola to vysoká a až nezdravo vychudnutá žena oblečená v čiernom kostýme s nápadne bledou, plačom poznačenou tvárou a výraznými kruhmi pod očami.


  Keď sa predstavili, posadili sa za masívny drevený stôl v jedálni.


  „Viete už, kto to urobil?“ v jej unavenom pohľade sa na okamih objavil záblesk nádeje.


  Obaja detektívi na seba pozreli. Chápali, aká je pre ňu ich odpoveď dôležitá, a pri svojich skúsenostiach si vedeli domyslieť aj to, že do ich príchodu nad ničím iným ani nerozmýšľala.


  „Ešte nie,“ zobral si slovo starší z nich. „Ale robíme všetko pre to, aby sme to zistili.“


  „Prepáčte,“ ospravedlnila sa. „Stále tomu nemôžem uveriť. Celú noc som nespala.“ Rozprávala potichu, ledva ju počuli.


  „Je dobre, že ste tu teraz s bratom,“ skonštatoval Ledecký. „Potrebujete čas.“


  Z očí jej vyhŕkli slzy. Nevydržala. „Panebože, taká hrôza,“ prepukla v plač.


  Jej brat sa k nej v snahe upokojiť ju prisunul a objal ju okolo pliec.


  Počkali. Rátali s tým, že nebude ľahké viesť s ňou rozhovor.


  Vysiakala sa a vreckovku zhúžvala v ruke.


  Ledecký zamyslene pozeral na jej kostnaté ruky s tenkými dlhými prstami. „Neviete, kto mohol vášmu otcovi ublížiť?“ opýtal sa. Úmyselne sa vyhol slovám ako vražda či zabitie.


  Pokrútila hlavou. „Otec nemal žiadnych nepriateľov. A už vôbec nie takých, ktorí by ho chceli pripraviť o život.“


  „A vy?“ otočil sa k jej bratovi.


  Ten pokrútil hlavou. „Ani ja neviem o nikom.“


  „To všetko pre sprostú zbierku toho jeho čudáckeho brata. Čert mu ju bol dlžný. Priniesla nám všetkým iba nešťastie. Ani otec, ani nikto z nás sme predsa nič podobné nepotrebovali. Žili sme si dobre, nič nám nechýbalo,“ znova sa rozplakala. „Albumy, zopár starých, nepotrebných, dávno neplatných potlačených papierikov. Na čo mu to len, preboha, bolo?“ Utrela si slzu. „Na nič. A nakoniec ho to celé stálo život. Tomu hovorím prekliate dedičstvo.“


  Ledecký sa obrátil na jej brata. „Poznali ste ho?“


  „Myslíte strýka?“ Lihan si nebol istý, či správne pochopil.


  „Áno,“ prisvedčil.


  „Vlastne nie. Skoro vôbec. Sestra má pravdu, bol to naozaj čudák. S nikým sa nestretával. Ani ja, ani Mária sme ho nevideli roky.“


  „Ale o zbierke viete aj vy.“


  „To áno, jasné, viem, ale nevidel som ju. Ani nechcem vidieť. V tomto súhlasím so sestrou.“


  Ledeckého to prekvapilo. „Kedy ste boli naposledy s otcom?“


  Lihan mladší sa poškrabal na hlave. „Tak pol roka dozadu. Niekedy v lete.“


  „Dosť dlhý čas.“


  „Podnikám. Som veľmi zaneprázdnený. Viete, ako to chodí.“


  Ledecký neodpovedal. Napadlo mu, kedy naposledy sa so svojím synom videl on sám. Vyšlo mu, že je to viac ako trištvrte roka. Naposledy sa za ním Erik zastavil niekedy na jar cestou z Londýna, kde posledné roky trvalo žil. Chtiac-nechtiac si musel priznať, že od rozvodu a Erikovho odchodu do Anglicka sú ich vzťahy čím ďalej, tým viac formálne.


  Lihan mladší pokračoval. „Dohodli sme sa so sestrou, že sa o otca vo všetkom postará. Navyše bol ešte celkom samostatný, nepotreboval dennú opateru.“


  „Chodila som k nemu tak raz, dvakrát do týždňa. Z času na čas aj cez víkend,“ potvrdila sestra jeho slová.


  „Mal kamarátov?“ vložil sa po prvý raz do výsluchu Machrák.


  Svoj pohľad presunula od Ledeckého k nemu. „Ani nie,“ rozmýšľala nad odpoveďou. „V dome mal pána Močka. S tým sa priatelil dlho. Iných kamarátov, ako hovoríte, nemal, teda aspoň o žiadnych neviem. Možno na tom trhu, kam chodievali raz do týždňa. Vždy v piatok.“


  „Okrem pána Močka teda nepoznáte nikoho z nich?“


  „Nie,“ pokrčila plecami. „Nepoznám.“


  „Čiže ani neviete, či sa s tou zbierkou niekomu pochválil?“


  Znova sa vysiakala. „Viem, že o nej viacerým ľuďom povedal, ale komu konkrétne, to nie.“


  „A viete aj prečo?“


  Prikývla. „Chcel vedieť, koľko by za ňu dostal, keby ju predal.“


  „Nevedel, akú mala cenu?“


  „Brat mu hovoril, že možno aj dvestotisíc či tak nejako. Aspoň tak mi otec povedal.“


  „To je dosť peňazí,“ nadhodil Machrák.


  „Podľa mňa je to hlúposť,“ mávla rukou. Jeho brat bol polovičný blázon a obyčajná tlčhuba. Kto by mu toľko za niečo také zbytočné, ako sú neplatné peniaze, dal?“


  „Tak či tak, približne to vedel. Možno teda už skôr zháňal kupca,“ skúsil Machrák. „Nespomínal pred vami nič také?“


  Zhlboka vydýchla a založila si ruky na stole. „Nedáte si kávu?“ Zdalo sa, že aspoň nateraz sa upokojila.


  Obaja odmietli.


  „Poviem vám to takto,“ rozhodla sa nakoniec odpovedať na Machrákovu otázku. „Nezaujímala som sa o tú hlúpu zbierku, skôr, ako som vám už povedala, ma to celé od samého začiatku hnevalo. Otec sa v poslednom čase zmenil. Práve kvôli nej. Nikdy sme neboli bohatí, ale žili sme si dobre. Veď sa pozrite,“ ukázala okolo seba. „Máme všetko, čo potrebujeme. A on? Zrazu akoby sa zbláznil. O ničom inom ako o peniazoch nerozprával. Na staré kolená! Celý život nič, a teraz toto. Trápilo ma to. Nikdy taký nebol. Pre pár sprostých, dávno neplatných bankoviek. Jeho brat kvôli nim žil celý život ako žobrák. Aj jemu vlastne zničili život. Nič okrem toho nevidel. Nikde nebol,“ pohŕdavo mávla rukou. „Tie sprosté krámy nosia len nešťastie. Navyše, už som vám povedala, že aj tak neverím, že by sa na svete našiel niekto, kto by za ne vôbec niečo dal. Načo by už dnes komu boli?“


  Nemali v pláne protirečiť jej. Potrebovali ju však vrátiť naspäť k faktom.


  „Skúste si spomenúť, či sa vám medzi rečou predsa len nezmienil o niekom ďalšom, s kým sa o zbierke bavil,“ skúsil znova Ledecký. „Je to dôležité,“ nástojil.


  Zavrela oči a dlhé ukazováky si pritlačila na spánky. Rozmýšľala.


  Kým čakali, jej brat vstal a nalial jej pohár vody. „Vy si naozaj nič nedáte? Čaj, minerálku? Niečo ostrejšie?“ obrátil sa na nich.


  Znova odmietli. V miestnosti zavládlo ticho. Bolo počuť len praskanie dreva v kozube.


  „Tuším si predsa len niečo vybavujem,“ ozvala sa konečne.


  Obaja detektívi ju prebodli sústredeným pohľadom.


  „Otec spomínal nejakého starožitníka. Zhruba pred dvomi týždňami. Preto mi to možno hneď nenapadlo.“


  „Starožitníka?“


  „Áno,“ poklopala prstom po stole. „Ale hovoril o ňom niečo v tom zmysle, že je to starý podvodník.“


  „Viete, ktorý by to mal byť?“


  Pokrútila hlavou. „Nie, ale skúste sa opýtať pána Močka. Ak tam rovno neboli spolu, potom mu o ňom otec isto hovoril.“


  Machrák si urobil poznámku.


  „A potom ešte hádam...“ pokračovala. „Viem, že sa snažil zistiť, či tí zberatelia nemajú niečo ako klub, spolok alebo také niečo. Podľa mňa sa chcel asi rozprávať s niekým, kto sa v podobných veciach vyzná.“


  „A našiel niekoho?“


  „To neviem, ale spomínal nejakú burzu či niečo také.“


  „Burzu?“


  „Áno hovoril o burze. Tuším v Rači. Mala byť v nedeľu. Chystal sa tam.“


  „Myslíte minulú nedeľu?“


  Prikývla „Áno.“


  „A bol tam?“


  „Neviem.“


  Ledecký sledoval, ako jej zvlhli oči. V ruke opäť húžvala vreckovku.


  „Tento týždeň sme mali v robote kontrolu. Nevedela som, kam skôr skočiť. Robila som inventúry. Plánovala som sa za ním zastaviť až dnes,“ preskočil jej hlas. „Už som sa s ním nestihla porozprávať.“ Nechýbalo veľa, aby sa znova rozplakala.


  Obaja mali pocit, že už z nej viac nedostanú.

  Hneď za bránkou hodil Ledecký Machrákovi kľúčiky od auta. Nebolo na tom nič neobvyklé. Keď boli spolu, zvyčajne šoféroval on. Sám sa uvelebil na mieste spolujazdca.


  „Tak ešte toho Močka,“ vzdychol, kým si našiel správnu polohu. „Potom končíme.“


  Vyrazili naspäť do centra.


  Ledecký vytiahol telefón, aby zavolal Novotnej. Zdvihla takmer okamžite. „Ako si na tom, Janka?“ Odpustil si pozdrav a podobné zdvorilostné formality. Namiesto toho zapol reproduktor, aby počul aj jeho kolega.


  „Čo sa dalo, to mám. Veľa toho však nie je. Zaujímavého už vôbec nie.“


  „Uvidíme,“ povzbudil ju Ledecký. Sám si v duchu prehrával priebeh práve skončenej návštevy.


  „Čím mám začať?“ opýtala sa.


  „Najprv rodinou.“


  „Tak tam nič... myslím si,“ povedala a na chvíľku sa odmlčala. Predpokladali, že listuje v papieroch.


  „Syn a dcéra. Manželka mu zomrela pred rokmi, brat len nedávno. Iných súrodencov nemal. Syn je ženatý, má dve deti: desaťročného chlapca a trinásťročné dievča. Dcéra tiež vydatá, teraz Vaniaková. Majú dve dievčatá, desať- a štrnásťročné. Všetko bezúhonní ľudia, bez záznamov.“


  „Toho Vaniaka preklepni poriadne. Zisti všetko, čo k nemu zistiť vieš. Čo robí, firmy, dane, spoločníkov, dlhy – veď ti nemusím hovoriť. Jednoducho všetko, čo dokážeš.“


  „Vaniak, Vaniak...“ opakovala si skôr pre seba. „Myslíš manžela Lihanovej dcéry?“


  „Hej, toho.“


  Nepýtala sa prečo a ani on zatiaľ nepovažoval za potrebné vysvetľovať viac.


  „Pozriem ho,“ iba potvrdila, že rozumela.


  Ledecký sa pýtal ďalej: „Niekto zo širšieho okruhu? Známi, známi známych?“


  „Robím na tom, ale zatiaľ nič. Pozerám vzdialených príbuzných. Žiadna čierna ovca mi doteraz nevyskočila.“


  Ledecký začínal mať blízko k názoru, že rodinu a najbližších príbuzných budú môcť o pár dní z okruhu podozrivých definitívne vylúčiť.


  „A čo si zistila o našich tichých bláznoch?“ zakričal spoza volantu Machrák.


  Zasmiala sa. „Tak sa hovorí rybárom, nie?“


  „Rybár či zberateľ – magor ako magor,“ trval na svojom.


  Aj Novotná zvýšila hlas. Pochopila, že majú zapnutý odposluch. „Pozrela som základné veci. Aspoň na začiatok by sa nám možno mohli hodiť.“


  „A?“


  „Napríklad, že zbieranie starých bankoviek sa volá notafília. To ste vedeli?“


  „Notafília? Nie,“ priznal Ledecký.


  Machrák sa usmieval.


  Ledecký naňho uprel podozrievavý pohľad. „Čo, ty hádam áno?“


  „Jasné, že áno,“ tváril sa, akoby to preňho bola samozrejmosť. „Hanbi sa, Peter. To by mal vedieť každý.“


  „To isto,“ neveril mu Ledecký ani nos medzi očami. „Podľa mňa si to slovo v živote nepočul.“


  Neodpovedal. Sústredil sa na šoférovanie a na to, aby starší kolega nepoznal, že sa ledva drží, aby nevybuchol do smiechu.


  Mal šťastie, keďže Novotná pokračovala vo svojom výklade. „Ako samostatný odbor zberateľstva sa odtrhla od numizmatiky v roku 1970, ale z praktickej stránky veci sa stále spájajú dokopy, veľmi často aj s filatelistami či inými zberateľmi.“


  „Keby chcel Lihan predať alebo oceniť zbierku...?“


  „Tak má celkom dosť možností,“ odpovedala. „V prvom rade sú tu numizmatické predajne. Len v Bratislave som ich našla päť. Vytlačila som ich. V nich môže človek nielen nakupovať, ale aj odpredať či dať si poradiť.“


  „Päť, našťastie, nie je tak veľa,“ skonštatoval Ledecký. „Nebude problém ich preveriť.“


  „Ak teda išiel tam a nie niekam inam,“ pridal pre zmenu trocha skepsy Machrák.


  „No práve,“ súhlasila s ním Novotná. „Na internete je možností oveľa viac.“


  Tentoraz boli detektívi zajedno. „Internet budeme brať do úvahy ako posledný. Dedko nemal ani len telefón, nieto aby ešte surfoval po internete.“


  „Najpraktickejšie v jeho prípade by potom asi boli burzy,“ predostrela ďalší z variantov.


  „Čo si pod tým môžeme predstaviť?“


  „To, čo hovorím. Mohol ísť na burzu. Tam sa predáva, kupuje, vymieňa, ohodnocuje, predpokladám, že aj klebetí.“


  „To vyzerá zo všetkého najpravdepodobnejšie,“ zamyslel sa Ledecký.


  „Hej, aj ja si myslím, a navyše ako som pozerala, bývajú relatívne často. Aké len chcete. Výročné, zberateľské, medzinárodné, výstavné. Tie prestížne oficiálne zastrešuje Slovenská numizmatická spoločnosť pri Slovenskej akadémii vied. Konajú sa väčšinou v Inchebe a často sa spájajú aj s inými zberateľskými odbormi. Známky, staré pohľadnice, medaily a podobné veci. Naposledy bola taká minulý rok v lete.“


  „Príliš dlho,“ zamrmlal Machrák.


  Novotná mu nerozumela. „Hovorili ste niečo?“


  „Nič,“ naklonil sa bližšie k telefónu.


  „Si ešte pri počítači?“ napadlo Ledeckému.


  Bola.


  „Tak mi pozri, či býva niektorá z tých búrz aj v Rači,“ požiadal ju.


  „Počkajte...“


  Chvíľu to trvalo. Zdalo sa im, že počujú, ako ťuká do klávesnice.


  „Hneď to bude... Tu... Áno,“ oznámila im. „Dokonca to vyzerá, že každý týždeň. Pravidelná nedeľná filatelistická a numizmatická burza. Je to v budove základnej školy na Riazanskej sedemdesiatpäť. Mám tu aj čísla na kontaktné osoby. Nadiktujem vám ich?“


  Ledecký nemal poruke svoj zápisník. Telefonovať a súčasne si ukladať nové číslo naňho bolo príliš. „Stačí, keď zavoláš ty a zistíš, či tú svoju zberateľskú seansu mali aj minulú nedeľu,“ vyriešil problém po svojom.

  Šikovná baba,“ skonštatoval Ledecký, keď zložil telefón. Na Nádražnú ulicu k Močkovi už to nemali ďaleko.


  „Hm, áno,“ súhlasil Machrák. „Niekedy mi napadá, ako by vyzerala, keby sa aj sem-tam namaľovala a aspoň raz za čas prezliekla za ženskú.“


  Ledecký mávol rukou. „Myslíš, že by toho potom urobila viacej?“ usmial sa. Na to, v akom stave sa ráno zobudil, sa teraz cítil prekvapivo dobre. Hrdlo ani hlava ho neboleli. Pomaličky v sebe začínal živiť nádej, že sa mu hádam predsa len podarí všade navôkol sa šíriacej chrípke vyhnúť.


  „Nie, len si to niekedy skúšam predstaviť.“


  „To ma u teba neprekvapuje.“


  „Ale počul som, že nám to môže byť tak či tak fuk.“


  Ledecký naňho nechápavo pozrel.


  „Je vraj lesba,“ tváril sa, akoby mu práve vyzradil prísne strážené tajomstvo.


  „Čože je?“


  „No, na dievčatá. Páčia sa jej viac ako chlapi.“


  „Viem, čo znamená lesba, len neviem, prečo si myslíš, že je ňou práve naša Janka.“


  „Jakub hovoril.“


  „No to už mi je len znalec ženských duší,“ Ledecký v hlase neskrýval oprávnenú iróniu. Pokiaľ vedel, Koreisove vzťahy sa doposiaľ nekončili nikdy inak ako krachom.


  Machrák už nestihol odpovedať.


  Dorazili k cieľu a Novotnú nechali tak. Mali šťastie. Podarilo sa im nájsť voľné miesto a zaparkovať priamo pred vchodom. Starý pán ich čakal pred dverami bytu. Dovtípili sa, že ich musel vyzerať z okna.


  „Zdravím vás, pán inšpektor,“ privítal sa s Machrákom, ktorého poznal od včerajška, ako so starým známym. Dokonca ho priateľsky plesol po pleci. „Čakám vás už od rána.“


  Ledecký sa predstavil sám.


  „Ale veď som hovoril, že prídeme niekedy doobeda,“ pripomenul mu Machrák.


  Starček sa zazubil. „Povedali ste: čakajte nás doma, tak čakám.“


  „Keby boli všetci takí ako vy,“ zakurizoval mu starší z detektívov.


  Domáci si ho premeral pohľadom. Správne usúdil, že na rozdiel od včerajška to dnes bude on, kto bude vystupovať ako šéf. „Páči sa,“ pohybom ruky ho pozval dnu ako prvého.


  Zaviedol ich do kuchyne. „Tak už ho máte?“ opýtal sa ešte skôr, než sa stihli usadiť.


  Ledeckému napadlo, že dnes je to už druhý človek, ktorý zrejme trpí utkvelou predstavou, že nájsť vraha im netrvá dlhšie, ako sa zvykne skončiť jeden diel kriminálneho seriálu. „Obávame sa, že to bude ešte chvíľu trvať,“ odpovedal.


  Sused vyzeral sklamane.


  „Ale možno práve vy nám pomôžete, aby to bolo čím skôr,“ povzbudil ho.


  „No čo som vedel, som povedal už včera,“ zapochyboval a prešiel pohľadom na Machráka, akoby čakal, že mu jeho slová potvrdí. „Neviem, či vám ešte v niečom pomôžem.“


  „Ostalo ešte pár drobností,“ odvetil Machrák a vytiahol papier a pero. „Včera sme sa k nim nedostali.“


  Močko zložil ruky na stôl. „Som vám k dispozícii,“ vyhlásil a znelo to ako z filmu.


  Ledecký sa znovu utvrdil v myšlienke, že asi trávi väčšinu času sledovaním detektívok. „V prvom rade nám ide o to, či ste si cez noc predsa len nespomenuli na niekoho ďalšieho, komu sa váš sused zdôveril so svojou zbierkou. Podľa toho, čo sme sa dozvedeli my, usudzujeme, že sa pokúšal zistiť jej cenu. Možno ju chcel dokonca predať.“


  Domáci rozmýšľal.


  „Čo napríklad tá vaša partia z malého trhu?“ pomohol mu detektív.


  Prikývol. Na čele mu vystúpila žila. „No, tam sme o tej zbierke rozprávali. Vtedy, keď ju dostal od brata, neskôr tuším ani nie.“


  „Doniesol ju tam aj ukázať?“


  „Nie, to nie. Bolo toho veľa. Kto by sa s tým vláčil? Ja som ju videl, ale to bolo uňho doma a iba raz. Navyše aj tak sa nikto z nás do starých peňazí nerozumie. A potom...“ odmlčal sa, akoby váhal, či to má povedať.


  „Čo potom?“ povzbudil ho Ledecký.


  „Viete,“ naťahoval, „on bol v tom, že zrazu dostal do rúk bohvieaké bohatstvo, že tá zbierka má obrovskú hodnotu, no my sme mu to neverili. Chápte, jednoducho sa nám nezdalo, že keby bola taká cenná, prečo by potom jeho brat celý život žil pomaly ako žobrák a dávno ju nepredal? Trocha sa za to na nás hneval, hovoril také niečo, že raz budeme všetci pozerať, no nechceli sme sa s ním škriepiť.“


  Ledecký vzdychol.


  „Ale počkajte,“ zodvihol ukazovák. Vyzeral, že si práve na niečo spomenul. „Keď to hovoríte takto, tak vlastne áno. Predsa len mi napadol niekto, komu ju ešte ukazoval,“ pozrel na Machráka, akoby sa mu snažil ospravedlniť. „Viete, včera mi to vôbec nenapadlo.“


  Mladší z detektívov si pripravil pero a narovnal papier.


  Močko pokračoval. „Tomu chlapíkovi, čo má starožitníctvo.“


  Ledecký pookrial. Toto už bola podstatne zaujímavejšia informácia.


  „Bol, vlastne obaja sme boli v starožitníctve. Na Krížnej ulici.“


  „Obaja?“


  „Áno, veď vám to hovorím. Išiel som vtedy s ním.“


  „Kedy to bolo?“


  Zvrátil hlavu a civel do stropu. „To bolo... no hádam...“ skúšal si spomenúť. „Nie ten minulý, ale ešte ten týždeň predtým, v stredu.“ Vstal a z poličky doniesol kalendár. „Áno. Pamätám sa, že som odtiaľ išiel rovno k lekárovi. Je to odtiaľ kúsok. Potreboval som predpísať lieky,“ otáčal listy naspäť. „Tu je to, streda, tretieho,“ ukázal im červeno zakrúžkovaný dátum. „Ešte pred Mikulášom.“


  Machrák si ho poznačil. „A ako ste tam dopadli?“


  „Práveže nijako,“ odpovedal. „Možno práve preto som si najprv ani nespomenul.“


  „Ako to myslíte, že nijako?“ opýtal sa Ledecký.


  „Štefan sa tam teperil aj s tými svojimi albumami, aby mu ich mohol ukázať, mal ich celú tašku, lebo vraj niekde počul, že sa do toho ten chlapík rozumie. Veď to malo logiku. Kto iný by sa mal, či nie?“


  Neodpovedali.


  „No a on si ich prezrel a potom povedal, že nejde o nijakú raritu. Niečo v tom zmysle, že sú síce kompletné a vo veľmi dobrom stave, ale že takých istých či podobných je medzi ľuďmi veľa.“


  „A ďalej?“


  „Štefan mu neveril. Nedal na sebe nič poznať, ale ja som dobre videl, že ho to rozčúlilo. Chlapík mu potom povedal, že ak by mal záujem, bol by napriek tomu ochotný od neho zbierku, tak ako je, odkúpiť.“


  „Ponúkol aj nejakú konkrétnu sumu?“


  „Predo mnou nie.“


  Obaja vyzerali, že ich to prekvapilo.


  „Išli spolu do takého kumbálu, čo tam majú vzadu,“ vysvetlil. „Ale neboli tam dlho. Po pár minútach vyšiel von a išli sme preč.“


  „Ani Lihan sa vám neskôr nezmienil?“


  Pokrútil hlavou. „Nie. Povedal len, že neskočí na lep prvému podvodníkovi. Ani sme to už spolu nijako nerozoberali. Ponáhľal som sa k tomu lekárovi.“


  V izbe bolo až nepríjemne teplo. Radiátory v malom byte sálali na plný výkon.


  Ledecký sa začínal potiť a cítil, ako sa mu plní nos. Vo vrecku nahmatal vreckovky. „Čo tak minulá nedeľa?“ skúsil preveriť informáciu, ktorú získali po ceste od Novotnej. „Nebol náhodou Lihan na burze?“


  Znova zaklonil hlavu. Asi tak robil zakaždým, keď sa pokúšal zaloviť v pamäti.


  Chvíľu čakali.


  „Ja som bol minulú nedeľu preč. Brat mal narodeniny, vrátil som sa až večer,“ začal napokon.


  „Ani nič také nespomínal?“ skúšali mu pomôcť, no márne.


  „Neviem,“ pokrčil plecami. „Minulý týždeň som s ním vlastne až do piatka ani nebol.“

  „Ty, inžinier, počúvaj, ten Pakistan – to je v Londýne?“


  Napchali sa do prasknutia a teraz len tak posedávali za stolom alebo sa povaľovali po posteliach. Nikto z nich neuvažoval nad zajtrajškom. To, čo zjedia hneď, im už nikto nezoberie.


  Po väčšine z toho, čo včera doniesol z nákupu, sa len zaprášilo. Už dávno sa im nepokúšal navrhnúť, aby si z toho mála aspoň niečo odložili a mohli nejakou tou konzervou zlepšiť aj ďalšie dni. Zajtrajšky neexistovali. Jedli jedno cez druhé, pahltne a rýchlo, až ich rozboleli bruchá. Dnes bolo fajn, od pozajtra budú po večeroch hladovať, snívať a do noci rozprávať o jedle. Nemalo význam pokúšať sa ich zmeniť. Ešteže aspoň tabak sa nedal vyfajčiť naraz. Ak im nenapadne vykoňovať pár balíkov za prášky, mohol by im vydržať celý týždeň.


  „V Londýne? Nie. Prečo?“ odtrhol sa od nevylúšteného sudoku, ktoré našiel v starom časopise.


  „Moja sestra žije v Londýne a berie si za muža Pakistanca.“


  Pozrel na chalana, čo sa ho opýtal.


  Tu ho volali Romču. Sedel na stoličke oproti nemu a fajčil. Nepoznal hodiny ani mesiace a nedokázal vymenovať ani dni v týždni. V škole ho vraj nechávali spať, aby nerušil ostatných. Pomáhal mu písať listy, vypĺňať žiadanky a dokonca mu čítal aj uznesenia a rozhodnutia z prokuratúry, ktoré mu sem zasielali poštou. Máločomu z toho, čo mu prečítal, Romču dokázal rozumieť. Otca a strýka mu za vreli v Anglicku za drogy. Tu mal troch bratrancov, s ktorými na seba každý večer po cigánsky vykrikovali cez mreže.


  „Nie, iba sa veľa Pakistancov nasťahovalo do Londýna a žijú tam,“ vysvetlil.


  Prikývol, no výraz jeho tváre sa nezmenil. Ťažko povedať, či pochopil.


  Nebyť zhody náhod, možno by ho pri jeho spôsobe života ani nikdy nezavreli. Ako jeden z mála dospelých chlapov v rodine, čo neboli v krimináli, totiž doma len výnimočne vstal z kresla. Zatiaľ čo jeho manželka so sesternicami šliapali chodník, on sa rozvalený napchával hamburgermi a vyprážanými krídelkami, ktoré mu nosili.


  „Počúvaj,“ pochválil sa mu raz hrdo. „Taký som bol tlstý, že som si ani kokot nevedel nájsť. Úplná paráda. Aj tenisky mi musela žena vyzúvať. Krásny život som mal. Nevieš si predstaviť.“


  Nevedel, ale už chápal, že pre človeka ako on musela byť tučnota synonymom blahobytu.


  Lenže ani jeho šťastie netrvalo večne. Vlastne len dovtedy, čo si jeden z manželkiných roztúžených zákazníkov v návale rozkoše neobjednal príplatkovú službu „bez“ a vo finále, keď už bolo po všetkom, za ňu odmietol zaplatiť. Cigánky spustili krik a Romču musel chtiac-nechtiac vstať. Chlapíka zastihol ešte v aute.


  „Gadžo, daj peneži!“ Keďže toho v živote veľa nenarozprával, radšej namiesto dlhých rečí podporil svoj nárok úderom železného roxoru do kapoty. Bolo to jednoduché riešenie a zvyčajne aj perfektne fungovalo. Zobral mu peňaženku, vydať naspäť drobné zabudol. Podľa toho, čo si ďalej prečítal v uznesení, ho policajti mali už v ten večer. Potom to už išlo rýchlo. V prvom kole dostal osem rokov za lúpež so zbraňou a teraz čakal, ako dopadne odvolanie na krajskom súde.


  „Tu som schudol, ale až ma pustia a prídem domov, o pár týždňov budem zasa taký,“ plesol si po bruchu.


  Na to mu nemal čo povedať. Azda len, že mu drží palce, no než sa mu splní jeho sen, bude to chvíľu trvať.


  „A, Vlado, ten Pakistan je ďaleko?“


  „Dosť ďaleko,“ zhodnotil. „Je to ázijská krajina.“


  Stretli sa pohľadmi. Napodiv sa mu na okamih zdalo, že možno predsa len tuší, o čom hovorí. „Vieš, kde je India?“ skúsil.


  „India?“


  Mýlil sa. Precenil ho. Znelo to, akoby niečo také počul prvýkrát.


  „Nie,“ pokrútil hlavou.


  Bolo ťažké vysvetľovať ďalej. Chcel mu povedať, že Pakistan je vlastne pôvodná severná, prevažne moslimská časť Indie, ale ako, keď ten človek nevedel nielen to, kde je India, ale celkom isto netušil ani to, čo je sever.


  Zachránil ho Mundi. Vstal z postele a otrávene zívol. Nevedel zaspať. „Bože, Vlado, ser na to. Čo nevidíš, že on je úplne degenerovaný? Čistý debil, nikdy nepochopí, čo mu vyprávaš,“ chytil malého Cigána okolo pliec. „Však, Romču?“ zatriasol ním. „India?“ zasmial sa. „Veď on nevie ani to, čo je za ich posratou dedinou, nieto ešte, kde je India.“


  Romču neodporoval, iba sa usmieval. Zvykol si, že ho všetci okolo mali za sprostého, a navyše, s Mundim sa tu nikto nikdy nehádal. Nielen preto, že to až pričasto zvyklo bolieť, ale nakoniec aj preto, že jeho sedem tried sa v tejto cele mohlo považovať za celkom slušnú úroveň vzdelania.


  „India je v Indickom oceáne,“ vycítil príležitosť Lukáš. Každá chvíľa, keď si uťahovali z niekoho iného ako z neho, mu bola vzácna. „To fakt nevieš?“


  „Ty tam tiež drž zobák,“ zahriakol ho bos. „Nikto sa ťa na nič nepýtal.“


  Vyholená hlava na dlhom tenkom krku znova zmizla za horným okrajom postele.


  Mundi sa načiahol do skrinky po karty. „Zahráme si?“


  Nechcelo sa mu. Napriek tomu odložil časopis a kývol.


  „Aspoň niekto je tu normálny. Inak je to tu cela plná sráčov. S väčšími kokotmi som prisámbohu ešte nesedel.“


  Nikto mu neodporoval.


  Mundi začal miešať. Profesionálne ako skúsený hráč. Rokmi za mrežami získal cvik. Rozdať však už nestačil. Vo dverách zaštrngotal kľúč.


  Postavili sa.

  V nedeľu snežilo. Ledecký ju až na pár hodín takmer celú strávil v posteli. Hanina intenzívna liečba v podobe horúcich bylinných čajov a vitamínových šokov zabrala. V pondelok ráno sa cítil v pohode. Zdalo sa, že minimálne nateraz nad chrípkou definitívne zvíťazil.


  Snehu napadalo toľko, že televízni reportéri sa začínali pohrávať s myšlienkou, že by v hlavnom meste mohol vydržať do Vianoc. Ledecký si už ani nepamätal, kedy sa tak naposledy stalo. Bratislavčania, ktorí si chceli sviatky spojiť s bielou romantikou, za ňou museli už roky cestovať do hôr. On sám príliš romantický nebol a v podstate mu bolo jedno, ako ich odhady dopadnú. Navyše, čo sa týkalo jeho, hrozilo mu skôr to, že vďaka čerstvému prípadu strávi aj tak väčšinu voľných sviatočných dní tak ako už veľakrát predtým – v robote.


  Do kancelárie dorazil posledný. Machrák s Koreisom ho privítali klasicky rozvalení v kreslách a rozrehotaní na plné kolo. Nikdy nechápal, ako môžu mať niektorí ľudia dobrú náladu už takto skoro ráno. On začínal ožívať najskôr okolo desiatej. Všetci, čo ho poznali, si na to už dávno zvykli.


  Usadil sa za stôl a letmo prelistoval poznámky zo soboty. Hodiny na stene ukazovali presne pol ôsmej.


  „Rozdelenie dnes nebude,“ pochopil Machrák jeho pohľad. „Peteraj maróduje.“ Už samotný tón jeho hlasu stačil na to, aby odhalil príčinu ich dobrého rozpoloženia.


  Na rozdiel od nich, jeho s najväčšou pravdepodobnosťou minimálne týždňová absencia bezprostredného nadriadeného nepotešila. Ako služobne najstarší z detektívov oddelenia vrážd bol totiž síce neformálne, no automaticky považovaný za jeho zástupcu. Dalo sa čakať, že mu komisár už v nasledujúcich minútach zavolá, aby ho touto úlohou osobne poveril.


  V duchu zahrešil. Potajomky dúfal, že Peteraj sa cez víkend zotaví natoľko, aby si mohol svoju funkciu zastať sám. On potreboval robiť na Lihanovom prípade a nie tráviť celý týždeň vypisovaním štatistík, podávaním hlásení či vysedávaním na operatívnych poradách u krajského šéfa kriminálky. Pri pomyslení na hodiny presedené v šéfovskom kresle nad kilami papierov administratívy všetkého druhu mu naskočili zimomriavky. Túto robotu z duše neznášal. Jeho nálada v sekunde poklesla pod bod mrazu, nemal však povahu na to, aby sa pokúsil z nevďačnej úlohy vykrútiť.


  Z ponurých myšlienok ho nevytrhla ani Novotná, ktorá sa znenazdajky objavila vo dverách kancelárie. V ruke držala hárok papiera vytlačený z počítača.


  „Píšem dochádzku,“ objasnila im dôvod svojej rannej návštevy. Modrým zvýrazňovačom zaškrtla ich mená v patričných kolónkach.


  „Tak si nepomýľ farbičky,“ poštengroval ju zo svojho miesta Koreis.


  Nereagovala. Pozrela na Ledeckého.


  V okamihu si spomenul na sobotňajší rozhovor s Machrákom. „Zistila si niečo o tej burze?“ takmer ho prepadli výčitky svedomia.


  Podala mu záznam. „Máš to tu, napísala som ti to. Tá burza v nedeľu bola. Začínala sa doobeda o desiatej a končila niečo po tretej. Je tam aj číslo na kontaktnú osobu. Inžinier Martvoň. Volala som s ním.“


  Ledecký odložil záznam na stôl.


  „Na tých lustráciách robím.“


  „Ďakujem,“ povedal, no ona ostala stáť. „Ešte niečo?“ pochopil, že ešte neskončila.


  „O deviatej máš ísť na poradu k riaditeľovi odboru,“ povedala nesmelo. Vedela, že ho jej odkaz nepoteší. „Minulotýždňové vyhodnotenie máš v modrých doskách u šéfa v kancelárii. Nezabudni ho zobrať so sebou.“


  Odovzdane vzdychol. Bolo to tu. Tentoraz sa mu Peteraj dokonca ani neobťažoval zavolať. Pre istotu pozrel na mobil. Bol vybitý. Ohol sa k zásuvke po nabíjačku. Mal dva neprijaté hovory. V duchu sa komisárovi ospravedlnil. Náladu mu to však ani v najmenšom nezlepšilo.


  Počkali, kým Novotná za sebou nezavrie dvere.


  „Vyzerá to, že tento týždeň si ťa moc neužijeme,“ zhodnotil situáciu Machrák.


  Ledecký si skôr sám pre seba než pre nich zamrmlal pod fúzy niečo v tom zmysle, že už to asi tak bude.


  Nasadil si okuliare, načiahol sa po papieroch, čo im tu nechala, a začítal sa do jej záznamu. Len nerád sa čo i len načas vzdával priamej účasti na objasňovaní, nehovoriac o samotnom počiatku. Teraz sa hneď ráno musel zmieriť s tým, že v nasledujúcich dňoch, ktoré sú pre čerstvý prípad často najrozhodujúcejšie, sa bude musieť namiesto vlastných zistení spoľahnúť výhradne na informácie od kolegov.


  Z nich sa ako prvý rozhodol prerušiť raňajšie vysedávanie vo fotelke Koreis. „Tak čo pozrieme skôr? To starožitníctvo, alebo burzu?“ Vstal a natiahol sa tak rázne, až bolo počuť, ako mu zapraskalo v kĺboch.


  Ledecký zodvihol oči od textu. Rozmýšľal.


  Machrák pozrel na hodinky. „Na to starožitníctvo je skoro,“ zívol. „Otvárať budú celkom isto až o desiatej. Čo skúsiť zavolať tomu chlapíkovi z burzy? A podľa toho, ako sa s ním dohodneme, uvidíme.“


  Ledecký si posunul okuliare na nose. „Nadiktujem ti číslo.“

  Vrchný inšpektor Machrák, služobne i fyzicky starší z oboch detektívov, ktorí sa v to skoré doobedie zapísali na vrátnici, si zberateľov starých mincí predstavoval skôr ako postarších zhrbených čudákov zanedbaného zovňajška s plešinou a so silnými dioptrickými okuliarmi. Muž pred ním tak však vonkoncom nevyzeral.


  Inžinier Martvoň ich privítal vo svojej kancelárii na treťom poschodí zrekonštruovanej budovy polygrafie. Bol to vysoký štíhly muž, oblečený v kvalitnom obleku, s hustými čiernymi vlasmi doposiaľ bez najmenšieho náznaku šedín, so silným sebavedomým stiskom ruky a s hriešne drahými náramkovými hodinkami, vytŕčajúcimi spoza rukáva nepochybne hodvábnej košele.


  Posadili sa.


  Bola to veľká presvetlená kancelária s výhľadom na mestský park, vybavená luxusným nábytkom a koženými sedačkami. Cesta z vestibulu sem viedla cez dva sekretariáty. Až vtedy im obom napadlo, že Novotná sa vo svojom zázname nezmienila o jeho pracovnej pozícii.


  „Čo pre vás môžem urobiť?“ nacvičeným úsmevom im odhalil svoj dokonale vybielený chrup.


  Machrák odhadoval, že môže mať okolo päťdesiatky. Stručne mu vysvetlil dôvod ich návštevy.


  „Oddelenie vrážd? Vyšetrujete vraždu?“ vyzeral, že ho to prekvapilo možno viac, ako by malo.


  Poznali také typy. K ich správaniu celkom prirodzene patrila aj istá dávka afektu.


  „Áno, vraždu,“ potvrdil mu Machrák. Keď sa posadili, z náprsného vrecka bundy vytiahol Lihanovu fotografiu.


  Inžinier si ju pozorne pozrel. „Domnievate sa, že by som ho mal poznať?“ opýtal sa po chvíli.


  Neodpovedali. Najprv chceli vidieť jeho reakciu. Lenže žiadna neprišla.


  „V tom prípade vás však musím sklamať.“


  Machrák nechal fotografiu ležať na stole.


  „Má to byť... teda mal to byť,“ opravil sa, „numizmatik? Myslím, zberateľ?“ Hlboko sa zaklonil v mohutnom kresle.


  Detektív pokrútil hlavou. „Nie, iba zdedil zbierku starých bankoviek po svojom zosnulom bratovi.“ V okamihu oľutoval, že ho nenapadlo zobrať so sebou aj jeho fotku. Toho ako zberateľa mohol poznať skôr. „Po Karolovi Lihanovi,“ povedal aspoň meno.


  „Ani to mi, tuším, nič nehovorí,“ snažil sa Martvoň spomenúť si. „Viete, keď aj hovoríte, že malo ísť o bankovky, ja sa špecializujem takmer výhradne na mince, podľa mňa sú neporovnateľne ušľachtilejšie ako len obyčajné kúsky papiera. Sú trvácnejšie, hmotnejšie, jednoducho ozajstný kus histórie.“


  Obaja kriminalisti sa v duchu pripravili vypočuť si prednášku o minciach.


  Našťastie k nej nedošlo, vyrušila ich totiž sekretárka. „Pán riaditeľ, ohlásil sa pán námestník, čaká vás aj s vedúcim kontroly. Ide o tú...“ ostala stáť medzi dverami.


  „Viem,“ prerušil ju. „Zaveďte ich do zasadačky. Prídem, hneď ako tu skončím.“


  Pozrela na prázdny stôl pred nimi. „Prinesiem pánom kávu?“


  Obrátil sa na nich, no oni odmietli. Počkal, kým za sebou sekretárka nezavrie dvere, a pokračoval. „Chcel som tým povedať, že skôr ako ja by vám asi pomohol niekto, kto sa zaoberá priamo notafíliou.“


  Machrák bol na seba hrdý, keďže už vedel, o čom hovorí. „Nepochybne, no dnes nám ani tak nejde o odbornú stránku veci, ale iba o preverenie istej, pre nás dôležitej informácie.“


  Martvoň pokýval hlavou.


  „A z toho hľadiska by ste pre nás práve vy mali byť ten pravý.“


  „A čím vám teda môžem byť práve ja užitočný?“ Znelo to úprimne. Podľa všetkého bol naozaj pripravený im pomôcť.


  „Vráťme sa ešte predsa len k tomuto pánovi,“ Machrák znova chytil do ruky Lihanovu fotografiu.


  Zabezpečili si ju z centrálnej evidencie obyvateľov. Inú možnosť nemali. Podľa dátumu vydania jeho posledného občianskeho preukazu bola takmer desať rokov stará. Novšiu sa Novotnej zohnať nepodarilo. Nebola to jej vina. Aj on dobre vedel, že na rozdiel od súčasnej generácie zamorujúcej internet stovkami obrázkov samých seba sa ľudia v jeho veku nefotia prakticky vôbec.


  Martvoň čakal na jeho otázku.


  „Podľa našich poznatkov mal tento muž predošlú ne deľu navštíviť vašu pravidelnú zberateľskú burzu na Riazanskej,“ nedal sa Machrák odradiť prvým neúspešným pokusom. „Tá fotografia je, žiaľ, už desať rokov stará, v skutočnosti, keď bol u vás, teda asi vyzeral už trošku inak.“


  „Možno o dosť starší,“ upresnil Koreis.


  Riaditeľ sa po druhýkrát pozrel na fotku. „Predošlú nedeľu?“ radšej sa ešte uistil.


  „Presne tak,“ ubezpečil ho Machrák.


  „Mal si vtedy so sebou priniesť minimálne dva, možno aj viac albumov so starými bankovkami z obdobia prvej Československej republiky. Snažil sa totiž zistiť ich cenu, tak hádam hľadal niekoho, kto by mu vedel poradiť,“ doplnil ho Koreis.


  Inžinier Martvoň si pritlačil prsty na spánky. Mohli si tak všimnúť zlatú obrúčku na prste jeho pravej ruky. „Počkajte chvíľu... Niečo sa mi predsa len marí. Hovoríte, že chcel zistiť, akú majú tie jeho bankovky cenu?“


  Prikývli. Fotografia ležala pred ním.


  „Áno, máte pravdu!“


  Prekvapilo ich, že pri tom takmer vykríkol.


  Odtrhol oči od stola a obrátil sa na Machráka. „Už som si spomenul.“


  Obaja detektívi zbystrili pozornosť. Vyzeralo to, že sa dostali k tomu, kvôli čomu sem prišli.


  „Bol tam,“ Martvoň poklopal na fotku. „Áno, je to on. V skutočnosti však, páni, teraz naozaj vyzerá starší,“ akoby sa im pokúšal vysvetliť, prečo Lihana nespoznal hneď.


  „Ste si teda istý?“


  „Áno, teraz už áno,“ ubezpečil ich. „Pochopte, predsa len na tej vašej fotografii vyzerá troška inak, a navyše, ja som s ním prakticky ani nehovoril. Preto sa mi jeho tvár na prvý pohľad nevybavila.“


  Machrák chápavo prikývol. „Zrejme vás oslovil.“


  Rozmýšľal. „Áno, máte pravdu, obrátil sa na mňa. Som v usporiadateľskom výbore.“


  „A?“


  „No, ako ste spomínali, mal so sebou albumy a hľadal niekoho, kto by mu vedel poradiť.“


  „A vy?“


  Usmial sa. „Už som vám povedal, papierové peniaze nie sú mojou silnou stránkou.“


  „Myslel som, či ste mu niekoho odporúčali.“


  Znova sa zamyslel. „Vlastne som ani nestihol. Mal šťastie. Náhodou práve vtedy stál kúsok od nás pán Klimko. Len čo začul, že má ísť o bankovky z prvej republiky, hneď sa ho ujal.“


  „Klimko?“


  „Vladimír Klimko,“ doplnil. „Ani nemohol naraziť na lepšieho. Pán Klimko sa špecializuje práve na prvú republiku. Myslím, že patrí medzi tých najfundovanejších v odbore.“


  „Boli ste aj pri tom, keď sa tí dvaja rozprávali?“


  „Nie. Isto chápete – mal som svoje povinnosti.“


  „Takže nám asi nepoviete, ako dlho sa spolu rozprávali.“


  Pokrčil plecami. „Žiaľ, nie. Mám pocit, že som v to doobedie už ani jedného z nich nevidel.“


  „A neskôr?“


  „Ako to myslíte?“ neporozumel zrejme celkom otázke.


  „Povedali ste, že v to doobedie ste ich nevideli. Neskôr azda áno?“ vysvetlil Koreis.


  „Aha,“ došlo mu. „Áno, Klimka som videl včera. Chodieva takmer každú nedeľu.“ A akoby už vopred vedel, kam bude smerovať ich ďalšia otázka, rovno odpovedal. „Ale nehovorili sme spolu.“ Mladší z detektívov si pripravil poznámkový blok.


  „Čo nám o ňom viete povedať?“


  „Asi nič také, čo by vás mohlo zaujímať,“ riaditeľ pozrel na hodinky, podľa všetkého rátal s tým, že sa ich návšteva skončí skôr. „Osobne ho nepoznám. Okrem našich zberateľských podujatí sa ani nikde inde nestretávame. Je to vášnivý zberateľ a podľa toho, čo hovoria ostatní, vo svojej problematike odborník.“


  „Viete, kde pracuje?“


  Pokrútil hlavou. „V banke. Je nejaký bankový úradník alebo niečo také.“


  „Neviete náhodou v ktorej?“


  „Žiaľ, nie.“


  „Bydlisko, rodina?“ skúšali.


  „Nie. Neviem, kde býva, a nepoznám jeho rodinné vzťahy, ale marí sa mi, že som ho párkrát videl prísť na našu burzu na bicykli, tak hádam bude bývať niekde neďaleko.“


  „Vek?“


  Rozmýšľal, potom pozrel na Machráka. „Hádam tak ako vy,“ odhadol.


  Koreis zaklapol zápisník. Martvoň sa znova pozrel na hodinky. Tentoraz evidentne len preto, aby im ukázal, že by ich rozhovor rád ukončil. „Dúfam, že som vám aspoň trochu pomohol, ale teraz, ak dovolíte...“


  Vstali a riaditeľ ich odprevadil k dverám.


  „Ešte okamih,“ ruka staršieho z detektívov sa zastavila na polceste ku kľučke.


  Ostali stáť.


  „Čo ste robili v piatok doobeda? Povedzme tak od ôsmej do dvanástej?“


  Výraz Martvoňovej tváre sa zmenil. Manažérsky úsmev zmizol, rysy stvrdli. „Prosím? Podozrievate ma? To hádam...“


  „Čistá formalita,“ prerušil ho. „Pýtame sa tak každého.“


  Nevyzeral, že by mu uveril. „Celý piatok sme mali zasadanie rady. Od rána až do večera som sa odtiaľto nepohol,“ odpovedal stroho. „Dosvedčiť mi to môžu desiatky ľudí.“


  „Ďakujeme,“ rozlúčili sa.


  15


  Ak inžinier Martvoň nezodpovedal Machrákovej predstave o tom, ako by mal vyzerať zberateľ starých mincí, tak majiteľ starožitníctva na Krížnej ulici ju potom pre zmenu naplnil dokonale.


  Starý zhrbený muž s ostro zahnutým nosom a so zvyškami jemných a už načisto bielych vlasov sa objavil za závesom v zadnej časti obchodíka súčasne s tým, ako na dverách zazvonil kovový zvonček. Oboch príchodzích si premeral prenikavým ostrým pohľadom.


  Machrákovi pripomínal ostrieľaného supa skúmajúceho čerstvú zdochlinu. Nepochyboval, že v nich okamžite rozpoznal policajtov. Napriek tomu vytiahol odznak.


  Starožitník nepohol ani brvou. Bolo jasné, že je na podobné návštevy zvyknutý.


  „Oddelenie vrážd,“ doplnil.


  Teraz už zbystril. Zo všetkých síl sa snažil nedať najavo najmenšiu známku nervozity, no skúseného detektíva neoklamal. Machrák neomylne postrehol takmer nebadateľný záchvev kútika, ktorý starožitníka prezradil.


  „Oddelenie vrážd?“ zopakoval po ňom, akoby sa chcel uistiť, či dobre počul.


  Policajtov tu naozaj mával často, zvyčajne však išlo o kriminalistov z okresov či krajského oddelenia majetkovej kriminality, ktorí sem prišli pátrať po odcudzených veciach. Oddelenie vrážd bolo niečo iné.


  „Vy ste majiteľ?“ nepovažoval za dôležité mu odpovedať Koreis.


  Prikývol. „Andrej Lexmann,“ predstavil sa. „Patrí mi tento obchod.“


  „Máte iba tento jeden?“


  „Áno.“ Mal nepríjemný škrekľavý hlas, no k nemu presne taký pasoval.


  Zatiaľ čo si Koreis značil údaje, Machrák sa rozhliadal po obchode. Okrem nich troch tu nikto iný nebol. Obchodík bol menší, než sa dalo čakať, rozdelený na dve časti ťažkým závesom. V zadnej časti objavil dvere. Predpokladal, že vedú do kancelárie. Obe miestnosti boli doslova preplnené predmetmi najrôznejšieho druhu a veku od kusov nábytku, sošiek, svietnikov, obrazov až po historické šable a bambitky. Nebol odborník. Vnímal typický príjemný pach starých vecí, niektoré sa mu aj páčili, no zodpovedne nevedel určiť hodnotu či vek ani jednej z nich.


  „Vykupujete tu aj niečo také ako staré mince či podobné zberateľské záležitosti?“ vrátil sa naspäť k nim dvom.


  „Máte záujem o staré mince?“ majiteľ obchodu prešiel na druhú stranu pultu k zasklenej vitríne. Z miesta, kde stáli, na ňu doteraz nevideli. „Potom nech sa páči, pozrite sa sem.“


  Podišli k nemu.


  Machrák zašmátral v náprsnom vrecku. „Nám ide skôr o bankovky, alebo ešte presnejšie o človeka, ktorý vám ich mal ponúkať,“ podal mu Lihanovu fotografiu.


  Obaja ho pozorne sledovali, no nezaznamenali nijakú reakciu.


  „Bol tu v stredu tretieho s ešte jedným pánom v jeho veku,“ skúsil mu Machrák pomôcť.


  Majiteľ obchodu zavrtel hlavou. Snažil sa pri tom vyhnúť ich pohľadom. „Nič mi to nehovorí.“


  Neverili mu.


  „Viete, chodí sem veľa ľudí,“ krútil sa.


  Machrák sa rozhodol pritlačiť. „Pokiaľ vidím, zatiaľ tu nebola ani noha,“ zvýšil hlas. Nie príliš, no dosť na to, aby si to Lexmann všimol.


  „Poobede tu býva frmol,“ snažil sa.


  „Neboli tu poobede.“


  Starinár sa stiahol. Nič nepovedal, no bolo vidno, že usilovne rozmýšľa.


  Tým, ako sa snažil vykrútiť, pripomínal teraz Machrákovi skôr chrobáka pripichnutého na špendlík než prefíkaného supa. Súčasne si lámal hlavu nad tým, aký má v skutočnosti dôvod im klamať.


  „Pán...“ chcel ho osloviť priezviskom, no nevedel si spomenúť.


  „Lexmann,“ doplnil ho sám.


  „Tak teda pán Lexmann, my veľmi dobre vieme, že tu boli. Na vašom mieste by som si poriadne pospomínal. Nerád by som musel žiadať kolegov z majetkovej, aby vám tu urobili poriadny záťah. Bohviečo všetko by medzi tými haraburdami, čo tu máte, našli.“


  „Ale, páni. Niečo také predsa nebude nutné,“ pokúsil sa o úsmev.


  „Možno by vám to osviežilo pamäť,“ povedal Koreis, ktorý si všimol, ako mu po nablýskanom lysom temene steká kvapôčka potu.


  Zalomil rukami.


  „Ten muž na fotke mal so sebou dva albumy s bankovkami,“ naposledy mu napovedal Machrák.


  Lexmann pochopil, že ďalšie váhanie nemá cenu. „Počkajte... Keď hovoríte albumy, tuším sa mi marí,“ neodpustil si aspoň malé divadielko. „Áno, boli tu,“ priznal. „Máte pravdu.“


  Machrák sa uškrnul. „Tuším to ani tak nebolelo.“


  „Nevysvetľujte si to zle. Naozaj som si toho pána vybavil až teraz, keď ste spomenuli tie albumy.“


  Ani jedného z nich nepresvedčil, ale nechali to tak. „Čo od vás chcel?“


  Tenkými dlhými prstami poklopkal po pulte. „No, povedal mi, že po niekom zdedil zbierku historických bankoviek a chcel by vedieť, akú majú hodnotu.“


  „A ďalej?“


  „Ďalej nič,“ vzdychol. Pomaly sa dostával znova do formy. „Pozrel som si ju a povedal mu svoj odhad. Zda lo sa, že ho to sklamalo. Mal, myslím si, oveľa väčšie očakávanie. Nakoniec, tak ako väčšina ľudí, čo sem chodí.“


  „Nakoľko ste mu tú zbierku odhadli?“


  „Nie na viac ako dvadsaťtisíc,“ povedal tentoraz bez váhania.


  „Fíha, to je slušné. A on?“


  „Hovorím, zdalo sa mu to málo.“


  „Čo to bolo za bankovky?“


  „Československé. Prvorepublikové, vojnové, protektorátne aj socialistické.“


  Machrák prikývol. Urobil to celkom náročky. Zámerne chcel v tom prefíkanom šmelinárovi vzbudiť dojem, že toho vedia dosť aj bez neho. „Ponúkli ste sa mu, že od neho zbierku odkúpite?“


  Rozmýšľal. „Áno,“ priznal nakoniec.


  „A?“


  „Ponúkol som mu za ňu desaťtisíc,“ povedal neochotne. Predpokladal, že odpoveď na svoju otázku poznajú.


  Machrákova jednoduchá finta účinkovala.


  „Sám ste ju však odhadli na dvadsať,“ vložil sa do veci Koreis.


  Starožitník sa otočil k nemu. „Bol som ochotný ísť až na pätnásť. Musíte pochopiť, takých vecí sa dosť ťažko zbavuje. Mohlo by sa pokojne stať aj to, že by som ju potom musel rozpredávať po jednotlivých kusoch, a to by bolo značné riziko. V konečnom dôsledku... Pokojne som na tom mohol aj prerobiť.“


  Mladý detektív mal chuť vmiesť mu do tváre, že musel nepochybne poznať jej skutočnú, čiže niekoľkonásobne vyššiu cenu, no skúsenejší Machrák ho dokázal posunkom ruky zastaviť skôr, než stihol otvoriť ústa. Niečo podobné by bolo v tejto chvíli zbytočné. Starožitníkove špinavé obchody dnes neboli na programe dňa. Zaujímal ich iba Lihan a jeho návšteva.


  „Keď už sme pri tých jednotlivých kusoch, nevšimli ste si, či medzi bankovkami neboli aj nejaké, ktoré by svojou hodnotou výrazne prevyšovali tie ostatné?“


  „Ako to myslíte?“


  „No či tam nebol trebárs nejaký kúsok, ktorý by naozaj stál za to,“ zámerne nechcel byť konkrétnejší.


  „Nemal som čas študovať tú jeho zbierku dopodrobna, páni, ale myslím si, že keby tam bolo niečo extra výnimočné, tak by som si to všimol.“


  Počuli, ako mu hlas na pár sekúnd zneistel.


  „Čiže?“


  „Nebolo, páni. Nič také extra tam nebolo. Samé vcelku bežné kusy.“


  Ani jeden z nich mu neveril. Všimli, si, ako zdôraznil slovíčko bežné. Starému lišiakovi ako on by však vzácna päťtisícka dozaista neunikla. Machrák rozmýšľal nad tým, že budú musieť v najbližšom čase zistiť, prečo im tento prefíkanec klame.


  „Na druhú stranu, bola to takmer kompletná zbierka a bankovky boli už na prvý pohľad veľmi dobrej kvality, myslím, čo sa týka ich zachovanosti. Niektoré boli takmer ako nové. V tom zmysle išlo o skutočne peknú vec, a preto som aj, ako sa povie, prejavil záujem ju od neho odkúpiť.“


  „Bol pri tom, keď ste sa dohadovali, prítomný ešte niekto ďalší?“ opýtal sa Machrák.


  „No, zo začiatku ten druhý pán, čo prišiel s ním, ale tú ponuku, tú som mu dal u seba v kancelárii tam vzadu,“ pohol hlavou smerom za záves. „To sme už boli len sami dvaja. Ten druhý ho čakal vonku.“


  „A v obchode? Boli tu zákazníci? Mohol niekto počuť, o čom sa bavíte? Alebo dokonca vidieť tie albumy?“


  Snažil sa spomenúť si. Potom pokrútil hlavou. „Nie, nikoho tu vtedy nebolo.“


  Machrák začínal mať pocit, že sa toho už viac nedozvedia. „Na obchode ste sa teda nedohodli.“


  „Nie. Za tú cenu zbierku predať nechcel.“


  „Povedal vám, že to skúsi u niekoho iného?“


  „Povedal skôr niečo v tom zmysle, že radšej ešte chvíľu počká.“


  „Nechal tu na seba nejaký kontakt?“


  Starožitník nestihol odpovedať. Za chrbtom im zazvonil zvonček.


  Do obchodu vošiel počerný chlapík, a bez toho, aby im venoval najmenšiu pozornosť, obrátil sa rovno na majiteľa. „Hotovo, šéfko, zložil som to všetko dole.“


  Podľa toho, ako sebavedomo vstúpil a ako žoviálne ho oslovil, nešlo o zákazníka. Neušlo im, že Lexmann dnes už po niekoľkýkrát znervóznel.


  „Dobre, počkaj ma v kancelárii,“ rozkázal mu. Evidentne sa snažil, aby im ten chlap čím skôr zmizol z dohľadu. Aj hlas sa mu na okamih zmenil. Z podliezavého až úlisného na prísny a panovačný.


  Muž zmizol za závesom. Počuli buchnúť dvere.


  „Zamestnanec?“ neodpustil si Koreis.


  Lexmann váhal. „Nie, iba mi sem-tam vypomôže,“ preladil naspäť. „Potreboval som odviezť zopár kusov nábytku. Je to tu malé, všetko sa sem nezmestí.“


  Koreis si načarbal poznámku.


  Machrákovi sa zdalo takmer humorné, ako sa starožitník nenápadne snaží nazrieť do jeho zápisníka. Náročky zakašľal.


  Takmer si vykrútil krk, ako sa prudko otočil naspäť k nemu.


  „Ešte ste mi neodpovedali,“ pripomenul mu.


  Horlivo prikývol. „Neodpovedal? Aha. A kde sme to skončili?“


  „Či vám tu na seba nenechal nejaký kontakt,“ zopakoval otázku.


  „Nie.“


  Obchodník odpovedal podozrivo rýchlo na to, aby mu Machrák uveril, no rozhodol sa nechať to tak. V hlave mu vírili myšlienky. Niečo tu nehralo. Nakoniec si s oneskorením spomenul: toho chlapa, čo sem pred chvíľou vošiel, predsa poznal.

  „Nezmýlil si sa?“ Ledecký ukončil poobedňajšiu poradu oddelenia a v riaditeľovej kancelárii ostali len tí, ktorí sa zaoberali Lihanom. Popresadali si bližšie k nemu.


  „Nie, isto nie, chvíľu mi síce trvalo, než mi doplo, kde som už ten jeho ksicht videl, ale bol to on. Dingo,“ trval na svojom Machrák.


  Novotná sa presunula do Peterajovho kresla a zapla počítač.


  „Kurilla,“ nadiktoval jej Ledecký. Musel chvíľu počkať, kým sa dostane do evidencie. „Jaroslav alebo Jaromír?“ obrátil sa na Machráka.


  Oslovený detektív pokrčil plecami. „Čo ja viem? Jaro. Aj tak mu nikto nepovie inak ako Dingo.“


  Novotnej prsty sa rozbehli po klávesnici. „Jaroslav Kurilla, Bratislava, desiateho siedmy šesťdesiatdeväť, bytom Sklenárova 46, Ružinov,“ natočila monitor, aby mohli vidieť jeho fotografiu.


  „Áno, to je on,“ potvrdil namiesto kolegu Koreis.


  Spustila tlač a prepojila sa do policajného informačného systému.


  „Ak sa motajú spolu, tak to len potvrdzuje, že ten šmelinár z toho starožitníctva bude všetko možné, len nie poctivý obchodník,“ zobral si naspäť slovo Machrák.


  Boli to už roky, čo predtým, ako nastúpil na vraždy, pracoval na majetkovej. Dingo bol už vtedy pojem. Najmä čo sa týkalo vlámaní do bytov a rodinných domov.


  „Ten Kurilla je hádam už od pätnástich zlodej ako vyšitý. Jedna vlámačka za druhou. Po pár rokoch sa vypracoval na prvotriedneho machra. Drvivá väčšina majetkárov si na ňom neraz vylámala zuby. Vždy bolo ťažké mu niečo dokázať. Bol to cenný skalp pre každého, komu sa ho podarilo aspoň na pár rokov zavrieť,“ vysvetľoval ostatným, ktorým Kurillovo meno nič nehovorilo. „Dostal sa takmer všade. Nikdy nebral veľké veci. Len šperky, zlato, hotovosť. A je aj náležite drzý. Proste arogantný hajzel. Nepriznal by sa žiadnemu fízlovi na svete, ani keby ho pri nejakej čorke chytil rovno za ruku.“


  Novotná zatiaľ prechádzala evidencie. Podľa toho, koľko času jej to zaberalo, sa dalo už vopred usúdiť, že záznamov o jeho trestnej činnosti budú mať dostatok.


  „Počul som však, že pri poslednej domovke ho krajáci nakoniec predsa len dostali,“ pokračoval Machrák. „A skúste hádať, kde mu našli šperky, čo pokradol?“


  Ledecký si spomenul na historku, ktorú si kedysi spolu s Machrákom vypočuli U Štrngáča od jedného z majetkárov. Koreis s Jarošom si hádať netrúfali a Novotná zabratá do roboty ho pravdepodobne ani nevnímala.


  „V päťlitrových pohároch zaliate masťou,“ prezradil po dramatickej odmlke. Tváril sa pritom bezmála tak, akoby tú vtedajšiu skrýšu objavil práve on.


  Viditeľne ich to príliš nenadchlo.


  Ohrdnutý detektív odovzdane mávol rukou, rozhodnutý nechať tých namyslených vraždárskych ignorantov tak. „Viete prd, čo to vtedy bolo za slávu.“


  „Neurážaj sa, je to naozaj zaujímavé,“ pokúsil sa aspoň z čistej kolegiality Koreis. Pravdupovediac, malo to skôr opačný efekt. Nechýbalo veľa, aby sa rozosmiali.


  Na dôvažok sa hneď po ňom ozval Jaroš. „Keby tí tvoji kamoši z majetkovej čítali kriminalistické zborníky alebo si sem-tam pozreli v telke radu Vacátka, tak by vedeli, že ukradnuté zlato schovávali čorkári do masti už pred sto rokmi.“


  Machrák sa nadýchol, no ďalej sa už nedostal. Ich debatu prerušilo vŕzganie tlačiarne.


  Novotná ukončila prvú fázu lustrácie. „Je toho dosť,“ zhodnotila výsledok.


  Ledecký sa načiahol a vybral z podávača husto popísané listy papiera. „Takže...“ prstom prechádzal jednotlivé riadky, „tu, tu a tu samé krádeže. Dokopy...“ rátal, „deväťkrát. K tomu výtržnosť, nebezpečné vyhrážanie a... drogy?“ spýtavo pozrel na Machráka.


  Ten pokrčil plecami. „Dosť starý debil na to, aby sa dal na niečo také. Neviem, ako sa k tomu dostal.“


  „Podľa záznamu uňho v dvetisícdruhom našli tri striekačky s perníkom.“


  „Ľudia sa menia.“


  „Po násilnej tu nič také nemá,“ Ledecký znova pozrel do papierov a pár sekúnd rozmýšľal. Potom sa opýtal. „Je podľa teba agresívny?“


  Machrák prikývol. „No keby ho niekto náhodou pri nejakej lopke vymákol, nedal by som ruku do ohňa, že ho nenapadne. Je to drzý arogantný pankhart.“


  „A zbrane?“


  „Skôr nie. Čo ja viem, nikdy žiadnu nemal a ani ho to k nim nikdy neťahalo.“


  „Mohol sa zmeniť aj v tom.“


  Pokrútil hlavou. „Je to príliš veľké riziko ísť kradnúť s búchačkou. Môže sa to skončiť zle.“


  „Práve tak ako s Lihanom,“ poznamenal Koreis.


  Zastupujúci šéf obrátil posledný list. „Naposledy vyliezol z basy pred troma rokmi. Odvtedy tu nemá nič.“


  „Žeby začal sekať dobrotu?“ neskrýval iróniu Jaroš.


  Ledecký vzdychol. „No, prinajmenšom už má svoje roky. Liezť cez okná a ploty už asi ani preňho nie je to pravé orechové.“ Bol v jeho veku a popravde, ani sám u seba si už nič podobné nedokázal predstaviť. „V každom prípade, to, že sme naňho narazili, je vec, za ktorou musíme ísť,“ ohliadol sa po Novotnej.


  Zabratá do roboty s očami upretými na monitor si to nevšimla.


  Pokračoval teda ďalej bez toho, že by ju vyrušil. „Zatiaľ vieme, že ten Lexmann, majiteľ starožitníctva, tú zbierku videl,“ zapálil si. „A nielen to. Dokonca sa o ňu Lihana pokúsil ošmeknúť. Najprv ju zámerne podhodnotil a potom mu ponúkol v podstate smiešnu cenu, za ktorú by ju kúpil. Záujem o zbierku teda evidentne mal, aj keď pred vami sa tváril, že mu na nej až tak nezáležalo, a takých ľudí ako Lihan mu s podobnými ponukami denne chodia do obchodu desiatky.“


  Pozorne počúvali. Znova ho však prerušil hluk tlačiarne.


  „Lenže čo ak to bolo práve naopak,“ rozhliadol sa. „Čo ak mu na nej záležalo až príliš? Tá päťtisícka tam bola, na to dám krk, a takisto sa s hocikým stavím, že si ju ten starý šmelinár dobre všimol. Iba preto chcel zbierku od Lihana kúpiť. Pre ten zvyšok by sa podľa mňa so žiadnou ponukou neunúval. Takmer nič by nezískal. Keď zoberieme do úvahy jej skutočnú cenu, logicky by to preňho bol poriadne slušný zárobok.“


  „Viac ako slušný,“ pritakal Koreis.


  V Peterajovej kancelárii sa nefajčilo. Ledecký sa rozhliadal okolo seba, aby našiel popolník. Nakoniec si odklepol do kávového tanierika a pokračoval ďalej. „No a keď si to dáme dokopy a k tomu uvážime, akého človeka má vedľa seba k dispozícii, musíme rátať aj s tým, že keď mu to nevyšlo na prvý pokus, ľahko mu mohlo napadnúť dostať sa k tej zbierke inak.“


  Pochopili.


  „Fakt je,“ zobral si slovo Machrák, „že pre takého skúseného zlodeja, akým je Kurilla, by to nebol najmenší problém. Stačilo, aby vedel, kam si po ňu ísť.“


  „Ale spackali to,“ vložil sa do veci Jaroš. „Kurilla síce išiel Lihana vykradnúť, ale ten ho pri tom pristihol.“


  Ledecký prikývol. „Musel zdrhnúť, tak vystrelil.“


  „Lenže zámka je neporušená,“ upozornil Koreis.


  Uvažovali nad tým, čo povedal.


  „Je to len obyčajná fabka,“ ozval sa ako prvý Machrák. „Taká sa dá otvoriť planžetou a voľným okom ani nič nezbadáš.“


  „Skúsim teda posúriť mechanoskopiu,“ rozhodol sa Ledecký. „Budeme tak aspoň s istotou vedieť, na čom sme.“


  „Ale je tu ešte niečo,“ odsunula sa od počítača Novotná. Ešte pred rokom by pritom očervenela až za ušami. Sama od seba, bez toho, že by ju predtým niekto oslovil, sa doteraz pre svoju plachú povahu do podobných debát takmer nikdy nezapájala.


  Ledecký si uvedomil, ako sa za ten čas u nich zmenila. Profesionálne rástla a zdokonaľovala sa s každým prípadom, získala skúsenosti, nabrala sebavedomie aj potrebnú dávku sebaistoty. Nepochyboval, že je na najlepšej ceste k tomu stať sa prvotriednou policajtkou. Pokynom ruky ju vyzval, aby pokračovala.


  „V rýchlosti som sa pozrela na tie Kurillove vlámačky. Teda aspoň na to, čo sa týka opisu spáchania skutkov uvedených v ótečke.“


  Urobila pauzu, no nik ju neprerušil, tak pokračovala.


  „Nikdy to nebola planžeta. Zakaždým vliezol cez vypáčené okno alebo dvere. Používal klasický pajser. Raz sa do domu dostal cez garáž, to však podľa všetkého iba využil príležitosť. Nezdá sa príliš pravdepodobné, že by na staré kolená menil spôsoby, a navyše...“ zalistovala v papieroch, ktoré počas toho, čo debatovali, vytlačila z počítača. „Omrkla som vlámačky do bytov. Zatiaľ síce iba prehľady za tento rok, ale aj tak. Nie je v nich ani jeden prípad, ktorý by poukazoval na podobný spôsob vniknutia. Minimálne u nás v Bratislave teda celkom isto v poslednom čase žiadny planžetár neúraduje. Vzhľadom na dnešnú kvalitu zámok sa už ani nie je čo čudovať.“


  V duchu museli uznať, že má pravdu. Niektoré staré profesie jednoducho postupom času nenávratne miznú.


  Scenár, s ktorým pred chvíľou prišli, dostával trhliny.


  „Možno sa to teda odohralo inak,“ vzdychol Ledecký a znova si zapálil. Vylúčiť z okruhu podozrivých podarený párik starého šmelinára so skúseným recidivistom sa mu v každom prípade zdalo priskoro. „Tak či tak, necháme Kurillu ako jednu zo sľubných možností,“ rozhodol.


  Pozrel na Novotnú. Vyzeralo to, že ešte neskončila. „Ešte niečo, Janka?“ opýtal sa.


  Prikývla. „Pozrela som toto,“ z konceptu Lihanovho spisu vytiahla identikit podozrivého a položila ho na stôl tak, aby naň všetci videli. „Portrét páchateľa tak, ako ho opísala svedkyňa Holčíková.“


  „No a?“ Machrák predpokladal, že im chce naznačiť, že Kurilla vyzerá celkom inak.


  Ona však namiesto toho k identikitu priložila fotografiu, ktorú pred pár minútami vytlačila z evidencie obyvateľov.


  V kancelárii zavládlo ticho. Podoba bola natoľko zjavná, až ich zarazila.


  „A to je kto?“


  „Klimko.“ Mladá detektívka skĺzla pohľadom ku Koreisovi s Machrákom. „Ten, čo sa s Lihanom stretol na burze.“

  „Všetci von!“ reval bachar a mával okolo seba pelendrekom.


  Na chodbe za ním sa tlačili ďalší a zúrivo štekal pes. Uslintaná zubatá tlama mu cvakla nebezpečne blízko stehna. Uhol sa v poslednej chvíli. Takto ho iba udrel košík hojdajúci sa rozbesnenej ozrute na obojku. Nepochyboval, že ak by kohokoľvek z nich uhryzol, v okamihu by uzrel svetlo sveta psovodov záznam, ako sa z neho psovi celkom náhodou podarilo vyšmyknúť.


  Rozhodili ich po oboch stranách chodby s rukami za hlavou a čelami opretými o stenu. Bacharov tu bolo viac ako väzňov. Zaregistroval medzi nimi aj dvoch mužov v civile. Pébeeska, teda Preventívna bezpečnostná služba – niečo ako väzenská kriminálka. Viac ako ich prítomnosť ho však znepokojilo, keď si všimol, že ostatné cely v ich bloku ostali zatvorené.


  Filcung, došlo mu. Celkom cielený, žiadna náhoda.


  Včerajšiu noc vykoňoval Mundi dva balíčky tabaku za prášky. Teraz bolo zjavné, že ho niekto nabonzoval.


  Z miesta, kde bol, nemal šancu ho zahliadnuť, no bolo by zaujímavé vidieť, ako sa tvári. Počul dozorcov vnútri vyhadzovať veci zo skriniek a prevracať postele. Potom doviedli ďalšieho psa.


  Ľahko si domyslel prečo. Bol menší, menej zúrivý, ale zato vycvičený na hľadanie. Chlpatá smradľavá ozruta nadrapujúca sa na vôdzke tak nebezpečne blízko jeho zadku bola zrejme dobrá iba na hryzenie vzdorovitých muklov.


  S čelom otlačeným od studeného múru napínal uši, aby počul čo najviac z toho, čo sa mu odohrávalo za chrbtom. „Dobrá, Asta, dobrá,“ zaregistroval pochvalu psovoda vnútri v cele.


  Našli prázdnu ponožku uviazanú na špagáte. Všetkým bolo jasné, na čo slúži. O práškoch však zatiaľ nepočul ani slovo.


  Rozmýšľal, či sa hádam Mundi nerozdelil a s niektorým zo spolubývajúcich ich včera nepoprehĺtali všetky. Nezdalo sa mu to však príliš pravdepodobné, podobné slabé chvíľky svalnatý Cigán často nemával.


  „Prví dvaja so mnou!“


  Pocítil klepnutie po chrbte a poslušne nasledoval jedného z dozorcov do klubovne.


  Na dlážke ležali dve rozložené erárne deky. Pred každou z nich bachar s navlečenými chirurgickými rukavicami.


  „Vyzliecť!“


  Vedľa neho na druhú deku sa postavil Romču.


  Funel, keď si vyzúval topánky a v hlbokom predklone sťahoval ponožky.


  Začal sa vyzliekať. Pomaly s posledným zvyškom dôstojnosti, ktorý mu ešte ostal, sa pokúsil poskladať si vyzlečené veci.


  „To nechaj tak,“ rozkopol mu hromádku dozorca. „Pohyb!“


  Už len v trenkách na okamih zaváhal.


  „Dole! Mám ti pomôcť?“ obuškom si plieskal do dlane chlap v uniforme. Bol oveľa mladší ako on, menší a nepochybne aj oveľa menej vzdelaný. Napriek tomu bol spoločenský rozdiel medzi nimi obrovský. Znova si uvedomil, čo sa mu vlastne v živote prihodilo. Kým ešte prednedávnom bol, a v akom postavení je teraz.


  Ostal celkom holý.


  Bachar kus po kuse starostlivo poprehliadal všetko šatstvo, ktoré odložil, a potom sa mu postavil za chrbát.


  Vzhľadom na rukavice, ktoré mal natiahnuté na rukách, sa obával najhoršieho.


  „Drepy!“


  S obrovskou úľavou splnil, čo mu prikázal. Toto bol nepochybne oveľa prijateľnejší spôsob, akým sa dozor ca mohol presvedčiť, či niečo neskrýva v konečníku. Vďačne cvičil, ako kedysi pred rokmi v atletickom oddiele.


  „Stačí!“


  Mohol sa obliecť a znova sa postaviť čelom k stene.


  „Ďalší,“ zareval dozorca smerom do chodby.


  Rovnakú procedúru absolvovali všetci šiesti. Potom ich po jednom vodili na záchod a pred dozorcom sa museli vymočiť do plastovej nádobky. Trvalo mu to. Vždy s tým mal problém v prítomnosti niekoho ďalšieho. Uvažoval nad tým, že moč zrejme preskúmajú na toxi.


  Nakoniec ich všetkých spolu s dvoma dozorcami a psom zatvorili v klubovni. Mohli sa posadiť, no nesmeli sa medzi sebou rozprávať. Pes už nezúril. Zhlboka dychčal, jazyk ovisnutý z papule. Až k miestu, kde sedel, cítil, ako zviera smrdí, a hlavou mu preletela myšlienka, ako často ho asi kúpu. Prvýkrát za celý čas, odkedy sa filcung začal, sa mu podarilo pozrieť na Mundiho. Tváril sa znudene. Nič viac z jeho tváre vyčítať nedokázal.


  Keď sa po niekoľkých minútach dvere otvorili, ostal v nich stáť jeden z mužov v civile. Pozrel na každého z nich. Nakoniec ukázal na Lukáša. „Ty pôjdeš prvý!“


  Po jednom ich začali vodiť na výsluchy. Po Lukášovi išiel Romču. Oboch doviedli naspäť po niekoľkých minútach.


  Naňho došiel rad ako na tretieho. Kráčajúc predpisovo dva metre pred pébeeskárom, predpokladal, že pôjde iba o nutnú formalitu. Tým skôr, že sa ani neobťažovali odviesť ho do svojej kancelárie, ale uspokojili sa s jednou z voľných ciel na prijímacom oddelení.


  Keď bol dnu aj druhý z dvojice, posadili sa na stoličky. Jeho nechali stáť v strede. Ten, čo čakal, si ho zdĺhavo premeriaval pohŕdavým pohľadom. Bol to už na prvý pohľad nesympatický muž s nápadne bledou tvárou posiatou jazvami po kiahňach. Fajčil. Na stolíku pred ním si okrem načatého balíčka cigariet a do polovice plného popolníka všimol ležať aj celuloidový blister s liekmi.


  Takže predsa len niečo našli, uvedomil si. Mundimu sa so spoluväzňami deliť nechcelo. Aj keď sa ho tá vec netýkala, radšej sa snažil pozerať inam.


  „Kto včera večer vykoňoval do vašej cely tabletky?“ prešiel poďobaný rovno k veci. Nijako sa pri tom nepokúšal zakryť povýšenecký tón hlasu.


  Stál pred nimi s rukami za chrbtom, tak ako to kázal väzenský poriadok. „Neviem o žiadnych tabletkách,“ odpovedal potichu.


  „Hlasnejšie!“ napomenul ho.


  „Neviem nič o žiadnom koňovaní ani tabletkách,“ pridal na hlase.


  Prvý zívol a zahasil cigaretu.


  „Chceš nám teda nahovoriť, že v takej malej cele si si nevšimol, že niekto ťahá ponožku na šnúrke cez mreže?“ zapojil sa ten druhý. Bol mladší a snažil sa byť aktívny. Jeho kolega vyzeral, že ho celá záležitosť nevýslovne nudí.


  „Spal som,“ napadlo mu ako prvé.


  „Bolo niečo po ôsmej.“


  Mlčal. Nemalo zmysel čokoľvek vysvetľovať. Klamal a nepochyboval o tom, že to vedia.


  „Potom si však môžeme myslieť, že ste to boli práve vy,“ ešte stále sa snažil ten mladší.


  Samého ho prekvapilo, ako málo mu záleží na tom, čo práve počul. Po všetkom tom, z čoho ho už obvinili policajti a kvôli čomu bol tu, mu mohli byť ich vyhrážky ohľadne nejakých sprostých tabletiek ukradnuté. V duchu sa usmial. „Ja som to nebol,“ povedal pokojne.


  „Tak potom kto z tých ostatných?“


  Pokrčil plecami.


  Znudený si zapálil ďalšiu cigaretu. „Mysleli sme si, že aspoň vy by ste z tej čvargy mohli mať rozum.“ Zhlboka si potiahol.


  Chvíľu bolo ticho.


  Pébeeskár sa pohrával s cigaretou a súčasne ho po celý čas prebodával svojím studeným pohľadom. „Možno by ste mali vedieť,“ rozhodol sa napokon pokračovať, „že keď na to príde, mohli by sme vám v hocičom pomôcť a prípadne vám ten nútený pobyt tu aj máličko uľahčiť.“


  Začínal tušiť, kam mieri.


  „Nechceme toho až tak veľa. Stačilo by vlastne len sem -tam nám povedať niečo, čo by nás zaujímalo.“


  „Takých, ako vidím, tu máte dosť,“ bez váhania odmietol. „Navyše, ja neviem nič, čo by vás mohlo zaujímať.“


  Obaja naraz pokrútili nechápavo hlavou. Na podobné odmietnutia neboli zvyknutí.


  Kašľal na to. Chcel tu iba v zdraví prežiť, nie stať sa väzenským bonzákom. Okrem toho si dokázal živo predstaviť, ako by mohol skončiť pri prípadnej spolupráci s ľuďmi, ako boli oni. Mali by ho v hrsti. Raz by neurobil to, čo by od neho chceli, a zhodili by ho bez najmenšieho zaváhania. Bol tu už dosť dlho na to, aby vedel, čo by nasledovalo.


  „Rozmyslite si to,“ skúsil ešte raz mladší z nich.


  Nereagoval.


  „Alebo sa vám život v cele s Mundim páči? Čo sa ho nechcete zbaviť?“


  „Doteraz mi nijako neublížil,“ zodvihol bradu.


  Rysy v obličaji rapavého stvrdli. „Myslíte si, že nevieme prečo?“ Zrazu sa vôbec netváril znudene. „Myslíte si, že sme si nevšimli, ako vo veľkom nakupujete?“


  Pozeral sa mu do tváre. Mal zvláštne studené oči. Zo všetkého najviac mu pripomínali rybacie.


  „Chráni vás za to?“ nečakal na odpoveď. „Píšete sťažnosti, listy, dávate právne rady. Hráte sa na advoká ta? Máte nás za idiotov? To ste fakt v tom, že nič ne vieme?“


  Mlčal. To, čo si práve vypočul, ho prekvapilo.


  „Lenže tu to tak nefunguje. Vieme o vás úplne všetko. Vrátane toho, kedy sa ráčite ísť vysrať!“ rapavý postupne zvyšoval hlas. Posledné slová už takmer kričal.


  Došlo mu, že aj v ich cele musia mať svojho bonzáka.


  Jeho mlčanie ich viditeľne rozčuľovalo.


  „Asi sa máte za bohvieako múdreho, ale tak to nie je. Tu sme totiž za chytrákov my.“ Rapavý prešiel z kriku do výhražného syčania. „Naseriete nás, a môžete to mať presne naopak,“ precedil medzi zubami. „Vaša riť je tu totiž doslova a do písmena výhradne v našich rukách. Keď budeme čo len trocha chcieť, sekneme vám nákupy. Alebo vás prehodíme do inej cely. Nemáte ani šajnu, koľko takých Mundiov tam na vás bude čakať.“


  Cítil, ako ním lomcuje zlosť. Netušil ani, prečo práve od neho chcú, aby sa stal ich informátorom.


  „Čo budete robiť potom? Volať nás, aby sme pomohli? Neskoro!“


  Stále nič nepovedal. V miestnosti sa rozhostilo ticho.


  „Čiže poviete nám, čo chceme počuť?“ prerušil ho napokon starší z pébeeskárov.


  Chvíľa, než im odpovedal, sa mu zdala nekonečná. Potom nazbieral posledné zvyšky odvahy. „Budem sa na váš postup sťažovať riaditeľovi väznice,“ takmer nespoznal vlastný hlas. „A tiež dozorujúcemu prokurátorovi.“


  Namiesto výbuchu zlosti, ktorý očakával, sa obaja rozosmiali.


  „Lepší vtip som od rána nepočul,“ sykol rapavý, keď sa konečne utíšil. Pozrel na hodinky, potom na kolegu. „Poďme sa najesť. Pán nás na polhodinku isto ospravedlní.“


  Pochopil, že ho tu náročky zdržia, a nebolo preňho ani ťažké domyslieť si prečo. Prví dvaja sa odtiaľto vrátili po pár minútach. On tu bude viac ako hodinu. Čo iné si budú môcť jeho spoluväzni zobrať do hlavy ako to, že rozprával? Práve sa dočkal prvého z ich špinavých ťahov, ktorými sa ho budú pokúšať zlomiť.


  Ťažké kovové dvere cely sa zacvakli. Ostal sám. Zrazu zacítil slabosť v nohách a od nervozity sa mu roztriasli kolená. Sadol si na stoličku uvoľnenú po jednom z nich. V hlbokom predklone a s pocitom absolútneho zúfalstva zobral hlavu do dlaní. Okamžite sa mu do najmenšieho detailu vybavila spomienka na to, čím sa to začalo. Bolo to vtedy tesne pred Vianocami. Bol prekvapený, aká je živá.


  18


  Trvalo im takmer celé dva dni, než usúdili, že majú dosť informácií na to, aby inžiniera Vladimíra Klimka zadržali ako podozrivého. Poobede sa zišli v Peterajovej kancelárii. Chovanec sem dorazil priamo z krajskej prokuratúry. Pod pazuchou niesol koncept spisu s čerstvo podpísanými príkazmi.


  „Išlo to ako po masle,“ informoval už medzi dverami. „Okrem zadržovačky máme schválenú aj domovku.“ Sadol si na jedno z voľných miest a kýchol. Ešte stále bol prechladnutý.


  Ledecký naňho pozrel s nevôľou. Pred pár dňami len s najväčším úsilím vďaka Haninej starostlivosti a isto aj s kusom šťastia chrípke unikol, a teraz bol zrazu nútený čeliť ďalšej dávke bacilov. „Mal by si ostať doma a nie tu roznášať choroby,“ neodpustil si.


  Vyšetrovateľ sa vysiakal. „Obyčajná nádcha,“ mávol rukou a zhúžvanú vreckovku schoval do vrecka.


  Ledecký však nebol namrzený iba kvôli bacilom. Rozhodnutie podať žiadosť o zadržanie podozrivého bolo síce z titulu vyšetrovateľa plne v Chovancovej kompetencii a nemusel ho s Ledeckým konzultovať, no jemu sa ako najskúsenejšiemu detektívovi z oddelenia zdalo napriek tomu trocha uponáhľané. Najviac mu prekážalo, že pri takto zvolenom postupe budú podľa zákonných ustanovení musieť zadržanú osobu odovzdať priamo na odbor vyšetrovania a im, kriminalistom, tak neostane priestor na operatívny výsluch.


  Keby tu nemusel celé dni vysedávať na sprostej stoličke a zastupovať Peteraja, isto by si našiel čas, aby celú vec vopred s Chovancom prediskutoval. Teraz už mohol v duchu hromžiť len sám na seba.


  „Skúsme si to teda zhrnúť,“ prezrel si osadenstvo kancelárie. Boli tu všetci, ktorých prvý deň určil do tímu.


  „Čiže Vladimír Klimko,“ zobral si slovo Chovanec. Z čerstvo vydaného príkazu na zadržanie odrecitoval údaje vrátane rodného čísla. „Je zamestnaný ako osobný finančný poradca v pezinskej pobočke Všeobecnej úverovej banky. Rozvedený, teraz býva na Černockého ulici sedem v treťom bratislavskom okrese. Tam ho aj pôjdeme zajtra ráno o pol piatej zobrať,“ pokračoval.


  Ledecký si údaj poznačil do pracovného zošita.


  „Súčasne s tým na uvedenej adrese urobíme domovú prehliadku. Je to jednoizbový byt, tak by to nemalo zabrať veľa času.“


  „Času máme dosť,“ skočil mu do reči Ledecký. „Okrem vražednej zbrane hľadáme aj bankovky, treba to tam pozrieť poriadne.“ Už po niekoľkýkrát ho v posledných dňoch prepadol pocit, že Chovanec sa zbytočne ponáhľa.


  „Žiadal som o povolenie na domovku aj na dom jeho bývalej ženy.“ V hlbokom záklone so zatajeným dychom šmátral Chovanec vo vrecku nohavíc po balíčku vreckoviek. Takmer sa spotil pri toľkej námahe. „Ale tú sudca, pochopiteľne, zamietol.“


  Ako zastupujúci šéf sa Ledecký pomaly začínal obávať, že mohutný vyšetrovateľ sa prevráti aj so stoličkou, na ktorej sedel, a padne na zem.


  Nakoniec sa mu predsa len podarilo vreckovky vytiahnuť. „Aj keď som s tým viac-menej rátal, pre istotu som to skúsil,“ zhlboka vydýchol a dožičil si prestávku na to, aby sa znova vysiakal.


  Ledecký sa od neho posunul čo najďalej.


  „A zabezpečil som tú Holčíkovú, svedkyňu na opoznávačku. Bude čakať doma. Ak sa nám podarí Klimka zadržať, potrebujem, aby po ňu niekto od vás skočil.“


  Machrák s Koreisom automaticky prikývli.


  „Dohodol som aj kéučko. Vyjdú nám prednostne v ústrety. Na mieste máme zaistenú DNA, tak mu ako prvé odoberieme vzorky.“


  Ledecký pozrel na šéfa technikov. Večne namosúrený komisár Weidemann zamručal niečo, čomu síce nebolo rozumieť, ale pochopil z toho, že úlohu berie na vedomie.


  „S prokurátorom som sa už predbežne dohodol. Uvidíme, čo bude Klimko vypovedať, prípadne, čo nájdeme uňho doma, ale ak ho svedkyňa bezpečne opozná a stopy sadnú, tak ho obviním.“


  „Vypočúvať ho budeš ty?“


  Chovanec tušil, kam svojou otázkou mieri. „Ja,“ prikývol. „Ale bude pár hodín trvať, než zoženiem právnika, vybavím zadržiavačku, svedkov a všetky veci okolo. Dovtedy by ste sa s ním mohli porozprávať,“ povedal a prižmúril oko.


  Ledecký vzdychol. Bolo to lepšie ako nič, no súčasne žalostne málo. Novodobé zákonné opatrenia a predpisy upravujúce vzájomné vzťahy medzi jednotlivými odbormi vyšetrovania a kriminálnej služby nasmerovali v posledných rokoch priebeh dokazovania do roviny, s ktorou sa v nijakom prípade nevedel stotožniť. On sám považoval priznanie ešte stále za jeden z najdôležitejších dôkazov. Súčasne mal dosť skúseností na to, aby až príliš dobre vedel, že len minimum páchateľov sa prizná v priebehu prvých pár hodín. Cesta k úplnému priznaniu bola bojom nervov, psychiky, svedomia, a to si vyžadovalo svoj čas. Veľa času, a čo si pamätal, bola to predovšetkým ich práca. Vedeli ju robiť a vo väčšine prípadov prinášala výsledky. Oproti tomu stroho zaprotokolovaná výpoveď spísaná formou otázok a odpovedí vyšetrovateľom, navyše pri povinnej účasti obhajcu a možnosti podozrivého odmietnuť vypovedať, mala minimálnu šancu na úspech.


  „Čo všetko teda naňho máme?“ obrátil sa tradične na Novotnú.


  Otvorila dosky plné papierov vytlačených z počítača. „Nebol trestaný, v našich záznamoch nefiguruje,“ začala.


  „Slušniačik,“ utrúsil Machrák.


  Ledecký ho napomenul pohľadom. Dnes nemal náladu na jeho komentáre.


  Novotná pokračovala. „Ale má dlhy. Podľa toho, čo som zistila, má na krku minimálne dve exekúcie.“


  „Nehovorili ste, že robí finančného poradcu?“ vybavil si Ledecký. „Za takého pekne ďakujem.“


  „Aj majster tesár sa niekedy utne,“ skonštatoval Chovanec.


  „Vyzerá to, že v prvom kole ho obrala manželka pri rozvode. Najprv prišiel o dom, teraz sa s ním naťahuje o alimenty. To je tá prvá exekúcia. O niečo neskôr podľa všetkého veľmi neúspešne investoval. Stavil spolu s ďalšími dvoma spoločníkmi na stavebný projekt nejakého obchodného centra, zažiadali o vysoký úver, ale mestská časť im nakoniec stavbu neschválila. Od samotného začiatku to vyzerá najskôr na podvod.“ Vytiahla z dosiek hŕbu papierov. „Aj ten projekt, čo predložili. Nakoniec, v tej lokalite sa nič také ani postaviť nedá. Veľké plány a v skutočnosti samá voda.“


  „Podviedli banku?“


  Pokrútila hlavou. „Skôr tí jeho dvaja podarení spoločníci.“


  „Chlapcovi sa teda v poslednom čase darí,“ neodpustil si poznámku Machrák.


  Tentoraz Ledecký nereagoval.


  „Čo som o nich zistila, ani zďaleka to nebolo prvýkrát. Pre ekonómov by to mohlo byť zaujímavé.“


  „A pre nás? V súvislosti s naším prípadom?“


  „Nie, s našou vecou to súvis nemá,“ odpovedala.


  „Tak potom len stručne, Janka,“ požiadal ju.


  „Postup majú vždy rovnaký. Nalákali ho na spoločný projekt, naoko zažiadali o úver, tvárili sa, že rozbiehajú veci. Klasika: porady, stretnutia a tak ďalej. Všetko sa už zdalo na spadnutie. Dodávatelia i stavebné firmy. Potom zrazu na všetky tieto veci okolo potrebovali ďalší čiastočný úver, kam už zatiahli aj jeho. Zdanlivo o nič nešlo. Oproti tomu prvému išlo teraz takpovediac o bagateľ, a figuroval tam až ako tretí ručiteľ. Ten úver dostali a tým sa všetko skončilo. Za spoločníkmi sa zavrela voda. Zatiaľ čo oni podpisovali za firmy, on ako fyzická osoba. A tak to vymáhanie, keďže ich firmy na účtoch nemajú ani floka, nakoniec po všetkých peripetiách padlo na neho a exekútor klope na dvere jemu.“


  Ledecký pokrútil hlavou. „Koľko má splatiť?“


  „S exekútorskými poplatkami nejakých stotridsaťtisíc.“


  V kancelárii zavládlo ticho.


  „No, toľko by mu za tú zbierku kvaplo. Dokonca by ostalo aj na manželku,“ nakoniec zauvažoval nahlas aj Weidemann.


  Museli uznať, že to naozaj zapadá.


  „V každom prípade by mal po problémoch,“ potvrdil Chovanec a na dôvažok si kýchol.


  „Je to pravda!“ ozvalo sa naraz z viacerých úst.


  Ledecký si urobil do zošita zopár poznámok. „Máš ešte niečo?“ opýtal sa Novotnej, keď dopísal.


  „Pred dvoma rokmi nahlásil na obvodnom oddelení Vrakuňa krádež vlámaním do svojho auta,“ otočila posledný list.


  „A?“


  „Ukradli mu pištoľ.“


  Prvýkrát počas porady sa usmial. „Predpokladám, že keď to spomínaš, nemusím sa ani pýtať na kaliber.


  „Nemusíš,“ začervenala sa, „bola to čézeta sedemdesiatka, kaliber sedem, šesťdesiatpäť.“

  Niečo ho muselo zobudiť. S prižmúrenými očami nahmatal mobil. Bolo pol piatej ráno. Ešte mal tri hodiny čas, stretnutie s prvým dnešným klientom si naplánoval až na desiatu, v banke začínal o hodinu skôr. Odložil telefón, zmotal si pod hlavu vankúš a slastne sa prevalil na pravý bok. Keby tak celý deň nemusel spod vyhriatej periny do tej tmy a zimy vonku.


  Potom to začul druhýkrát. Teraz už zreteľnejšie. Šramot – tichý, ale predsa. Vychádzal odniekiaľ z chodby. Nesnívalo sa mu to. Nastražil uši. Žeby mal v byte myš?


  Zrazu prišiel náraz. Prudký, silný, ohlušujúci. Bezpečnostné dvere jeho bytu sa rozleteli, akoby boli z obyčajnej drevotriesky. Praskanie dreva, potom niečo ťažké kovové padlo na zem. Následne krik a dupot. Nad hlavou sa mu mihli čierne tiene.


  Zľakol sa tak, že nevedel lapiť dych. Ostré svetlo z bateriek, ktoré mali na zbraniach, ho celkom oslepilo. Silné ruky ho stiahli z postele. Letel oblúkom a pristál na zemi. Niekto mu bolestivo kľakol na chrbát.


  „Polícia,“ zreval mu priamo do ucha.


  Nič nechápal.


  „Polícia,“ kričal iný hlas. Potom niekde od dverí ďalší, o poznanie tichší a pokojnejší, vyhlásil: „Čisté.“


  Na rukách mu zaklapli putá.


  „Čo to má, kurva, znamenať?“ pokúsil sa protestovať.


  Nijaká odpoveď. Tlak na chrbát zosilnel. Telom mu prenikla pálčivá bolesť.


  „Au, to bolí,“ zaúpel.


  Konečne v izbe zažali svetlo. Silným šklbnutím ho postavili na nohy.


  Stál tam iba v tielku a trenkách so spútanými rukami vykrútenými za chrbát a musel sa predkláňať, aby si aspoň trochu uľavil od bolesti. Pokúsil sa zodvihnúť hlavu. Pri vypínači stál asi päťdesiatročný muž v rozopnutom čiernom kabáte, civilnom obleku a s otrasnou kravatou.


  „Meno!“ povedal ten muž.


  Pochopil, že práve on tu bude asi vydávať rozkazy. „Vladimír Klimko,“ odpovedal. „Čo to, doprdele, je? Nejaká skrytá kamera?“ Odkedy mu vyrazili dvere, ubehlo sotva pár sekúnd.


  Kukláč zosilnel tlak na jeho ruku.


  „Au!“ V jeho výkriku sa miesila bolesť so zlosťou. Mal pocit, že mu ten psychopat za ním každú chvíľu vykĺbi rameno. „Čo tu, preboha, chcete?“ nevedel pochopiť, prečo je práve v jeho byte policajné komando.


  Chlap v obleku kýchol. Potom pristúpil tesne k nemu a pred tvárou mu zamával akýmsi papierom. „Máme od prokurátora príkaz na vaše zadržanie a súčasne sudcom podpísaný súhlas na vykonanie domovej prehliadky vo vašom byte,“ oznámil mu zachrípnutým hlasom.


  „O čom to hovoríte? Musíte sa mýliť.“


  Iba sa uškrnul. „To si nemyslím.“


  Vytreštil oči. Stále odmietal uveriť tomu, čo sa deje.


  „Hľadáme pištoľ značky Čézet, vzor sedemdesiat, kalibru sedem, šesťdesiatpäť milimetrov, zbierku odcudzených historických bankoviek z obdobia prvej Československej republiky, prípadne iné veci pochádzajúce alebo majúce súvis s trestnou činnosťou,“ odrecitoval mu.


  Nič z toho nechápal.


  „Nachádza sa čo i len niečo z toho u vás v tomto byte? Ste ochotný to dobrovoľne vydať?“ mlel si chlap ďalej svoje.


  Mlčal. Nebyť bolesti, možno by bol ochotný uveriť, že sa mu to sníva.


  „Pýtal som sa vás. Nerozumeli ste mi?“


  Až teraz si uvedomil, že to bola otázka.


  „Nič také doma nemám,“ odpovedal.


  „V tom prípade teda pristúpime k vykonaniu domovej prehliadky.“


  Zrazu ich bolo plno. Nepamätal si, že by tu niekedy v minulosti mal toľko ľudí. Okrem chlapa v obleku a kukláčov zbadal ďalších troch mužov v civile. Jednému z nich visel na krku fotoaparát. Bola tu mladá žena s papierovou podložkou na spisy pod pazuchou a na prekvapenie zbadal na chodbe aj suseda z bytu oproti.


  Rozospatý, v pásikovom pyžame, cez ktoré mal prehodený župan, s papučami na bosých nohách a s ospravedlňujúcim výrazom v tvári ho nesmelo pozdravil tak, akoby chcel súčasne povedať aj to, že s tým, čo sa uňho deje, nemá nič spoločné.


  „Pán Krajčír bude počas úkonu prítomný ako nezúčastnená osoba,“ vysvetlil jeho prítomnosť chlap s odpornou kravatou.


  Žena jeho poznámku zapísala.


  Policajt sa pozrel na hodinky. „Začneme!“


  Nemýlil sa, keď hneď na začiatku odhadol, že je tu šéfom.


  Odviedli ho do kuchyne a na jeho pokyn mu zložili putá. Kým si pretieral otlačené zápästia, dorazil chlapík s foťákom a na stôl položil veľkú, zrejme aj poriadne ťažkú brašnu.


  „Zoberiem vám kontrolné odtlačky a vzorky na porovnanie DNA,“ oznámil stroho.


  Rozmýšľal, či na niečo také majú právo. Pomaličky sa začínal spamätávať z prvého šoku.


  Chlapík si natiahol chirurgické rukavice. Trvalo takmer polhodinu, kým boli hotoví. Najprv mu vatovými tyčinkami povytieral ústa. Obidve vnútorné strany líc, jazyk a hrdlo. Potom mu mocným šklbnutím povytrhával zopár vlasov z čela, tyla aj obidvoch spánkov. Chlapík každú jednu tyčinku a vlas zabalil do osobitného plastového vrecúška, zalepil a vypísal predtlačenú tabuľku. Nakoniec mu prsty nafarbil čiernou farbou a jeden za druhým poodtláčal na predpísanú papierovú podložku. Na druhú stranu potom urobil to isté s celými dlaňami.


  „Hotovo, môžete sa umyť,“ povedal, keď konečne skončil.


  Išlo to prekvapivo ťažko. Musel použiť saponát na umývanie riadu. Cítil sa ponížene. Uvedomil si, že sa ešte stále ani len neunúvali povedať mu, prečo tu vlastne sú. Ich povýšenecké správanie ho čím ďalej, tým viac rozčuľovalo.


  „Chcem právnika,“ vyhŕkol zo seba ešte s mokrými rukami, tak ako to videl vo filmoch.


  Zachrípnutý, večne kýchajúci šéf pristúpil tesne k nemu. V ruke húžval papierovú vreckovku.


  „Máte nejakého, ktorého by sme mohli vyrozumieť?“


  Samozrejme, že nemal. Nikdy mu ani nenapadlo, že by nejakého mohol potrebovať. Vlastne dokopy poznal iba jedného. Toho, čo ho zastupoval pri rozvode, ale už len kvôli tomu, ako dopadol tam, by bol práve ten tým posledným právnikom, ktorému by teraz volal.


  „Nie,“ priznal.


  Chlap sa doširoka pousmial.


  Domáci pocítil neodolateľnú chuť ho tou odpornou kravatou priamo na mieste uškrtiť.


  „Potom vám nejakého budeme musieť zohnať my, zatiaľ však robíme iba úkony, ktoré zo zákona musíte strpieť aj bez neho.“


  Bol celkom bezbranný, vydaný im na milosť. Znova mu nasadili putá. Tentoraz spredu a šéf dokonca dohliadol na to, aby ho príliš netlačili. Policajti v čiernych kombinézach a nepriestrelných vestách sa okrem jedného, ktorý sa od neho nepohol ani na krok, rozložili na schodoch pred bytom. Ostatní sa rozliezli kade-tade a začali hľadať.


  „Takže ešte raz: máte v byte nejakú zbraň?“ započul z izby.


  Kukláč ho postrčil medzi dvere.


  „Nie, nemám. Kedysi som mal, ale...“


  „Ale tú vám pred časom ukradli,“ skočil mu do reči.


  Jeho posledná nádej, že ide o omyl, zhasla. Keď vedeli o pištoli, nezmýlili si ani jeho. „Áno, ukradli mi ju,“ potvrdil odovzdane. Mal pocit, že mu policajt neverí. Nechápal prečo.


  „A čo tak staré bankovky?“


  Vlastne ani nemusel odpovedať.


  Starší z dvojice mužov v civile len pred okamihom otvoril sekretár a jeden po druhom z neho vyťahoval albumy s jeho zbierkou.


  „Som zberateľ. Už dlhé roky,“ pokúsil sa vysvetliť.


  „Ale, pozrime sa!“


  Muž s fotoaparátom fotil, žena zapisovala.


  „Jeden, dva. Tu sú tri a tam ešte jeden. Šesť,“ nadiktoval jej. „Dokopy ich je šesť.“ Potom sa obrátil k nemu. „To sú všetky? Máte tie bankovky ešte niekde inde?“


  Pokrútil hlavou. „Nie.“ Až potom si uvedomil, že sa vlastne zmýlil. „Vlastne áno, ešte v cestovnej taške hore v skrini je obálka. Nejaké mám aj tam.“


  Prikývol. „No vidíte, ako pekne vám to ide,“ ani sa nepokúšal zastrieť ironický tón.


  Napadlo mu, prečo sa vlastne pýtajú, keďže bez ohľadu na to, čo im povedal, snorili ďalej. Keď mu prevrátili matrace a začali prehrabávať bielizeň uloženú v šatníku, znova pocítil nával bezmocného hnevu. „Hovorím vám, nič, čo by mohlo byť trestné a mohlo vás zaujímať, tu nenájdete.“


  Nikto z nich nereagoval. Akoby ho ani nepočuli.


  Tí dvaja v civile si sadli za stolík a začali listovať v jeho zbierke. Niektoré stránky prebehli rýchlo, iné viditeľne porovnávali s akýmsi zoznamom, ktorý si priniesli so sebou. Trvalo to dlho. Jeho hodinky aj s mobilom ostali ležať na nočnom stolíku. Stratil pojem o čase. Postupne systematicky prehľadávali celý byt. Doniesli aj obálku, o ktorej im povedal, a aj tieto bankovky porovnali so zoznamom.


  Boleli ho nohy a potreboval sa vymočiť. Pohľadom vyhľadal suseda. Stál celkom v rohu izby, tak aby čo najmenej zavadzal. Keď zbadal, že naňho pozerá, sklopil hlavu.


  „Potrebujem na malú,“ povedal teda viac-menej do pléna.


  Najprv si myslel, že ani teraz nevnímajú, no za okamih došiel z chodby jeden z kukláčov a spolu s tým, čo sa od neho doposiaľ nepohol ani na krok, ho odviedli na toaletu.


  Keď sa vrátili, všimol si, že prezerajú dáta v jeho mobilnom telefóne. Viditeľne našli niečo, čo ich zaujalo.


  Statný, za iných okolností možno aj celkom sympatický blondiak zodvihol oči od svojho zoznamu a prvýkrát za celý čas, čo v ňom listoval, súhlasne prikývol.


  Na šéfovej tvári sa rozžiaril úsmev.


  „Vysvetlíte nám, kde sa vo vašom mobile nabrala táto fotografia?“ otrčil mu pred oči podsvietený displej s obrázkom starej bankovky.


  Napriek stresu, v akom ešte stále bol, ju okamžite spoznal. „To je päťtisícová štátovka z roku 1919 zo zbierky jedného staršieho pána,“ vyhŕkol.


  „Áno, je,“ pristúpil ešte bližšie. „Zrejme ste si ju zabudli vymazať.“


  „Prečo by som ju mazal?“ Takmer sa dotýkali. Cítil jeho dych, aj to, ako sa potí. Na okamih sa z tej tesnej blízkosti pozerali jeden druhému do očí. Potom radšej sklopil zrak na jeho príšernú kravatu.


  „Pretože aby ste ju získali, tak ste toho staršieho pána, ako hovoríte, v piatok dvanásteho decembra v doobedňajších hodinách, niečo málo po desiatej, zavraždili.“


  Neforemný uzol sa mu rozplynul pred očami. Zatočila sa mu hlava a cítil, ako sa mu podlamujú kolená. Zaknísal sa. Nepadol len vďaka kukláčovi, ktorý ho pridržal.

  „Vy ste sa načisto zbláznili?“ od zúfalstva mu preskakoval hlas. „Toho pána som nezabil! Nikoho som nezabil!“ zopakoval im už po niekoľkýkrát.


  Neverili mu. Dokonca nepohli ani brvou. Zdalo sa, že ho vôbec nepočúvajú.


  Sedel na obyčajnej drevenej stoličke v kancelárii, do ktorej ho v tmavej dodávke s nepriehľadnými sklami priviezli kukláči rovno z bytu. Ešte predtým mu dovolili, aby sa obliekol. Teraz bol na Špitálskej U dvoch levov a podľa tlačidla, ktoré stisli vo výťahu, vedel dokonca aj to, že na treťom poschodí.


  Vypočúvacia miestnosť bola zariadená stroho, len tým najnutnejším nábytkom a veľkým zrkadlom pripevneným na pravej bočnej stene. Nikdy nebol na podobnom výsluchu, no vďaka tomu, čo videl vo filmoch, nepochyboval o tom, že je z druhej strany priehľadné. Mohol si však už iba domýšľať, či je aj teraz na druhej strane niekto, kto si ho pozorne prezerá.


  Oproti nemu bol už len stolík a dve otáčacie kreslá, na ktorých sedeli oni. Boli to tí istí policajti v civile, čo boli ráno uňho a prezerali jeho albumy. Samotný šéf sa podľa všetkého zatiaľ neunúval.


  „Na to sme sa vás zatiaľ nepýtali,“ povedal pokojne starší z nich. Mohol mať niečo okolo štyridsiatky. Bol to dobre stavaný, skôr vyšší, športovo oblečený špinavý blondiak s minimálne trojdňovým strniskom. „Musíme ísť pekne od začiatku.“


  Čím ďalej, tým viac prepadal beznádejnej apatii. Čo naozaj nechápu, že nič neurobil? „Od akého začiatku?“


  „Trebárs, ako to bolo s tou vašou pištoľou.“


  „Čo stále máte s mojou pištoľou? Ukradli mi ju z auta. Hlásil som to na polícii, musíte to mať niekde poznačené. Sú to najmenej dva roky.“


  „Poznačené to máme,“ uškrnul sa, „ale čo keď vám ju v skutočnosti neukradli? V záznamoch sa píše, že na vašom aute vtedy neobjavili žiadne stopy násilného vniknutia.“


  „A môžem azda za to? Čo zistili, to zistili a napísali.“ V duchu preklínal ten deň, keď sa rozhodol zaobstarať si zbraň. Hlúpa frajerina. Vôbec ju nepotreboval. Vystrelil z nej dokopy párkrát.


  „Dobre teda, skúsme to z iného konca,“ položil pred neho fotografiu. „Poznáte toho muža?“


  Poznal ho. Pochopil, že celý čas im ide o neho. „Áno, ten pán sa volá Lihan a stretol som sa s ním na burze v Rači.“


  „Kedy to bolo?“


  „No, v nedeľu,“ spomínal. „Nie túto, ani tú minulú, ale ešte tú predtým,“ v hlave mal zmätok. Bál sa, že sa pomýli. Od začiatku ho chytali za slovíčka, nechcel im dať ďalšiu šancu.


  Mladší zalistoval v diári. „Čiže siedmeho?“


  Prikývol. „Ak to tak vychádza, tak áno.“


  „Predtým ste sa nikdy nevideli?“ spýtal sa. Mohol mať o desať rokov menej ako ten prvý, mal hnedé strapaté vlasy, rifle a sveter. Nevyzeral na policajta, a už vôbec nie na takého, ktorý by mal vyšetrovať vraždy.


  „Nie,“ odpovedal mu.


  „Ani potom?“


  Pokrútil hlavou.


  „Ale, ale, spomeňte si. Naozaj nie?“


  Nechápal, kam sa ho snažia za každú cenu dotlačiť. „Hovorím, že nie. Mali sme sa stretnúť, ale nestretli sme sa.“


  „Prečo?“


  „Nebol doma.“


  „Myslím, prečo ste sa mali stretnúť?“


  „Aha. No predsa kvôli jeho zbierke. Hlavne kvôli jednej bankovke, ktorá v nej bola.“


  „Chceli ste ju od neho kúpiť?“


  „Nie, nechcel.“


  „Čiže išli ste za ním kvôli zbierke, či dokonca len kvôli jednej bankovke, ktorú ste nechceli?“


  Sám si uvedomil, ako to znie čudne. Vlastnou vinou sa zamotával. Bol čím ďalej, tým nervóznejší.


  „To ste sa tam unúvali len preto, aby ste mu to povedali?“


  „Nie, to nie.“


  „Máte nás za blbcov, pán Klimko?“


  Neodpovedal. Bezradne si chytil hlavu do dlaní.


  „Kedy ste za ním boli?“ nedali mu oddýchnuť.


  Pokúsil sa sústrediť. „V piatok doobeda. Takmer týždeň po tom, čo ma oslovil na burze.“


  „Pozval vás dnu?“


  „Nie, veď som vám hovoril. Nebol doma.“ Mal pocit, že sa ho znova pokúšajú nachytať.


  „Čiže uňho doma, myslím tým vnútri v byte, napríklad v obývačke, ste nikdy neboli?“


  „Nie, nebol.“ Nerozumel tomu, prečo sa už po niekoľkýkrát pýtajú takmer na to isté. „Klopal som, zvonil, ale nikto mi neotvoril.“


  „Prečo ste odtiaľ utiekli?“


  „Utiekol?“ nechápal.


  „Áno, jednoznačne vás odtiaľ videli utekať.“


  Striedali sa. V rýchlom tempe mu kládli jednu otázku za druhou. Musel vyvinúť maximálne úsilie, aby sa pri svojej nervozite nepomýlil.


  „Aha, už viem. Utekal som, áno. Lebo husto snežilo. Aj tak som dobehol na zastávku celý mokrý.“


  „Koľko bolo hodín, keď ste za ním došli?“


  Rozmýšľal. „Pamätám sa, že sme boli dohodnutí na desiatu, ale pár minút som meškal. Čiže niečo málo po desiatej.“


  Mladší si niečo načmáral do poznámkového bloku.


  „Vy nepracujete?“ spýtal sa o niekoľko sekúnd.


  „Mal som voľno.“


  „Zaujímavé,“ obaja sa tvárili, akoby na tom bolo niečo celkom nepochopiteľné.


  Potom starší znenazdajky zvýšil hlas. „Čiže ste si dokonca zobrali voľno, a to len preto, aby ste v piatok doobeda mohli ísť za ním a povedať mu, že nič nechcete?“


  „Tak to nie je,“ zaúpel od zúfalstva. „Mýlite ma.“


  „Tak ako to teda je? Prečo ste tam išli?“ takmer kričal.


  „Išlo o tú päťtisícku.“


  „O tú, čo máte odfotenú v mobile?“


  Prikývol. „Hej.“


  Mlčali. Nechali ho, aby pokračoval.


  „Pán Lihan chcel vedieť jej cenu. Preto bol aj na burze, kde sme sa stretli. Oslovil ma, aby som sa pozrel na tú jeho zbierku. On sám sa v bankovkách veľmi nevyzná, vlastne takmer vôbec, ako som neskôr zistil.“ Pozrel na nich, akoby chcel vedieť, čo oni na to.


  Nepovedali nič.


  „V tú nedeľu som si jeho zbierku pozrel. Išlo o celkom slušnú emisiu štátoviek z obdobia prvej republiky, no tá päťtisícka naozaj stála za to. Ak by bola pravá a náhodou nešlo o falzifikát, mala by veľmi vysokú hodnotu. Zo zberateľského hľadiska ma veľmi zaujala. Naozaj, ak by sa potvrdila jej pravosť, bola by to svojím spôsobom rarita. Vlastne aj keby bola falošná, tak by bola cenná. Aj podarené falzifikáty sa medzi zberateľmi cenia. Sľúbil som mu, že sa pokúsim zistiť viac. Keďže nemal mobil, aby som mu mohol zavolať, dohodli sme sa na piatok.“


  „Preto ste si ju vyfotili?“


  „Áno. Iba na dobré slovo mi ju požičať, samozrejme, nechcel.“


  „A čo ste zistili?“


  „Že pôjde s najväčšou pravdepodobnosťou o originál, navyše vo veľmi dobrom stave.“


  „A to ste teda išli Lihanovi oznámiť, hej?“ stále pri tom neveriacky vrteli hlavou.


  „Áno, no, samozrejme, dúfal som...“ nedopovedal.


  Do vypočúvacej miestnosti vošiel ďalší muž. Na spánkoch mu už presvitali šediny. V ruke držal okuliare. Sklonil sa k tomu, ktorý mal doteraz hlavné slovo, a niečo mu pošepkal. Pritom mu na lístočku odovzdal nejaký odkaz.


  „Doriti aj s takou robotou,“ zahrešil, keď si ho prečítal.


  Tretí muž sa postavil k stene. Žiadna ďalšia voľná stolička už tu nebola.


  Policajt, ktorý dosiaľ viedol výsluch, sa nervózne pozrel na hodinky. „V čo ste dúfali?“


  Chvíľu mu trvalo, než dokázal nadviazať na prerušenú myšlienku. „No, myslel som si, že keď mu poviem, akú má cenu, predsa len sa rozhodne ju predať.“


  „Ešte pred pár minútami ste nám tu tvrdili, že ste ju nechceli kúpiť,“ ozval sa zo svojho miesta mladší z nich.


  „Nechcel. Naozaj nie,“ zhlboka vydýchol. „Skôr som rátal s tým, že by som mu v takom prípade dohodil nejakého kupca. A pri tej príležitosti...“ odmlčal sa.


  „Pokračujte!“ postrčil ho už znova starší.


  „No, veď viete,“ zdráhal sa. „Myslel som si, že by som na tom trhol niečo ako províziu.“


  „Nevieme,“ odsekol podráždene. Viditeľne začínal byť nazlostený. „My provízie neberieme.“


  Mlčal. Sedel a čakal na ďalšie otázky.


  Policajt znova škúlil po hodinkách. Akoby mal zrazu naponáhlo. „Lenže potom ste si povedali, načo len provízia, keď môžem mať všetko,“ nadvihol sa na stoličke. „Je to tak?“


  Teraz to bol on, kto takmer vykríkol. „Nie, preboha, nie, tak to nebolo. Nič také mi ani nenapadlo.“


  „Navyše, stačilo by to bohato na to, aby ste si vyriešili všetky svoje dlhy.“


  Zarazilo ho, že vedia o jeho finančných problémoch.


  Policajt, ktorý pred chvíľou prišiel, obišiel stolík a postavil sa pred neho. V ruke sa pohrával s okuliarmi. „Mali by ste si dobre rozmyslieť všetko, čo nám tu hovoríte. Priznanie by pre vás v situácii, v akej ste, bola významná poľahčujúca okolnosť.“ Mal hlboký, pokojný hlas. Na rozdiel od tých dvoch ani nevyzeral podráždený. Na odpoveď však nečakal. Hneď potom sa otočil a odišiel.


  „Počuli ste tú dobrú radu?“ opýtal sa starší z nich.


  Oproti tomu, čo odišiel, však v jeho hlase cítil náznak irónie. Dočista zúfalý si uvedomil, že ich svojimi odpoveďami nepresvedčil. Stále trvali na svojom. „Znova vám hovorím: Nikoho som nezabil, nemám sa k čomu priznať,“ spínal rukami. „Naozaj som nič nespravil,“ takmer sa zrútil vo svojej stoličke.


  Obaja ako na povel vstali. „Máte tu právnika, čaká vás u vyšetrovateľa, všetko už je pripravené na rekogníciu,“ rozhodli sa to ukončiť.


  Nevedel, čo to je rekognícia. Nevedel, čo preňho znamená takýto koniec. Cítil sa ako v tom najhoršom sne.


  „Pôjdeme!“


  Nereagoval.


  Mladší ho chytil za rameno a potriasol ním.


  Potom znova a ešte raz.


  „Poďme, kurva! Nepočuješ?“


  Tlak zosilnel. Rameno začínalo bolieť.


  


  Otvoril oči. Namiesto strapatého policajta nad ním stál bachar. Fúzač. Prestal ním triasť.


  „Ešte som nevidel nikoho takto zachrápať počas bieleho dňa.“


  Chvíľu trvalo, než sa definitívne prebral. Uvedomil si, že zaspal. Nebol na polícii. Bol v Leopoldove v cele, kde ho nechali tí dvaja skurvení pébeeskári.


  „No dobré ráno, konečne,“ vrieskal hrdzavý opičiak, keď zbadal, že ako-tak vníma. Pravou rukou nahmatával pelendrek. „Potrebuješ hádam pomôcť? Alebo tu chceš ostať?“


  Vstal, ako najrýchlejšie vedel. Zamotala sa mu pritom hlava a takmer spadol.


  „No ja sa raz z týchto všivavých muklov poseriem,“ zareagoval Fúzač.

  Ledecký sa najprv pozrel na hodinky na svojej ruke a potom skontroloval tie, ktoré viseli na stene. Oboje ukazovali rovnako. O minútu pol tretej. Pravidelné poobedňajšie rozdelenie odvolal už ráno. Vedel, že vďaka tomu sa nájdu aj takí, ktorí sa už od obeda zašijú niekde na pive a pre istotu sa neukážu ani na fajront, no bolo mu to jedno. Bol piatok, blížil sa víkend a dátumy v pracovných diároch či stolných kalendároch prezrádzali, že už o päť dní prídu Vianoce.


  Dokončil podklady na pondelňajšiu poradu u krajského, vypísal dochádzku aj plán činnosti, spracoval vyhodnotenie predchádzajúceho mesiaca a teraz sa už pekných pár minút iba bezcieľne ponevieral po Peterajovej kancelárii a hrešil na svoj osud zastupujúceho.


  Nemalo zmysel presúvať sa k sebe. Každú chvíľu ho niekto hľadal, stále zvonil telefón. Z titulu Peterajovej funkcie vedúceho komisára prvého operatívneho oddelenia mal teraz na starosť nielen vraždárov, ale aj detektívov z úseku závažných lúpeží a z úseku mravnostnej kriminality. Podpisoval príkazy na jazdy služobných áut, osobné plány, nadčasy, žiadanky o materiál, výpisy telefónov, ich zameranie či monitoring, techniku, nasadenie informačných prostriedkov, podpisoval v takom tempe a počte, že často aj stratil prehľad o tom, čo mu to vlastne predkladajú. Upísal by sa možno aj peklu, ak by mu vo vhodnom okamihu niekto niečo podobné podstrčil.


  Bolela ho hlava a znova sa o slovo prihlásila nastupujúca chrípka. Tušil, že tentoraz tak ľahko nevyviazne. Druhýkrát také šťastie mať nebude a sobotu i nedeľu dozaista strávi v posteli.


  Skôr z nudy, než že by mal naozaj chuť, zapol kávovar. Vo vedľajších kanceláriách aj všade navôkol okolo neho panovalo ticho. Jediný hluk sem z času na čas doliehal z ulice alebo z policajného dvora. Chvíľkami mal pocit, akoby tu bol na tej dlhočiznej dláždenej chodbe s vysokým stropom celkom sám. Nebol. Na rozdiel od iných policajných pracovísk s príslovečným hurhajom až chaosom panoval na vraždách väčšinu dňa pokoj.


  Kávovar zapípal. Privoňal si k plnej šálke a sadol si do šéfovského kresla. V myšlienkach sa vrátil dnes už po niekoľkýkrát k čerstvo realizovanému prípadu. Tisíckrát radšej by bol teraz pri svojich kolegoch niekde na vyšetrovačke, ako sedel tu. Napadlo mu, ako sa situácia vyvinula, odkedy sa mu podarilo ukradnúť si aspoň pár minút a mohol sa cez opoznávacie sklo zapozerať, ako Machrák s Koreisom vo vypočúvacej miestnosti vyťažujú podozrivého. Nezávidel im. Bol to tak trochu boj s veternými mlynmi, keďže mali k dispozícii len minimum času. Aj keď možno potajomky dúfal, nemohol čakať zázraky. Takto to nefungovalo.


  Usrkol si z horúcej kávy a zapozeral sa na pracovnú nástenku, ktorú používali pri poradách. Azda už po desiatykrát pozorne preskúmal identikit zostavený svedkyňou a porovnal ho s vedľa pripnutou fotografiou zadržaného Klimka. Znova ho udivilo, do akej miery sa podobajú. Dnes ho videl naživo. Klobúk dole, ako si ho vo svojom veku dokázala zapamätať a neskôr aj opísať. Snažil sa vybaviť si jej meno, keď ho vyrušila dvojica detektívov z mravnostnej.


  Zajtra skoro ráno chystali záťah v jednej z predajní erotických pomôcok, ktoré sa v ostatnom čase v meste rozrástli ako huby po daždi. Ich cieľom však neboli vibrátory, bičíky, ani latexová spodná bielizeň, ale cédečká s detskou pornografiou, ktoré si podľa toho, čo už vedeli, majiteľ zaviedol ako podpultový predaj.


  Stručne ho zoznámili s plánom realizácie, ktorú v súčinnosti s druhým bratislavským okresom plánovali začať ešte pred otváracou hodinou. Chlapa mali zadržať ešte doma a potom vykonať domovú prehliadku bytu aj jeho predajne. Súhlas sudcu na obe pred hodinou vybavil vyšetrovateľ z dvojky. Z prvého operatívneho oddelenia sa mali zúčastniť všetci štyria kriminalisti zaradení na tomto úseku. Počty dvojkárov Ledeckého nezaujímali. V zastúpení im podpísal jazdy a spolu s tým aj odsúhlasil, aby mohli dve služobné vozidlá cez noc parkovať v mieste svojho bydliska.


  Odišli v dobrej nálade. Napadlo mu, či by nemal ich akciu dopísať do podkladov k pondelňajšej porade u krajského. V ostatnom období počas Peterajovej neprítomnosti sa totiž detektívi od roboty práve nepretrhli. Toto by bolo predsa len aspoň niečo. V minulosti už mal tú česť spoznať, aké to je ísť k starému na hlásenie o činnosti s prázdnymi rukami. Nakoniec to však nechal tak. Jedno doobedie to hundranie a príval výčitiek vydrží a budúci týždeň si už smotanu za Klimka aj pedofila môže spokojne zliznúť Peteraj ako právoplatný šéf.


  Z ďalších úvah ho vytrhlo zvonenie telefónu. Číslo na displeji bolo Chovancovo.


  Načiahol sa za slúchadlom. „Tak čo, starec, hotovo? Ako ste na tom?“ opýtal sa netrpezlivo.


  „Nadnes sme skončili,“ ozval sa namiesto vyšetrovateľa Machrák. „Práve ideme nášho pacienta hodiť do cépezetky a potom to tu balíme. Počkáš nás?“


  V duchu rátal. Umiestniť osobu do cely predbežného zadržania znamenalo ešte dobrú hodinu navyše. Tesne predtým s ním museli absolvovať lekárske vyšetrenie.


  „Čiže Chovanec ho obvinil?“ opýtal sa vlastne celkom zbytočne. Z toho, kam išli, to bolo jasné.


  „Hej. S návrhom na väzbu,“ potvrdil Machrák.


  „Priznal sa?“


  „Nie, ale nakoniec ani nemusel. Tá babka ho usvedčila bez najmenšej pochybnosti. Už dávno som nevidel rekogníciu, kde by si bol svedok taký istý. Skoro som mal chuť ju vybozkávať. Dokonca ani právnik takmer necekol.“


  „A stopy?“


  „Všetky vyšli. Sedia aj odtlačky aj déenáčka. Ako riť na šerbeľ.“


  Ledeckému trocha odľahlo. Počas toho, ako mal možnosť sledovať výsluch, sa začínal obávať najhoršieho. „Aspoň že tak.“


  „Aspoň?“ ohradil sa. „Čo si už nebodaj chytil funkcionárske maniere? Aké aspoň? Je to objasnený prípad, a priam expresne rýchlo. Keď vybavíme celu, ideme na pivo. Mal by si platiť, nie sa sťažovať.“


  Možno to bolo tým, že sa ho chytala choroba, možno niečím iným, ale ani zďaleka neoplýval takým nadšením ako oni.


  „Tak čo, ideme po teba?“ chcel vedieť jeho parťák. „U Štrngáča nám už držia stôl.“


  „Niečo na mňa lezie,“ vyhovoril sa.

  Pár minút nato pozamykal Peterajovu aj ich kanceláriu, zišiel dole nákladným výťahom a bočným vchodom vyšiel von. Fúkalo. Vyhrnul si golier. Svoje auto mal zaparkované na Cukrovej. Odbočil za roh, prešiel niekoľko metrov a cítil, ako sa pritom spotil. Hrdlo ho pálilo, kýchal a začala sa mu spúšťať nádcha. Do zaslzených očí ho štípal mrazivý vietor. Pod pazuchou si niesol Lihanov spis. Ak by mu doma vyšla chvíľa, plánoval si ho ešte raz podrobne prejsť. Nebolo to práve v súlade s predpismi, no jemu vlastne nemal kto vynadať. Až do utorka, keď by sa už konečne mal z maródky vrátiť Peteraj, bol sám sebe šéfom.


  Položil papierové dosky na sedadlo spolujazdca a naštartoval. Studený motor naskočil hneď, ako otočil kľúčikom. S patričnou dávkou uspokojenia vyrazil. Zamieril k Hane. Tešil sa na ňu, na horúci čaj, ktorý mu isto spraví, a na to, ako sa zvalí do postele. Bol unavený.


  Už na prvej križovatke sa v myšlienkach vrátil k poslednému telefonátu s Machrákom. Vybavil si jeho hlas. Znel spokojne a takí isto boli aj Koreis s Chovancom. Museli byť, veď aj prokurátor v plnej miere odobril ich postup a celú vec vnímal tak ako oni. O hodinu budú všetci traja sedieť v krčme a zapíjať vyriešený prípad. Oslávia úspech. Nič nové pod slnkom, vždy tak zvykli robiť. On však dnes bude chýbať a sám sebe musel priznať, že ani zďaleka len kvôli chrípke.


  Nechcel im kaziť náladu. Nebol totiž presvedčený, že dnešným dňom je prípad lúpežnej vraždy dôchodcu Lihana vyriešený. Nevedel presne prečo. Bol to skôr pocit. Dokonca si nebol istý ani tým, či vôbec majú toho správneho. Mohol sa mýliť. V každom prípade sa mu však akékoľvek oslavovanie zdalo veľmi predčasné.


  Najprv mu napadlo, či to nie je tým, že sa tak ľahko obišli bez neho. Potom túto myšlienku zavrhol. Bol už dosť starý na to, aby si potreboval čokoľvek dokazovať. Skôr sa mu nepáčilo, že všetko išlo prirýchlo a bolo to až príliš jednoduché.


  Z úvah ho vytrhlo trúbenie klaksóna. Na semafore už pár sekúnd svietila zelená. Vodič za ním zúrivo gestikuloval. Rozbehol sa. Červená športová mazda ho razantným manévrom predbehla cez autobusový pruh hneď za križovatkou. Chlap za volantom si ťukal na čelo.


  V princípe nemal nič proti jednoduchým, rýchlo a ľahko vyriešeným prípadom. Naopak, ako každý normálny detektív privítal, keď páchateľa chytili priamo pri čine alebo ho onedlho po ňom našli v krčme s vražednou zbraňou vo vrecku a so zvyškom lupu, ktorý ešte nestihol prepiť.


  Teraz to však bolo inak. Nemali zbraň, nemali bankovky, a čo ho štvalo najviac, nemali ani priznanie. Podľa neho neboli ani len v polovici. A to bol problém. Príliš sa upli jedným smerom a navyše, minimálne tým Klimkovým už stihli vystrieľať všetky svoje tromfy hneď na začiatku.


  Mali počkať. Mali preveriť jeho kontakty, zažiadať o výpisy z telefónu, pár dní ho sledovať. Nechápal, prečo a kam sa vlastne Chovanec tak ponáhľal. Rutina v tomto prípade svoje ovocie nepriniesla, aj keď oni sú presvedčení, že áno.


  Pomohli si svedkyňou a stopami, ale to už v najbližších dňoch stačiť nebude. Nepochybne rátali s tým, že nejaký inžinierik – zberateľ sa na základe ich výsledkov prizná, ale to bola chyba. Možno dúfajú, že zmäkne vo väzbe, ale na to sa spoľahnúť nedá.


  Preto mali na výsluch málo času. Neuvedomili si azda, že zatiaľ čo oni v skutočnosti len robia, Klimko bojuje o život? Tých pár minút, čo tomu dali, by vydržal zatĺkať každý. Nielen ten, komu hrozí pätnásť, ba aj viac rokov basy. Už ani nevedel, po koľkýkrát znova zahrešil. Kvôli zastupovaniu nemal priestor naplno sa prípadu venovať. Namiesto toho vysedával na poradách a vypisoval nezmyselné analýzy či vyhodnotenia.


  Pozrel na spis na sedadle. Sám nevedel, čo si od toho sľuboval. Bol však rozhodnutý postupovať tak ako vždy. Žiadne nové metódy. Klasika. Bude hľadať chyby, nezrovnalosti, rozpory, prerieknutia. Bude hľadať niečo, čo nesedí. Zatiaľ, samozrejme, nevedel, čo by to malo byť, ani to, či vôbec niečo také existuje. Bude potrebovať čas a pokoj, no zatiaľ si ešte stále veril. Ak tam niečo z toho bude, tak to nájde. Potom na Klimka udrú znova.


  Samozrejme, že za svoju kariéru zažil aj také prípady, keď sa páchateľ nikdy celkom nepriznal. A takisto zažil aj také, keď sa nepriznal nikdy k ničomu, ale to boli výnimky. Nechcel z nich robiť pravidlo. Klimko, aj keď ho videl iba pár minút, zasa taký ťažký oriešok nebude. V tomto sa v ľuďoch nezvykol mýliť. Keď si to rozobral na drobné, vlastne to celé až také zložité nebolo.


  Zatiaľ tomu chlapovi dokázali to, že na mieste činu bol. Ak naozaj vraždil, musia urobiť všetko pre to, aby mu dokázali aj to. Jasné ako facka. Napriek tomu ho však neopustil ešte jeden pocit, a to, že pes je možno zakopaný niekde úplne inde.


  Z Gagarinky vybehol na nadjazd a potom po necelom kilometri diaľničného obchvatu zišiel vpravo smerom k nákupnému centru Avion. O takomto čase už bol problém nájsť v podzemnej garáži voľné parkovacie miesto. Neznášal predvianočné tlačenice, no tentoraz aspoň išiel naisto. Darček pre Hanu si tu vyhliadol už pred pár dňami. Konečne sa aj on odtrhol od roboty. Teraz už myslel len na jedno – ako sa bude tešiť, až si ho pod stromčekom rozbalí.


  Predavačka ho privítala so širokým úsmevom. Pristúpil k zasklenej vitríne a ukázal na zlatú retiazku s decentným príveskom. Stála ho celú koncoročnú odmenu.

  Komisár Peteraj si Štedrý večer užíval. Tento rok sa za stolom zišli všetci. Mal pocit, že sú veľká a šťastná rodina. Nenápadne sa pozrel na svoju manželku. Tak ako vždy si to všimla a usmiala sa na neho. Za tie roky spoločného života si musela vypestovať nejaký šiesty zmysel. Zo všetkých stránok spokojný, opätoval jej úsmev.


  Nepochybne to v dnešnej dobe bolo niečo nezvyčajné, ale chodili spolu už od strednej. Vlastne to bola jediná žena jeho života. Nikdy inú nepoznal a čoraz častejšie si v podobných chvíľach uvedomoval, že nikdy ani poznať nechcel.


  Odložil príbor a spokojne odfúkol. Večera bola tradičná. Oblátky s medom, kapustnica, majonézový šalát a vyprážaný kapor. Toho mal každý rok na starosť on, a keďže si na tradície potrpel, nikdy by sa neuspokojil s iným ako tým z Vaicenbacherovho stupavského rybárstva.


  Jeho druhou vianočnou úlohou bolo vybrať stromček. Musela to byť jedlička, nosil ju zásadne z Miletičky a zakaždým ju večer pred Štedrým dňom upevnil do stojana. Treťou, poslednou a najmenej prozaickou bolo už len nezavadzať.


  Vonku sa už celkom zotmelo. Obaja jeho synovia sa prisunuli bližšie. Starší otvoril fľašu vína. Manželka začala upratovať stôl a nevesty jej pri tom pomáhali. Vnúčence, šesťročná Barborka a trojročná Janka, netrpezlivo kopali nohami pod stolom a nevedeli sa dočkať, kedy zazvoní Ježiškov zvonček a budú sa môcť konečne utekať pozrieť, či im tu nechal darčeky.


  Vyzdravel. Už od včerajšieho dňa sa cítil celkom v pohode. Neprekážalo mu ani to, že musel do roboty nastúpiť o deň skôr, ako plánoval, pretože Ledecký ochorel.


  „To bol Peter? Ako sa mu vlastne darí?“ opýtala sa ho manželka, keď s ním pred niekoľkými dňami dovolal.


  Kedysi, ešte keď bol Ledecký ženatý, sa ako rodiny navštevovali.


  „Myslím, že už je z toho vonku,“ odpovedal jej.


  Teraz zamyslene pozeral okolo seba.


  Synovia úspešne dokončili vysoké školy a osamostatnili sa. Od každého z nich mal po vnúčati a vyzeralo to, že aj nevesty sa mu vydarili.


  Odpil si. Mal pocit, že má všetky dôvody, aby sa cítil šťastný.


  


  Komisár Weidemann dovečeral, použitý riad odložil do drezu a otvoril si plechovku piva. Posledná sviečka na adventnom venci dohárala a inú vianočnú výzdobu vo svojom byte, pozostávajúcom z kuchyne a jednej izby, nemal.


  Odvtedy, čo mu pred šiestimi rokmi zomrela manželka, tu takmer v samom centre Starého Mesta žil sám. Osud im nedoprial deti a s príbuznými sa nestýkal.


  Už dávno mal nárok na dôchodok, no život na penzii si nevedel ani len predstaviť. Naopak, posledné roky sa čím ďalej, tým viac bál toho, že príde deň, keď mu už ani na výnimku služobný pomer nepredĺžia.


  Odpil si a pohodlne sa rozvalil v kresle. Pivo bolo správne vychladené. Bol čas na darček. Náročky tú chvíľu naťahoval, až kým nevypil celú plechovku. Potom vstal a zo zásuvky starožitného pracovného stola vytiahol zalepenú obálku. Dostal ju od známeho. Tiež zberateľa. Jedného z ozaj mála ľudí, s ktorými sa stretával a ktorý nebol policajt. Tušil, čo v nej bude.


  Sadol si, nasadil si okuliare, zažal lampičku a rozlepil ju. Boli v nej poštové známky. Anglické zo šesťdesiatych rokov. Jeden hárček a k nemu ešte ďalšie tri samostatné kusy. Opatrne a vzhľadom na jeho stodvadsať kíl živej váhy s až prekvapujúcou jemnosťou ich bral jednu po druhej do ruky a do najmenšieho detailu študoval rôzne vydarené portréty úradujúcej kráľovnej.


  Znenazdajky mu napadlo, že aj ich posledný prípad sa týka zberateľstva. Bankovky – niečo málo o nich vedel. Spomenul si na poslednú pracovnú poradu. Usmial sa a pokrútil hlavou. Nedokázal pochopiť, že vôbec niekto môže zbierať staré, dávno neplatné peniaze, keď na svete existujú také nádherné veci, ako sú poštové známky.


  


  Víkend strávil v cele predbežného zadržania. V pondelok ráno ho predviedli pred sudcu.


  „Nič na nás nemajú,“ upokojoval ho usmievajúci sa advokát.


  Chytil sa tej nádeje ako topiaci sa stebla. Pár minút nato sa mu podlomili kolená. Sudca ho uznesením zobral do vyšetrovacej väzby.


  „Podáme sťažnosť,“ pokrčil plecami právnik. Nič viac, nič menej, tak, akoby mu nevyšla predpoveď počasia.


  Nikdy by neveril, že sa mu niečo podobné môže stať.


  Nasadili mu putá a odviedli ho. Keď zbadal plechovú vstupnú bránu leopoldovskej pevnosti, od strachu mu zovrelo žalúdok. Fotili ho, zmerali, zvážili. Absolvoval vstupnú lekársku prehliadku. Tri-štyri otázky, tri-štyri odpovede, nič viac. V kancelárii o pár dverí ďalej mu pridelili plastovú kartičku s číslom.


  „Poďme,“ bachar zívol a nasmeroval ho k východu. „Dva kroky predo mnou,“ poučil ho.


  Kráčal poslušne, s maximálnym úsilím dodržať predpísanú vzdialenosť.


  „Priprav sa, gadžo, budeš fajčiť kokoty,“ bolo to málo z toho, čomu rozumel, keď ho viedol cez dvor na prijímacie oddelenie. V každom zo zamrežovaných okien, pod ktorými prešli, sa tlačili väzni. Počul krik, smiech, cigánske nadávky. Nebolo pochýb, že sú určené všetky jemu.


  Sklopil hlavu.


  V ďalšom bloku odovzdal civilné oblečenie aj všetky svoje osobné veci. Jeden z väzňov pracujúcich v sklade mu ich naukladal do očíslovaného vaku, ktorý potom zavesil na úplný koniec dlhočizného regála. Pochopil, že je to jeho číslo. Porovnal si ho s tým na kartičke, ktorú mu ako jedinú vec nechali.


  „To je odteraz tvoj občiansky,“ zažartoval skladník vo väzenských montérkach.


   Celkom holého ho postrčili k druhému okienku. Bosé nohy ho na studenej kamennej dlažbe oziabali. Prešľapoval z jednej na druhú. Ďalší z väzňov mu von vyhodil hrubú hryzavú sivú deku.


  „Cibuľu viazať vieš?“ vystrčil hlavu z okienka.


  Pokrútil hlavou.


  Dohola vyholený chlapík sa uškrnul. „Prvýkrát, čo?“


  Prisvedčil.


  „Nie je to také strašné, ako to vyzerá. Neboj, dá sa to zvládnuť.“


  Prvé relatívne vľúdne slovo, ktoré po dlhom čase počul, ho prekvapilo. Dokonca mu napadlo, či to nie je len nejaká muklovská hra, ktorá by ho mala dostať na kolená. Zneistel.


  Chlap ukázal na deku. „Roztiahni ju na zemi, najprv sa obleč a zvyšné veci naskladaj do stredu.“ Nevyzeral, že by sa mu chystal urobiť niečo zlé. Začal mu podávať veci. Zopár kusov zelených trenírok, štyri páry ponožiek, tielka, modrú teplákovú súpravu, šľapky, poltopánky, oranžové pyžamo, pletené rukavice, baranicu, šál – všetko to, čo spoznal už na vojenčine. Predpokladal, že ide o pozostatky zo starých vojenských zásob. Obliekol sa. Všetko oblečenie vrátane bielizne bolo už viditeľne veľakrát použité. Aj keď oprané, s nechuťou si predstavil, koľko a hlavne akých ľudí už ho malo na sebe. Nasledovali modré väzenské košele, kefka, toaletný papier, mydlo, hliníkový príbor, utierka. Pomaly strácal prehľad. Všetko skladal do stredu deky, tak ako mu kázal.


  „Dobre? Sedí ti to?“ znova vystrčil hlavu z okienka a dôkladne si ho prezrel.


  Topánky mu boli veľké. Potreboval minimálne o dve čísla menšie.


  „Daj sem,“ zobral od neho okopaný pár obuvi a na chvíľu zmizol v sklade. Keď sa vrátil, protekčne naňho žmurkol. „Na, inžinier, tieto ti budú dobré,“ podal mu čisto nové, ešte zabalené v plastovej fólii.


  Poďakoval. Napadlo mu, ako sa dozvedel, že je inžinier.


  Nakoniec mu dali podpísať vypísaný hárok papiera. Na jednej strane bol zoznam toho, čo odovzdal, na druhej toho, čo práve dostal.


  „Na každú stranu, sem,“ ukázal mu prstom správnu kolónku.


  „Teraz mu tie krámy na prvýkrát zbaľte!“ prikázal bachar. Blížil sa čas obeda a začínal byť netrpezlivý. Zjavne tu nemal chuť čakať ďalšiu polhodinu, než sa pobalí sám.


  Chlap vyliezol zo svojej kukane a vyrovnal cípy deky.


  Až teraz si všimol, že je vlastne celkom mladý.


  „Pozri sa,“ zodvihol hlavu. „Tak, teraz tak... potom poriadne utiahneš, spojíš tieto dva rohy s týmito dvoma a tieto zasa krížom,“ uviazal uzol. Výsledný balík naozaj pripomínal cibuľu. „Tadeto potom prestrčíš ruku a hodíš si to celé na plece. Nie je to ťažké a čím skôr sa to nauč, budeš to potrebovať.“


  Prvých štyridsaťosem hodín strávil v cele na prijímacom oddelení. Kovová posteľ s fľakatým matracom, otvorený záchod, umývadlo a jedna k podlahe napevno priskrutkovaná stolička. Nič viac. Vstal a zo zvyku sa pokú sil pozrieť von z okna. Márne. Bolo vysoko. Nič nevidel. Napil sa vody. Od rána, vlastne už druhý deň nič nejedol. Pil iba obyčajnú vodu. Túžil po cigarete. Žalúdok mal stiahnutý tak, že ani necítil hlad a celkom stratil pojem o čase.


  Najprv každú polhodinu, potom každú hodinu ho cez priezor na dverách skontroloval službukonajúci bachar. Povedali mu, že dnes ešte strávi noc tu a zajtra ho premiestnia do cely. Rozmýšľal nad tým, čo ho tam čaká, až kým sa neotvoril káter. Cez výklopné okienko mu podali večeru. Instantná zemiaková kaša a rybacie filé.


  Došlo mu, že je Štedrý večer.


  


  Ledeckému nevyšli sviatky celkom tak, ako plánoval. S vysokou teplotou zaľahol do postele ešte v ten istý piatkový večer, čo dorazil z roboty. Tentoraz už však Hana bezpodmienečne trvala na tom, aby zašiel k lekárovi.


  „Potrebuješ antibiotiká,“ skonštatovala, keď mu podávala studený obklad na hlavu. „Takto sa ti to bude stále vracať, až ti to nakoniec udrie niekam na srdce.“


  Prvé dva dni vlastne ani nemal silu s ňou polemizovať. V pondelok napriek tomu, že sa už cítil o niečo lepšie, zašiel k lekárovi a dal sa vypísať.


  „Neboj sa, v robote ti nič neutečie. Tých pár dní sa tam bez teba celkom isto zaobídu,“ uistila ho.


  Mala pravdu.


  Zavolal Peterajovi. Ani komisár nemal problém ujať sa znova svojej funkcie a nastúpiť o deň skôr.


  Nakoniec mal šťastie. Predpísané tabletky doplnené Haninou domácou medicínou pozostávajúcou z najrôznejších, rokmi osvedčených receptov starých mám zaúčinkovali prekvapivo rýchlo, a tak už mohol k štedrej večeri zasadnúť relatívne vo forme.


  Strávili ju v úzkom kruhu v Haninom byte spolu s jej otcom a synom, ktorý využil krátku extraligovú prestávku, aby docestoval z Košíc. Hana žiarila. Po dlhšom čase tak mohla mať všetkých troch najdôležitejších chlapov svojho života pokope. Poskakovala okolo nich a so širokým úsmevom obsluhovala pri stole. Rád videl, že je šťastná.


  Jeho vlastný syn sa tento rok rozhodol ostať na vianočné sviatky v Londýne. Absolvovali spolu na ich pomery dlhý telefonický rozhovor. Uistil ho, že je všetko v poriadku, no zdržali ho pracovné povinnosti, a zaželali si všetko dobré. Keď skončili, na chvíľu mal pocit, že už aj Erik patrí do úseku jeho života, ktorý pred niekoľkými rokmi definitívne stroskotal. Hlavou mu preleteli spomienky na časy, keď to bolo inak. Na to, ako kedysi trávili Štedrý večer, keď bol ešte malý. Na to, ako sa tešil z darčekov, na to, ako sa už od doobedia nevedel dočkať, kedy príde vytúžený večer. Vtedy bol aj on šťastný a myslel si, že to tak bude navždy.


  Rýchlo však tie myšlienky zahnal. Nevyšlo to, dlho sa pre to trápil, ale dokázal začať znova.


  Zozadu k nemu pristúpila Hana, objala ho a pobozkala na krk. „Si v poriadku?“ opýtala sa šeptom.


  Strhol sa, akoby ho prichytila pri niečom zlom. Cítil sa takmer previnilo, keď pri nej nostalgicky spomínal na minulosť. Otočil sa, pevne ju objal a pobozkal ju priamo na pery. „Som rád, že ťa mám,“ pozrel jej do očí.


  Zvyšok voľna až do konca kalendárneho roka strávil s ňou. Nemala problém zariadiť si voľno. Zastavili sa aj uňho v dome. Spoločne varili, pozerali filmy a on ju začal učiť šach. Dospeli až do fázy, že vedela ťahať jednotlivými figúrkami.


  „Máš talent,“ zhodnotil jej úsilie.


  Obaja sa rozosmiali.


  Mrzelo ho iba to, že už po niekoľkýkrát zmeškal tradičnú štefanskú poľovačku, no rátal s tým, že mu ešte ostal jeden januárový termín.


  K spisu, ktorý si doniesol z roboty, sa tak dostal až v utorok tridsiateho. Hana bola na nákupoch. Rozložil si ho na stole a prvýkrát za celý čas, čo ostal doma, zavolal Machrákovi.


  „Ty vôbec žiješ, starec?“ vypočul si ako prvú parťákovu výčitku. „Nevyzeráš už taký chorý. Chýbaš nám tu.“


  V pozadí počul rozjarené hlasy.


  Nemali nič nové. Okrem administratívy týkajúcej sa vyhlásenia celoeurópskeho pátrania po ulúpených bankovkách sa do ničoho iného nepustili. Neprekvapilo ho to. Koniec roka bol jednoducho taký. Pracovná aktivita sa v tomto období zvyčajne obmedzila iba na neodkladné výjazdy a zvyšok pracovného času sa dôkladne využíval na upevnenie kolektívu, prípadne utuženie dobrých vzťahov s ostatnými odbormi či oddeleniami kriminálnej služby a vyšetrovania.


  Predpokladal, že chladnička s fľašami alkoholu bola v plnej permanencii, no napadlo mu, či sa za ten čas vôbec pozreli do skrine, aby zistili, že v nej nemajú spis. Výsledok mechanoskopickej expertízy takisto ešte neprišiel. Požiadal teda aspoň o prefotenie a poslanie Klimkovej výpovede cez telefón, a dúfal, že keď mu príde, dokáže ju prečítať. Chovancovi sa mu volať nechcelo. Na záver si ešte stihol vypočuť zopár bujarých kolegiálnych pozdravov spoza Machrákovho chrbta.


  Keď dotelefonoval, vyšiel na balkón. Vnútri v Haninom byte sa nefajčilo. Zapálil si, zhlboka si potiahol a po dlhšom čase sa konečne znova ponoril do úvah týkajúcich sa zavraždeného dôchodcu. Až sem počul, ako mu pípla správa. Klimkovou výpoveďou začne ako prvou. V pokoji dofajčil.

  Deň po Novom roku sedel hlboko zaborený v starom rozvŕzganom kresle pre stránky, počúval bzučanie žiarivky na strope a už nejaký čas sa márne snažil zaostriť pohľad tak, aby dokázal prečítať text na nástenke visiacej na náprotivnej stene. Nakoniec to vzdal. Okuliare so sebou nosiť nezvykol. Vstať a podísť bližšie sa mu nechcelo. Nechýbalo veľa a pred chvíľočkou takmer zadriemal. Vonku sa už zotmelo. Unavený bojoval so spánkom a rozmýšľal, prečo sem vlastne prišiel. Sviatky ubehli ako voda. Potom péenka, než definitívne vyzdravel. Za ten čas však nakoniec predsa len stihol prejsť všetky dostupné materiály týkajúce sa Lihanovho prípadu do najmenšieho detailu. Nič zázračné neobjavil, ale nezbavil sa ani pocitu, že niečo nie je tak, ako má byť. Nakoniec sa zameral na stopy. Neušlo mu, že tá, ktorá vykazovala zhodu s Klimkom, boli zaistená z jedného zo zvyšných albumov. Z protokolu jeho výpovede však nebolo celkom zrejmé, či sa mu práve ten nemohol nejakým spôsobom dostať do rúk ešte pred vraždou. Zatiaľ to nič nedokazovalo ani nevyvracalo, no bola to ďalšia z vecí, ktorú budú musieť preveriť.


  Prvý deň v robote bol náročný. Na vyšetrovačku sa mu podarilo dostať až neskoro poobede.


  Chovancova kancelária bola oveľa menšia než tá ich. Úzka, strohá, s minimom nábytku. Všade, kam pozrel, ležali spisy. Niektoré iba tak na podlahe opreté o stenu, iné starostlivo pozväzované v tvrdých kartónových doskách na stole, ďalšie zdanlivo v neporiadku poprehadzované cez seba na gauči. Spisy boli dokonca aj pod umývadlom a pod kreslom, v ktorom sedel, a bola ich plná aj veľká dvojdielna plechová skriňa pri dverách.


  Metráky papierov. Práve kvôli nim nezávidel vyšetrovateľom ich robotu. Pri pomyslení na tie nekonečné hodiny administratívy presedené za počítačom mu doslova naskakovala husia koža.


  Zívol. Káva v plastovej šálke mu zatiaľ, čo tu sedel, vychladla.


  „Nechápem ťa. Niekedy toho máme v rukách oveľa menej,“ Chovanec dopísal záznam a konečne sa otočil od monitora, aby pokračoval v rozhovore, ktorý pred pár minútami prerušili. „Prekvapuješ ma.“


  Detektív si pretrel unavené oči. „Nie som si skrátka istý, že máme toho správneho.“


  „Preto tu teda sedíme?“


  „Vlastne ani neviem.“


  „Pochybuješ sám o sebe?“


  Vzdychol. „Nie, ale niečo mi tu stále nepasuje. Sám úplne presne neviem čo. Hádam, že to išlo tak automaticky. Čistá rutina ako vo fabrike na páse.“


  „Čo je na tom zlé?“


  „Vo fabrike možno nič. V našej robote to prináša chyby.“


  „Ale ja žiadnu nevidím. Všetko je tak, ako má byť, absolútne zákonné. Navyše, vyšetrovanie sme predsa ešte neskončili. Len čo by sa ukázalo, že to možno nespravil, pôjde von.“


  „A dovtedy bude sedieť. Úplne rovnako, akoby ho už za tú vraždu odsúdili,“ neodpustil si Ledecký.


  „Ako to mám vedieť? Možno si o nejaký čas podá žiadosť a sudca ho podľa toho, ako sa situácia bude vyvíjať, pustí. Pýtaš sa ma, akoby si tu bol prvý deň. Uvidíme, čo sa nám ešte podarí zistiť. Možno mu to pomôže von, možno ho to tam, ako som pre zmenu presvedčený ja, definitívne zabetónuje na dlhé roky.“


  „Hovoríš, akoby šlo o vrece zemiakov. Nie sme si istí, tak ho hodíme do pivnice a uvidíme.“


  Chovanec si narovnal chrbát. „Boli ste to, Peter, predsa vy, kto naňho prišiel,“ vzdychol. „Nikto si ho len tak nevycucal z prsta. Našli sme tam jeho odtlačky, DNA, čo chceš viac? Aj všetko ostatné sedí ako riť na šerbeľ. Čas, svedkovia, tá jeho báchorka o stratenej pištoli, dokonca aj motív tu je. Na obvinenie to rozhodne stačilo. A aj keď nie som alibista, dovolím si pripomenúť, že aj prokurátor súhlasil. Sám navrhol väzbu. Čo ti teda, dokelu, stále prekáža? Že sa nepriznal?“


  Neodpovedal.


  „Nebol by zďaleka prvý a sám dobre vieš, že aj to nakoniec môže prísť. Možno len potrebuje čas na rozmyslenie.“


  „Lenže on v podstate všetko vysvetlil,“ pohrával sa s prázdnym pohárikom. „Nebol som síce pri jeho výsluchu celý čas, ale aj tých pár minút mi stačilo na to, aby som o jeho vine začal pochybovať. To, ako sa správal – mal som z toho zvláštny pocit.“ Na chvíľu sa odmlčal. „Rozmýšľal som nad tým aj cez sviatky. Čo ak to naozaj nespravil? Ani raz si si takú myšlienku nepripustil?“


  „Potom by musel byť ten najväčší smoliar na svete. Toľko náhod?“ pokrútil hlavou. „Nie. Ja tomu neverím,“ usmial sa, akoby mu práve niečo napadlo, a začal sa prehrabávať v zásuvke. Fučal s hlavou sklonenou pod stolom, ale rozprával ďalej. „Bol tam, čas sa na minútu zhoduje, usvedčujú ho svedkovia, sedí všetko. Navyše je až po uši v sračkách a prachy potreboval ako soľ. Naskytla sa mu príležitosť. Podľa mňa musel mať pocit, že mu ten starý s tými starými bankovkami padol rovno z neba. Bola to preňho tá najkratšia a najrýchlejšia cesta von zo všetkých problémov.“ Keď sa narovnal, držal v ruke znalecký posudok previazaný trojfarebným špagátikom. „Urobil to. Tým najjednoduchším spôsobom, aký mu napadol. Jediným kazom na celej veci bolo to, že ak sa chcel k tej zbierke dostať, musel ho zabiť. Nemal totiž čas vymýšľať niečo iné. Sám vieš, že o pár dní už naňho mali skočiť exekútori.“


  Ledecký zhúžval pohárik a na prvý pokus ho trafil do koša. Zvedavo pozeral na dosky v jeho ruke. „Čo je to?“


  Chovanec zamával papiermi. „Niečo, čo ťa možno presvedčí.“


  Načiahol sa. Kreslo zavŕzgalo tak, akoby sa pod ním malo každú chvíľu rozpadnúť.


  „Záverečná správa z detektora lži, teda polygrafu, ak ti to bude znieť lepšie. Alebo úplne po novom z psychofyziologického overovania pravdovravnosti.“ Posledné slová pre istotu prečítal z nápisu na obale.


  Skúsený kriminalista sa ani nepokúšal skryť prekvapenie.


  „Viem, čo si o tom myslíš,“ upokojoval ho Chovanec. Poznal jeho skeptický názor na podobné zariadenia. „V poslednom čase však vraj výrazne technicky pokročili.“


  Detektív pohŕdavo mávol rukou a obratom položil dosky naspäť na stôl bez toho, že by ich otvoril. „Nespomínal si, že niečo také chystáš.“ Znelo to takmer dotknuto.


  „Zmenilo by sa tým niečo? Poznám ťa dosť dobre na to, aby som vedel, že by si aj tak nesúhlasil.“


  „Preto si to pre istotu mne ani chalanom nepovedal?“


  „Nie. Navrhol to prokurátor.“


  „A?“


  „Jednoducho, nestihol som to. Ty si bol navyše chorý, čo som ti mal volať? Tak ti to hovorím teraz,“ ospravedlňoval sa vyšetrovateľ. „Veď sa vôbec nič nedeje.“


  „Nechce sa mi to čítať.“


  „Ale malo by.“


  Ledecký ho prevŕtal pohľadom. „Neverím takým veciam a čudujem sa, že ty áno.“


  Obaja už mali v minulosti s podobným zariadením nepríjemnú skúsenosť.


  Chovanec nemal problém pochopiť, kam mieri. „Vtedy s polygrafom len začínali. Navyše, ten chlapík, čo s tým pre nás v tom čase robil, niektoré veci celkom zle vyhodnotil. Hovorím ti, dnes je to o niečom inom.“


  „Do prvého spackaného prípadu,“ neodpustil si.


  Chovanec bezradne pokrčil plecami. „Pozri si aspoň záver,“ nalistoval poslednú stranu.


  Ledecký zanovito pokrútil hlavou.


  „Je to náš človek! Máš to tam čierne na bielom.“


  Pohŕdavo odfrkol. „Možno by ste pre istotu mohli s pánom prokurátorom skúsiť aj nejakú cigánsku kartárku alebo rovno nejakú veštkyňu s krištáľovou guľou.“


  „Ty zasa budeš radšej donekonečna pochybovať. Čo je s tebou? Starneš?“


  Detektíva takmer nadvihlo na stoličke. „Nie. Len tvrdím, že keď sa niečo poserie raz, môže sa to posrať hocikedy znova. Chcel by som ho ešte raz vypočuť.“


  „Vidíš, a mňa ten znalecký posudok presvedčil.“


  „Mňa rozhodne nie.“

  Keď ho Fúzač zaviedol naspäť do cely, Mundi tam nebol. Aj jeho deka chýbala. Všimol si, že už stihli poupratovať. Dokonca mu spratali posteľ a nahádzali na ňu jeho zvyšné veci, ktoré pozbierali z dlážky.


  „Vďaka,“ obzrel si ich, akoby sa videli prvýkrát.


  Len prikývli.


  Hneď vycítil napätie, ktoré medzi nimi panovalo.


  „Mal si vidieť, čo tu narobili,“ ozval sa ako prvý Lukáš. „Všetko na jednej kope. Dobre sa tu tie svine vybláznili.“


  Dokázal si to predstaviť. Otvoril prázdnu skriňu a začal do nej ukladať svoj skromný majetok tak, ako mu prišiel pod ruku.


  „Najprv sa najedz.“


  Až teraz zbadal na okne dva ešusy, ktoré mu tam odložili, a uvedomil si, že už je po obede. Necítil hlad. Riedka zeleninová polievka a cestovinové kolienka s posýpkou.


  „Nebudem,“ poďakoval sa.


  „Môžem to teda zjesť?“ vystrelil zo stoličky Lukáš, ktorý na nič iné nečakal.


  Hltal, akoby sa bál, že si to na poslednú chvíľu rozmyslí. O chvíľočku už boli oba hliníkové ešusy prázdne.


  Doteraz nepochopil, kde sa v ňom všetko to jedlo, ktoré tu do seba napchal, stráca, keďže ostával rovnako vychudnutý, ako keď ho stretol prvýkrát. Najprv žartovali, že má pásomnicu, teraz by tomu už aj bol ochotný uveriť.


  Posadil sa na voľné miesto pri stole a po prvýkrát, odkedy sa vrátil, kývol hlavou smerom k Mundiho posteli. „Kde je?“


  Odpovedal mu Dodo, bývalý úspešný boxer. „Dostane samotku.“


  „Koľko?“


  „Týždeň? Desať dní?“ pokrčil plecami.


  Samotka nebola nič príjemné. Naopak. Bez cigariet, bez kávy, cez deň bez postele, len jedna jediná stolička medzi holými stenami.


  „V každom prípade, keď sa vráti, bude úplne nepríčetný,“ skonštatoval. „My s Kašom sme to už zažili,“ pozrel na potetovaného Cigána, čo sedel vedľa neho. Z nich šiestich tu boli oni dvaja najdlhšie.


  „Vraj si ho nabonzoval.“


  Tá otázka visela vo vzduchu už odvtedy, čo sa objavil medzi dverami, aj tak sa strhol, keď si to vypočul. „To je blbosť,“ ohradil sa. „Kto vám povedal takú hovadinu?“


  „Vydávači. Videli ťa,“ nahol sa bližšie k nemu Kašo.


  „Čo videli?“


  „Rozprával si sa s tými dvomi bacharskými fízlami. Na prijímačke.“


  „Áno, bol som tam, ale nič som im nepovedal.“


  „Vyše hodiny,“ doplnil Dodo.


  Pokúsil sa im vysvetliť, ako to bolo.


  Nezdalo sa, že by mu verili.


  „Prečo by s tebou márnili toľko času? S nami dvoma a s Romčom sa nebavili ani päť minút,“ prisadol si z postele Lukáš.


  Špinavý potkan, napadlo mu. Pred chvíľou ešte žul jeho obed, a teraz... Najradšej by mu vykrútil ten jeho dlhý chudý gágor. Veľmi dobre vedel, prečo to robí. Keby sa karta obrátila a začali by ho považovať za bonzáka, stal by sa namiesto neho terčom väčšiny ústrkov a ponižovania on. Jednoduchý psí inštinkt, ktorý si jemu podobní bastardi vypestujú už v polepšovniach, kde vyrastali.


  „Možno preto, aby zakryli toho skutočného bonzáka, ktorého tu už dávno majú,“ celkom vedome prešiel do protiútoku.


  Keď zbadal, ako mu zrazu začal poskakovať ohryzok, mal pocit, že zaťal do živého. Dlho sa nevedel rozhodnúť, či sa bude proti podozreniu z donášania brániť práve takto. Nikomu nechcel ublížiť, no Lukáš mu jeho rozhodnutie svojím správaním sám uľahčil.


  „Árpyho niekto nabonzoval. To je bez debaty. Ten filcung bol úplne jasný, presne vedeli, po čom idú,“ nepochybovali Dodo s Kašom.


  Natiahol sa za balíčkom tabaku, medzi prsty zobral papierik a začal si šúľať cigaretu. „Dohadoval si tie prášky už pár dní vopred. Za ten čas o tom musel bacharom niekto dať vedieť.“ Na chvíľu sa odmlčal, aby zaujal ich pozornosť. Zapálil si. „Ako som to však mohol byť ja? Odkedy som tu, okrem nákupov som nevystrčil päty z cely,“ povedal a vyfúkol pred seba oblak dymu.


  Sotva vedeli čítať a písať, no v takýchto veciach hlúpi neboli. Museli uznať, že na tom niečo bude.


  „Na mňa tie svoje finty skúšali až teraz. Ale o koňovaní a práškoch vedeli už predtým,“ doplnil polopatisticky, aby definitívne pochopili.


  Dávalo to zmysel.


  „Počúvaj, ty zmrd tam hore,“ Dodo prstom ukázal na Lukáša. „Tak sa mi marí, že za posledný týždeň si bol dvakrát u psychológa.“


  Všimol si, ako Lukáš zbledol.


  „No a? Veď stále chodím.“


  „Ale nie tak často.“


  „Nemôžem za to, ako si ma zavolá,“ bránil sa.


  „Ale ani by si sa nám nepochválil, keby si ťa sem-tam od neho vypožičali aj pébeeskári. Presne takto to zvyknú robiť, keď chcú vedieť, čo je nové.“


  „Navyše, kto iný by sa chcel Árpyho zbaviť viac ako ty,“ dopĺňali sa navzájom.


  „Pokojne to mohol napráskať aj niekto z druhej cely. Z tej, čo to sem posielali,“ Lukášovi preskakoval hlas a inštinktívne sa schúlil do najvzdialenejšieho rohu postele. Čakal, že minimálne jeden z nich vstane a pritlačí naňho zopár presne mierenými údermi.


  Pocítil výčitky svedomia. Bola by to vlastne tak trochu aj jeho zásluha. Napriek tomu, že vedel, čo je zač, a že mal v hlave, že to bol práve on, kto by sa pred chvíľou najviac tešil z toho, keby sa niečo podobné stalo jemu, bolo mu toho kripla predsa len trocha ľúto. Nerád videl, keď ho tĺkli.


  Nestalo sa však nič.


  Zrazu si uvedomil, že ani im nie je Mundiho samotka proti srsti. Naopak, teraz tu budú pár dní šéfovať oni. Možno dokonca dúfajú, že sa už nevráti, a po tom, čo si odpyká trest, ho preložia do inej cely. Stávalo sa to.


  Zatiaľ bolo však predčasné rozmýšľať nad tým, čo to bude znamenať pre neho a ako sa tým zmení jeho situácia. Isté bolo iba to, že prežiť v tejto džungli pokrivených intrigánskych pováh ďalšie dni so zdravou kožou a pokiaľ možno bez vážnejšej ujmy bude čím ďalej, tým ťažšie.


  Z úvah ho vyrušilo cvaknutie zámky vo dverách.


  „Klimko!“ na prahu ostal stáť Fúzač. „Návšteva óčétéká.“


  Vyšiel von a postavil sa na prehliadku.


  „Kurva, dnes tu zrejme budem lietať len kvôli tebe,“ počul, ako bachar precedil medzi zuby.

  Ledecký prešiel hlavnou bránou leopoldovskej väznice a v služobnej miestnosti dozorného odovzdal zbraň a mobilný telefón. S Chovancom sa dohodol už včera. Vyrazil dnes okolo druhej poobede. Aj to, že pôjde sám, bol jeho nápad. Predpokladal, že to tak bude lepšie.


  „Dlho ste tu neboli,“ zaškeril sa naňho spoza okienka dozorca v uniforme s kapitánskymi výložkami na pleciach.


  Mal pravdu. Naozaj sem kedysi chodieval častejšie, no odkedy nastúpil mladý Koreis, rád prenechal väčšinu návštev vo väzbe jemu.


  Väzenské prostredie ho zakaždým deprimovalo. Nikdy sa tu necítil dobre.


  Kapitán zalistoval v papieroch. „Tu to máme,“ vytiahol jeden z nich.


  Bola to jeho žiadosť o výsluch, ktorú zaslal deň predtým riaditeľovi väznice.


  „Máte to schválené,“ tváril sa pritom, akoby mu urobil bohvieakú láskavosť.


  „Fajn, nerád by som sa previezol zbytočne.“


  Príslušník zboru väzenskej služby vytočil služobnú linku. „Klimko na výsluchovku. Óčétéká.“


  Nebolo to celkom správne. Bol operatívec, nie orgán činný v trestnom konaní, ktorým ho nazval, ale bolo to jedno. Domyslel si, že buď tu na prípady, akým bol on, nemali kolónku, alebo iba jednoducho tak ako drvivá väčšina ľudí kriminalistov a vyšetrovateľov vôbec nerozlišovali.


  „Kolega vás odprevadí,“ podal mu plastovú kartičku s nápisom Návšteva.


  Stihol si ešte zapáliť, než k nemu prišiel mladý dozorca, aby ho previedol cez dvor.


  Bývalá vojenská pevnosť, ktorá už vyše pol druha storočia slúžila ako väzenie, pôsobila ponuro. Ošarpané múry, betónové ploty s ostnatým drôtom, bezpečnostné valy, strážne veže, tehlové väzenské bloky s opadanou omietkou, označené veľkými písmenami a číslicami. Všetko tu bolo strohé, šedivé a neúprosne poznačené časom. Ešte aj obloha naokolo sa zatiahla ťažkým tmavým mrakom. Vyzeralo to, že v najbližších minútach začne snežiť.


  Pohľadom zablúdil k najvzdialenejšej časti komplexu. Bachari aj väzni ju spoločne prezývali hrad, a čo si pamätal, jej najprísnejšie strážená časť slúžila na výkon doživotných trestov. Zhlboka si potiahol z cigarety. Napadlo mu, koľkým jej terajším klientom sem za ostatné roky pomohol práve on.


  Kráčali po starej kamennej dlažbe. Počúval, ako sa ozvena ich krokov odráža od vysokých múrov, a rozmýšľal nad stretnutím, ktoré ho čaká. Boli tri hodiny. Podľa väzenského poriadku mal čas do šiestej. Vedel, že mu to bude bohato stačiť.


  Nemal chuť začínať akýkoľvek zbytočný zdvorilostný rozhovor a z mladíka v uniforme zasa sršal prirodzený rešpekt, ktorý mu bránil osloviť ho ako prvý.


  V polovici cesty minuli skupinu väzňov kráčajúcu v pracovných odevoch pod dohľadom dozorcu v usporiadanom dvojstupe. Všetky zraky sa upreli na neho. Nijako ho to neprekvapilo. Ktokoľvek cudzí, alebo čokoľvek nové, čo sa objavilo medzi týmito múrmi, im v ich jednotvárnom živote stálo za zvedavosť.


  Cez dve elektronicky zabezpečené brány prešli až ku krídlu budovy s miestnosťami určenými na výsluchy. Bolo ich osem: štyri po každej strane chodby. Nad dvomi z nich svietilo červené svetlo ako znamenie toho, že sú obsadené.


  „Komisár Ledecký?“ prevzal si ho jeden z troch tunajších dozorcov.


  Okrem nich tu čakala dvojica policajtov v civile a kúsok bokom od nich postával s aktovkou v ruke postarší prešedivený muž, nepochybne advokát, v tmavomodrom obleku a čiernom kabáte.


  „Dnes je tu frmol,“ povedal.


   Ledecký s ním v duchu súhlasil. Pri jeho predchádzajúcich návštevách tu zvyčajne toľko ľudí nebývalo.


  „Vy máte toho Klimka, však?“ spýtal sa.


  Prikývol.


  „Už išli poňho. Ak chcete, počkajte ho na osmičke,“ ukázal dozorca na jedny z otvorených dverí.


  Vošiel dnu a sadol si na stoličku. Okrem nej tu bola ešte jedna a potom už len malý, napevno priskrutkovaný stolík. Viac nič.


  „Keď skončíte, alebo keby hádam niečo...“ Dozorca ukázal na tlačidlo po jeho pravej ruke. „Ale to asi viete.“


  Nečakal dlho. Už po pár minútach započul zvuk elektrického vrátnika.


  Dozorca nechal predvedeného stáť v strede cely a zavrel za sebou dvere. Ostali sami.


  „Vy?“ Klimko vyzeral prekvapene.


  Ledecký vybral z náprsného vrecka svoj poznámkový zápisník a pero. „Čakali ste niekoho iného?“


  Chvíľu trvalo, než odpovedal. „Nečakal som nikoho.“


  Ledeckého prekvapilo, koľko za ten čas stihol schudnúť. Očividne sa mu tu nevodilo najlepšie. „Sadnite si,“ ukázal na stoličku.


  Váhal.


  „Nemusíte so mnou hovoriť, ak nechcete,“ poučil ho. „Nepôjde o žiadny procesný úkon. Nemáte tu ani svojho obhajcu.“


  „Prečo ste teda tu?“


  „Prišiel som sa porozprávať.“


  „Porozprávať?“ Stál tu vo vyťahanej, o niekoľko čísel väčšej teplákovej súprave, vystrihaný na ježka, viditeľne psychicky vyčerpaný, so strhanými črtami tváre, akoby odmietal uveriť tomu, čo práve počul. „Prišli ste sa so mnou porozprávať?“


  Ledecký kývol. „Áno.“


  Klimko si sadol. „Nezabil som ho.“


  Detektív sústredene pozeral na muža pred sebou. Z jeho tváre sa nedalo vyčítať, na čo myslí.


  „Nezabil som toho dedka, ani som nezobral tú jeho poondiatu zbierku,“ zopakoval Klimko a naklonil sa čo najbližšie k nemu. „Iba o tom som ochotný sa s vami porozprávať a iba vtedy, keď konečne začnete veriť tomu, čo hovorím.“ Oči mu zvlhli a od zúfalstva mu preskočil hlas. „Nič som neurobil. Zavreli ste nevinného.“


  „Nie ste zavretý, ste vo vyšetrovacej väzbe,“ opravil ho. „Zatiaľ vás nikto neodsúdil.“


  Pozrel naňho, akoby ho podozrieval, že mu práve preskočilo. „Vidíte v tom azda nejaký rozdiel?“ Poťahal za teplákovú blúzu. „Nie som odsúdený, ale držíte ma tu presne tak, akoby som už bol.“ Už nedokázal zabrániť tomu, aby mu nevyhŕkli slzy.


  Ledecký počkal, kým sa upokojí. „Prokurátor navrhol vašu väzbu ako ochranné opatrenie. Ide o vraždu. Lúpežnú vraždu. Jeden z najvážnejších trestných činov vôbec, a vy ste nielenže doposiaľ jediný podozrivý, ale navyše všetky zistené skutočnosti jednoznačne svedčia proti vám.“ Vo vrecku nahmatal načatý balíček papierových vreckoviek a položil ho pred seba na stôl. „Vyšetrovanie ešte nie je ukončené. Ak sa objaví niečo nové, čo bude svedčiť vo váš prospech alebo dokáže, že hovoríte pravdu, budete prepustený.“


  Neveriacky krútil hlavou.


  Detektív posunul balíček bližšie k nemu.


  Vybral vreckovku, utrel si oči a vysiakal sa. Pohľadom prebehol miestnosť. Nebol tu žiadny odpadkový kôš. Napokon ju teda zhúžval a zastrčil do vrecka. „Sám vidíte, ako to je,“ vzdychol. „Povedal som vám všetko, čo viem. Nájdite toho, kto to urobil, a mňa pustite von, pretože ja som to nebol. Opakujem to už po tisícikrát.“


  Ledecký sa zavrtel na tvrdej stoličke. Cítil sa nepríjemne. Čoraz viac si pripúšťal možnosť, že muž pred ním naozaj neklame.


  „Veríte mi?“ spýtal sa Klimko, akoby vedel čítať jeho myšlienky.


  „Ja sa musím vo svojom úsudku riadiť faktmi, nie pocitmi,“ vyhol sa odpovedi. „Tie vám príliš naklonené nie sú.“


  „Prečo ste teda vlastne tu?“


  „Hovorím. Vyšetrovanie sa ešte neskončilo. Chcem si zopár vecí ujasniť a vy mi môžete pomôcť.“


  „Pomôcť? V čom?“ zrazu vyzeral nedôverčivo.


  „Ak pripustím možnosť, že ste Lihana nezastrelili vy, tak potom musíme nájsť skutočného vraha.“


  „Preboha, a to nestačí, že ja som to nebol? Že som nič nespravil?“ Zaváhal. Cítil sa ukrivdený a zlomený. Po tom všetkom, čo sa stalo, už neočakával nič iné ako ďalší podraz. Aj keď si musel priznať, že zo všetkých tých policajtov, s ktorými mal v rámci svojej nešťastnej anabázy do činenia, pôsobil práve tento najdôveryhodnejšie, nemohol opomenúť fakt, že aj on bol fízel, a preto sa pred ním treba mať na pozore. Už im neveril.


  „Možno je to naozaj všetko len súhra nešťastných náhod,“ pokračoval detektív. „A v tom prípade bude treba to klbko rozmotať.“


  Prikývol. Bola to predsa len nádej. Mal pocit, že nemá čo stratiť.


  Ledecký vytiahol cigarety a napriek zreteľnému nápisu o zákaze fajčenia si zapálil. Hneď nato ponúkol aj Klimkovi.


  Cigareta tu rozväzovala jazyky a uvoľňovala atmosféru. Tak ako iní kriminalisti či vyšetrovatelia ani on už by nezrátal, koľkokrát toto stupídne nariadenie o zákaze vedome porušil. Aj drvivá väčšina bacharov tento priestupok v tichosti tolerovala.


  „Ako to chcete urobiť?“ Klimko si zhlboka potiahol.


  „Napríklad tak, že začneme od jadra problému. Od celej podstaty veci.“


  Zatiaľ celkom zjavne nechápal.


  Ledecký pokračoval. „Povedzme od tých bankoviek, pre ktoré sa vraždilo,“ namieril naňho ukazovák. „Vy ste odborník, ja o tom veľa neviem.“


  „Odborník,“ sám pre seba si to slovo zopakoval. Iba sa smutno pousmial. „A čo konkrétne vás na nich zaujíma?“


  „Všetko, čo mi k tej zbierke budete vedieť povedať. Videli ste ju.“


  „Nie celú, ale tú najhodnotnejšiu časť podľa všetkého áno,“ prisvedčil.


  Obaja odklepávali popol na list čistého kancelárskeho papiera.


  „Porozprávajte mi o nej.“


  „Asi netuším, čo chcete počuť.“


  „Napríklad, či v skutočnosti bola naozaj taká cenná, aby kvôli nej niekomu stálo za to vraždiť.“ Ledecký celkom zámerne otázku formuloval tak, aby z nej nebolo už na prvý pohľad zrejmé, že napriek všetkému zostáva naďalej najviac podozrivým práve on.


  Chvíľu rozmýšľal. „Ako sa to vezme,“ odpovedal napokon.


  Neprerušoval ho. Trpezlivo čakal, kým sa sám od seba nerozhovorí.


  „Podľa toho, čo som videl, boli tam tak dva-tri kusy, o ktorých by sa dalo povedať, že sú skutočne cenné,“ začal a medzi prstami starostlivo zahasil dofajčenú cigaretu.


  Skúsenému detektívovi neušiel jeho žiadostivý pohľad na otvorenú, stále takmer plnú škatuľku ležiacu na stole. Naznačil mu, nech sa ponúkne, a sám mu pripálil. Klimko si potiahol tak náruživo, až sa rozkašlal.


  „Tuším ste si odvykli.“


  „Iba od takýchto,“ prikývol.


  „Celú zbierku ste teda nevideli?“


  „Nie. Čo mi pán Lihan hovoril, mal mať dokopy tuším desať albumov. Mne ukázal dva. Boli to bankovky z obdobia prvej Československej republiky. V tých zvyšných boli už novšie. Nejaké protektorátne, Slovenský štát, Československo a tak. Dokopy zaujímavé, ale zberateľsky nemali nejakú zázračnú hodnotu. Podobných bankoviek je medzi ľuďmi ešte stále veľa.“


  „To vám povedal on?“


  „Niečo mal nafotené a mal aj taký zoznam. Nemusel som ich vidieť, aby som vedel, o čom hovorím.“


  „Spomeniete si, ako vyzerali tie dva, ktoré ste si pozerali?“


  „Myslíte tie albumy?“


  Ledecký prikývol.


  „Kožené, klasické – jeden červený, druhý hnedý. Ten červený bol taký zdobený. Neboli ničím výnimočné,“ rozhodil rukami.


  „Kde vám ich ukazoval?“


  „Priniesol ich vtedy so sebou na to stretnutie do klubu. Hovoril som vám to.“


  „Mali ste ich teda oba v ruke. Červený aj hnedý.“


  „Áno, samozrejme, oba som ich prezrel.“


  Logicky to vysvetľovalo, prečo sa pri ohliadke našli na hnedom obale jeho stopy.


  „A v nich boli aké bankovky?“


  „V tom červenom bola v podstate celá prvá a druhá emisia československých štátoviek z roku 1919, v druhom nejaké staršie rakúsko-uhorské kolkované bankovky, ktoré sa používali pred nimi, a potom zasa novšie, už československé bankovky. Z každého niečo.“


  Ledecký otvoril pero, aby si mohol napísať poznámky. „Štátovky a bankovky? Je v tom nejaký rozdiel?“ opýtal sa.


  Klimko sa zasmial. „Hej.“ Pri obľúbenej téme aspoň na okamih zabudol, kde je.


  „Teda?“


  „Ide o to, či papierové platidlo emituje štát alebo emisná banka.“


  Ledeckého pero sa rozbehlo po papieri.


  Klimko pokračoval. „Ako som už hovoril, pán Lihan mal obidve emisie štátoviek vydaných v roku 1919. Všetkých deväť nominálov – 1, 5, 10, 20, 50, 100, 500, 1 000 a 5 000 korún československých. Zo zberateľského pohľadu sú cenné predovšetkým preto, lebo sa používali veľmi krátko. Príprava ich návrhov bola totiž veľmi rýchla a zúčastnilo sa na nej aj viacero tlačiarní. Takmer celú polovicu návrhov vytvoril Alfons Mucha, zvyšné jednotlivé tlačiarne. Preto je aj celá emisia dosť nejednotná. Napokon, tlačiarne boli nielen v Česku, ale aj v Rakúsku a jedna dokonca v Amerike. Napríklad taká desaťkorunáčka sa tlačila až v troch rôznych tlačiarňach. Najväčším problémom však bolo to, že išlo v podstate o obyčajnú knižnú tlač. Teda vlastne o najjednoduchší spôsob, no ten neumožňuje dostatočnú ochranu platidiel proti falšovaniu. Tuším iba tisícka, ktorá sa komplet tlačila v Amerike, mala aké-také ochranné prvky. Logicky sa preto veľmi rýchlo začali objavovať falzifikáty, a tak sa po relatívne krátkom čase tieto štátovky postupne začali sťahovať z obehu.“


  Ledecký dopísal a prebehol poznámky očami. „Hovorili ste, že skutočne cenné boli iba dve-tri,“ pripomenul.


  Klimko neodpovedal hneď. „Keď nad tým tak rozmýšľam, tak skôr dve než tri,“ opravil sa. „Obidve boli v tom červenom albume.“


  „Ktoré?“ Znova si pripravil pero.


  „Cena päťstovky z toho roku sa dnes pohybuje odhadujem tak okolo dvadsaťtisíc eur. A päťtisícka – tá už je naozaj zaujímavá. Oveľa viac zaujímavá, povedal by som. Jej priemerná cena sa môže pohybovať aj okolo stopäťdesiat a hádam aj viac tisíc eur.“


  „Stopäťdesiattisíc eur?“ uistil sa.


  „Áno,“ potvrdil mu. „Samozrejme, záleží aj na tom, v akom je stave, a najmä, či je úplná a tak, ale tá, čo som videl u pána Lihana, bola takmer perfektná, preto si myslím, že by si za ňu mohol pýtať aj oveľa viac. Hádam aj dvoj-, možno aj trojnásobok.“


  Ledecký ostal v údive. „To je kopa peňazí.“


  „Nájsť ju dnes v takom stave, ako ju mal ten pán, je neuveriteľná rarita. Vy to ťažko pochopíte, ale medzi nami notafilikmi je to takmer to isté, ako keď podmorskí lovci vrakov objavili Titanic.“ Až mu žiarili oči, keď hovoril.


  Detektív rozmýšľal. Až teraz začínal pomaly chápať. Prípad Lihanovej vraždy sa mu postupne začínal javiť v celkom inom svetle. „To je tá červená, ktorú ste mali v mobile?“


  Klimko prikývol. „Má zaujímavú históriu. Jej autormi sú rakúski maliari Lefler a Rössler. Tá žena na obrázku je vraj Leflerova príbuzná. Podpísaná je prvým ministrom financií Rašínom.“


  „Preto je taká cenná?“


  „Myslíte pre ten podpis?“


  „Nie, pre tú ženu.“


  Znova sa zasmial. „Nie, vôbec nie. Tú hodnotu má preto, lebo ju vydali v apríli 1919 a už v auguste toho istého roku ju postupne začali sťahovať z obehu. Práve pre to falšovanie, čo som spomínal. Dokopy vlastne platila iba dvadsať mesiacov.“


  „Zaujímavé,“ uznal detektív. Zapálil si a znova ponúkol aj jemu. Mal čas, nikam sa neponáhľal. Pokojne si dal rozširovať obzor o tému, o ktorej doteraz sám vedel len žalostne málo, a pritom bedlivo pozoroval svojho školiteľa. Bolo zaujímavé sledovať, s akým zápalom dokázal o svojom koníčku rozprávať. Akoby sa zrazu ocitol v inom svete.


  Čím ďalej, tým menej si ho pritom dokázal predstaviť ako vraha. V týchto veciach sa nezvykol mýliť. Jeho návšteva splnila účel. Keď už nič iné, minimálne sa utvrdil vo svojom úsudku. Ten chlap, s ktorým tu sedel, nie je Lihanov vrah. Čím skôr musí dostať toho pravého. Keď pre nič iné, tak preto, aby Klimka dostal čo najskôr z väzby.


  „A čo je ešte zaujímavejšie, predstavte si, že zhruba z pol milióna kusov sa nevrátilo iba deväťdesiatosem, a v súčasnosti je známych, teda vie sa iba o dvadsiatich ôsmich pravých kusoch.“


  „Ak je to teda tak, ako hovoríte, tak má potom táto jedna bankovka, teda správnejšie štátovka, väčšiu cenu ako celý zvyšok tej jeho zbierky dokopy,“ rozhodol sa vrátiť od teórie a rozprávania o starých peniazoch k podstate prípadu.


  „Vlastne áno,“ dal mu za pravdu. „Tie zvyšné idú tak po tisícke, maximálne po dvoch. Väčšina ešte menej.“


  Ledecký ho pozorne sledoval. Mal pocit, že Klimko ešte zďaleka nepovedal všetko, a práve teraz bojuje s myšlienkou porozprávať aj zvyšok. Zdalo sa, že si postupne predsa len získal jeho dôveru.


  Nakoniec sa predsa len rozhodol. „Ale asi by som vám mal povedať ešte niečo,“ takmer zašepkal.


  Detektív sa podľa všetkého nemýlil.


  „Niečo veľmi podstatné,“ dodal už o niečo hlasnejšie.


  Pozrel mu do očí a vážne prikývol. „Počúvam.“


  Klimko akoby nevedel, odkiaľ začať.


  „Týka sa to ešte stále tej zbierky?“ snažil sa ho naviesť.


  „Tej päťtisícky,“ upresnil.


  „Čo ešte by som o nej podľa vás mal vedieť?“


  „Všetko, čo som vám o nej doteraz hovoril, samozrejme, platí, iba som zatiaľ nespomenul jednu dôležitú vec.“


  „A to?“


  „Že konkrétne tá, ktorú mal pán Lihan vo svojej zbierke, bola k tomu všetkému ešte aj neperforovaná.“


  Nechápavo naňho pozeral. V duchu si vybavil, čo povedal Weidemann na prvej pracovnej porade.


  Klimko pokračoval. „Ak by teda bola pravá a nešlo by o nejaký vydarený falzifikát, potom by bola iba druhá svojho druhu na celom svete.“


  Ledecký sa rozhodol ho neprerušovať.


  „Viete si vôbec predstaviť, čo to znamená?“ Klimko mal zrejme pocit, že Ledecký neprejavil patričnú dávku nadšenia, akú si zázračná päťtisícka vyžadovala. „To už by sme v tom prípade nehovorili o dvoj- či trojnásobku bežnej katalógovej ceny, ale pokojne aj o desaťnásobkoch. Niečo také, to už je v podstate kultúrne dedičstvo, chápete?“


  Ledecký si v duchu predstavil tú kopu peňazí. Zdalo sa mu to šialené. „Pripustili ste aj možnosť, že môže ísť o falzifikát?“ držal sa radšej pri zemi.


  „Nezdalo sa mi, že by mala byť falošná, aspoň takto na prvý pohľad nie, ale teoreticky niečo podobné, pochopiteľne, pripustiť musím.“


  „Potom by bola pre zmenu bezcenná?“


  Klimko sa usmial. „Nie, vôbec nie. Zo zberateľského hľadiska majú aj takéto vydarené falzifikáty svoju cenu. Pravá má však, samozrejme, hodnotu oveľa vyššiu. Táto Lihanova na deväťdesiat percent pravá bola, ale, samozrejme, aby mal človek absolútnu istotu, bolo by treba spraviť odborný posudok.“


  „Lihan to vedel?“


  Klimko si odklepol. Pôvodne čistý papier sa čoraz viac plnil popolom a vyhoretými špakmi. „Nebol odborník,“ pokrútil hlavou. „Vlastne sa vôbec nevyznal. Tú zbierku dostal od brata. On sám sa podľa mňa predtým nikdy o podobné veci nezaujímal. Dokonca si myslím, že o skutočnej cene, teda ak by sa potvrdilo, čo som vám práve povedal, nevedel ani ten jeho brat. V podstate až ja som ho uviedol ako-tak do obrazu. Povedal som mu svoj názor na to, čo som videl, a sľúbil som mu, že sa prídem pozrieť aj na zvyšok.“


  „Povedali ste mu to isté čo mne?“


  Mlčal.


  „Čiže nepovedali,“ dovtípil sa Ledecký.


  „O tej perforácii nie,“ priznal.


  Detektív vzdychol. Došlo mu, že ani Klimko nakoniec nie je práve nevinný anjelik. Na druhú stranu však musel uznať aj to, že bol predsa len podstatný rozdiel medzi tým pokúsiť sa Lihana oblázniť, a olúpiť ho a zabiť.


  „Myslíte si, že chcel tú bratovu zbierku predať?“


  „Nepovedal by som. Skôr chcel vedieť, čo to vlastne má. Ale človek nikdy nevie. Možno keby dostal dobrú ponuku... Hovorím, on k tým veciam nemal vzťah.“


  „Vy by ste to kúpili?“


  Usmial sa. Tentoraz smutno. „Predsa viete, aká je moja terajšia finančná situácia. Aj keby som chcel, nemal by som za čo. Bol som vlastne rád už za to, že si tie štátovky môžem aspoň poriadne a v pokoji pozrieť. Niečo také, ako je tá päťtisícka, či už perforovaná, alebo nie, pokiaľ ju práve vy ako jeden z troch-štyroch ľudí na svete nevlastníte, skutočne nevidíte každý deň. Možno raz za život.“


  „Mohli ste na jeho nevedomosti neuveriteľne zarobiť.“


  Znova pokrútil hlavou. „To si nemyslím. Nebolo by to také jednoduché, ako by sa na prvý dojem mohlo zdať. Bol opatrný. Nebol som isto jediný, komu plánoval zbierku ukázať a vypočuť si jeho názor. Vlastne mi niečo také aj spomínal. Čiže hodnotu alebo minimálne približnú cenu by sa dozvedel tak či tak.“ Na chvíľu sa odmlčal. „Ja som skôr... viete...“ stíchol napokon definitívne.


  „Čo ste skôr?“ povzbudil ho.


  „Skôr... Teda úplne popravde, skôr som si myslel, že ak by sa mi podarilo zohnať dobrého kupca, potom by sa mi podarilo Lihana presvedčiť a sprostredkovať obchod. Mohol som z toho mať províziu, už som to hovoril vašim kolegom.“ Pozeral na Ledeckého, akoby sa bál, že sa práve priznal k nejakému zločinu.


  Ten však mlčal. Rozmýšľal, no z jeho tváre sa nedalo vyčítať nad čím.


  „Na tom podľa mňa nie je nič zlé,“ snažil sa pre istotu obhájiť.


  Detektív trhol hlavou. „Na čom?“


  „Že by som si vypýtal províziu.“


  Iba mávol rukou. „Nie, jasné, že nie.“


  Vyzeralo to, že Klimko si oddýchol.


  „Jeho brata ste poznali?“


  „Práveže nie,“ odpovedal rýchlo a očividne rád, že Ledecký zmenil tému. „Pritom som si myslel, že poznám drvivú väčšinu zberateľov. Nie je nás zas až tak veľa.“


  „A toho kupca ste plánovali zohnať medzi nimi?“


  Poškrabal sa na hlave. „Nielen nutne medzi nimi. Starú bankovku dnes môže kúpiť hocikto. Je to niečo ako obraz, šperky, zlato či drahé kamene. Robím v banke. Prichádzam do styku s ľuďmi, ktorí hľadajú spôsob, ako si bezpečne uložiť peniaze. Mnohí radšej kupujú nehnuteľnosti, ale tieto veci sú podľa mňa lepšie. Budú mať vždy svoju hodnotu, dokonca ešte bude stúpať,“ zakašlal. „Čo vám budem hovoriť, asi sám viete. Nie každý chce mať peniaze uložené len tak v banke. Navyše pri dnešných úrokoch...“


  „Čiže ukradnuté bankovky sa dajú predať v podstate hocikde,“ chcel počuť jeho názor.


  Prikývol. „S istým množstvom kontaktov vlastne áno.“


  „Rozprávali ste sa už vopred s nejakým prípadným kupcom? Teda presnejšie, povedali ste niekomu, že Lihan má doma takúto vzácnosť?“


  „Nie, s nikým,“ pokrútil hlavou. „Pokiaľ som nemal istotu, že ju bude chcieť predať, nemalo by to ani význam. Naopak, taký človek by ma potom mohol ľahko obísť.“


  Ledeckého jeho odpoveď nepotešila. Namrzene zaklapol zápisník.


  27


  Na vrátnici si vyzdvihol veci a vrátil plastovú kartičku s nápisom Návšteva. Auto mal na parkovisku priamo pred hlavnou bránou. Predtým než naštartoval, zapol telefón. Na displeji sa ukázal jeden neprijatý hovor – Novotná. Bolo štvrť na šesť. Nečakal, že bude s Klimkom tak dlho.


  Vzápätí mu pípla esemeska.


  Musel nájsť okuliare, aby ju dokázal prečítať.


  Peter Vaniak aj Jozef Lihan majú na piatok dvanásteho preverené alibi. Jana


  Správu odoslala len pred hodinou, ale rozhodol sa, že jej už nebude volať.


  Spomenul si, že Hana sa dnes plánovala v robote zdržať do večera. Odtiaľto to mal k nej rovnako ďaleko ako k sebe. Nechcelo sa mu čakať samému v jej byte, rozhodol sa teda ísť domov.


  V hlave si dokola už po niekoľkýkrát prehrával Klimkov výsluch. Čím ďalej, tým viacej mal pocit, že neklame. Musel by sa v ňom strašne mýliť. Nebol natoľko samoľúby, aby si nepripustil, že aj taká vec sa môže stať, no nateraz to tak nevidel. Svojím spôsobom vlastne všetko vysvetlil. Nikde viditeľne nezaváhal. Nešpekuloval.


  Na druhej strane, boli tu fakty, ktoré jednoznačne svedčili proti nemu. Aj z tých však už minimálne jeden neplatil. Odtlačky a stery DNA z albumu. Klimko ho držal v ruke ešte pred vraždou. Dnes to vo svojej výpovedi potvrdil. Keby sa spolu s Machrákom osobne nezúčastnil výpovedí svedkov, začal by zrejme dnes spochybňovať už aj ich.


  Doma si doprial horúcu sprchu. Hneď nato obanoval, že sa po ceste nezastavil v obchode a nekúpil si niečo jesť. Márne nazeral do prázdnej chladničky. Bol hladný. Keď si uvedomil, že doma vôbec nič na jedenie nemá, pocit hladu ešte zosilnel. Pozrel sa na šachový stolík s rozohranou partiou. Snažil sa spomenúť si, kedy ju vlastne hral. U Hany mal prenosný šach v lakovanej drevenej škatuli. Pred rokom ho dostal na Vianoce. Stačila chvíľočka, aby vyhodnotil situáciu na šachovnici. Čierny bol v prevahe. Chuť hrať však nemal. Z barovej skrinky vytiahol načatú fľašu whisky a pustil televízor.


  O desiatej večer mu volala Hana. Nemala nič proti tomu, že sa rozhodol ísť k sebe, no poznala na ňom, že pil.


  „Iba trošku,“ uistil ju.


  Nezdalo sa, že by mu uverila.


  Pre istotu vrátil fľašu naspäť. Tvrdý alkohol pôsobil na jeho lačný žalúdok rýchlejšie, než si bol ochotný pripustiť.


  Nakoniec zaspal v kresle pri telke. Do postele sa rozlámaný odšuchtal až v strede noci.


  Ráno vstal skoro. Obloha bola zatiahnutá ťažkými tmavými mrakmi a začínalo snežiť. Ako sa blížil k mestu, snehu pribúdalo. Dopravný infoservis hlásil, že na väčšine príjazdových ciest sa začínajú tvoriť dopravné zápchy. Mal však šťastie. Tým, že vyrazil zavčasu, vyhol sa najväčšiemu náporu nastupujúcej rannej dopravnej špičky. Do centra na Špitálsku mu ostával už len kúsok. Preladil rádio na hudobný kanál a skrátil interval stieračov. Snežilo čím ďalej, tým hustejšie. Napadlo mu, že o nejakú polhodinku už bude v uliciach panovať chaos.


  Zaparkoval na Cukrovej a do dvora vošiel pešo cez autobránu. Bolo to proti predpisom, no ušetril pekných pár metrov chôdze v psom počasí. Vrátnik, ktorý by každého iného bez milosti poslal späť, mu priateľsky zakýval. V duchu sa usmial nad tým, akú má po tých rokoch, čo tu odslúžil, protekciu.


  Rýchlym krokom prešiel krížom cez parkovisko napchaté desiatkami najrôznejších označených aj neoznačených služobných vozidiel a bočným služobným vchodom vošiel do budovy policajného riaditeľstva.


  Napriek tomu nebol na oddelení prvý. Už z chodby zbadal, že v Peterajovej kancelárii sa svieti. Bolo otvorené. Komisár sedel za stolom, sako prevesené cez stoličku, s hlavou ponorenou do papierov.


  „Peter, čo tak skoro?“ ostal prekvapený, keď ho zbadal medzi dverami.


  „Zobudil som sa o dobré dve hodiny skôr, než som mal nastavený budík, a už som nezabral,“ pokúsil sa o úsmev.


  Komisár pozrel na hodinky. „To vieš, starec, roky,“ skonštatoval s povzdychom. „Lepšie už to nebude.“


  Ledecký si vyzliekol kabát a posadil sa za dlhý stôl.


  „Kávu?“


  Prikývol.


  Peteraj odsunul papiere, vstal a zapol kávovar. „Strašné, toto papierovanie. Tuším z roka na rok je toho viac.“


  Týždeň, čo ho naposledy zastupoval, mu stačil, aby veľmi dobre vedel, o čom hovorí.


  „Niekedy ani nechápem, načo to komu je,“ sťažoval sa ďalej. „O pár rokov tu budem vyhodnocovať aj to, koľkokrát sa bol každý z nás za mesiac vyondiť,“ chvíľu mu trvalo, kým našiel ako-tak slušné slovo.


  „O pár rokov už tu ani ja, ani ty nebudeme,“ upokojil ho.


  Pípol kávovar.


  Namiesto plastových šálok nalial jemu aj sebe do porcelánových hrnčekov, ktoré vytiahol zo sekretára. „Hovor za seba, ja sa ešte nikam nechystám,“ položil šéf poháre na stôl. Znelo to takmer zanovito.


  Iba sa pousmial.


  Komisár sa posadil oproti nemu. „Ako si dopadol včera?“


  Stručne mu porozprával o včerajšej návšteve v Leopoldove.


  Keď skončil, Peteraj mlčal. Bolo vidno, že rozmýšľa. „Pritom sa to zdalo také jednoduché,“ napokon skôr vzdychol, než prehovoril.


  „No, a teraz je tu kopa pochybností,“ sucho skonštatoval Ledecký. „A ostali aj po včerajšku. Neubudli. Naopak, aspoň čo sa mňa týka, bude ich ešte viacej.“


  Ani teraz Peteraj nič nehovoril. Bol by najradšej, keby sa prípad uzavrel tak, ako sa javil od samého začiatku, no mal dosť skúseností na to, aby Ledeckému v jeho opodstatnených úvahách nijako neprotirečil. „Keby sme mali tú bankovku, alebo pištoľ, ktorou ho zastrelil, všetko by bolo inak.“


  „Lenže nemáme. A k tomu si ten Klimko tvrdošijne trvá na svojom.“


  Komisár pozberal prázdne šálky a odložil ich do umývadla.


  „Podľa mňa sa to celé môže ešte pekne zamotať,“ načiahol sa Ledecký za kabátom.


  Ani netušil, ako rýchlo sa ukáže, že mal pravdu.

  Množstvo ľudí na ranné rozdelenie meškalo. Postupne sa Peterajovi ozývali na mobil s tým, že už pekných pár minút trčia v aute v nejakej kolóne alebo sa predierajú meter po metri čerstvo napadaným snehom v niektorom z prostriedkov mestskej hromadnej dopravy. Bol medzi nimi i Koreis.


  V kancelárii sa tak do jeho kresla bezostyšne rozvalil Jaroš. Novotná nesmelo postávala pri dverách. Pod pazuchou držala záznamy. Vonku za oknom zatiaľ stále husto snežilo a nič nenasvedčovalo tomu, že by sa na tom malo niečo zmeniť. V najbližších hodinách hrozila mestu ozajstná kalamita.


  „Nájdi si miesto, Janka,“ ukázal Peteraj na stoličku pre stránky.


  Preniesla si ju k ich pracovnému stolu a konečne sa posadila.


  „Tak, čo pre nás máš?“ zívol zo svojho miesta Machrák.


  „Včera som sa ti už nedovolala,“ pozrela namiesto naňho na Ledeckého.


  „Čítal som správu,“ potvrdil jej.


  Podala mu papiere. „Vaniak aj Lihan mladší majú na deň vraždy alibi. Toho Vaniaka som preverila osobne. Robí realiťáka v spoločnosti Top real bývanie Bratislava. Majú sídlo na Heydukovej. V piatok bol celé doobedie až do druhej v kancelárii. Robil zmluvy s klientmi. Dosvedčili mu to zvyšní traja kolegovia, čo tam v tom čase boli s ním. Von vyšiel až po druhej.“


  Ledecký prikývol. V rýchlosti prebehol záznamy. Pri jednom sa zdržal, druhý hneď odložil.


  „To je odpoveď z Trenčína. Poslala som im dožiadanie,“ vysvetlila.


  „A?“ Kópia bola tak slabo vytlačená a rozmazaná, že sa mu ju nechcelo čítať. Navyše, okuliare mal ešte stále v kabáte na vešiaku.


  „Mala by si si vymeniť toner.“


  „Už som skúšala, ale nie je. Možno koncom mesiaca.“


  Ledecký mávol rukou. „Čo nám teda píšu?“


  „Jozef Lihan junior bol pre zmenu celý čas vo svojej firme. Sídli v Trenčíne a zaoberá sa nejakou chémiou. Čistiace a okysličovacie prípravky do okrasných jazierok.“


  „Preboha, koľko ľudí už môže mať doma umelé jazierko?“ neveriacky krútil hlavou Machrák. „Ide mu to vôbec?“


  „Pozerala som,“ otočila sa. „Ide. V každom prípade minimálne tak, že sa nemusí sťažovať. Čo som zistila, sú to také granuly. Sypú sa priamo do vody. Berú to od neho aj veľké rybárstva, aj súkromníci, čo robia v malom. Dokonca to vozia aj von.“


  „Ešteže som mal na Vianoce rezeň,“ striaslo Machráka.


  Zasmiali sa práve v tom okamihu, keď do ich kancelárie vošla sekretárka. „Akú máte dobrú náladu,“ pokúsila sa o úsmev aj ona, no príliš sa jej to nevydarilo.


  „Lebo nejeme ryby,“ povedal Machrák.


  Nemala šancu to pochopiť, a tak sa ďalej nepýtala. V rukách držala rannú poštu a bolo vidno, že sa ponáhľa. „Nestihla som vám to ráno roztriediť, tak vás teraz musím všetkých obehať,“ posťažovala sa.


  Bola mladá. Bez ohľadu na počasie, ktoré panovalo vonku, mala na sebe iba minisukňu a vysoké obtiahnuté čižmy na podpätku. Musela sa predkloniť, aby dočiahla na stôl pred Ledeckého, a položila mu tam obálku s doručovacou knihou.


  „Dnes vám to sekne,“ neušla Machrákovmu túžobnému pohľadu.


  Tvárila sa, že nepočula. Až príliš dobre vedela, čo je zač. Napriek tomu však ostala zohnutá o niečo málo dlhšie, než bolo treba. Ledeckému sa na okamih zazdalo, že sa v kútikoch úst dokonca usmiala.


  „Nech sa páči, pán komisár. Tu vás poprosím jeden autogram,“ ukázala mu kolónku v doručovačke.


  Keď sa podpísal, otočila sa s ňou k Novotnej. „Aj vás,“ podala jej pero. „Sem a sem. Mali ste otvorené, došli vám nejaké výpisy. Nechala som vám ich na stole.“


  Sekundu potom už po nej v kancelárii zostala iba príjemná vôňa.


  „Pekná riťka,“ nedalo sa nezhodnotiť Machrákovi.


  Aj Jaroš súhlasil.


  Ledecký si nasadil okuliare, otvoril obálku a pozorne sa začítal do jej obsahu.


  Jaroš sa medzitým vrátil k predchádzajúcej informácii od Novotnej. „To potvrdené alibi tých dvoch nám vlastne celkom slušne pasuje. Chovanec bude spokojný.“


  Nepochybne uvažoval tak, že každý ďalší možný podozrivý, ktorého mohli škrtnúť, v konečnom dôsledku svedčil proti Klimkovi.


  Nikto zo zvyšných dvoch mu neprotirečil. Zdalo sa, že ho ani nevnímajú. Pozorne sledovali Ledeckého, zvedaví, čo im povie, až dočíta. Podľa toho, ako sa pri tom tváril, si domysleli, že to bude niečo dôležité.


  Nemýlili sa. Skúsený detektív dočítal až po samotný záver, potom zalistoval naspäť a podstatné pasáže prebehol ešte raz. „Toto sa mu však páčiť nebude,“ zložil okuliare.


  „Čo je to?“


  „Mechanoskopia,“ odpovedal. „Posudok na tú fabku.“


  „A?“


  Znova sa zapozeral do textu. „Bola otvorená čerstvo vyrobenou kópiou pôvodného kľúča,“ podal znalecký Machrákovi.


  „Niekto si vyrobil duplikát Lihanovej zámky?“


  „Píšu to tam celkom jasne. Čerstvo vybrúsený kľúč po sebe nechá stopy. Tým, že má ešte neobrúsené hrany, urobí ryhy. Až časom sa vybehá.“


  „To by však znamenalo...“ Machrák nedopovedal.


  „Ešte vydrž,“ zastavil ho Ledecký. Vytiahol zo stola služobný telefónny zoznam. „Niečo mi tam chýba.“ Vyťukal číslo kriminalisticko-expertízneho ústavu a zapol mikrofón, aby ho počuli. Chvíľu trvalo, kým ho prepojili na správneho človeka.


  „Cimický,“ ozvalo sa konečne.


  Predstavil sa. „Volám kvôli posudku, čo si robil.“


  „To je tá vražda na Nádražnej z konca roka?“


  Prisvedčil.


  „Niečo tam nie je jasné?“


  „Skôr by som sa chcel ešte na niečo opýtať. Vlastne len maličkosť.“


  V aparáte ostalo chvíľu ticho.


  Ledecký vedel, že cez telefón by sa informácie odovzdávať nemali, ale aj tak to skúsil. „Dobehol by som za tebou, samozrejme, osobne, ale v tom blázinci, čo je dnes vonku, by to bola čistá samovražda.“


  „Voláš od seba z kancelárie?“ Aj keď sa nepoznali, navzájom si tykali. Starý dobrý policajný zvyk ešte z dávno minulých čias, ktorý v poslednom čase takmer zanikol.


  „Hej,“ potvrdil mu.


  „Preverím si klapku a zavolám ti naspäť.“


  V mikrofóne sa ozval obsadzovací tón. Zavesil.


  „Nejaký opatrný,“ neodpustil si Jaroš.


  Ledecký pokrčil plecami. „Asi nejaký nový.“


  „Nevyzeral. Pozná ho niekto?“


  Telefón zazvonil skôr, než by ktokoľvek z nich stihol odpovedať.


  „To som ja,“ ozval sa znova. „Tak fajn. O čo ide?“


  Ledecký sa natiahol k Machrákovi po posudok. „Píšeš, že stopy po duplikáte na vložke sú čerstvé.“


  „To súhlasí,“ povedal bez váhania.


  „Znamená to, že potom už tú zámku nikto neotváral? Myslím starým pôvodným kľúčom.“


  Rozmýšľal. Počuli, ako lapá po dychu. Potom kýchol. Chrípková epidémia sa podľa všetkého preniesla už aj do ústavu. „Sorry, niečo na mňa lezie,“ ospravedlnil sa.


  Ledecký bol rád, že už má podobné trápenie za sebou.


  „Možno raz, dvakrát,“ váhal. „Ale určite nie viac. Pôvodný kľúč by stopy po dlhšom čase takmer zahladil,“ povedal napokon. „Tieto ryhy sú však stále celkom ostré.“ Zrejme mal pred sebou fotografiu zo svojho posudku.


  „Žiadny z tých troch kľúčov, ktoré sme ti poslali, ich teda spraviť nemohol.“


  „Nie. Veď som ti to aj napísal.“ V mikrofóne bolo počuť, ako sa vysiakal. „Ešte raz, tie škrabance sú od čerstvo vyrezaného neobrúseného kľúča. Tie, čo ste poslali, boli všetky už roky používané,“ povedal potom.


  „A hovoríš, že raz či dvakrát,“ vrátil sa Ledecký k svojej prvej otázke.


  „Asi hej. Ale nemám také možnosti, aby som ti so stopercentnou istotou povedal, koľkokrát ešte potom niekto tú zámku odomkol,“ povedal tónom, akoby začínal mať pocit, že ho chytá za slovíčka. „V každom prípade, veľakrát to nebolo. Podľa vlastných skúseností by som skôr povedal, že vôbec, možno raz.“


  „To som chcel vedieť.“


  „Ale do posudku ti to nedám. Sú to len moje dohady,“ rýchlo sa zháčil.


  „Mne to stačí, vďaka,“ rozlúčil sa.

  V kancelárii sa rozhostilo ticho. Zvonka sem doliehal len ruch z ulice. Tá už bola upchatá tak, že sa nedarilo prejsť ani odhŕňačom z mestskej správy ciest. Trúbenie, nadávky, vyzváňanie električiek. Snehová nádielka si v meste vyberala svoju daň. Ich však teraz trápilo niečo iné.


  „Čiže ste počuli,“ prerušil nakoniec ticho Ledecký. „Zhodný kľúč, presnejšie jeho kópia.“


  „Vrah si teda otvoril sám,“ zamyslel sa Machrák. „Žiadna návšteva, ktorú by pustil dnu, ani finta, pomocou ktorej by sa k nemu niekto votrel.“


  „Čiže klasická, obyčajná lopka. Lenže starý sa nečakane vrátil a nechtiac zlodeja prekvapil,“ doplnil Jaroš.


  „Ale podľa toho, čo vieme, mal byť Lihan doma už niečo po deviatej. Strieľalo sa však až o štvrť na jedenásť.“


  „Na minútu presne v tom čase, keď tam bol Klimko,“ pripomenul Machrák.


  Mlčali.


  „Keby si, dajme tomu, medzitým ešte niekam odskočil a vrátil sa tak, aby to časovo sedelo, musel by stretnúť Holčíkovú. Stála vtedy na ulici pred domom.“


  „Lenže nestretol.“


  Ledeckého začala bolieť hlava. Zašmátral v zásuvke, prehltol pre istotu hneď dve tabletky naraz, zapil ich vodou priamo z kohútika, otvoril okno a napriek vnútornému predpisu o zákaze fajčenia si zapálil.


  Ruch z ulice niekoľkonásobne zosilnel.


  „Vychádzajme z toho, že tým duplikátom sa otváralo v deň vraždy,“ vyfúkol von obláčik dymu. „Otázka znie: Mohol si ho Klimko nejakým spôsobom zabezpečiť?“


  „No, je to síce trochu pritiahnuté za vlasy, ale mohol si spraviť odtlačok, keď boli spolu. Na to stačí chvíľka,“ skúsil Machrák.


  „To nie je pritiahnuté za vlasy, to je blbosť ako voda v koši,“ Ledeckého ich posadnutosť Klimkom začínala rozčuľovať. „Videli sa raz. V tú nedeľu na burze. Stretli sa úplnou náhodou, ani jeden nevedel, že budú spolu. Čo si ten chlap podľa teba preventívne nosí vo vačku plastelínu, aby si do nej odtláčal formy na kľúče ľudí, ktorých náhodne stretne? A ako by vlastne vedel, ktorý si má odtlačiť?“


  „Potom teda musíme pripustiť, že nemohol,“ kapituloval kolega.


  „Ešte mu ho, dajme tomu, mohol vyrobiť niekto iný, niekto z Lihanovho okolia, ale skôr...“ odmlčal sa. „A to sa mi vidí oveľa pravdepodobnejšie,“ ťukal prstom do parapetu, „skôr tam musel byť niekto ďalší.“


  „To už je celkom slušný nátresk,“ uchechtol sa Jaroš.


  Ledecký nereagoval. Vyhodil z okna nedofajčenú cigaretu a zavrel.


  „Povedzme,“ pripustil Machrák. „Ale nebolo by čudné, že si potom práve toho ďalšieho na scéne nikto nevšimol?“


  „Náhoda? Šťastie?“ poškrabal sa na nose.


  Podľa toho poznali, že v úzkych je aj on.


  „Napríklad samotný Klimko,“ prebral štafetu hlasných úvah Machrák. „Presne v tom čase tam predsa bol. Nielenže ho videli, dokonca to sám priznáva.“


  Nikto nepoznal správnu odpoveď.


  Machrák vstal z kresla a vytiahol typicky počarbaný pohúžvaný papier s poznámkami. Chvíľu trvalo, než našiel, čo hľadal. „No aj keby Klimko nič nevidel, čisto teoreticky nemusel, vzal to čert, stále ostáva ešte jedna vec.“


  Pozerali naňho a čakali, čo povie.


  „Ako je možné, že nepočul streľbu? Veď podľa toho, čo sám povedal, musel v tom okamihu stáť rovno pred dverami. Tu to mám čierne na bielom. O štvrť na jedenásť výstrel, pár minút pred pol ho na ulici vidí babka utekať von z brány,“ zamával papierikom. „Podotýkam, že utekať, a zdôrazňujem, že iba jeho. Nikoho ďalšieho.“


  „To je fakt,“ dal mu za pravdu Jaroš. „Prečo by takú podstatnú vec zatajil a prečo by odtiaľ utekal, keby s tou vraždou nič nemal?“


  Ledecký na ich otázky nevedel odpovedať. Sám si v duchu musel priznať, že zatiaľ čo oni sa opierajú o holé fakty, on sa vo svojom úsudku zatiaľ riadi skôr pocitmi. Znova otvoril mechanoskopický posudok. Vďaka svojej dokonalej fotografickej pamäti ho už vedel takmer naspamäť. Jeho ďalšie úvahy zarazil náhly Koreisov príchod.


  Rozrazil dvere a vovalil sa do kancelárie ako veľká voda. „Buďte radi, že sedíte tu a nemusíte sa trepať niekam von,“ neunúval sa pozdraviť.


  „Ty nevieš, kedy máš nástup do roboty?“ neodpustil si Machrák už znova pohodlne rozvalený v kresle pri vešiaku.


  Najmladší z detektívov nepohol ani brvou. Vyzliekol si kabát a striasol z neho zvyšky snehu, ktoré sa nestihli rozpustiť. Náročky to urobil tak, aby autora otázky zasiahla spŕška snehu a vodných kvapiek.


  „Prestaň, ty magor!“ zvýšil hlas a schúlil sa do klbka.


  „Hotový blázinec. Ani si neviete predstaviť. Ťahám sa sem pol druha hodiny,“ pokračoval Koreis, akoby sa vôbec nič nestalo. „Od Kamenného som šliapal pešo. Už aj električky stoja. A hore, u nás v Dúbravke, koniec sveta.“


  „Nikto ti nekázal, aby si býval v takej riti.“ Pre nefalšovaného Prešporáka, akým bol Machrák, ostali všetky priľahlé časti Bratislavy, azda s výnimkou Petržalky, stále iba dedinami umelo nalepenými na jeho drahé rodisko. „Zaujímavé, že my všetci sme došli načas a bez problémov.“


  „Celá Pražská je zhora dole plná skrížených áut. Stavím sa, že najmenej polovica z tých idiotov si doteraz neprezula zimné gumy,“ naďalej svojho parťáka ignoroval. Pred zrkadlom si rozčesal mokré vlasy a zapol kávovar. „Kávu?“ obzrel sa po všetkých. Nikto si neprosil.


  Novotná sa postavila na odchod. „Máš pre mňa niečo?“ pozrela ešte na Ledeckého.


  Rozmýšľal. Namiesto do papierov civel na mláku, ktorá sa začínala vytvárať pod zaveseným Koreisovým kabátom. Na okamih mal pocit, že mu niečo napadlo. Bol to iba záblesk, ktorý mu preletel hlavou, no bez toho, že by zanechal stopu, zasa nenávratne zmizol. Márne sa pokúšal vrátiť ho späť. Poznal sa. Vedel, že minimálne nateraz sa mu to už nepodarí.


  „Ak nie, budem u seba.“


  „Počkaj!“ zastavil ju. Odložil posudok. „Musíme pozrieť tie kľúče. Lihanov, dcérin a Močkov. Z niektorého z nich niekto urobil kópiu. Ľahšie prídeme na to kto, keď zistíme, ktorý z nich to bol. Tú jeho rodinu ako-tak máme, zameraj sa teraz pre zmenu na Močka a zober to poriadne zoširoka. Príbuzných, jednoducho všetko, čo sa ti podarí.“


  Kývla.


  „Keď to budeš mať, pôjdeme ho ešte raz poriadne vypočuť.“


  30


  Bola druhá sobota nového roka a lepšie počasie si Ledecký v to doobedie ani nemohol želať. Svietilo slnko, no z predchádzajúcich dní ostala námraza. Zľahka pofukoval vietor. Pri chôdzi to bolo skôr osviežujúce, než aby to niekomu prekážalo. Pamätal si, že minulý rok tu o takomto čase mal na každej čižme nalepené najmenej kilo blata a spotený ledva vliekol nohy. Dnes si vykračoval ako v teniskách.


  „Škoda, že ti to nevyšlo na Štefana,“ prispôsobil vedľa neho krok Robo. „Nestihol si zajace.“


  Poznali sa roky. Ledecký sem do Hrubého Šúra, dediny pri Malom Dunaji medzi Bratislavou a Sencom, chodieval poľovať na drobnú pravidelne dva-trikrát do roka, tak ako mu to čas a povinnosti umožnili. Robo bol hospodár miestneho poľovníckeho združenia.


  „A boli?“ prehodil si zalomenú brokovnicu cez druhé plece.


  „Bieda,“ vzdychol hospodár, „tuším je to každý rok horšie a horšie.“


  „Ako všade.“


  „Na jar sa zakaždým ukazujú, všade ich je plno. Neviem, čo sa s nimi potom cez rok stane. Aj škodnú tlmíme, ani sa už toľko chémiou nehnojí.“


  Bolo to tak. Ešte ako mladý chalan, keď pomáhal ako honec, si pamätal výrady s dvesto a nezriedka tristo kusmi ulovených zajacov na výloži.


  „Na Štefanskej sa strelilo sedem, potom sme o týždeň len domáci robili ešte svoju a ulovili sme dvanásť. V prvom kole. V druhom a treťom som už zakázal. Je ich tak málo, že by sme ich vytĺkli do tla.“


  „A bažanty?“


  „Tie sú. Aj kačice.“


  To Ledeckého potešilo.


  „Neboj sa,“ plesol ho priateľsky po pleci. „Zastrieľaš si.“


  V priebehu hodiny obkolesili rozľahlý cíp lužného lesa. Robo odbehol venovať sa svojim povinnostiam. Poľovačka tohto typu si vyžadovala vysoký stupeň organizácie. Strelci sa rozmiestnili možno v tridsaťmetrových rozstupoch a zakývali si navzájom, aby o sebe vedeli a prípadne sa neohrozili. Na povel hospodára vyrazila z druhej strany lesa rojnica tvorená výhradne domácimi poľovníkmi. Tam už bolo strelcov pomenej. Ich úlohou bolo predovšetkým to, aby spolu s honcami a ich psami prinútili bažanty vzlietnuť smerom na nastavených hostí.


  Mal čas. Vedel, že než všetci v rojnici zaujmú svoje miesta, v pohode stihne vyfajčiť cigaretu. Zapálil si. Cítil sa výborne. Tu v lese medzi ľuďmi rovnakého razenia dokázal aspoň načas hodiť za hlavu všetky starosti, ktoré ho v ostatnom čase prenasledovali. Vychutnával si tú pohodu. Spolu s tabakovým dymom zhlboka nasával aj svieži vzduch.


  Po pár minútach započul hvizd hospodárovej píšťalky. Prvý hon sa začal. Nabil.


  „Kto strelí sliepku, platí pokutu,“ pripomenul si slová predsedu poľovníckeho združenia na úvodnom nástupe.


  Pokutou sa rozumela fľaša pálenky. Bude si musieť dávať pozor, aby sa v streľbe neunáhlil. Čakal. Začínal cítiť to správne vzrušenie. Zmes výkrikov, brechotu psov, britkých a ráznych povelov ich pánov sprevádzaná zvukmi najrôznejších, zväčša podomácky vyrobených rapotačiek sa približovala tak, ako rojnica postupovala smerom k nemu. Napravo aj naľavo od neho padli prvé výstrely. Pripravil sa. Málokedy zažíval krajší pocit.


  V okamihu už aj on započul charakteristický, ničím nezameniteľný zvuk letiaceho bažanta. Dokonca dvoch, lebo hneď za ním sa objavil ďalší. Nacvičeným pohybom nahodil brokovnicu do pleca. Bažantie kohúty preleteli vrcholky stromov a ocitli sa nad zmrznutým poľom. Prvého od vzrušenia netrafil. V zlomku sekundy si uvedomil, že málo predsadil. Toho za ním už dávka brokov z druhej hlavne zasiahla naplno. V rýchlom lete akoby narazil do múru. S hlasným žuchnutím dopadol na zem pár metrov od neho.


  Vydýchol. Chýbal mu cvik. Väčšina z miestnych chlapov by bez problémov zasiahla obidvoch. Podišiel k svojmu úlovku. V duchu rátal, ako je to už dlho, čo takto poľoval naposledy. Strelený bažant bol krásny kus. Perie na jeho krku menilo svoj odtieň z modrej do kovovozelenej farby podľa toho, ako ho zakaždým prefúkol jemný vietor alebo ako sa od neho odrazili slnečné lúče. Dlhé chvostové perá iba umocňovali jeho majestátnosť. Chvíľu sa pokochal pohľadom, potom nahmatal vo vrecku náboje a znova nabil pušku. Poľovačka sa ešte len začínala.


  Nakoniec dopadla nad očakávanie. Po oboch stranách padali výstrely takmer bez ustania, a keď napokon rojnica postúpila až k nemu, mal na konte ďalšie tri zostrelené kohúty.


  Druhý hon trval vďaka presunu o niečo dlhšie. Tentoraz išlo o klasickú kruhovku. Obkolesili obrovský lán a na povel kráčali proti sebe. Chôdza v náročnom teréne bola fyzicky namáhavejšia, no zasa mal možnosť vidieť perfektnú prácu poľovných psov. Ušľachtilé nemecké stavače či elegantné štíhle maďarské vyžly bezchybne revírovali pár metrov pred postupujúcou líniou a vzorne vystavovali miesta, kde neomylne vycítili zaľahnuté bažanty. Tie strelené potom s nadšením aportovali svojim pánom.


  V tomto kole jedného bažanta minul a na úplný záver sa mu ešte podarilo zavŕšiť dnešný strelecký účet piatym uloveným kusom.


  Bol spokojný. O pätnástej ukončil predseda združenia poľovačku slávnostným výradom. Chlapi odložili flinty aj rozdelenú divinu a začali sa presúvať do sály kultúrneho domu na poslednú etapu.


  Aj na túto, spoločenskú časť poľovačky sa tešil. Vývar, guláš, pečené mäso a k tomu víno a pálenka. Veľa z miestnych už poznal. Rudo – predseda, Robo – hospodár. Zoli, Iči a ďalší Rudo, majiteľ autobazára. Vedľa nich Plameň, pre svoj bulharský pôvod častý terč nevinných žartíkov, a množstvo ďalších posedávajúcich v skupinkách pri stoloch či postávajúcich pri bare.


  Väčšinou Maďari ako repy. Veselí, bodrí, dobrosrdeční chlapi, živo gestikulujúci pri hlučnom rozprávaní starých, často už takmer zabudnutých poľovníckych historiek, chváliaci sa v nich svojím streleckým majstrovstvom a poľovníckym dôvtipom.


  A Ledecký musel uznať, že s brokovnicami to vedeli. Mnohí z týchto vtáčikárov, ako ich poniektorí poľovníci z prevažne horských revírov, zvyknutí počas roka loviť výhradne vysokú či diviaky, žartom prezývali, boli so svojou puškou obrazne zrastení.


  Cítil sa tu dobre. Medzi štátnymi úradníkmi, úspešnými aj menej úspešnými podnikateľmi, lekármi, ale aj mužmi z oveľa skromnejších pomerov, kde si napriek tomu mal každý s každým čo povedať a kde všetky spoločenské i národnostné rozdiely dokázala ich spoločná záľuba v poľovníctve dokonale vymazať.


  Práve keď sa odpútal od jednej skupinky, všimol si na okamih staršieho muža postávajúceho pri bare. Zaregistroval ho už skôr, hneď ráno, no nebol si celkom istý, či si ho s niekým nemýli.


  Využil príležitosť, že bol sám. „Pán profesor Adolf Uherec?“


  Mal prenikavý, inteligentný pohľad, celkom biele vlasy a rovnako bielu, starostlivo zastrihnutú briadku. „To som ja.“ Podal mu ruku. „A vy ste...“ prižmúril oči.


  Stavil by sto ku jednej, že si nespomenie. Ale mýlil sa.


  „Kapitán Ledecký z kriminálky,“ profesor mu s úsmevom zabodol prst do hrude.


  Ani sa nepokúšal skryť prekvapenie. „Kapitán už nie, ale Ledecký zatiaľ ešte stále áno. Neveril som, že si ma budete pamätať.“


  Pokýval hlavou. „Je to dávno, čo sme spolu hovorili. Odišli ste od polície?“


  „Nie, povýšili ma.“


  „Potom gratulujem.“


  Posadili sa za jeden z voľných prestretých stolov. Ledecký nalial víno. „Nevedel som, že poľujete.“


  „Pravdupovediac, už sa skôr len prechádzam. Poznáte to. Ako tí starí anglickí lordi. Urobia si peknú prechádzku, poniektorí si aj vystrelia, no zveri zvyčajne neublížia,“ zasmiali sa.


  „Čítal som vašu knihu o polygrafe,“ štrngli si.


  Profesor, kandidát vied, nositeľ najvyšších vedeckých hodností a titulov zrazu zvážnel. „Aby som bol úprimný, dúfam, že som v živote urobil viac oveľa podstatnejších a užitočnejších vecí, než aby ma na staré kolená ľudia vnímali iba ako zarytého odporcu takej donebavolajúcej hlúposti, akou je detektor lži.“


  Akoby na okamih zbadal v jeho očiach smútok, Ledecký zrazu nevedel, čo povedať.


  „Zaujímate sa o túto problematiku z titulu vašej profesie?“ opýtal sa profesor.


  Prisvedčil. „Vlastne áno,“ odpil si z vína, pričom takmer vyprázdnil celý pohár. „Až príliš často pochybujem o hodnovernosti jeho výsledkov.“


  „V tom prípade robíte dobre.“


  „Nie je potom čudné, že sa vôbec používa?“


  Vzdychol. „Je v tom, samozrejme, aj biznis, komercia a množstvo ďalších okolností. Sú to milióny ľudí, ktorí ním musia každý rok prejsť. Nejde zďaleka len o zločincov. Svojich ľudí si preverujú súkromné firmy aj štátne úrady, polície, armády. Viete, pomaly už strácam silu aj chuť s tým bojovať,“ mávol rukou. „Radšej si vypime.“


  Znova si štrngli.


  Ledecký by si rád zapálil, lenže fajčilo sa iba vonku.


  Profesor Uherec pokračoval: „Mohli by sme sa tu teraz rozprávať dlhé hodiny. Nakoniec, celý svoj aktívny profesijný život som zasvätil práve psychofyziológii. Sám som v sedemdesiatom roku ten odbor u nás na Slovensku založil.“


  Pozorne počúval a staral sa o to, aby mali obaja plné poháre.


  „A to je už hádam dosť na to, aby som teraz, takpovediac na staré kolená, trval na svojom.“


  „Niekedy to však, žiaľ, vyzerá, akoby ste boli jediný,“ sucho skonštatoval Ledecký. „Zatiaľ čo tých, ktorí zaň orodujú, sú mraky.“


  Pokrčil plecami. „Taká je doba. Koniec koncov či už povieme detektor, polygraf, alebo po novom psychofyziologické overovanie pravdovravnosti, ani ja netvrdím, že je celkom nanič.“


  Trocha ho prekvapil. „Potom som buď zle čítal, alebo zle pochopil, čo ste napísali.“


  Starý pán sa usmial. „Dokáže napríklad celkom presne vyhodnotiť emócie. Aj iné veci. Môžete zmerať dýchanie, tepovú frekvenciu, krvný tlak, zmenu kožnej vodivosti alebo dnes už dokonca aj zmeny v elektrickej aktivite mozgu. To je samo osebe z vedeckého hľadiska veľmi zaujímavé a užitočné. Pochopili ste však správne. Je totiž naozaj absurdné a absolútne nevedecké chcieť na základe fyziologických či elektrofyziologických meraní urobiť záver o pravdovravnosti vyšetrovaného. Vo vašom prípade dokonca o vine či nevine. Je to ako chcieť nemožné a bolo by to až príliš jednoduché.“


  Ledecký sa musel sústrediť, aby sa v jeho výklade nestratil.


  Bystrému oku profesora to neušlo. „Jednoducho, priznanie páchateľa či dokázanie jeho viny bude navždy výhradne výsledkom vášho umenia, nie akéhokoľvek merania.“ Usmial sa a pozdvihol pohárik. „O robotu sa teda báť nemusíte.“


  „Hádam aspoň tomu som rozumel. Hneď sa cítim pokojnejšie,“ prijal jeho výzvu a aj on si odpil. Cítil, že alkohol začína pôsobiť.


  „Uzavrime teda túto debatu tým, že náš mozog a psychika sú skrátka dva svety a prepojenie medzi nimi je veľmi komplikovaný a hlavne nezávislý vzťah. Naše myšlienkové procesy sú svojou povahou také špecifické, nevyspytateľné a jemné, že sa nemôžu premietnuť do hrubých elektrofyziologických meraní.“


  „Pred chvíľou som na tom bol lepšie,“ zažartoval.


  Profesor vzdychol. „Na čo vás to vlastne povýšili?“ prijal hodenú rukavicu.


  „Teraz som niečo ako major,“ odpovedal. „Na kriminálke tú hodnosť označujú komisár.“


  Zodvihol ukazovák. „Čiže špeciálne pre vás, pán komisár,“ zaklopal ním do stola. „Žiadny detektor lži naozaj neexistuje.“

  V pondelok ráno bolo na chodbe na treťom poschodí nezvykle živo. Pred malou zasadačkou si namiesto rannej porady rozbaľovali svoje propriety dvaja kriminalistickí technici, vo vedľajšej kancelárii telefonoval Jaroš s vyšetrovateľom a hulákal pri tom tak, že cez otvorené dvere ho muselo byť počuť až niekam na dvor. Dvaja uniformovaní policajti z odboru poriadkovej služby postávali pri klietke pre zadržaných, v ktorej sedel s hlavou v dlaniach viditeľne celkom psychicky vyčerpaný asi dvadsaťročný mladík. Medzi tým všetkým pobehoval Peteraj zháňajúci rok a pol starý spis akejsi zavraždenej prostitútky.


  Zo zvedavosti nakukol do cely. Slušniačik, napadlo mu. Ledva dospelý chalan vnútri pripomínal skôr strémovaného gymnazistu pred skúškou než zločinca. O pár krokov ďalej sa takmer zrazil so sekretárkou. Pod pazuchou niesla previazaný šanón a hľadala komisára, ktorý medzičasom niekam zmizol. Celkom rád za sebou zavrel dvere kancelárie.


  Machrák s Koreisom tu už boli. Mladší popíjal čaj, starší s nohami vyloženými na stole listoval v Novom Čase.


  „Čo je to tu za hurhaj?“ zavesil kabát na vešiak. Nepochyboval, že obaja ako vyhlásení klebetníci už budú mať pozbierané zaručené informácie.


  „Realizujú tú starú vraždu tej prostitútky z Panónskej, pamätáš sa na ňu?“


  Pamätal. Hneď si vybavil, že vtedy dokonca uvažovali spojiť jej vraždu s prípadmi sériového vraha, po ktorom v tom čase pátrali. Nakoniec sa však ukázalo, že ich podozrivý tento skutok spáchať nemohol.


  Machrák odložil noviny. „Kávu? Počkal som na teba.“


  Prikývol.


  „To je tá s tým kameňom na hlave, trocha sme do toho fušovali aj my.“


  Sadol si za stôl. „A zabiť ju mal ten sopliak, čo je tu?“


  „Hej.“


  Rozmýšľal, koľko vtedy mohol mať rokov. „Ako naňho došli?“


  Machrák nalial vriacu vodu do prichystaných hrnčekov a poriadne pomiešal. „Nijako,“ posunul jednu šálku pred neho.


  Nechápal.


  „Nadránom sa prišiel prihlásiť na obvodné do Karlovky,“ vysvetlil.


  „Sám?“


  „Hej. Vraj ho tak trápili výčitky svedomia, že to už nevedel vydržať.“


  Ledecký neveriacky krútil hlavou. Počul už, že sa podobné veci stávali, no nech akokoľvek pátral v pamäti, nevedel si spomenúť, či sa on sám stretol s niečím podobným. „Zvláštne,“ usrkol si z horúcej kávy. „To asi museli vyvaľovať oči.“


  „To máš pravdu,“ zapojil sa Koreis. „Veľa nechýbalo, aby ho nakopali do riti a poslali preč,“ zasmial sa. „Najprv si mysleli, že si z nich prišiel robiť bláznov.“


  Možno ani v skutočnosti nebol ďaleko od pravdy. Ledecký si tú situáciu vedel živo predstaviť.


  „Našťastie im nakoniec predsa len napadlo spojiť sa s operačným a ten stiahol Jaroša. Bol to jeho prípad.“


  „A?“


  „Vraj všetko, čo vypráva, sedí presne na chlp a dokonca sa im chystá ukázať, kam schoval vražednú zbraň.“


  Ledecký krútil hlavou. V duchu si vybavoval, koľko roboty tomu prípadu venovali. Najprv takmer všetci, neskôr už iba Jaroš so svojou partiou. Pasáci, šľapky, zákazníci, informátori, desiatky vypočutých ľudí, stovky previerok. Koľko hodín, dní, nocí, a nakoniec to museli vzdať.


  „A povedal aj, prečo to urobil?“


  „Tak to sa radšej podrž, starec.“ Machrák vstal, vypláchol prázdny hrnček a odložil ho na chladničku. „Povedal.“


  Čakal.


  „Preto, lebo chcel vedieť, aký je to pocit niekoho zabiť. Chcel vraj cítiť, aké to je, keď do niekoho bodne nôž.“


  „Robíš si srandu?“


  „Nie nerobím. Jednoducho sa v tú noc iba tak zobral, išiel pešo tam, kde vedel, že postávajú šľapky, zobral prvú, na ktorú narazil, a išli priamo tam do tých kríkov, kde sa ráno našla.“ Poutieral si mokré ruky. „Len namiesto vtáka do nej pichol nôž.“


  „A ten balvan?“


  „Vidíš, skoro som zabudol. Vraj to bolo s tým bodaním celé celkom fasa až dovtedy, než začala až príliš vyvaľovať oči. To sa mu nepáčilo, tak jej ho hodil na hlavu.“


  Pred očami si premietol mladíka v klietke. Z potetovaného, zjazveného, v minulosti trestaného pasáka, ktorého si vtedy vo svojich myšlienkach a úvahách najčastejšie dosadzovali za model najpravdepodobnejšieho páchateľa, sa teda nakoniec vykľul v tom čase ešte len sotva odrastený uhrovitý pubertiak.


  „Žiadny motív, žiadny spor, vôbec ju nepoznal, stretol ju náhodou prvýkrát, zabil ju úplne bez príčiny a išiel preč,“ rozmýšľal nahlas. „Ťažko sme na niekoho takého mohli prísť.“


  „Hej,“ súhlasil Machrák.


  „A keby nedošiel...“


  „V živote mu na to nikto nepríde,“ dopovedal Koreis.


  „Lenže došiel. Potom nech mi niekto hovorí, že neexistuje niečo, ako je zlé svedomie. Aj on si asi musel užiť svoje s niečím takým na krku.“


  „Takých ľudí je však, žiaľ, na svete málo. Myslím tých, čo majú aspoň nejaké svedomie. Drvivá väčšina vrahov, čo sme doteraz pochytali, by s tým žiť vedela. A hádam aj celkom v pohode. Niektorí by možno aj zabudli.“


  Machrákovi neostalo iné než súhlasiť. „Jaroš hovoril, že ten chalan vraj študuje nejakú náročnú technickú školu. Čistá kocka. Ani doma vraj nevstane od počítača.“


  Ledecký vzdychol. „Ja to hovorím stále, že ľuďom z tých všetkých počítačov nakoniec jebne.“


  Usmiali sa.


  „Tebe to teda v žiadnom prípade nehrozí,“ pridal sa Koreis.


  Skúsený detektív zvážnel. „Ale aspoň vidíme, že naše prácne vydedukované konštrukcie, alebo najlepšie a najlogickejšie postavené vyšetrovacie verzie často nemusia stáť ani za fajku tabaku.“ Zo stola vytiahol ešte nezaradené minulotýždňové úradné záznamy a začal v nich listovať.


  „Teraz narážaš na Lihana?“ pochopili.


  Ledecký neodpovedal, iba im dal miernym úškrnom najavo, že áno. „Sami sebe si konečne úprimne priznajme, že sa nám ten Klimko začína pomaličky, ale isto rozpúšťať ako ľad v pohári.“


  Machrák sklopil hlavu. Celý víkend ho zžierali pochybnosti. A nepridalo mu ani to, keď si v plnej miere uvedomil, že ak sa nakoniec naozaj ukáže, že spravili chybu, bude ju musieť prirátať najmä na svoje konto. Ledecký sa počiatočnej fázy prípadu kvôli zastupovaniu Peteraja fyzicky takmer nezúčastnil a na oveľa menej skúseného Koreisa vinu hádzať v žiadnom prípade nemohol. Tak trocha začínal mať pocit, že zlyhal.


  „Fakt je, že tá mechanoskopia nám všetko, čo dovtedy do bodky pasovalo, celkom slušne nabúrala,“ pripustil.


  Nikto z tých zvyšných dvoch nič nepovedal.


  „Prisámbohu, že kým sme nemali ten posudok, nedal by som za toho Klimka ani deravý groš.“


  „To vtedy asi nikto z nás,“ priznal Ledecký sčasti aj preto, aby ho uchlácholil. Za ten čas, čo sa poznali, dokázal vytušiť, ako sa asi cíti. „Mne nasadil chrobáka do hlavy tiež až ten jeho výsluch. Dovtedy išlo všetko ako po masle.“


  „Lenže stále je toho naňho dosť,“ ako posledný tvrdohlavo hájil pozície Koreis. „Navyše, ten posudok mu sám osebe žiadne alibi nerobí. Keď sa to tak vezme, nie je to žiadny presvedčivý dôkaz o jeho nevine. Aj Chovanec si je napríklad stále nabetón istý, že to spravil on. Inú možnosť si zatiaľ absolútne nepripúšťa.“


  Ledecký si vybavil sobotňajší rozhovor s renomovaným profesorom. „Chovanec a jeho poondiaty detektor lži,“ vzdychol nahlas. Ďalej sa nedostal.


  Do kancelárie vkráčala s úsmevom na tvári Novotná.


  „Čo si sa zamotala v tom zmätku na chodbe?“ privítal ju Koreis.


  Nijako ju to nevyviedlo z miery. „Zdržala ma robota,“ zamávala papiermi, čo držala v ruke. Vyzerala, akoby sa jej niečo podarilo. Keďže Koreis sa rozvaľoval v kresle, posadila sa na jeho miesto za stolom.


  Ledecký si znova uvedomil, ako sa odvtedy, čo nastúpila na oddelenie, zmenila. Jej sebavedomie rástlo zo dňa na deň.


  „S Jarošom dnes rátať nemáme,“ oznámila mu.


  Nič iné ani nečakali. Bolo to celkom pochopiteľné.


  „Nás nepotrebujú?“


  Pokrútila hlavou. „Nič také mi šéf nespomínal, ale tuším, že ich je dosť. Chystajú sa von.“


  Predpokladal, že sa chystajú na previerku výpovede, v rámci ktorej sa pokúsia nájsť nôž, ktorým vraždil.


  „Takže sa môžeme smelo pustiť do našej veci.“


  Pripravila si svoje záznamy.


  „Tak spusti a prekvap nás,“ netrápil ju už ďalej. Pripadal si, akoby púšťal z obojka nedočkavé šteňa.


  „Zamerala som sa na tie kľúče, ako sme sa dohodli.“


  Prikývol.


  Pokračovala teda ďalej. „Z Lihanovej rodiny, tak ako sme predpokladali, mi nevyskočilo vôbec nič. Pokojne by som túto stranu vylúčila.“


  Pozreli na seba. Súhlasili.


  Preložila list. „U toho Močka už je to zaujímavejšie. Povedala by som, že dokonca oveľa zaujímavejšie.“


  Teraz už nepochybovali, že skutočne narazila na niečo dôležité.


  „Močko má brata Jaromíra. Býva v Petržalke na Hrobákovej jeden. Je bezdetný, slobodný. Práve v tom bol celý čas pes zakopaný.“


  „V tom, že je bezdetný a slobodný?“ nechápali, kam mieri.


  „Presne tak. Z našej databázy k nemu nič viac nevytiahnete, ale...“ prstom si poťukala na čelo. „Mala som na to prísť skôr.“


  S napätím počúvali.


  „Cez víkend mi napadlo vliezť na päťku do evidencie obyvateľstva a fyzicky si pozrieť jeho kartu.“


  „Bola si na okrese a vstúpila do archívu evidencie obyvateľov?“


  Prikývla.


  Ledeckého to prekvapilo. Detektívi oddelenia vrážd síce takéto oprávnenie od nepamäti mali, no využívali ho minimálne. Dokonca mohli, keď uznali z dôvodu utajenia za vhodné, požiadať pracovníčky, ktoré by sa tam prípadne nachádzali, aby na nutný čas svoje pracovisko opustili a nechali ich tam zistiť si potrebné údaje osamote. S nástupom počítačových evidencií si už však drvivú väčšinu toho, čo na svoju robotu potrebovali, dokázali zistiť priamo z pohodlia kancelárie a na samotné pracoviská už roky nechodili prakticky vôbec.


  „Niečo podobné som urobil naposledy tak pred desiatimi rokmi, možno aj dávnejšie. To si sa ešte hrala s bábikami. Čudujem sa, že vôbec vieš, že takáto možnosť stále existuje.“


  Zasmiala sa.


  „A čo si zistila?“


  „Pozrela som jeho elopku. Nič, čo by som už nevedela, ale potom mi napadlo pozrieť ešte domové hárky.“ Vytiahla prefotenú kópiu a podala ju cez stôl Ledeckému. „Podľa toho, čo tam zaevidovali, má vo svojom byte už dobrých dvadsať rokov prihlásenú na trvalý pobyt akúsi Alenu Burkovskú. Vdovu. Zistila som, že spolu žijú ako druh a družka. Keďže nie sú zobratí, cez jeho lustráciu som sa k nej u nás ani nemohla dopracovať,“ ospravedlňovala sa. „Nabudúce si už dám pozor.“


  Ledecký pozeral do papiera. Vyzeralo to, že jej posledné slová ani nevnímal.


  „A tá Burkovská má syna z prvého manželstva,“ pokračovala ďalej. „Zoltána Burkovského. Teraz má dvadsaťdva rokov. Bol v podstate bábo, ledva dvojročný, keď s ním začala žiť. Skutočný otec mu zomrel iba pár mesiacov po tom, čo sa narodil. Podľa toho, čo som sa však dozvedela od susedov, Jaromír Močko ho považuje prakticky za svojho.“


  „Čiže potom je tomu nášmu Močkovi niečo ako nevlastný synovec,“ uvažoval Machrák.


  „Hej,“ potvrdila.


  „A čo je zač, si už zistila?“


  „Zistila,“ potvrdila mu.


  Nič iné ani nečakal.


  „Aj to je zaujímavé. Záznam v trestnom registri síce nemá, ale raz ho polícia preverovala v súvislosti s drogovou trestnou činnosťou. Podozrievali ho, že distribuuje drogy pre nejakých Albáncov, ale nepreukázali mu to.“


  „Pozrime sa,“ ušlo Koreisovi.


  „Kde to robili?“


  „Na trojke,“ odpovedala.


  „Môžem sa tam zabehnúť opýtať sa,“ ponúkol sa mladý.


  „Neskôr,“ schladil jeho elán Ledecký. Potom sa znova obrátil k Novotnej. „Pokračuj, Janka.“


  „Ako posledné som pozrela káočká.“


  KO bola zaužívaná skratka pre systém kontroly osôb. Bola to práca najmä pre poriadkovú políciu, pohotovostnú motorizovanú jednotku a hliadky z obvodných oddelení. Spočívala v tom, že na predpísané tlačivo napísali osobné údaje každého, koho v priebehu svojej služby kontrolovali, s tým, že do jednej z kolónok uviedli aj to, prečo sa tak rozhodli a s kým sa daná osoba na mieste kontroly zdržiavala. Bola to vcelku nezáživná robota, no ak sa robila poctivo, často kriminalistom prinášala veľmi cenné údaje. Z vypísaných kontrolných lístkov neskôr zanesených do počítačovej databázy mohli napríklad zistiť, kde sa osoba, o ktorú majú záujem, opakovane vyskytuje, prípadne aj to, s kým sa stretáva.


  „No a teraz sa podržte.“


  Keby nebolo sotva pol desiatej doobeda, dalo by sa povedať, že prichádza zlatý klinec večera.


  „Môžem?“ pozrela sa na Koreisa a ukázala na jeho počítač. „U mňa sa to už nedalo vytlačiť. Toner definitívne došiel, tak som sa nahodila k tebe.“


  Kývol. „Samozrejme.“


  Jej prsty sa rozbehli po klávesnici tak trikrát rýchlejšie, než by to dokázal ktokoľvek z nich. Pobehala myšou a na záver odklikla. „Asi by ste nepovedali, s kým bol za posledného pol roka kontrolovaný.“


  Tlačiareň po Ledeckého pravici sa rozdrnčala ako starý sústruh. Chvíľkami to vyzeralo, že sa každým okamihom definitívne rozpadne, no nakoniec sa z nej predsa len trhavými pohybmi vysunul potlačený hárok papiera.


  Ledecký sa za ním načiahol.


  Novotná dramaticky mlčala.


  Detektív zaostril zrak. Keď zodvihol hlavu, vyzeral naozaj prekvapene. Pozrel na zvyšok osadenstva kancelárie.


  „S Kurillom,“ prezradil im.

  Mundi sa do cely vrátil v piatok doobeda a dostalo sa mu vrelého privítania.


  Tá faloš Klimka znechutila, no neprekvapila. Pomaly si na tú všadeprítomnú väzenskú pretvárku začínal zvykať. Dobre vedel, ako všetci potajomky dúfali, že už nepríde. Ako každý jeden z tých dní, čo bol preč, čakali, že im niektorý z bacharov oznámi, aby mu zbalili veci. Nestalo sa. Bol tu. A im neostalo nič iné ako predstierať, že ich to teší.


  Nedočkavo sa načiahol za balíčkom s tabakom. „Kurva, celý týždeň som nefajčil,“ majstrovsky rýchlo si ušúľal cigaretu.


  „Daj si, koľko chceš,“ takmer ako zo svojho ho ponúkol Lukáš.


  Ani Mundi nebol taký hlúpy, aby sa po tých rokoch, čo presedel, nechal oklamať ich divadielkom. „Zalez, ty buzerant, lebo ti urobím z hlavy tekvicu,“ zagánil naňho.


  Napadlo mu, že asi aj to mu na samotke chýbalo.


  Úbohý slizniak sa v okamihu natrénovanými pohybmi vyšplhal na svoju posteľ a stiahol sa do najvzdialenejšieho kúta.


  Mundi blažene vyfukoval prvé oblaky dymu. Potom vstal a majetnícky sa prešiel po tých pár štvorcových metroch, čo tu mali k dispozícii. Tajomne mlčal. Pritom každého z nich prebodol pohľadom.


  Zdalo sa mu, že pri ňom ostal o niečo dlhšie. Vydržal, neuhol.


  „Tuším som vám až moc popustil uzdu,“ stále sa prechádzal z jedného konca cely na druhý. „Budete asi potrebovať znova poriadnu vojnu,“ z celej sily udrel päsťou do záchodových dverí. „Odteraz vám tu urobím skutočnú basu!“


  Predpokladal, že aj tento svoj príhovor si plánoval už pár dní vopred, ešte na samotke.


  Nikto z nich nepovedal ani slovo.


  U Romča sa s tým dalo rátať, ale prekvapilo ho, akí sú zrazu aj Kašo s Dodom maličkí. Obaja dlhoroční mukli sedeli bez pohnutia a za každú cenu sa snažili vyhnúť Mundiho pohľadom. Dokonca aj Dodo. Aj keď bol na prvý pohľad väčší, bývalý boxer sa ho viditeľne bál.


  „Sprav mi cigaretu,“ štekol Mundi od kátra práve na neho.


  Minulotýždňový šéf poslušne vstal a začal mu ju baliť.


  Mundi sa usmieval. Práve im všetkým ukázal, že skutočný bos je späť.


  Zvyšok dňa strávili takmer bez slov. Tí, čo vedeli, čítali alebo aspoň pozerali do stokrát prečítaných časopisov, tí, čo nie, ako napríklad Romču, iba tupo civeli do steny. Lukáš sa zo svojho bidla odvážil len na záchod.


  Mundi driemal.


  Rád by aspoň tušil, čo sa mu asi preháňa hlavou. On sám si prekresľoval na papier už ani nevedel koľké sudoku. Dokopy našiel z toho, čo tu mali, tri. Keď ich vylúštil, začal si z nich vyrábať vlastné. Bolo to jednoduché. Zakaždým iba vynechal iné políčka. Postupne dokonca začal zvyšovať ich počet, aby to sám sebe sťažil. Nevýhodou bolo, že ich už po pár dňoch poznal prakticky naspamäť. Nakoniec už len automaticky doplňoval číslice a v spomienkach zablúdil domov.


  Ticho, za ktoré by sa nemusela hanbiť ani univerzitná knižnica, narušil len výdaj večere. Páchnuca beztvará šlichta, ktorú volali džuveč. Nasilu zjedol pár hltov a zvyšok nechal Lukášovi. Potom si sadol na okraj postele a zapálil si.


  „Budem cvičiť,“ otočil sa naňho Mundi.


  Pochopil. Zahasil cigaretu.


  Ani nikto ďalší si nezapálil.


  Bez toho, že by musel čokoľvek povedať, Lukáš poslušne zoskočil z postele. Mundi ju rozobral a časť z nej, opretú medzi dve skrinky, použil ako improvizovanú hrazdu.


  Po prvej sérii zhybov pristúpil k jeho posteli.


  Pozrel naňho.


  Poslušne vstal.


  „Zajtra musím napísať list. Pomôžeš mi!“ premeriaval si ho tvrdým prenikavým pohľadom.


  „Samozrejme, nie je problém,“ odpovedal úslužne.


  Mundi si ho pritiahol k sebe. Boli tak blízko seba, že mohol cítiť jeho skazený dych. Potom ho zrazu z ničoho nič rýchlym švihom plesol otvorenou dlaňou po tvári. Nebol to tvrdý úder. Skôr sa mu snažil ukázať, ako plne ho má vo svojej moci a ako je on proti nemu celkom bezbranný.


  Sklopil oči a neodvážil sa ani chytiť si zasiahnuté líce.


  Mundi bol spokojný. Bol mu vydaný na milosť a nemilosť.


  „A Magi máš?“


  Vstal, podišiel k svojej skrinke a otvoril ju. „Mám,“ podal mu kilové balenie sušených vaječných bielkov.


  Cigán blažene mľaskol.


  Kúpil ich včera, keď bol nákup. Najprv rozmýšľal. Nebol na seba hrdý, ale teraz bol presvedčený, že spravil dobre.


  Mundi ho chytil okolo ramien. Posunuli sa ku kátru.


  „Fajn, inženierko, moc fajn. Zatiaľ ťa teda nechám tak,“ pošepkal mu výhražne do ucha. „Ale ak sa mi potvrdí, že si ma naozaj nabonzoval ty, urobím ti tu z toho ozajstné peklo.“

  Z Pionierskej odbočili pod viadukt a pokračovali doľava po Jaskovom rade smerom na Kramáre. Ledeckému sa to zdalo čudné, ale napriek tomu nič nepovedal. Spravil dobre. O necelý kilometer ďalej zvrtol Machrák ich služobný superb na neudržiavanú cestu a nenápadným podjazdom sa dostal cez železničnú trať. Bola to iba ďalšia z jeho skratiek, ktorými ho z času na čas zvykol prekvapiť.


  „Tak čo povieš?“ otočil hlavu spoza volantu.


  Úzkymi jednosmernými uličkami kľučkovali k svojmu cieľu.


  „Na to, ako jazdíš?“


  „Nie. Na toho synovca. Ešte si k nemu nepovedal ani slovo.“


  Ledecký mu neodpovedal.


  Na vyšetrovačke sa predtým zdržali sotva pol hodiny. Vlastne iba doručili Chovancovi najčerstvejšie záznamy a v stručnosti mu zreferovali, čo sa podarilo zistiť Novotnej. Nezdalo sa, že by to čo len v najmenšom podkopalo jeho vieru v Klimkovu vinu.


  „Zadal som do Europolu pátranie po tých bankovkách,“ informoval kolegov na revanš o svojom postupe. „Je to skôr formalita, myslím si. Než nám ich niekde nájdu, môže to trvať roky.“


  „Alebo sa s najväčšou pravdepodobnosťou nedočkám vôbec,“ skonštatovali oni.


  „Musíme tomu ísť naproti a urobiť všetko pre to, aby sme ich našli sami,“ vyhodnotil situáciu Chovanec.


  „Oslovili sme informátorov,“ zreferoval mu Ledecký. „Fero volal Ottovi do Rakúska, ja chalanom do Brna a Prahy. Všetci nám sľúbili pomoc. Urobia pre nás, čo sa dá.“


  Vyšetrovateľ spokojne kývol.


  „Informovali sme aj zberateľov cez tú ich numizmatickú komoru, či ako to volajú.“


  Rozmýšľal. Potom akoby si práve spomenul. „A pre vás, samozrejme, to isté platí o zbrani. Aj tú musíme nájsť. Potom sa už z toho nevykrúti.“


  Nech už by sa mal vykrúcať ktokoľvek, urobiť to museli. Bola to viac-menej univerzálna úloha platná pre všetky verzie vyšetrovania. Preto sa s ním ani Ledecký nepustil do debaty o podozrivom.


  Navyše, ani nemali v pláne stráviť tu viac času, než bolo nevyhnutné. Namiesto toho sa totiž chystali už po tretíkrát v relatívne krátkom časovom odstupe navštíviť Močka.


  Teraz už boli takmer na mieste.


  „Z toho dedka to všetko lezie ako z chlpatej deky,“ prehodil zo zadného sedadla Koreis, keď vošli medzi ošarpané bytové domy na Nádražnú ulicu. „Na čo sa ho vyložene neopýtaš, to ti nepovie. Napríklad toho svojho synovca mohol spomenúť už prvýkrát, čo sme s ním boli. Dávno by sme boli niekde inde.“


  „Tak prečo si sa ho teda neopýtal?“ okamžite využil príležitosť Machrák, aby mladšieho parťáka podpichol.


  Ten mu viditeľne skočil na lep. „Ako som asi mohol vedieť o nejakom jeho synovcovi?“


  „Tak ako Janka,“ nedal mu pokoj.


  „Bože, Janka! Náhodou jej niečo vyšlo a teraz sa z nej všetci idete zblázniť,“ ohradil sa.


  „Zato z teba už poriadne dlho nič múdre nevypadlo.“


  Koreis nenachádzal slov. Problém bol v tom, že Machrákovi nevidel do tváre. Neprišiel tak na to, že žartuje.


  „Či sme sa v tebe nakoniec nemýlili, keď sme si ťa tuná s Petrom vytiahli z tej trojky,“ celkom vážnym hlasom pokračoval Machrák a hľadal pri tom voľné miesto, kde by mohol zaparkovať.


  Ledecký mal čo robiť, aby nevybuchol do smiechu.


  „Povedz niečo, Peter,“ hľadal záchranu u najstaršieho.


  „Do tých svojich vtákovín ma neťahajte,“ odbil ho.


  Machrák spokojne žmurkol.


  Keďže sa mu nedostalo pomoci, rozhodol sa prejsť do protiútoku. „Akoby to, že som tu, vtedy záviselo práve od teba. V skutočnosti si bol posledný, čo k tomu vtedy mohol niečo povedať.“


  Machrák odstavil auto na protiľahlej strane ulice a chystal sa vystúpiť.


  „Počkaj!“ zastavil ho Ledecký. Ukázal na dodávku parkujúcu pred vchodom, kde býval Močko. „Pozrite sa.“


  Keď Burkovského naposledy kontrolovali s Kurillom, jazdili práve na úžitkovom motorovom vozidle.


  Koreis rýchlo vytiahol poznámky. „To nie je ona,“ prekontroloval evidenčné číslo.


  Vošli do vchodu.


  „Vidíš, tak sa mi páčiš,“ objal Machrák Koreisa okolo pliec. „Aspoň na niečo si dobrý. Keď ešte večer zaplatíš pivo, možno si ťa aj necháme.“


  Ledecký ich oboch napomenul pohľadom.


  Lihanov byt mal nové bezpečnostné dvere. Pozostalí sa už zrejme začali starať o svoje dedičstvo, napadlo im. Vyšli o poschodie vyššie.


  „Tuším vás chodí čím ďalej, tým viacej,“ privítal ich Močko žoviálne hneď, ako po prvom zazvonení otvoril.


  Neostalo im iné, iba v duchu priznať, že má pravdu.


  Pozval ich dnu. „Tak už ho vraj máte?“ usadil ich za stôl. „Aspoň to spomínala stará Holčíková. To viete, tej nič neujde.“


  „Povedzme, že sme zadržali podozrivého, ale prípad ešte ani zďaleka nie je uzavretý,“ pokúsil sa dať veci na pravú mieru Ledecký.


  „Chápem. To nie je ako vo filmoch,“ potriasol hlavou.


  Skúsenému detektívovi sa to videlo takmer smiešne. Na okamih sa zamyslel nad tým, akú asi o ich robote môže mať predstavu.


  „Čím vás ponúknem?“


  Odmietli. „Nebudeme zdržiavať. Došli sme len na skok.“


  Tváril sa nechápavo. „Nech sa páči. Nebudem vás nútiť. Ale tuším som už naozaj všetko povedal.“


  „Nás by však ešte zaujímalo, kde presne ste mali uložený ten náhradný kľúč od Lihanovho bytu.“


  Pozrel na Machráka, lebo to bol on, kto sa ho to opýtal.


  „Nech sa páči,“ ukázal mu. „Pri dverách na vešiaku,“ obaja podišli do chodby. „Presne tu visel.“


  Teraz tam boli len jedny kľúče.


  „Okrem týchto a toho Lihanovho už tam žiadne iné neboli?“


  „Nie,“ pokrútil hlavou.


  „A ste si istý, že vám po celý ten čas ani na chvíľu nechýbal?“


  „Prečo by mal? To už som vám hovoril. Naposledy som ho použil vtedy pred rokmi. Odvtedy som ho nepotreboval. Teda až... No, veď viete.“


  „Kedy bol u vás naposledy na návšteve váš synovec?“ vložil sa do výsluchu Ledecký.


  Tá otázka Močka zarazila. Chvíľu akoby nechápal, na čo sa ho pýtajú. Viditeľne zaťal do živého.


  „Synovec? Myslíte asi Zola.“


  „Áno. Vieme, že v skutočnosti síce nie je skutočným synom vášho brata, ale myslíme jeho.“


  „V poriadku, ale viete, myslel som...“ na chvíľu sa odmlčal. „Myslel som, že ste tu kvôli Lihanovi. Čo s ním má Zolo spoločné? Prečo sa to pýtate?“


  „Potrebujeme si len niečo preveriť.“


  „Preveriť?“ Nebol hlúpy. Najprv kľúče, teraz synovec, došlo mu, kam asi svojimi otázkami smerujú. „Podozrievate ho?“


  „Zatiaľ nie, povedal som vám, že si iba potrebujeme niečo preveriť,“ Ledecký bedlivo sledoval jeho reakciu. Na prvý pohľad bolo zrejmé, že im neverí.


  „Mýlite sa,“ zrazu nevedel, čo s rukami. Nervózne začal ťukať do stola. „Ak si myslíte, že s tým má niečo spoločné, tak sa mýlite. Zolo by nikdy nič podobné nespravil.“


  „Ešte raz,“ Ledecký pomaly stupňoval tlak. „Nikto z nás doteraz nepovedal, že áno. Chceme len vedieť, kedy tu bol.“


  Mlčal.


  „Tak?“


  „No, posledné roky sem nechodieva,“ krútil sa.


  „Kedy?“ trval na odpovedi.


  „Naposledy som ho videl na bratovej oslave,“ vysúkal zo seba nakoniec.


  Ledeckému neušlo, že sa zámerne vyhol podstate jeho otázky. „A vtedy bol aj tu...“ riskol poznámku.


  Chvíľu to trvalo. „No, priviezol ma domov. Bolo už neskoro večer.“


  Mal šťastie – výstrel naslepo mu tentoraz vyšiel. „A po tej oslave? Bol tu ešte niekedy?“ nedal mu oddýchnuť.


  Všetka žoviálnosť a prívetivosť z úvodu ich stretnu tia zmizla. Teraz mohol z jeho tváre zreteľne vyčítať stres, napätie aj narastajúci hnev. „Nie, nebol,“ odsekol domáci.


  Komisár si bol istý, že klame. Poznal to.


  „Naozaj nebol?“ dal mu šancu Machrák.


  „Nie!“ sklopil oči.


  Nateraz s tým nemohli nič urobiť.


  „Kde robí?“ chcel aspoň vedieť.


  „Tuším,“ znova váhal. „Tuším v dopravnom podniku, neviem, čo presne, “ povedal po chvíľke. „Je vyučený elektrikár.“


  „Ešte si vás v najbližšom čase oficiálne predvoláme na výsluch,“ rozlúčili sa.


  Pred domom stretli Holčíkovú. Ledecký by bol ochotný staviť sa, že ich čakala náročky. Osamotené babky už také bývajú.


  „Dobrý deň, pár komisár,“ zvítala sa s ním, akoby boli starí známi.


  Pristavil sa pri nej. Machrák s Koreisom pokračovali k autu.


  „Čo vy tu?“


  „Vidíte, pracujeme,“ rozhodil rukami.


  „Veď už ste toho vraha chytili,“ čudovala sa. „A musím povedať, klobúk dole. Rýchlo ste naňho došli.“


  „Potrebovali sme si ešte niečo overiť.“


  „A čo ten chlap? Priznal sa?“


  Teraz sa pri nej začínal pomaly cítiť ako na výsluchu on sám. „Ešte bude chvíľu trvať, kým ten prípad budeme môcť uzavrieť,“ vyhol sa odpovedi.


  „Ani v novinách som nič nečítala, ani v telke nič nedávali,“ povzdychla si.


  „Stále robíme, vidíte.“


  Vyzerala sklamaná. „Ale je to on, to vám hovorím. Odprisahám vám to aj na smrteľnej posteli.“


  „To nebude treba, veď vám veríme.“


  „Ja len preto. Viete, vy si možno poviete, že som stará bláznivá ženská.“


  „Nie, to nie,“ uistil ju.


  „Boli ste u Močka?“


  Prikývol. „Poznáte jeho synovca?“


  „Zola?“


  „Hej,“ prisvedčil.


  „Ale v skutočnosti nie je jeho pravý synovec, to viete?“ Takmer šepkala, akoby mu práve zverila nesmierne tajomstvo.


  Musel uznať, že má o ľuďoch v dome naozaj prehľad.


  „Jaro, jeho brat, ho má však už od malička ako svojho,“ pokračovala zasa normálnym hlasom. „Všetci ho berú ako vlastného.“


  „Chodieva sem?“


  Váhala. „Skôr, keď bol menší, potom som ho tu dlhšie nevidela a potom zasa až teraz nedávno.“


  „Nedávno?“


  „Áno, je to dobrý chlapec. Vlastne, čo to hovorím? Už je to takmer dospelý chlap. Až som sa čudovala, ako za ten čas vyrástol.“


  „A nespomeniete si, kedy ste ho naposledy videli?“


  Rozmýšľala. „Niekedy okolo Mikuláša mali Močkovci oslavu. Jaro, teda ten jeho brat, mal narodeniny. Veľká sláva. Vtedy tu po Jana bol a dokonca ho aj večer doviezol. Hovorím, dobrý chalan.“


  „A čisto náhodou,“ chvíľočku počkal, aby sa sústredila. „V deň, keď sa to stalo s pánom Lihanom. Vtedy ste ho tu nevideli?“


  Pokrútila hlavou. „Nie, vtedy nie. Veď to by som vám povedala.“


  Vlastne nič iné ani nečakal.


  „Ale nejaké dva-tri dni predtým tu bol.“


  Usmial sa. To mu stačilo.

  Machrák s Koreisom išli pešo. Vďaka tomu sa mohli po ceste zastaviť na jedno U poštárov. Pivo si zobrali priamo pri výčape a posadili sa tak, aby mali výhľad do ulice. Machrák tu dlho nebol. Prekvapilo ho, ako sa táto kedysi najlacnejšia krčma v širokom okolí zmenila.


  „Mal si to tu vidieť pred pár rokmi,“ usrkol si z peny.


  Koreis počúval.


  „Šťalo sa tamto hore,“ posunul bradu tým smerom. „Iba tak na stenu. Všetko to stekalo takým žľabom von, no neraz tam človek čľapkal až po členky.“


  „To muselo byť fajn.“


  „O smrade ani nehovorím. Udrel ti do nosa, už keď si stál vonku na zastávke.“


  Koreis sa rozosmial.


  „Sedieť sa tu nedalo. Všade tu boli len také pultíky. Slopalo sa tu iba na stojáka. Preto, ako sa o ne štamgasti opierali, sa tomu hovorilo U mokrého lakťa.“


  „To musel byť fakt celkom slušný pajzel.“


  „Hej, schádzala sa tu najväčšia spodina prepiť tých zopár drobných, čo cez deň niekde vysomrovali. Čapovali tu ten najodpornejší Stein, aký som kedy pil.“


  Na prešporského patriota to bolo niečo.


  Vyprázdnili poháre.


  „Tu na rohu máme posledné,“ skonštatoval Machrák.


  Bolo to už tretie železiarstvo, kde sa dala v okruhu jedného kilometra od Nádražnej spraviť kópia kľúča.


  „Ak si ho nedal urobiť ani tu, môžeme pokojne začať behať po celom meste.“


  Koreis si odfúkol. „To bude robota na mesiace.“


  Obaja vychádzali z toho, že ak si Burkovský zaobstaral náhradný kľúč, nemal na to veľa času a vybehol tam, kde to mal zo strýkovho bytu najbližšie.


  „Je to také šliapanie vody, ale možno budeme mať šťastie. Doma by si ho vystrúhať nedokázal.“


  Zodvihli sa na odchod. Vonku mrzlo. Vyhrnuli si goliere na kabátoch a vyrazili k priechodu pre chodcov. Ich cieľ sa nachádzal priamo oproti nim, krížom cez križovatku na Račianskom mýte.


  Na rozdiel od predchádzajúcich dvoch prevádzok ich tu privítala celkom pekná mladá predavačka.


  „Želáte si?“ otočila sa s úsmevom od kovového regála, ktorý mala za chrbtom.


  Obaja sa naraz legitimovali.


  „Polícia?“ ostala trocha prekvapená. „Čo pre vás môžem urobiť?“


  „Ste tá úplne posledná, ktorá nás môže zachrániť,“ zakurizoval jej Machrák.


  „Zachrániť? Ja?“


  Koreisovi sa zdalo, že jej dokonca na tvári naskočil jemný rumenec.


  „Iba vy,“ pokračoval. V ruke už držal fotografiu Burkovského. Bola nová. Dúfali, že ak si ho bude niekto z ľudí, čo oslovia, pamätať, isto ho na nej aj spozná.


  „Nespomeniete si náhodou, či si tu tento mladík koncom roka, ešte pred Vianocami, nebol urobiť kópiu obyčajného fabkového kľúča?“


  Pozrela sa na fotografiu. „Žiaľ, asi vás sklamem,“ pokrútila hlavou.


  Koreisovi napadlo, že majú smolu.


  „Ja som vlastne pred sviatkami ani nerobila,“ povedala.


  Poďakovali a otočili sa na odchod. Vo dverách sa museli vyhnúť prichádzajúcemu mužovi.


  „Ale počkajte!“ počuli ju zavolať spoza pokladne.


  Ostali stáť. Až teraz si všimli, že prichádzajúci chlapík je oblečený iba v modrom predavačskom plášti.


  „Pán Rakovský možno bude vedieť viac,“ pootočila hlavu smerom naňho.


  Vrátili sa naspäť.


  Pán Rakovský, ako mu hovorila, medzitým obehol pult a postavil sa vedľa nej.


  „Cez sviatky tu bol on,“ vysvetlila.


  Machrák znova vytiahol fotografiu.


  „To sú páni od polície. Chceli by vedieť, či si ten muž u nás nedal urobiť pred sviatkami duplikát kľúča,“ chopila sa na ich prekvapenie iniciatívy mladá predavačka.


  Muž v modrom plášti si najprv poutieral zahmlené okuliare. Potom si pozrel fotografiu. „Hej, bol.“


  Obaja takmer poskočili od radosti.


  „Ste si istý?“


  „Áno,“ odpovedal stručne.


  „A vedeli by ste aj kedy?“


  Na okamih zmizol za závesom, ktorý zrejme oddeľoval predajňu od kancelárie. Keď sa vrátil, držal v rukách klasický stolový kalendár. „Máte šťastie, ešte som ho nestihol vyhodiť.“


  Šťastie asi naozaj mali.


  Predavač pootáčal listy. „Tu to máme. December... tu nie, tu nie... tu!“ Otočil kalendár ich smerom. „Presne to neviem, ale muselo to byť v tomto týždni. Od ôsmeho do dvanásteho. V sobotu trinásteho sa mi totiž pokazila brúska a už som na nej až do konca roka nerobil.“


  Koreis si jeho informáciu poznačil.


  „Čiže medzi ôsmym až dvanástym decembrom si tento muž na fotografii u vás dal vyrobiť duplikát kľúča,“ pre istotu zhrnul Machrák.


  „Dva,“ opravil ho predavač.

  „Večera!“ zavolala naňho Hana z kuchyne. „Vstávaj, nech ti to nevychladne.“


  Odložil športovú prílohu novín, pod ktorou v obývačke na gauči zadriemal, a zívol.


  Stála medzi dverami a usmievala sa naňho.


  „Trocha som rozmýšľal,“ skúsil.


  „Počula som,“ snažila sa tváriť celkom vážne.


  Keď prechádzal okolo nej, pobozkal ju. Voňala.


  „Mladý dal včera gól, pochválil sa ti?“


  Zasadli k stolu.


  „Zatiaľ nie, ale už dávnejšie mi spomínal, že je konečne spokojný. Ten nový tréner ho vraj nechá hrať oveľa viac.“


  „Raz sa naňho poletíš pozrieť do NHL.“ Chytil príbor a s chuťou sa pustil do jedla.


  Chvíľu ho pozorovala. „Mne bude bohato stačiť, keď ostane zdravý, až s tým raz prestane.“


  Keď dojedli, zobral si pivo a ona medzitým naskladala riad do umývačky. Mali za sebou príjemný večer. Hneď po štvrtej sa po ňu zastavil v robote a dopriali si prechádzku v obchodnom centre. Kúpila si blúzku a zastavili sa na suši. Nemal rád nákupy, ani surové ryby, ale rád videl, že je šťastná.


  Celý čas, čo sedeli v reštaurácii, a ešte aj cestou domov rozprávala a on ju so záujmom počúval. Došli už potme. Rovno od dverí zamierili do spálne a pomilovali sa. Prudko, vášnivo, po viac ako týždni. Až ho prekvapilo, ako veľmi po nej po tých pár dňoch túžil.


  Teraz popíjal pivo, sledoval, ako pobehuje po byte, a rozmýšľal nad tým, že by si podobných dní, ako bol tento, mali dopriať viacej. Dokonca mu napadlo, či by nemal predať svoj dom a definitívne sa nenasťahovať k nej. Posledný rok sa v ňom už aj tak takmer nezdržiaval a postupne sa mu stával čoraz väčšou príťažou. Ona už mu túto možnosť navrhla dávno, rozhodnutie však chcela nechať na ňom.


  Prešiel do obývacej izby a zapol televízor. Prepol pár kanálov a nakoniec skončil pri večernom spravodajstve. Po pár minútach však takmer prestal vnímať, čo sa deje na obrazovke, a v myšlienkach sa vrátil k robote.


  Prípad, ktorý sa na začiatku javil ako jednoduchá záležitosť, sa začal vyvíjať celkom iným smerom, než na jeho začiatku predpokladali. Pred niekoľkými týždňami bol prvý, kto si bol ochotný priznať, že pri svojom unáhlenom postupe asi spravili chyby, a jeho slová sa teraz krok za krokom začínali napĺňať.


  Necítil pocit zadosťučinenia, ani potrebu s každým ďalším zistením, ktoré potvrdzovalo jeho vtedajšie slová, všetkým ukazovať, že mal podľa všetkého pravdu. Naopak, boli chvíle, keď si v duchu vyčítal, že niečo také, napriek tomu, že musel zastupovať Peteraja, vôbec pripustil. Niektorí z jeho kolegov už pochopili. Boli aj takí, čo váhali, a aj takí, čo ešte stále tvrdohlavo trvali na svojom počiatočnom úsudku.


  Dokonca ani on však doposiaľ nemohol so stopercentnou istotou povedať, ktorá z vyšetrovacích verzií, čo si vtedy postavili, sa nakoniec ukáže ako tá správna. Ak však spočiatku pochyboval o Klimkovej vine čisto na základe svojich subjektívnych pocitov, teraz sa už mohol oprieť aj o neodškriepiteľné fakty.


  Veľa z vecí, ktoré Klimka spočiatku tak neúprosne a jednoznačne usvedčovali, sa im už podarilo vyvrátiť alebo aspoň logicky vysvetliť, a pomyselné misky váh sa tak pomaly, ale isto začínali pod ťarchou toho, čo v poslednom čase zistili, nakláňať v jeho prospech.


  Z myšlienok ho vyrušila Hana.


  Sadla si k nemu a položila mu hlavu na plece. „Veď to ani nepozeráš,“ pritisla sa čo najtesnejšie k nemu.


  Objal ju a podal jej ovládač. „Chceš prepnúť na niečo iné?“


  Zavrnela ako mačka. „Nie, chcem byť iba takto pri tebe.“


  Nič nehovorili.


  Pozeral, ako zavrela oči, a vnímal, ako dýcha. „Dnes bolo fajn,“ povedal.


  Neodpovedala. Iba mu jemne stisla ruku.


  Otočil sa znova k televízoru. Severné okresy opanovala snehová kalamita. Na obrazovke sa objavili snehové pluhy boriace sa závejmi, aby aspoň ako-tak sprejazdnili najdôležitejšie dopravné trasy.


  Znova začal rozmýšľať nad ich prípadom. Už si ani nemusel nosiť spis či jeho časti domov. Mal ho celý v hlave a poznal ho prakticky naspamäť. Každý detail. Ešte vždy však ostávalo veľa toho, čo samotný papier, hoci aj vo forme najdokonalejšieho záznamu, zachytiť nemohol.


  Bolo to často len o tom, čo kto kedy v jednotlivých fázach vyšetrovania utrúsil o situácii, ktorá hoci aj čisto náhodne nastala, či dokonca iba o pocitoch, aké v tej-ktorej chvíli prežíval. Hľadal jednoducho niečo, čo možno niekde, hádam už hneď na začiatku, prehliadli.


  Hana zaspala. Cítil, ako mu začína tŕpnuť ruka, na ktorej mu ležala, ale nechcel sa pohnúť, aby ju nezobudil.


  Viackrát po sebe si v hlave prehrával časovú snímku dňa, ktorú si vytvorili na základe prvých dostupných výpovedí. V pomyselnom grafe sa pretínali udalosti a pohyb jednotlivých aktérov na mieste činu. Lihan a jeho príchod, Močko hore-dole dva razy, Klimko, výstrel, jeho útek, Holčíková. Márne v tom celom hľadal čo i len najmenšiu škáročku, cez ktorú by tam prekĺzol, vraždil a nakoniec aj bez povšimnutia zmizol páchateľ.


  Niečo v tom celom bolo nesprávne. Bol si takmer istý, že takto sa to stať nemohlo. Hľadal chybu. Niekde tam musela byť. Raz už mal pocit, že je blízko. Vtedy v kancelárii, keď Koreis meškal. Pozeral, ako kvapká z jeho kabáta, a niečo mu pritom na maličký okamih prebleslo hlavou. Ten zárodok myšlienky sa mu však už nevrátil. Začínal sa báť, že na to nepríde.


  Sedel dlho, až nakoniec zadriemal. Strhol sa na mravčenie v ruke. Opatrne ju vytiahol a namiesto nej Hane pod hlavu podsunul vankúš.


  Nezobudila sa.


  Rozmýšľal, či ju nechá tu, alebo sa ju pokúsi preniesť do spálne. Nevedel už ani to. Zdalo sa mu, že má v hlave úplne prázdno. Definitívne rozhodnutie, čo s ňou, sa teda rozhodol odložiť aspoň dovtedy, kým si nevyčistí zuby. Vstal a zamieril do kúpeľne.


  Keď došiel naspäť, bola obrátená na bok. Zodvihol ovládač, ktorý pri tom, ako sa otáčala, zhodila na zem. V televízii bežala repríza správ o počasí. Kolóny vozidiel v zápchach, zasnežené železničné prejazdy, ľudia s lopatami v rukách odhadzujúci sneh. Pozrel sa na hodinky. Bolo jedenásť večer. Napadlo mu, že vtedy, dvanásteho decembra, tiež snežilo. Dokonca túto zimu prvýkrát.


  Zrazu sa strhol. „Áno, počasie,“ povedal celkom nahlas.


  Zdalo sa mu, že na to prišiel. Muselo to byť ono. Okamžite začal hľadať telefón. Bolo už dosť neskoro, ale vedel, že by do rána aj tak nevydržal. Musí vedieť, či sa nemýli. Vyťukal Novotnú. Potešil sa, keď zodvihla hneď po prvom zvonení. Nezobudil ju. Nemusel si teda ani robiť výčitky, že jej volá o takomto čase.


  „Stalo sa niečo?“ opýtala sa ako prvé.


  „Nie,“ upokojil ju, „iba od teba niečo súrne potrebujem.“


  Mlčala.


  „Si doma?“


  „No, ako sa to vezme,“ odpovedala váhavo.


  V pozadí začul ženský hlas.


  „O čo ide?“


  „Máš prístup na internet?“


  „Hej.“ V jej hlase rozpoznal, že sa jej uľavilo. Došlo mu, že sa obávala, aby ju nestiahol do roboty.


  „Skús mi, ak sa to dá, čo najrýchlejšie zistiť, ako jazdili vlaky z Bratislavy dvanásteho decembra. Zaujíma ma hlavne Dargov.“


  „Dargov, dvanásteho?“ overila si.


  „Hej, daj mi vedieť,“ ukončil hovor.


  Potom sa potichučky prešmykol na balkón a zapálil si cigaretu.


  Mobil mu zazvonil tesne po tom, čo dofajčil.


  „To som ja,“ ohlásila sa.


  „Tak čo?“ ani sa nepokúšal skryť svoju nedočkavosť.


  „Vlaky v ten deň meškali. Všetky. Kúsok za Bratislavou bola výluka. Niekde na trať padol strom. Dargov vychádzal z hlavnej stanice o rovných štyridsaťpäť minút neskôr.“

  „To všetko sme mali urobiť už vtedy. Dávno pred obvinením Klimka,“ zvýšil hlas do slúchadla, ktoré si opieral o ucho.


  Nemal zapnutý odposluch, ale vedeli, že telefonuje s Chovancom. Málokedy ho videli takto nahnevaného.


  „Bolo úplne zbytočné sa takto ponáhľať. Keby to namiesto teba robil nejaký mladý zasran, ktorých tam máte ako maku,“ potiahol si. „Nejaký z tých ambicióznych, čo si chce rýchlo vyslúžiť ostrohy, možno by som to ešte pochopil, ale tebe sa čudujem.“


  V popolníku mu horela cigareta. Ďalšiu držal v ruke. Od rozčúlenia zabudol, že si pred necelou minútou zapálil.


  „Ako to, že nenapíšeš, kým nebude istý Burkovský? Že nebudeš zo seba robiť blázna?“ nechápavo krútil hlavou, keď počúval. „Doriti, čo to stále nechápeš? Na samom začiatku sme to pohnojili. Kurevsky pohnojili. Kvô li tomu sme s najväčšou pravdepodobnosťou zavreli celkom nevinného chlapa,“ hovoril v množnom čísle. Nechcel sa alibisticky zbaviť zodpovednosti. Po včerajšku už vôbec nie.


  Nikto z ostatných v kancelárii nepovedal ani slovo. Počúvali. Raz k tomu hovoru muselo prísť, teraz čakali, ako dopadne.


  „Ako mám len teraz vedieť, že je to nabetón on?“ reagoval na ďalší Chovancov príhovor. „Ten posudok mi ani nespomínaj. Pokojne si ho napchajte aj s tým tvojím prokurátorom do riti. Každý môžete polovicu,“ zúrivo zaboril zvyšok cigarety do preplneného popolníka. „Robíme, hej, zajtra budeš mať aj záznam.“ Dlhšie počúval. Oprel si slúchadlo o plece a našmátral škatuľku od cigariet. Bola prázdna. Zhúžval ju a odtiaľ, kde bol, ju hodil smerom do koša.


  „Vedľa,“ ušlo Machrákovi, ktorý svojho parťáka obdaril nevinným úsmevom. Keby pohľad dokázal zabíjať, zvalil by sa za svoju prostorekosť v nasledujúcej sekunde mŕtvy na zem.


  „Stále hľadáme, hej,“ otočil sa Ledecký naspäť k telefónu. „Ako mám asi potom zdôvodniť domovku u Burkovského? Sudca predsa podozrivého zobral do väzby. Čo poviem teraz? Že skúšame druhého? Že by to prípadne mohol byť aj on?“ Chvíľu počúval. „Hej, hej... Nie, klamať nebudem,“ zhlboka sa nadýchol. „Čo chcem? Chcem od teba súhlas a pokyn na predvedenie Burkovského. Áno, ako podozrivého. Potom uvidíme.“


  Zavesil.


  Pozerali naňho a čakali, čo povie.


  „Čert aby ho zobral,“ uľavil si. „Naozaj tvrdá palica.“


  „Je taký zaslepený Klimkom a tým sprostým posudkom z detektora, že o nejakom Burkovskom nechce ani počuť, čo?“ skôr skonštatoval, než sa spýtal Machrák.


  „V podstate áno,“ prisvedčil. „Nechápem ho. Doteraz s ním išlo všetko ako po masle, ale zrazu sa zaťal ako mulica.“


  „Starne,“ nadhodil večný vtipkár.


  „Možno si len nechce do poslednej chvíle priznať chybu,“ usúdila Novotná.


  Ledecký pokrčil plecami. „Aspoňže si ju priznáme my. Nie je ľahké, ani dvakrát príjemné pripustiť si, že sme idioti, ktorí sa nechali opantať trikom jedného bláznivého dedka s rozbitými hodinami, čo meria čas podľa toho, ako mu pod domom jazdia vlaky.“


  „Ale keď sme uňho boli, tak si to sám videl. Funguje mu to. Na minútu. Kto mohol, doriti, vedieť, že práve v ten deň bude nejaký sprostý rýchlik niekam na východ meškať?“ pokúšal sa zlyhanie ospravedlniť Machrák.


  „My sme to, doriti, mali vedieť, alebo sme sa skôr na niečo také pochybné nemali vôbec spoliehať,“ takmer sa naňho osopil Ledecký. „Keby sme aspoň vedeli, s akým vlakom si ten Dargov pomýlil.“


  „To sa nedá,“ upozornila Novotná pre istotu ešte skôr, ako by dostali nápad ju tým poveriť.


  „Viem,“ vzdychol Ledecký.


  „A nie je to nakoniec jedno? Tak či tak to bude zakaždým znamenať, že k tomu výstrelu mohlo prísť pokojne oveľa skôr,“ nahlas uvažoval Koreis.


  „Presne tak.“


  „A preto ho ani Klimko nepočul,“ pokračoval. „Keď Lihanovi zvonil, vrah už bol s najväčšou pravdepodobnosťou aj s tou nešťastnou zbierkou dávno preč.“


  Nejaký čas bolo ticho. Všetci do jedného rozmýšľali nad najnovším vývojom. Bolo jasné, že situácia sa začínala dramaticky meniť.


  „Už nemá cenu nad tým lamentovať,“ prerušil ticho ako prvý večný optimista Machrák. „Spravili sme chybu, ale súčasne sa nám rysuje možnosť, ako ju hneď napraviť.“


  „Ibaže kvôli tej chybe sa teraz budeme s Chovancom naťahovať už aj za blbý príkaz na predvedenie,“ smutne skonštatoval Ledecký.


  „Ale napíše ho, nie?“ chcel vedieť Koreis.


  Prikývol. „Napíše, môžeme ísť poňho.“


  Prekontrolovali si zbrane a putá.


  „Zoberieme aj vesty?“ opýtal sa Machrák.


  Ledecký dlho nerozmýšľal. „Hej. Ak je to naozaj on, potom môže byť ešte stále ozbrojený.“


  Mali dve. Jednu prenechal džentlmensky Novotnej, druhú podal Koreisovi. „Pôjdeš prvý.“


  Rozhodli sa pre dve vozidlá. Superb obsadili Ledecký s Machrákom, Jarošovu oktáviu si vypožičali Koreis s Novotnou.


  Cestou na dvor Ledecký skontroloval čas. „Kam prv? Do roboty, či domov?“


  Bolo pol desiatej.


  „Do roboty,“ navrhol Machrák.


  Súhlasili.


  „Preverila si to?“ spýtal sa Ledecký, ktorý sa podobne ako zvyšní dvaja v týchto veciach automaticky spoliehal na ňu.


  „Volala som na personálne. Tak ako vám starý povedal, robí elektrikára v dopravnom podniku.“ Aj keď sa zo všetkých síl snažila, nepodarilo sa jej celkom zamaskovať vzrušenie.


  Ledecký si uvedomil, že vlastne doteraz nemala príliš mnoho príležitostí priamo sa zúčastniť zatýkania ozbrojeného vraha.


  „Vieš aj kde?“


  Prikývla. „Dielňu majú priamo v podniku. Je to kúsok od nového národného, neďaleko Eurovey. Najlepšie bude, keď pôjdete za nami.“ Nezvyknutá na nepriestrelnú vestu sa neohrabane nasúkala do auta.

  Zoltán Burkovský v práci nebol. A nielen dnes, ale už viac ako pol roka. Majster v zamastených montérkach sa na nich pozeral ako na zjavenie.


  „Na tom ich personálnom musia mať slušný bordel,“ zhodnotil Machrák kvalitu evidencie zamestnancov cestou naspäť do auta.


  „Ale týmto tu sme aspoň trocha spestrili nudné pracovné doobedie,“ rehotal sa Koreis. „Do fajrontu majú o čom rozprávať.“


  Ledecký nechápal jeho dobrú náladu. Situácia sa začínala komplikovať. Už uvažoval nad krokmi, ktoré budú musieť podniknúť, ak mladíka podozrivého z vraždy nenájdu ani doma, o čom bol viac-menej presvedčený.


  Jeho predtucha sa naplnila. Dvere bytu na šiestom poschodí označené menovkou Močko im otvorila asi päťdesiatročná žena v domácom oblečení a zástere.


  „Pani Burkovská?“ pre istotu sa presvedčili.


  Vyzeralo to, že sa zľakla. Prikývla.


  „Kriminálna polícia,“ predstavil ich Ledecký a súčasne s tým jej ukázal služobný preukaz.


  Vydesene zalomila rukami. „Polícia? Preboha, stalo sa niečo?“


  „Nie,“ pokúsil sa ju upokojiť.


  Výsledok jeho snaženia nebol príliš presvedčivý. „Čo sa teda deje?“


  „Chceli by sme sa s vami porozprávať o vašom synovi.“ Celkom zámerne nepovedal, že ho hľadajú.


  „O Zolovi?“


  V tvári jej stále videli obavy.


  „Ale on už dlho nebol doma.“


  „To nič. Môžeme ísť ďalej?“


  Váhala. „Naozaj ste od polície?“


  Tentoraz jej svoje preukazy ukázali všetci.


  Pozorne si ich prezrela. „Nech sa páči,“ odstúpila napokon od dverí a posunkom ruky ich pozvala dnu.


  Koreis s Machrákom vošli prví. Skôr než stihla čokoľvek povedať, s dlaňami na pažbách zbraní prezreli celý byt. Bol to malý trojizbák. Vrátane kúpeľne a záchoda im to trvalo pár sekúnd.


  „Čo sa deje? Čo to má znamenať?“ ohradila sa.


  Bolo to neslušné, dokonca na hranici zákona, ale pozvanie dnu mali a vzhľadom na to, kto ich tu teoreticky mohol čakať, si nemohli dovoliť postupovať inak.


  „Prepáčte, chceli sme sa len presvedčiť, či predsa len náhodou...“


  „Hovorila som vám, že nie je doma.“


  Zaviedla ich do kuchyne. Bola taká maličká, že sa sem ledva zmestili. Preto v nej Koreis ani nevzbudil ďalšiu vlnu pohoršenia, keď ostal na chodbe. V hrnci na sporáku nad miernym plameňom bublal a príjemne rozvoniaval guláš.


  „Viete nám povedať, kde by sme ho našli?“


  Pohľadom sa sústredila na Ledeckého. Možno v nej ako najstarší z nich budil najviac dôvery. „Spravil niečo?“


  Takmer mu jej prišlo ľúto. Vďaka strhaným rysom v tvári vyzerala staršie, než bol jej skutočný vek. Syn sa jej nevydaril, a podľa ošarpaného, viac ako skromného zariadenia bytu sa ľahko dalo usúdiť, že ani iného šťastia si v živote príliš neužila.


  „To ešte nevieme. Práve preto sa s ním potrebujeme rozprávať,“ použil milosrdnú lož.


  Vzdychla. „Netuším, kde je, už dlho sa tu ani neukázal. Bojím sa oňho.“


  Znelo to úprimne. Zatiaľ nemal dôvod neveriť jej.


  „Vždy to bol dobrý, slušný chlapec. Dokonca aj v škole sa dobre učil. To až posledný rok,“ do očí sa jej nahrnuli slzy.


  „Čo bolo posledný rok?“ opýtal sa.


  „Musel sa zapliesť s nejakou zlou partiou. Dovtedy stále len sedel doma za počítačom. Ani frajerku nemal. Sami sme ho vyháňali von, a teraz – vidíte, ako to dopadlo,“ rozplakala sa.


  Počkal, kým sa utíši. Zo zástery vytiahla vreckovku a vysiakala sa. „Prepáčte,“ vstala, nadvihla pokrievku na hrnci a pomiešala guláš. Vôňa sa zintenzívnila a zaplavila celú kuchyňu.


  Uvedomil si, že je hladný.


  Keď sa vrátila, vyzerala pokojnejšie. „Najprv mal ten problém s policajtmi,“ pokračovala už sama od seba.


  „Viete, o čo išlo?“


  „Vtedy tiež došli takto ako vy. Aj ho zobrali. Nepovedal nám nič. Neskôr Jaro, môj druh, od niekoho zistil, že ho vraj podozrievali, že predáva drogy. Ale pustili ho, tak sme si mysleli, že sa mýlili.“


  „Už si to nemyslíte?“


  Rozhodila rukami. „Neviem, ale odvtedy ho tu začali zháňať všelijakí ľudia. Išiel z nich strach.“


  „Čo boli zač?“


  „Hrôza, čo vám budem hovoriť. Takí počerní, ale nie Cigáni, rozprávali s čudným prízvukom. Raz došli dvaja, raz traja, zo začiatku otravovali skoro každý deň. Musela som pred nimi Zola zatajovať. Potom už takmer nechodil domov. Bál sa ich.“


  „Čo od neho chceli?“


  „Vraj im dlhoval peniaze za nejaký tovar,“ pokrčila plecami.


  Napadlo mu, či sa tá žena dovtípila, aký tovar mali na mysli.


  „Mohli to byť Albánci?“


  „Čo ja viem? Aj áno. Jaro na nich dokonca raz zavolal políciu, ale zmizli skôr, než stačili prísť.“


  Neprerušoval ju.


  „Keď sa to ako-tak upokojilo a vrátil sa domov, zistili sme, že prestal chodiť do roboty,“ pokračovala. „Bola z toho veľká hádka. Jaro ho už takmer odpísal. Vychovával ho od malička, záleží mu na ňom takisto ako mne. Čo vám poviem, bolo to zlé.“ V ruke nervózne húžvala vreckovku. „Potom si však niečo našiel.“


  „Robotu?“


  „Hej,“ kývla.


  „Kde?“


  „Vraj pomáha nejakému kamarátovi vo firme, ale akému a v akej firme, to nám nepovedal. Často domov prišiel na takej modrej dodávke, tak hádam niečo vozil. Neviem.“


  „Nikdy ste toho jeho kamaráta nevideli?“


  „Nie. Stačilo nám, že Zolo začal sekať dobrotu. Chodil domov, dokonca začal prispievať na domácnosť,“ zhlboka vzdychla. „Tesne po Vianociach sa to však začalo nanovo. Dovtedy do Mikuláša, ešte aj na Jarove narodeniny a na Štedrý večer bol úplne v pohode. Potom už sa tu takmer neukázal. Sem-tam prespí, zoberie si čisté veci, ale kde sa celé dni túla, nevieme.“


  „Kedy ste ho teda videli naposledy?“


  „Tak týždeň dozadu.“


  „Nehovoril, kam ide?“ predsa len skúsil.


  Smutno sa usmiala. „Už sa ho aj bojím niečo opýtať. Strašne sa zmenil.“


  


  „Tak, a čo ďalej?“ opýtal sa Koreis popri tom, ako si už v kancelárii cez hlavu preťahoval nepriestrelnú vestu. „Chlapec sa nám túla. Tuším to najhoršie, čo nás mohlo stretnúť.“


  Ledecký si sadol a v písacom stole našiel škatuľku s tabletkami. Cestou sem ho rozbolela hlava.


  „Dáme ho do pátrania?“


  „Nie,“ nesúhlasil. „Chytíme si ho sami.“


  Koreis sa uškrnul. „To môže trvať.“


  Nikto nič nepovedal, prevládala pesimistická nálada. Od dnešného dňa si sľubovali viac, no mýlili sa. Nakoniec nielenže Burkovského nepredviedli, ale nedozvedeli sa ani to, kde by ho prípadne mohli hľadať.


  Na pár minút opanovalo kanceláriu ticho.


  „Kde začneme?“ ako prvý sa zmobilizoval Machrák.


  Ledecký zapil prášky a namiesto za stôl sa rozvalil do kresla. Cítil sa unavený. „Čakať, že sa objaví doma, podľa mňa teraz nemá cenu,“ zhodnotil situáciu.


  Súhlasili.


  „Čo tak zavesiť sa na Kurillu?“ navrhla Novotná. „Stretávajú sa. Možno nás k nemu privedie.“


  Na nováčika to nebol zlý nápad. Ledecký s Machrákom však nesúhlasili.


  „Je to starý prefíkaný pes. V meste naňho len tak nenarazíš. Museli by sme ho odchytiť v mieste bydliska a stavím sa, že by nás v takom prípade v momente odkopal. Už za ním v minulosti behali iní profíci, než sme my.“


  „Navyše, ak by zistil, že po ňom ideme, a bol by v spojení s Burkovským, v čo dúfame, na oboch môžeme na pekne dlho zabudnúť.“


  „Potom už zostáva iba jedna možnosť,“ skonštatoval Koreis. „Starožitníctvo.“


  Ledecký sa poškrabal na nose. Typický znak toho, že rozmýšľa. „Keď zoberieme do úvahy, že tí traja v tom lietajú spolu, čo nám vlastne pri spojení Kurillu so starožitníkom napadlo hneď ako prvé, potom to nie je zlý nápad,“ uznal.


  „Starý to zrejme vymyslel, lebo sa dal zlákať vidinou tej zbierky, a tí dvaja to urobili. To, že Burkovský zadovážil kľúč, svedčí o tom, že chceli kradnúť, nie vraždiť. Že sa im to vymklo z rúk a skončilo sa to vraždou, je aj pre nich dosť veľký prúser,“ rozvíjal jeho myšlienku ďalej Machrák. „Takto by sme ich mohli mať pri troche šťastia všetkých troch. Alebo sa odtiaľ aspoň bezpečne zavesíme na Dinga, čo už by z centra nemusel byť taký problém.“


  „A na majiteľa?“ skúsila Novotná.


  „Starý Lexmann s Burkovským behať nebude,“ zavrhli kolegovia jej návrh.


  Machrák tak prešiel už len k čisto technickým problémom. „Bude zložité postaviť sa tam tak, aby si nás nevšimli. Ak to má mať význam, budeme musieť byť dosť blízko. A ak sa nemýlime a skutočne nedávno vraždili, budú teraz sakramentsky opatrní.“


  Ledecký si v duchu vybavil miesto, kde malo prebiehať ich sledovanie. Musel uznať, že má pravdu. Videlo sa mu, že iba narazili na ďalší problém. Potom však dostal nápad. „Pôjdeme na to klasicky po dvojiciach. Vám dvom,“ ukázal na Koreisa s Machrákom, „skúsim vybaviť cez Peteraja nejaký oporák. Svoje auto si odstavíte až niekde pri tržnici na parkovisku. Ja s Jankou sa v druhom voze zašijeme pred križovatku. Niekam k Steinu. Či vyrazí Kurilla autom, alebo pôjde pešo, budeme môcť reagovať vo všetkých smeroch.“


  Znelo to dobre.

  Červená dodávka s logom firmy vyrábajúcej biliardové stoly zaparkovaná v rade áut na Krížnej ulici len meter od vchodu do starožitníctva nemohla v nikom z okoloidúcich vzbudiť ani len náznak podozrenia. Zvonka dokonca aj s oškretým blatníkom vyzerala do posledného detailu ako pravá, a ak by sa aj našiel niekto, kto by zavolal na telefónne číslo na jej boku, príjemný ženský hlas by ho v odkazovači informoval, že sa správne dovolal do firmy Grossman a syn, len momentálne nezastihol prítomného ani jedného z nich.


  Zvnútra však bola doslova nabitá prostriedkami najmodernejšej operatívnej techniky. Ani dvoch detektívov z oddelenia vrážd, ktorí v nej sedeli, nemohol nikto vidieť, a pokiaľ by sa nerozhodli spraviť si vnútri diskotéku, potom ani počuť. Na nič také sa však nechystali. Stačilo im pohodlne sedieť a pozorovať obchod pred sebou.


  Z miesta, kde stáli, mali dokonalý prehľad nielen o tom, kto vošiel alebo odišiel, ale aj o tom, čo robil po celý čas dnu. Boli spokojní. V hocijakom ich aute by tu už po piatich minútach nutne pôsobili ako päsť na oko.


  „Tomu hovorím paráda,“ nadchýnal sa každou ďalšou maličkosťou, ktorú objavil mladší z nich, a čoraz viac ľutoval, že množstvo ďalších kontajnerov umiestnených okolo nich ostalo zamknutých. Mohol si tak len domýšľať, čo všetko sa v nich skrýva. „Toto sú káble na kameru, tu na satelit a stavím sa s tebou, o čo chceš, že tieto repráky sú na priestorový odposluch.“


  Staršiemu to zas také úžasné nepripadalo. Po preflámovanom večere a prevažnej časti noci sa necítil v najlepšej forme a neutešený stav sa odrážal aj na jeho nálade.


  „Všimol si si?“ pokračoval v prehliadke mladší. „Máme tu aj záchod. Spokojne sa tu môžem ísť aj vys...“


  „Neopováž sa!“ nenechal ho ani dokončiť myšlienku starší. Sklopil si kreslo a natiahol nohy. Čo sa jeho týkalo, cenil si na tomto aute, dočasne zapožičanom z odboru špeciálnych služieb policajného prezídia, iba to, že tu bol dostatok miesta, aby mohli svoj cieľ sledovať takmer poležiačky.


  Koreis vzdychol a oprel si lakeť o vstavanú policu. Nič sa nedialo. Stáli tu už od skorého rána a starinár svoj obchod ešte ani len neotvoril. S dodržiavaním prevádzkových hodín si zjavne hlavu príliš nelámal. Mladý detektív sa začínal nudiť. Prezrel si, čo mohol, vonku na ulici sa nič nedialo a s parťákom to na nejaké príjemnejšie skrátenie dlhej chvíle tiež dvakrát nevyzeralo.


  „Ťažká noc?“ skúsil.


  Machrák zívol. „Hej. Nejako som sa zabudol v Braníku.“


  „V Braníku?“ Trocha ho to prekvapilo, lebo petržalská krčma nepatrila práve medzi ich najčastejšie destinácie. „Zatúlal si sa pekne ďaleko.“


  „Sľúbil som odprevadiť po záverečnej jednu čašníčku,“ priznal pravý dôvod svojej návštevy.


  „A? Dobre?“


  „Čo dobre?“ pozrel naňho. „Myslíš, či som ju pretiahol?“


  Na podobné zážitky o poznanie oveľa chudobnejší kolega s očakávaním prikývol.


  Machrák sa natiahol, ako sa dalo. „Hej, pretiahol,“ poškrabal sa v rozkroku. „Len trvalo poriadne dlho, než ma k sebe pustila, a, popravde, keď už k tomu konečne došlo, stálo to za figu.“


  „Človek by ťa skoro ľutoval,“ uškrnul sa.


  „Nikdy nepochopím, ako je možné, že sú niektoré fakt krásne baby v posteli také drevené.“


  Na to Koreis nemal vysvetlenie.


  „Domov som sa vrátil nadránom, ledva som si vyčistil zuby a hneď ťahal do roboty.“


  „Máš to ťažké,“ ani sa nepokúšal zastrieť ironický tón mladší.


  Machrák mávol rukou. „Načo sa potom vypytuješ? Chceš mi dávať kázeň?“


  Nechcel. „Skôr by ma zaujímalo, čo na tebe všetky tie ženské vidia.“


  „Možno stačí iba to, že nemám hneď červené uši, keď nejakú oslovím, a navyše sa pritom už na prvý pohľad netvárim ako nekonečne zamilovaný Jojo z nejakého romantického filmu,“ odsekol.


  Koreisov milostný život bol naozaj doposiaľ plný skôr neúspešných pokusov či nepríjemných rozchodov.


  „Asi na to vždy idem zle,“ pripustil.


  „Alebo si zle vyberáš,“ povedal Machrák už oveľa zmierlivejšie, takmer otcovsky. V žiadnom prípade nemal v úmysle parťáka uraziť ani jatriť staré rany. Naopak, bol rád, že sa už zrejme celkom zahojili.


  Mladý detektív rozmýšľal.


  Machrák ho už natoľko poznal, aby pochopil, že sa chce niečo opýtať, ale váha, ako svoju otázku položiť.


  „Na čo myslíš?“ pomohol mu.


  „Všimol si si tú novú sekretárku na správe?“ vypadlo z neho po chvíľke.


  „U najvyššieho? Janku?“


  „Áno, tú.“


  Machrák sa rozosmial.


  Koreisa to prekvapilo.


  „Tak už konečne viem, prečo sa pri každej príležitosti tak ochotne trepeš o poschodie vyššie,“ kamarátsky ho plesol po pleci. „Aj prečo ti vždy tak dlho trvá vrátiť sa naspäť.“


  Kolega sa iba pousmial.


  „Bože, Jakub, to si celý ty,“ povedal Machrák už podstatne vážnejšie. „Len tak-tak si sa vylízal z jedného krachu, a už si zarábaš na ďalší.“


  Koreis ostal ako obarený.


  „Podľa mňa si buď kaskadér, alebo čistý blázon.“


  „A to už prečo?“ nevychádzal z údivu. „Pokiaľ viem, nie je vydatá, a dokonca mi povedala, lepšie povedané, skôr naznačila, že ani s nikým nechodí.“


  Machrák neodpovedal.


  „Či?“


  „Nie, asi nechodí, keď hovoríš. Tak som to nemyslel,“ aspoň v tomto smere ho upokojil.


  „A ako teda?“


  „Vieš, ty Rómeo, aspoň jej priezvisko?“ opýtal sa.


  Mladý detektív nechápal, kam mieri. „Jasné, že poznám. Michrínová. Jana Michrínová. A čo má byť?“


  „Čo si ho azda doteraz nikdy nepočul?“


  Pokrútil hlavou. „Nie, mal by som?“


  „Mal.“ Znelo to kategoricky. „Jej fotrík je totiž riaditeľ inšpekcie.“


  Iba vypúlil oči. „No dokelu!“ Rýchlo sa snažil vyhodnotiť, čo to môže do budúcnosti znamenať.


  Machrák ho však dlho rozmýšľať nenechal. „Kurva!“ znenazdajky zahrešil a prudko sa narovnal na stoličke.


  Koreisovi sa zdalo, že to zbytočne až príliš prežíva. „Hádam...“ nedopovedal.


  Machrák ho zastavil posunkom ruky. „Starý je tu,“ ukázal na obchod. „My tu trepeme dve na tri a on nám medzitým prefrnkol až dnu.“


  Mal pravdu. Starinár už sa pokojne motal za pultom. Bol sám.


  „Teraz ani nevieme, či prišiel na aute alebo pešo.“


  Koreis vytiahol zápisník, skontroloval hodinky a zapísal čas.


  „Ak to takto pôjde ďalej, Peter nás obidvoch nakope rovno do riti.“

  Kurilla prišiel o dve a pol hodiny. Za ten čas starožitníc tvo navštívilo iba zopár zákazníkov a len jeden z nich, akýsi postarší pán v klobúku a dlhom zimnom plášti, si odtiaľ niečo odniesol. Tipovali to na akýsi archaický vešiak na šaty. Ostatní, podľa toho, čo mohli vidieť, si nekúpili nič.


  Koreis ho zbadal prvý. „Už ide,“ zľahka postrčil parťáka natiahnutého na sedačke.


  Machrák sa strhol. Po dlhšom čase, čo sa v obchode nič nedialo, takmer zadriemal.


  „Priamo pred nami,“ ukázal mu.


  Asi tri obsadené parkovacie miesta pred nimi sa pred niekoľkými minútami uvoľnila medzera, do ktorej sa teraz pokúšalo vtesnať tmavomodré úžitkové vozidlo Citroën Berlingo. Na prvý pokus to nevyšlo. Na druhý raz si vodič o niečo viac nadbehol, no aj tak mu z veľkej časti ostal predok trčať von do cesty.


  „Tuším by sa mu zišiel parkovací asistent,“ zhodnotil jeho šoférske umenie Machrák. On sám by to celkom isto zvládol hneď na prvý raz.


  Auto konečne definitívne zastalo pri obrubníku. Kurilla vystúpil a zamieril si to rovno do obchodu.


  „Je sám,“ skonštatoval Koreis.


  Machrák chytil vysielačku a ohlásil novovzniknutú situáciu Ledeckému.


  Komunikovali na vlastnej frekvencii, tak ich nikto nerušil a nemuseli ani používať oficiálne volacie znaky.


  „Burkovský s ním teda nie je?“ chcel sa ešte raz presvedčiť Ledecký.


  „Nie, Kurilla došiel sám na tej ich dodávke,“ nadiktoval evidenčné číslo vozidla. „Modrý Citroën Berlingo,“ pre istotu upresnil.


  „Čo robia?“


  Pozreli dnu.


  Lexmann stál za pultom, Kurilla pred ním a o niečom sa rozprávali.


  „Nič,“ zreferoval Machrák. „Rozprávajú sa. Obaja vyzerajú absolútne v pohode.“


  Ledecký potvrdil príjem.


  Neostávalo im nič iné ako čakať.


  Tentoraz to netrvalo dlho. Podľa Lexmannovej gestikulácie usúdili, že ich rozhovor začína naberať na tempe. Nakoniec už Kurilla len stál a poslušne počúval.


  „Vyzerá to, že starý začína byť nervózny,“ ohlásili Ledeckému.


  Chvíľu nato sa Dingo zvrtol a odišiel. von. Počkali, kým nasadol do auta.


  Starožitník vyšiel von pred obchod a pozeral sa, ako berlingo odchádza.


  „Dingo je v aute. Stojí na križovatke v rovnom pruhu. Bude pokračovať na Vajnorskú,“ upozornili Ledeckého s Novotnou.


  „Okej, berieme ho,“ rozhodol Ledecký. „Zaveste sa za nás.“


  Museli počkať, kým sa Lexmann nevráti do obchodu. Potom opustili svoj dočasný azyl v prezidiálnej dodávke a rozbehli sa k oktávii, ktorú mali odstavenú pred tržnicou.


  Modré vozidlo pokračovalo po Vajnorskej.


  „Máme ho,“ počuli dvojicu svojich kolegov.


  Pomocou jedného z množstva Machrákových kúskov sa na svetelnej križovatke zvrtli a natlačili sa do jazdného pruhu, do ktorého potrebovali.


  Privítalo ich zopár nervóznych klaksónov a vztýčených prostredníkov.


  Nereagovali ani na jeden z nich. S dostatočným, niekoľkostometrovým odstupom nasledovali Ledeckého tak, ako im vysielačkou priebežne ohlasoval trasu sledovanej dodávky.


  „Ide stále po Vajnorskej,“ ozývalo sa v éteri.


  Ledecký nespúšťal oči z Kurillovho auta. Z času na čas posunkom ruky pribrzdil Novotnú, aby si udržala bezpečný odstup. Sledovanie podobného typu nebola taká jednoduchá záležitosť, ako by sa na prvý pohľad mohlo zdať. Vyžadovalo si skúsenosti a vysoký stupeň šoférskeho umenia. Novotná skúsenosti len zbierala.


  „Snaž sa, aby, pokiaľ to ide, boli medzi nami a ním aspoň dve, alebo aj tri ďalšie autá,“ povedal jej. „A hlavne si stráž semafory, tie sú kritické.“


  Prikývla.


  Ledecký si všimol jej vzrušenie. Niečo takéto prežívala prvýkrát. V duchu si vybavil svoje začiatky. Usmial sa.


  Kurilla zatiaľ nemal tušenie, že ho sledujú.


  „Stále Vajnorská, minuli sme Polus, križovatka Kuchajda, ide stále rovno, stále Vajnorská,“ hlásil trasu.


  Jeho vyrovnaný, nevzrušený hlas Novotnú upokojoval a dodával jej potrebnú dávku istoty.


  „Pozor, odbáča na benzínovú čerpaciu stanicu OMV.“ Na okamih sa zamyslel. Potom jej prstom ukázal, aby pokračovala ďalej. „Zoberte si ho vy, zašijeme sa niekde  pred vás!“


  Koreis potvrdil, že rozumel. „Benzínka OMV, berie me ho.“


  Superb s Ledeckým a Novotnou prešiel rovno.


  Keď sa obzrel, videl, že Kurilla zastal pri jednom z tankovacích stojanov. Naklonil sa, aby skontroloval ručičku palivomera. Nádrž bola takmer plná. To bolo fajn.


  „Dúfam, že nás nepovlečie niekam na druhý koniec Slovenska,“ vzdychol si s už oveľa menším nadšením.


  Machrák s Koreisom zatiahli na pumpu, tak aby ich Kurilla nezbadal, až bude po zaplatení vychádzať. Keď sa objavil, držal v rukách zabalenú bagetu a fľašu minerálky. Oboje hodil na sedadlo spolujazdca, obišiel auto a nastúpil.


  „Natankoval, kúpil si desiatu, dúfam, že sa nechystá niekam do riti,“ zahlásil Koreis.


  Zrazu všetkým zúčastneným detektívom prebehlo hlavou to isté. Vyzeralo to, že ich čaká dlhý deň.


  „Vyrazil,“ pokračoval mladý detektív v hlásení.


  Zaradili sa zaňho.


  „Sme kúsok pred vami,“ ozval sa Ledecký. „Vystriedame sa podľa situácie.“


  Berlingo pokračovalo smerom von z mesta.


  „Teraz prešiel popri nás.“


  „Vidíme ťa.“


  Blížili sa na výpadovku.


  „Asi ide fakt von,“ zaúpel Machrák.


  Už po pár metroch sa však ukázalo, že sa mýlil. Na modrej dodávke začala blikať ľavá smerovka.


  „Odbáča doľava. Vyzerá to na Starú Vajnorskú.“


  „Žeby mal namierené do nejakého skladu?“ uvažoval nahlas Machrák.


  Ani on nemal pravdu. Namiesto toho, aby berlingo po odbočení pokračovalo dlhou miernou zákrutou a na jej konci zahlo na hlavnú doprava, prešlo cez rázcestie rovno na vedľajšiu ulicu.


  „Zišiel na Bojnickú.“


  Museli výrazne spomaliť, aby ich nezbadal. Na úzkej ceste nebola žiadna premávka. Dlhá rovinka sa končila odbočkou doprava.


  Počkali, až kým v nej nezmizol.


  Machrák dupol na plyn. Teraz bolo treba ísť, čo to dalo. Vytočil motor na maximálne otáčky, aby na posledný možný okamih stihli zbadať zadok dodávky zahýbajúcej do jednej z uličiek.


  „Tam je, doľava!“


  Ďalší rýchly štart. Koreisovi napadlo, kedy naposledy ich služobnú oktáviu niekto takto prevetral.


  Aj teraz to stihli.


  „Tam je.“


  Mali šťastie.


  Koreis pozrel do telefónu. „Žabí majer. Teraz už nemá kam odbočiť.“ Znova zvoľnili. „Peter, počuješ nás?“


  Ledecký potvrdil, že áno.


  „Vyzerá to na Žabí majer.“


  Detektív rozmýšľal. Kurilla teda smeroval do záhradkárskej a chatovej oblasti. V tomto ročnom období tu toho nemohol mať veľa na práci. Po pár minútach zbadal pri ceste odstavenú oktáviu.


  Machrák s Koreisom ich čakali vonku.


  „Zašiel do tejto uličky,“ ukázal Koreis medzi ploty, keď vystúpili vedľa nich. „Ďalej za ním nemôžeme. O kus ďalej sa tá cesta končí. Je slepá,“ vyhlásil sebavedomo, pretože ako bývalý trojkár sa tu z nich vyznal najlepšie.


  „Je tam niečo?“ zaujímalo Ledeckého.


  „Iba chaty a záhrady,“ odpovedal mu.


  Uvažovali, čo ďalej.


  „Skúsime to pešo?“ navrhol Koreis.


  Ledecký pokrútil hlavou. „To je príliš riskantné. Keď hocikoho z nás zbadá, okamžite sa dovtípi, o čo ide,“ zapálil si cigaretu. „A nie je sa tu ani kde schovať.“


  „Potom by sme sa však mali rýchlo stratiť,“ povedal Machrák.


  Ledecký ešte stále zvažoval prípadné možnosti. „Koľko je tamtých chát?“ pozrel na Koreisa.


  Oslovený Koreis sa chvíľu pohrával s telefónom. Potom ukázal na výrez zo satelitnej mapy. „Päť, šesť,“ ťukal prstom na displej.


  Mohlo to byť horšie.


  „Hovorí nám to tu niečo?“ tentoraz sa Ledecký pre zmenu obrátil na Novotnú.


  „Nie,“ odpovedala takmer okamžite. „Prešla som všetky nehnuteľnosti tých troch aj s rodinnými príslušníkmi. Nikto z nich tu na seba žiadnu chatu písanú nemá.“


  „Tak potom padajme odtiaľto,“ rozhodol. „Na Kurillu si počkáme za križovatkou. Ale iba sa presvedčíme, že ide naspäť sám. Ak áno, necháme ho už pre dnešok na pokoji.“


  „A ak nie?“


  „Myslíš, že sem naozaj mohol ísť po Burkovského?“ kládli otázky jeden cez druhého.


  Ledecký pokrčil plecami. „Nejde mi do hlavy, čo iné by tu tak mohol robiť. Burkovský je jedna z možností. Teda z dvoch.“


  „Z dvoch?“


  „Kurilla sem buď prišiel poňho, alebo za ním.“


  „Aj to jedlo mohol viezť jemu,“ pridal sa Koreis.


  Zdalo sa to logické.


  „Keď pôjdu naspäť spolu, berieme ich?“


  Chvíľu trvalo, než mu Ledecký odpovedal. „Hej, ale zavoláme si na to péemjéčku. Nemám chuť naháňať ich na neoznačených autách,“ zahodil zvyšok cigarety.


  Prikývli.


  „No a keď bude sám, vrátime sa sem večer. Ak sa tu Burkovský náhodou na niektorej z tých chát skrýva, mohol by kúriť alebo svietiť.“


  Súhlasili.

  Prezidiálnu dodávku, ktorú mali zapožičanú na monitorovanie starožitníctva, zaparkovali na služobnom dvore. V najbližšom čase ju už aj tak nemohli použiť. Postaviť ju na to isté miesto aj v nasledujúcich dvoch či troch dňoch by bolo nápadné a museli by už vopred rátať s možnosťou, že si ju opatrný Lexmann všimne. Riskovať odhalenie tak finančne náročného prostriedku operatívnej činnosti, akým v skutočnosti bola, si nemohli dovoliť. Za niečo podobné by ich na prezídiu celkom isto nepochválili.


  Novotná využila voľný čas do večera na to, aby znova prebehla evidenciu katastra. Teraz skúsila zadať údaje opačne – od lokality k vlastníkom. Ani tak však nezistila nič, čo by ich posunulo bližšie k hociktorej z chát v tej oblasti.


  Naplno zabratá do hľadania a porovnávania dostupných údajov v prvej chvíli ani nepostrehla, že za ňou do kancelárie prišiel Ledecký.


  „Uf, chodíš ako duch. Skoro si ma vystrašil,“ zjajkla, keď ho zbadala za chrbtom.


  „Prepáč,“ ospravedlnil sa.


  Počkala, kým si sadne. „Nič,“ stručne mu zreferovala výsledok svojho snaženia.


  Vedúci detektív sa zamyslene škrabal na koreni nosa.


  Prstami prebehla po klávesnici. Namiesto predchádzajúceho textového záznamu sa na monitore objavil šetrič obrazovky.


  Pozeral na ňu a stále nič nehovoril.


  „Potrebuješ niečo?“ opýtala sa rovno. Chodiť za ňou iba tak na kus reči doteraz nezvykol.


  Najprv sa zavrtel na stoličke, odkašľal si, zahrešil na cigarety, ktoré už stihol za deň vyfajčiť, a až potom sa konečne rozhodol ozrejmiť účel svojej návštevy. „Napadlo mi, že by nezaškodilo predbežne pripraviť žiadosť na prehliadku.“


  Usmiala sa. Bol to jeho typický spôsob, akým vydával príkazy. Napriek tomu, že ho na to služobné zaradenie v plnom rozsahu oprávňovalo, aj tak sa v najväčšej možnej miere vyhýbal priamym rozkazom. Aj to sa jej na ňom páčilo.


  „Zaujíma nás stále to isté. Zbraň a zbierka. Okrem toho, samozrejme, hľadáme samotného Burkovského.“


  „Oki,“ zatočila sa v kolieskovom kresle.


  „Daj to všetko na papier, ak to dnes v noci vyjde a nám sa podarí zistiť konkrétnu chatu, už tam len dopíšeš adresu a potrebné údaje. Ušetríme kopu času.“


  Prikývla na znamenie, že pochopila.


  „Ja zatiaľ zavolám Chovancovi, nech je pripravený a aby pre istotu už aj informoval dosahového prokurátora.“


  „Do pol hodiny to budem mať,“ uistila ho.


  „Tú sledovačku si dnes zvládla dobre,“ zhodnotil jej dnešný výkon.


  „Ďakujem,“ potešila sa.


  Zdvihol sa na odchod.


  „Myslíš si, že tam Burkovský niekde bude?“ využila príležitosť.


  Ledecký ostal stáť na pol cesty k dverám. „Môže byť,“ znova sa poškrabal. „Nám neostáva nič iné ako to poriadne preveriť.“


  „Rozmýšľala som nad tým,“ priznala sa.


  Detektív sa mierne usmial a vrátil sa naspäť na sto ličku. „A?“


  „Podľa mňa sa Burkovský schováva pred tými cudzincami, čo ho hľadali doma a ktorým dlhuje peniaze.“


  „S takými ľuďmi, ako nám ich opísala, zvyčajne nebývajú žarty, to je fakt,“ pripustil.


  „Kurilla s Lexmannom mu pravdepodobne na niektorej z tých chát našli dočasný úkryt. Ak tam, samozrejme, nebol Kurilla pre niečo celkom iné,“ nechcel robiť predčasné závery. „Mohol tam len po niečo skočiť, alebo ho tam Lexmann poslal niečo skontrolovať.“


  „S vodou a bagetou?“ pochybovala.


  Ledeckému sa pozdávalo jej zanietenie pre vec. „Uvidíme,“ vzdychol.


  Zdalo sa, že ju to sklamalo. Nadýchla sa, akoby ešte chcela niečo dodať.


  „Predpokladám, že mi chceš povedať, že sme mali za Kurillom nabehnúť do tej slepej uličky a zobrať ich oboch. Potom si len skočiť po Lexmanna a bolo by vymaľované,“ predbehol ju.


  Nechala ho hovoriť.


  „Lenže ak by sme sa mýlili a Burkovský by tam nebol, boli by sme pekne nahratí. Na Kurillu s Lexmannom vôbec nič nemáme. Veľmi rýchlo by to zistili. Nič by sme z nich nedostali a nakoniec by sme ich s hanbou museli pustiť. Ako-tak nabité máme iba na Burkovského. To je najslabší článok, a ak máme uspieť, musíme bezpodmienečne začať s ním,“ vysvetlil jej.


  Prikývla. „To, samozrejme, chápem,“ povedala.


  Podľa toho, ako sa tvárila, mu došlo, že pred chvíľočkou asi myslela na niečo iné.


  „Tak potom?“ dal jej druhú šancu.


  „Chcela som povedať, že podľa mňa je pre nás vlastne veľmi dobré, že sa Burkovský ukrýva.“


  Teraz pre zmenu vyzeral prekvapený on.


  „Znamená to, že tú ukradnutú zbierku ešte nepredali.“


  Až teraz pochopil, kam od začiatku mierila.


  „Keby áno, mal by Burkovský prachy a ten dlh, pokiaľ teda nejde o milióny, by isto vyplatil,“ dopovedala.


  Trocha sa zahanbil za svoju predchádzajúcu prednášku. V tomto jej musel dať za pravdu.

  Bola tma. Stĺpec teplomera klesol večer poriadne hlboko a kvôli vetru, ktorý tu v relatívne otvorenom priestore fúkal, pociťovali chlad ešte silnejšie.


  „Kurva, to je kosa,“ zhodnotil situáciu za všetkých Koreis.


  Podupával ťažkými vojenskými bagančami po vychodenom chodníku, a keď prehovoril, od úst mu stúpala para.


  Bol to celkom neutešený pohľad na skupinku detektívov, ktorí len pred chvíľou vystúpili z vyhriatych vozidiel a svoje pôvodné civilné oblečenie z čisto praktických dôvodov skombinovali so zimnými doplnkami služobných rovnošiat.


  Dokonca aj Machrák upustil od svojho silno zakoreneného zmyslu pre eleganciu a namiesto bundy, v ktorej ráno došiel, kdesi hlboko v skrini vďačne vysnoril služobný maskovací kabát s hrubou zimnou vložkou a kožušinovým golierom. Pôvodné výložky s hodnostným označením podporučíka, ktoré na ňom ešte stále boli, dávali už na prvý pohľad tušiť, že niečo podobné terajší kapitán rozhodne príliš často nerobil.


  Ostatní, vrátane Novotnej, na tom boli viac-menej rovnako. V týchto odevoch s maskovacou potlačou doplnených o civilné šále, kožušinové ušianky či pletené čapice vyzerali ako tlupa strašiakov. Alebo, vzhľadom na to, že Koreis k tomu všetkému so sebou vliekol služobnú brokovnicu, ako nejaká omeškaná skupina partizánov, ktorá sa len teraz spustila z neďalekých hrebeňov Malých Karpát.


  Ledecký pozrel na hodinky. „Začneme!“ Baterkou zasvietil na ručne nakreslený plánik, ktorý držal v ruke.


  Obstúpili ho.


  „Rozdelíme sa,“ pozrel na Machráka s Koreisom. „Vy dvaja pôjdete tadeto,“ ukázal im náčrtok. „Touto stranou, poza tie ploty až na samý koniec.“


  Všetci prikývli a Machrák prekontroloval vysielačku.


  „My s Jankou to zoberieme tadiaľ,“ pokračoval. „Zídeme sa v tomto bode, pri tom stožiari, a potom pôjdeme stredom naspäť,“ posúval prst po plániku. „Ak v hociktorej z tých chát zaznamenáme pohyb, dáme sa dokopy a rozhodneme, čo ďalej.“


  Autá nechali odstavené v jednej z úzkych uličiek neďaleko hlavnej asfaltovej cesty. Vyrazili pešo, každá dvojica tak, ako určil. Bolo desať hodín večer.


  Ledecký s Novotnou sa zdržali o niečo dlhšie. Ich úsek cesty bol kratší a detektív chcel na jeho najvzdialenejší koniec doraziť pokiaľ možno súčasne s druhou dvojicou. Počkal, kým sa im stratili v tme, a potom vytiahol z vrecka svoj poľovnícky termovízor.


  Zaostril do miest, kde svojich kolegov naposledy videli. Ich červeno svietiace obrysy boli v okulári pozorovacieho prístroja dokonale zreteľné.


  „Čo to máš?“ zaujímala sa Novotná.


  Dal jej možnosť pozrieť sa.


  „Fíha,“ neskrývala prekvapenie. S podobnou vecou sa doposiaľ nestretla.


  „Taká poľovnícka hračka,“ vysvetlil jej. „Funguje na rozdieloch tepla. Teraz v zime je to absolútne dokonalé.“ Zobral od nej prístroj a dôkladne sa rozhliadol po celom okolí. „Vidíš tým aj cez kríky, cez stromy a celkom slušne ďaleko.“ Vrátil jej ho. „Pozri sa napríklad tam napravo,“ nasmeroval ju. „Vidíš tú červenú škvrnu?“


  Prikývla.


  „Nie je taká výrazná ako tí dvaja, ale aj tak pekne svieti.“


  „A čo je to?“


  „Kameň?“ odpovedal jej. „Nejaký veľký balvan. Cez deň naň svietilo slnko a teraz je preto stále o niečo teplejší ako okolie.“


  Išla mu termo vrátiť, ale odtisol jej ruku na druhú stranu.


  „A tamto v diaľke, vidíš tie úplne maličké bodky?“


  „Hej,“ prisvedčila. „Hýbu sa.“


  „To je zver. Vyšla na pole. Na takú diaľku, samozrejme, nerozoznáme aká. Môžu to byť pokojne diviaky, srny alebo daniele.“


  „Perfektné,“ uznala.


  „Len to veľmi ťahá zrak. Nepozeraj do toho dlho a striedaj oči, lebo potom budeš na jedno pár sekúnd slepá ako patrón,“ upozornil ju.


  Vrátil pozorovací prístroj naspäť do vrecka kabáta a aj oni vyrazili. Kráčali úzkou uličkou medzi plotmi a po pár metroch sa priblížili k prvej chate.


  „Niečo mi napadlo,“ povedala potichu.


  „Počúvam.“


  „Keď tá tvoja vecička dokáže rozpoznať teplejší kameň od chladnejšej zeme, potom by mohla rozoznať aj teplejšiu chatu od studenšej. Teda myslím tým chatu, v ktorej sa kúri, od tej, v ktorej nie,“ spresnila.


  Iba sa pousmial. Uvažovala ako vždy logicky.


  „Ešte som s tým nič podobné neskúšal, ale som presvedčený, že áno,“ súhlasil. „Táto najbližšia to nebude, už som sa pozrel.“


  Kráčali ďalej. Obloha bola zatiahnutá a pohybovali sa tak v hustej tme. Baterkami si však na cestu svietiť nechceli.


  Počul, ako zakopla. „Pozor. Pomaly, nech si tu nedolámeme nohy.“


  Z plánovanej trasy ukrajovali meter po metri. Uplynulo niečo vyše hodiny. Z času na čas zapli prístroj a pozerali chaty, popred ktoré prechádzali. Ani jedna z nich zatiaľ nejavila najmenšiu známku toho, že by mohla byť obývaná.


  Zašramotila vysielačka.


  „Počúvam,“ ozval sa.


  „Ako to u vás vyzerá?“ chcel vedieť Machrák.


  „Zatiaľ nič,“ informoval ho.


  Druhá dvojica detektívov na tom bola rovnako. „Možno sme vedľa a Burkovský tu nie je,“ začínali strácať nádej.


  Blížili sa ku koncu trasy a ostávalo im prehľadať už len stredovú časť vymedzenej lokality.


  „Žeby bol až taký opatrný a pre istotu ani nekúril?“ nadhodila Novotná.


  To sa Ledeckému nezdalo. Čuchal, či nezacíti aspoň dym z komína.


  „Môže si ohrievať aj elektrikou,“ pochopila, o čo sa snaží.


  V tom okamihu začul šramot.


  Novotná sa hlasne nadýchla, pravdepodobne chcela práve niečo povedať.


  On jej rýchlo položil ruku na plece. „Pst, počuješ?“


  Pokrútila hlavou.


  Ledeckého to neodradilo. Jeho vytrénovaný poľovnícky sluch bol citlivejší ako ten jej. Bol si istý, že počul niečo, čo sem nepatrí.


  Ostali bez pohnutia.


  Zrazu sa to ozvalo znova.


  Nemýlil sa. Ukázal rukou, odkiaľ zvuk prichádzal. Podišiel zopár metrov a namieril tým smerom termo. „No doriti,“ zahrešil.


  V objektíve prístroja videl auto. Podľa jasnočervenej farby prednej kapoty mohol usúdiť, že motor je ešte teplý. Muselo tam prísť krátko pred nimi. Problém bol v tom, že s týmto cípom záhradkárskej oblasti vo svojich plánoch vôbec nerátali. Nezakreslili ho ani do plánika.


  „Kurva, sú ďaleko,“ zhodnotil.


  Mohlo to byť tak dvesto metrov, no delili ich minimálne štyri ploty.


  Z chaty vyšli dve postavy. Vyzeralo to, akoby jedna druhú podopierala.


   Ledecký držal v jednej ruke termo, druhou naslepo zakľúčoval vysielačku.


  Machrák sa ozval takmer okamžite.


  „Tuším ich máme, ale, žiaľ, celkom inde, než sme čakali. Vidím auto a dvoch ľudí.“


  „Je to Burkovský?“


  Ledeckého z jeho sprostej otázky takmer vystrelilo. „Ako to mám vedieť?“ Nemal čas mu vysvetľovať, čím na nich pozerá. „Nastupujú!“


  Jedna postava zreteľne pomohla nastúpiť tej druhej. Ledecký mal dokonca pocit, že na zadné sedadlo, ale tým si na takú vzdialenosť nemohol byť istý. Začínalo ísť do tuhého.


  „Utekajte k autu. Rýchlo. Bude tadiaľ musieť prejsť, už ich asi nestihnete, ale skúste ich dohnať a zavesiť sa na nich. Ste teraz bližšie ako my, doženieme vás.“ Dúfal, že Machrák s Koreisom urobia maximum. Aj keď naobliekaní, obaja boli slušní bežci.


  Počuli, ako auto naštartovalo. V diaľke na druhej strane videl prebleskovať svetlá bateriek – Machrák s Koreisom. Bežať potme by bola samovražda, to musel uznať aj on sám. S pocitom márnosti si uvedomil, ako to majú aj oni k autám ďaleko. S podobným vývojom nerátal. „Toto sa celé posralo,“ hrešil polohlasne.


  Našťastie, Kurilla s Burkovským, ak to teda vôbec boli oni, ešte nevyrazili. Vodič vystúpil a po niečo sa vrátil do chaty.


  Podal termo Novotnej. „Zapamätaj si, ktorá je to chata.“


  Rozumela.


  V tichej noci sa zvuky šírili jasnejšie. Buchli dvere a auto sa vzápätí rozbehlo.


  „Budeš tú búdu vedieť ráno nájsť?“


  „Hej,“ odpovedala s istotou.


  „Tak utekajme!“ plesol ju po chrbte.

  Ledecký bežal. Kužeľ svetla z jeho baterky poskakoval po úzkej cestičke hore-dole. Až po krk zapnutý v ťažkom zimnom kabáte ledva dýchal a nohy vo vojenských bagan čiach boli ako z olova. O niečo viac ako dvadsať rokov mladšia Novotná bežala viditeľne celkom zľahka dobrých dvadsať metrov pred ním, a to neboli ešte ani v polovici cesty.


  Napadli mu hneď tri veci naraz. Prvá, že dvanásťminútový beh by už na previerkach pravdepodobne nezvládol, druhá, že ho bude v cieli pri aute musieť čakať, a tretia, že to dnes s najväčšou pravdepodobnosťou pekne pohnojil.


  Zaťal zuby. O pár rokov príde čas, keď bude za ostatnými, podstatne mladšími, zaostávať takmer vo všetkom. Čas, keď bude musieť s touto robotou definitívne skončiť.


  Dobehli k autám. Udýchaný sa oprel o kapotu a skontroloval vysielačku. Machrákova oktávia už tu nebola. Bolo mu jasné, že práve teraz budú mať plné ruky práce s tým dobehnúť auto s dvojicou mužov, ktorí odtiaľto odišli.


  Vyzliekol si kabát, v ktorom sa za tých pár minút stihol celkom spotiť, a hodil ho na zadné sedadlo. „Celkom slušná zaberačka behať v tomto,“ ospravedlňujúco sa pozrel na parťáčku.


  Chvíľu počkali, kým sa vydýcha.


  Tentoraz si za volant sadol on. Novotnej dal na starosť vysielačku.


  „Hádam to stihli,“ modlil sa.


  Na križovatke so Starou Vajnorskou zastal. Nemalo zmysel pokračovať, keď nevedel naisto kam. Mohol len tipovať, či auto, ktoré sa pokúšajú prenasledovať, odbočilo smerom do mesta, alebo naopak pokračovalo po hlavnej smerom na výpadovku.


  Našťastie sa už po niekoľkých sekundách ozvala vysielačka. „Peter, ste tam?“


  „Áno,“ bleskovo odpovedala Koreisovi Novotná.


  „Máme ho. Je to on. Teda presnejšie, je to to ich auto. Prešlo cez Starú Vajnorskú a pokračuje von z mesta. Za Zlatými odbočil na Vajnory. Nevie o nás.“


  „Výborne, držte sa ho,“ zakričal zo svojho miesta tak, aby ho počuli, a prudko vyštartoval.


  Rútil sa úzkou ulicou maximálnou možnou rýchlosťou. „Sú dobrí, prilepili sa na nich,“ žmurkol na Novotnú, akoby azda práve nepočula to isté.


  Pozrela naňho. Viditeľne ožil, akoby dostal čerstvú krv do žíl.


  „Je na kruhovom. Na Vajnory neodbočil, pokračuje rovno.“


  „Peter rozumie,“ potvrdila.


  Postupne zmenšovali náskok. Prenasledované vozidlo podľa všetkého išlo podľa predpisov.


  „Rybničná, práve sme minuli kasárne.“ Koreis priebežne hlásil polohu a Novotná mu zakaždým potvrdila, že rozumeli.


  „BEZ-ka. Za mostom schádza dole, doľava, smer Pezinok.“


  Ledecký rozmýšľal, kam môžu mať o takomto čase namierené. Ako prvé mu napadlo, či pre Burkovského nevybavili nejaký iný, vhodnejší úkryt. Z toho, čo videl, mal pocit, že je buď chorý, alebo dokonca zranený. V každom prípade sa situácia zatiaľ vyvíjala celkom inak, ako pôvodne očakával.


  „Jur,“ zašumelo vo vysielačke.


  Schádzali z mosta a nabehli na štvorprúdovú rýchlostnú cestu smerom do Pezinka. Už boli blízko. Ak bude sledovaný objekt aj naďalej dodržiavať predpísanú rýchlosť, na konci Svätého Jura ich dobehnú, rátal v duchu.


  Nemýlil sa. Onedlho zbadal zadné svetlá ich služobnej oktávie.


  „Sme za vami,“ zahlásila Novotná.


  Ledecký si viditeľne oddýchol. Teraz ostávalo len čakať a neurobiť chybu.


  Keď vláčik troch vozidiel vošiel do Pezinka, v takmer nulovej premávke museli zväčšiť rozstupy. Po tom, čo prešli kruhový objazd pri obchodnom centre, rozhodli sa v poradí sledovania vystriedať. Teraz mal berlingo na dohľad Ledecký. Pokračovali po hlavnej.


  „Nenapadá vám, kam môžu ísť?“ vyzvedal cez éter Koreis.


  Novotná pozrela na parťáka za volantom.


  Pokrútil hlavou.


  „Nie,“ odpovedala.


  „Ja len, že zatiaľ sa nám zdalo, že v aute je iba jeden človek. Žiadneho spolujazdca sme za ten čas, čo za ním visíme, nevideli.“


  „Som si istý, že nastúpili dvaja,“ trval Ledecký na svojom. Ostávala tu ešte možnosť, že jeden z nich vystúpil počas toho, kým sa ich podarilo Machrákovi s Koreisom zachytiť. Zdalo sa to málo pravdepodobné, ale vylúčiť to nemohol.


  Pokračovali cez mesto vonkajším okruhom. Cesta začínala stúpať. Minuli odbočku na Senec a na ďalšom kruhovom objazde pokračovali rovno von z mesta.


  „Tak, teraz už môže ísť len do blázinca na Cajlu, alebo sa ťahať hore až na Babu,“ zhodnotil počínanie šoféra berlinga Koreis.


  „Poďte naspäť predo mňa,“ povedal a spomalil.


  Chvíľu nato ich kolegovia predbehli.


  Aj tentoraz sa však Ledecký vo svojom odhade mýlil. V nasledujúcom okamihu vyhodilo Kurillovo auto pravú smerovku.


  „Doriti, toto bude problém,“ zvestoval Koreis.


  Pochopil. „Dávajte bacha, nech sa neodkopeme,“ povedal, zatiahol ku krajnici a takmer zastal.


  Berlingo odbočilo.


  Machrákovi neostalo nič iné ako pokračovať rovno. Dupol na plyn a po pár desiatkach metrov sa otočil.


  „Odbočil do Kučišdorfskej,“ hlásil rozrušene Koreis.


  Na rázcestie s takmer deväťdesiatstupňovou zákrutou dorazili prakticky naraz. Prešli pár metrov. Dlhá rovná úzka cesta bola prázdna.


  „Kurva, kde je?“ s patričnou dávkou hnevu zahrešil Ledecký.


  „To nemohol stihnúť, iba že by o nás vedel a poriadne tomu vyťal.“


  Ledecký pochyboval. Keby sa ich chceli striasť, mali na to už dávnejšie viac príležitostí. Bol si istý, že o nich doteraz nevedeli. „Kurva, Jakub, načo máš tú navigáciu?“ oboril sa na Koreisa.


  „Tu je cesta,“ zvolal Koreis. „Ako som ju, doriti, v tejto posratej tme mohol vidieť?“ Posledná veta zrejme patrila Ledeckému.


  Nervozita stúpala. Veci naberali nečakaný spád a oni naozaj kúsok od rázcestia minuli ostrú odbočku. Vyrazili tým smerom. Cesta sa stáčala a smerovala hore kopcom medzi vinohrady.


  „Žeby ďalšia chata?“


  Ledecký nereagoval. Na úzkej, miestami iba štrkovej ceste sa plne sústredil na šoférovanie.


  „Tam je!“


  Hore, takmer na hranici lesa, zasvietili brzdové svetlá.


  „Viete niekto, čo tam je?“ opýtal sa nervózne Le decký.


  „Iba vinohrady. Niektoré však už roky neobrábané. Potom už len les a možno naozaj aj nejaká chata,“ odpovedal Koreis.


  „Počkajme tu,“ zavelil. Vystúpil z auta a z kabáta na zadnom sedadle vytiahol svoj nočný pozorovací prístroj.


  Ostatní bez slova čakali, čo povie.


  „Sú tam,“ zaostril objektív. „Hneď na kraji lesa odstavili auto.“


  „Vidíš ich?“


  „Nie, musia byť ešte vnútri.“ Mozog vytočený na najvyššie obrátky, rozmýšľal, čo ďalej. „Doriti, toto sa mi vôbec nepáči.“


  Tí dvaja mohli byť od nich odhadom nejakých dvesto, možno o čosi viac metrov ďaleko. Ďalšie sledovanie však za takýchto podmienok neprichádzalo do úvahy. Na pokračovanie im chýbali sily aj prostriedky.


  „Pome ich zobrať!“ navrhol Machrák jediné možné riešenie.


  Ledecký dlho neváhal. Už nemali čo stratiť. Navyše, situácia sa začala nečakane odvíjať celkom inak, než predpokladali. Na zlomok sekundy vyhodnotil ich šance. Bolo to päťdesiat na päťdesiat. Ak by sa aj tí dvaja rozhodli utekať, minimálne ten, ktorý nedokázal ani len sám nasadnúť, nebude mať šancu. Ak to dokonca bude Burkovský, čo predpokladal, dosiahnu, čo chceli. Na Kurillu s Lexmannom budú mať dosť času aj potom.


  „Ideme na to,“ rozhodol. „Iba jedno auto. Najprv celkom pomaly, akoby si sem len nejaký párik išiel vyraziť. Možno ich to pomýli. Potom na povel.“


  Nasadli do auta. Tak ako povedal, pozvoľna stúpali smerom hore. Termovidenie cez čelné sklo nefungovalo. Keď sa vyklonil z okna, šľahali ho konáre z kríkov tesne pri okraji cesty. „Doriti aj s takou cestou.“ Namrzene prístroj odložil.


  Priblížili sa. Svetlomety oktávie osvietili odstavené berlingo. Aby bol efekt ešte výraznejší, prepol Machrák v okamihu na diaľkové.


  „Ideme!“ zreval Ledecký.


  Vyskákali z auta. Baterky v jednej, zbrane v druhej ruke.


  Berlingo sa ani nepohlo a nehýbalo sa tu ani nič iné.


  „Kurva, nie sú tu,“ zaklial nahlas Machrák.


  Ledecký kontroloval okolie nočným videním. Koreis s Novotnou otvorili auto. Bolo odomknuté. Vzadu v úžitkovom priestore ležala lopata s krompáčom.


  „Poďte sem ku mne,“ zašepkal Ledecký. „Potichu!“


  Pristúpili k nemu čo najtichšie.


  „Tam sú,“ ukázal smerom do starého vinohradu. „Hneď na okraji, skrývajú sa medzi riadkami.“


  Napli oči smerom, čo ukázal, ale videli pred sebou len takmer absolútnu tmu.


  Ledecký požičal prístroj Machrákovi.


  „To červené?“ opýtal sa.


  Ledecký priložil prst na pery.


  „Hej, vidím ich.“


  Keby ich chceli nájsť len tak, spoliehajúc sa iba na vlastné oči a svetlá bateriek, pravdepodobne by nemali šancu. Tí dvaja s tým zrejme rátali.


  „Pripravte sa!“ prikázal najstarší detektív. Otočil sa k Novotnej a ku Koreisovi. „Sú presne týmto smerom,“ ukázal. „Nejakých päťdesiat metrov.“


  Rozostúpili sa a potme krok za krokom postupovali tam, kam ukázal. Podarilo sa im tak vzdialenosť o niečo skrátiť.


  „Polícia!“ Baterky sa naraz rozžiarili a svetelné lúče sa ako na povel prekrížili na postave stojacej obďaleč.


  Bol to Kurilla.


  Aj v týchto podmienkach ho bezpečne spoznali, ale ako to už v takých situáciách býva, zrazu sa všetko strhlo veľmi rýchlo.


  „Polícia! Ruky hore!“ znova zakričal Ledecký.


  Kurilla sa zvrtol.


  Prásk, ozval sa výstrel. Ledecký počul, ako mu guľka preletela nad hlavou a kus za ním si poprerážala cestu hustým kríkom. Inštinktívne sa prikrčil.


  „Stoj!“ nasledovali výkriky jeden cez druhý.


  Ďalší výstrel.


  „Au!“ počul zastonať Novotnú.


  Kurva, Janka to dostala! preletelo mu hlavou. Cítil, ako mu od ľaku zovrelo srdce.


  Súčasne kdesi vpredu zaburácala Koreisova brokovnica aj Machrákov ťažký revolverový 357 Magnum.


  Postava vo viničnom jarku sa zrútila na zem.


  Zatiaľ čo Machrák s Koreisom bežali s namierenými zbraňami smerom k nej, Ledecký s obavou priskočil k Novotnej.


  Zasvietil na ňu. Smrteľne bledá sa triasla po celom tele. V rukách ešte stále kŕčovito zvierala svoju zbraň. Prezrel ju. Po líci jej stekal pramienok krvi. Iné zranenie nevidel.


  „Si okej?“ opýtal sa.


  S vytreštenými očami a bez pohnutia stála na mieste a stále nedokázala odpovedať.


  „Preber sa, Janka, nič to nie je, nič sa ti nestalo,“ potriasol ňou. Pre istotu jej zobral pištoľ z ruky. Ešte raz jej starostlivo pozrel poranené líce. Potom zasvietil na betónový stĺpik vedľa nej. Nemýlil sa. Guľka trafila stĺpik a jeden z odrazených úlomkov jej rozsekol tvár. Posadil ju na zem a takmer otcovsky ju pohladil po hlave. „Si v poriadku, je to iba škrabnutie od kusa kameňa. V aute ti to zalepím.“


  Vyzeralo to, že po prvom šoku prichádza k sebe. „Fajn,“ hlesla.


  Akcia sa skončila rovnako rýchlo, ako sa začala.


  Počul, ako Machrák preladil vysielačku na dvadsiaty hovorový kanál. „Hrebeň, Hrebeň, tu Fénix desať. Potrebujem súrne lekársku pomoc. Dvaja ťažko poranení. Z toho jedno vážne strelné poranenie pri policajnom zákroku.“


  Ledecký podišiel smerom k nim. Po tom, čo sa presvedčil, že Novotnej poranenie našťastie nie je vážne, mohol si dovoliť nechať ju na chvíľu samu.


  Machrák pokračoval stručným opisom situácie a nahlásením polohy, v ktorej sa nachádzali.


  Takmer mu už chcel povedať, že s Novotnou dokopy nič nie je a ťažko poranený bude, vďakabohu, len jeden, keď si uvedomil, že v tom chaose takmer zabudol na Burkovského. Až teraz, keď si ho všimol ležať na zemi, pochopil, že tým druhým zraneným myslel Machrák jeho.


  Ležal v plytkom jarku na pokraji bezvedomia. Jeho druh Kurilla alias Dingo len o pár metrov ďalej na tom bol ešte horšie.


  „Zatiaľ žije,“ zodvihol sa od neho Koreis. Bol celý od krvi, ako sa mu vlastným svetrom pokúšal zastaviť masívne krvácanie. „Janka, utekaj po lekárničku!“


  Tým, že bežal po celý čas zákroku celkom vpredu, si ani nemal možnosť všimnúť, čo sa jej stalo.


  Ledecký sa už chcel rozbehnúť k autu namiesto nej, keď zbadal, že sa už pozviechala natoľko, aby Koreisov príkaz splnila.


  Fajn, odľahlo mu v krátkom čase už po niekoľkýkrát. Už si mohol byť istý, že bude v pohode.


  Spolu s Machrákom sa sklonili k Burkovskému.


  „Je to vôbec on?“ opýtal sa najprv Machrák.


  Človek na zemi mal napuchnutú tvár. Množstvo modrín splývalo takmer do jednej.


  „Je,“ skonštatoval Ledecký. „Aj keď v takomto stave by ho mala problém spoznať aj vlastná matka.“


  Chvíľu mlčali.


  „V každom prípade, je rozbitý ako cigánska hračka,“ prerušil ticho ako prvý Machrák. „Tušíš, o čo tu vlastne ide?“


  V hlavách im vírili myšlienky jedna cez druhú, no ani jeden z nich zatiaľ nerozumel tomu, čo tu na vlastné oči videli.


  „Haló, preber sa,“ skúsil Ledecký a jemne zatriasol doráňaným nešťastníkom.


  Ten však len niečo nezrozumiteľné zachrapčal.


  „Má vybité zuby,“ skonštatoval Machrák.


  Sklonili sa k nemu čo najbližšie, aby ho lepšie počuli.


  „Chceli ma zabiť,“ horko-ťažko porozumeli tomu, čo sa im snažil povedať.


  Ledecký sa otočil na Novotnú, ktorá medzitým priniesla Koreisovi lekárničku. Nebol čas nejako zvlášť ju šetriť. „V aute mám fľašu minerálky, rýchlo ju sem dones!“


  Nepočul ju odpovedať, ale videl, že sa znova rozbehla daným smerom.


  „Je zranená?“ všimol si Machrák jej zakrvácanú tvár.


  „Trafil ju úlomok stĺpika do tváre. Je v šoku. Myslela si, že ju trafil. O chvíľu bude okej,“ upokojil ho.


  Obrátili sa naspäť k Burkovskému. Pozeral na nich cez úzke štrbinky napuchnutých očí.


  „Kto ťa chcel zabiť? Tí ľudia, čo im dlhuješ prachy?“ snažil sa mu pomôcť Machrák.


  Na pokraji síl pokrútil hlavou. „Nie,“ zastonal.


  „Nie oni? Tak kto?“


  Mlčal.


  Novotná dobehla a podala Ledeckému spolovice plnú fľašu minerálky.


  Vtedy sa vrátil aj Koreis a ujal sa poskytovania prvej pomoci postrelenému Kurillovi.


  Ledecký pokropil Burkovskému čelo a zľahka mu zvlhčil doráňané pery. „Chceš napiť?“


  Horlivo prikývol.


  Opatrne mu pridržal hrdlo fľaše pri ústach.


  Hltavo pil.


  „Stačí,“ pre istotu odtiahol fľašu Ledecký. Nebol si istý, nakoľko je zranený. Obával sa, aby mu ešte viacej neuškodil.


  Novotná vstala a podišla smerom do lesa. Predpokladali, že sa ide vyvracať.


  „Takže nie oni? Kto ťa teda chcel zabiť?“ znova jemne potriasli Burkovským.


  „Kurilla, Lexmann,“ zastonal.


  Obaja detektívi na seba pozreli, akoby jeden druhého chceli ubezpečiť, že dobre počuli.


  „Chceli ťa zabiť Kurilla s Lexmannom?“ pre istotu sa Ledecký opýtal ešte raz.


  V diaľke začuli húkať sirénu. Záchranka už bola na ceste.


  „Pohádali ste sa kvôli tej ukradnutej zbierke?“ uvedomil si, že majú minimum času.


  Burkovský kývol.


  „V tom byte ste Lihana prepadli vy, však?“


  Znova kývol.


  „Všetci traja, alebo iba ty s Kurillom?“


  „Iba ja a Kurilla,“ zašepkal.


  „Kto ho zastrelil?“


  Prudko mykal hlavou. „Ja nie,“ zastonal. „Ja nie.“


  „Tak kto?“


  „Kurilla. Nevedel som...“ nedopovedal.


  „Ukradli ste Lihanovi tú zbierku, a keď vás vyrušil, Kurilla ho zastrelil?“


  Prikývol. „Nevedel som, ja som... nechcel som...“ nedokončil a zavrel oči.


  „Prečo ťa chcel Kurilla zabiť?“


  Neodpovedal. Vyzeralo to, že zamdlel.


  Obom bolo jasné, že teraz z neho už viac nedostanú. Zbadali prvú sanitku.


  Machrák sa postavil a zablikal baterkou. „Tu sme,“ zakričal.


  V nasledujúcich minútach začalo byť na tomto odľahlom mieste veľmi rušno. Dorazila ďalšia sanitka aj prvé policajné hliadky. S nimi aj šéf pezinskej kriminálky a riaditeľ obvodného oddelenia Pezinok. Machrák s Ledeckým sa s obomi poznali. Na diaľku sa pozdravili.


  Koreis prenechal svoje úsilie kompetentnejším a vrátil sa k nim. „Takmer mu odtrhlo rameno,“ stručne ich informoval. „Ak to prežije a nevykrváca, tak sa dám na modlenie.“


  Ledecký potľapkal mladšieho kolegu po pleci. „Nie je to tvoja vina.“


  „Viem,“ povedal potichu. „No aj tak by som radšej...“ nakoniec mávol rukou a nechal to tak. „Tu je tá pištoľ,“ ukázal im namiesto toho zbraň zastrčenú v igelitovom vrecku, ktoré našiel v lekárničke. „Nechcel som, aby sa tu v tom frmole nakoniec niekde stratila alebo ju niekto odkopol kilometre ďaleko.“


  Machrák ju od neho zobral. „Čézeta sedem, šesťdesiatpäť,“ pozrel sa. „Dám krk na to, že je to tá istá, s ktorou strieľali na Lihana.“


  Všetci traja dúfali, že je to pravda.


  Keď oboch ranených naložili do sanitiek a odviezli, policajti z obvodného oddelenia začali najbližšie okolie označovať policajnou páskou.


  Z lesíka pár metrov od nich vyšla Novotná. „Chalani, poďte sem,“ ostala stáť na jeho okraji. „Niečo som našla.“


  Podišli k nej.


  Zaviedla ich pár krokov do lesa. „Tu,“ posvietila na prázdny, zjavne čerstvo vykopaný hrob.


  Bol najvyšší čas zavolať veľký výjazd.

  Na druhý deň doobeda ostal Ledecký sám. Machrák s Koreisom sa museli na vnútornom odbore kontroly podrobiť výsluchu kvôli použitiu služobnej zbrane. Novotná stihla ešte vypomôcť s administratívou vo veci prehliadky nájdenej chaty a na zvyšok dňa si zobrala voľno.


  Ostatní detektívi z oddelenia mali plné ruky práce s prípadom dobodaného bezdomovca, ktorého mŕtvolu našli skoro ráno ležať pod jedným z pultov tržnice na Miletičke, a tak mohol byť rád, že sa mu na pomoc horko-ťažko podarilo uvoľniť aspoň Jaroša.


  Teraz stáli obaja spolu s kriminalistickým technikom pred chatkou a čakali na príchod Chovanca s povolením na prehliadku.


  Jeho časový plán sa začínal povážlivo oneskorovať. Pozrel na hodinky. Už vyše dvoch hodín tu prešľapovali celkom zbytočne. Ako totiž Novotná hneď ráno zistila, inkriminovaná chata patrila akejsi dôchodkyni zo Starého Mesta. Preukázať súvislosť s ich prípadom a predovšetkým fakt, že ju využívali aj Lexmann s Kurillom, tak aby mal prokurátor zákonný dôvod odsúhlasiť jej prehliadku, mohli len výsluchom majiteľky. Obom detektívom neostalo nič iné ako dúfať, že ju Chovanec zastihne doma.


  Ešte nadránom stihli s pezinským okresným výjazdom zadokumentovať miesto prestrelky s Kurillom a nafotiť pripravený hrob. Pozbierali nábojnice a spolu s nimi im okresný vyšetrovateľ prisľúbil ešte doobeda zaslať na balistiku aj Kurillovu zbraň. Ledecký vzhľadom na svoje nadštandardné vzťahy s tamojším expertom Milošom Belákom dúfal, že sa ešte pred koncom pracovného času, najneskôr do ďalšieho rána, dozvedia výsledok jej porovnania s guľkou, ktorá usmrtila Lihana.


  Začínalo mu byť dosť chladno. Rozmýšľal o Novotnej a o tom, či na ňu nebol v noci príliš tvrdý. Nakoniec dospel k presvedčeniu, že v danej situácii postupoval správne. Nijaký, hoci aj najlepšie myslený prejav ľútosti by jej včera na mieste nepomohol. Naopak, bol si istý, že by jej stav len zhoršil.


  Neskôr v kancelárii, keď jej pomohli ranu dezinfikovať a prelepiť náplasťou, už na danú tému patrične žartovali. Najmä keď sa definitívne ukázalo, že naozaj išlo iba o škrabanec, ktorý si ani nevyžadoval žiadne ďalšie lekárske ošetrenie.


  „Vyzerá to, že o pár dní budeš mať tváričku zasa ako detský zadoček,“ chlácholil ju Machrák. „Nenájdeš tam ani jazvičku.“


  A tak išlo skôr o to, aby sa rýchlo, pokiaľ možno už v nasledujúcich hodinách dala dokopy zo psychickej stránky. Našťastie, vyzerala, že ani s tým nebude mať vážnejší problém.


  „V každom prípade si na tejto vražde nazbierala viac skúseností ako na všetkých predtým dokopy,“ objal ju okolo pliec Ledecký, ešte než odišla.


  Vďačne naňho pozrela.


  „Poriadne sa vyspi. Predtým než zaľahneš, odporúčam ti hodiť do seba zopár panákov. Ráno budeš okej.“


  Zamyslene potriasla hlavou.


  Mal pocit, že sa jej v očiach zaleskli slzy.


  „Všetci sme tým prešli, neboj sa,“ upokojil ju.


  Konečne dorazil Chovanec a spolu s ním aj jeho mladšia kolegyňa Lucia Miháliková. S uspokojením si povedal, že už si pamätá jej meno. Okrem nich zbadal na zadnom sedadle neznámu paniu v pokročilom veku. Zrejme majiteľka nehnuteľnosti, došlo mu.


  Pozdravili sa.


  Chovanec sa mu zdal odmeraný, mladá vyšetrovateľka vyzerala sklamaná. Napadlo mu, že možno preto, lebo tu medzi prítomnými nezbadala Machráka.


  „Tak čo, máme to?“ opýtal sa, ledva sa vyložili zo služobného auta. Vďaka rozopnutému kabátu mohol vidieť nielen Chovancov obnosený oblek, ale predovšetkým ďalšiu z množstva jeho príšerných kravát.


  „Myslíš si, že keby nie, unúval by som sa do tejto tramtárie iba preto, aby som ti to osobne oznámil?“ zareagoval na jeho otázku. Pritom sa za každú cenu snažil vyhnúť detektívovmu priamemu pohľadu.


  Ledecký nechal odpoveď bez povšimnutia.


  Vyšetrovateľ vzdychol a potom žmurkol na svoju kolegyňu. „Poďme na to.“


  Kriminalistický technik urobil zopár vonkajších záberov. Bola to viac-menej predpisová stavba, ktorá neprekročila požadované rozmery štyri krát štyri metre s tehlovým podmurovaním a drevenou nadstavbou. Podľa malého okienka nevysoko nad zemou minimálne sčasti podpivničená. Na rozdiel od samotnej chaty nachádzajúcej sa v relatívne dobrom stave bol pozemok okolo nej viditeľne zanedbaný a celkom zjavne už niekoľko rokov neudržiavaný.


  Chovanec vystúpil po schodíkoch k dverám.


  Stará pani mu podala kľúč.


  Bezúspešne sa ho pokúsil zasunúť do zámky. Kľúč nepasoval.


  „Budeme musieť odvŕtať zámku,“ obrátil sa na technika.


  Ďalšie zdržanie, napadlo Ledeckému, aj keď s niečím podobným rátal.


  Zrejme aj technik uvažoval podobne, keďže z kabely vytiahol okrem vŕtačky aj novú náhradnú vložku. Trvalo to iba pár minút.


  Ako prvý vošiel dovnútra Chovanec, po ňom všetci ostatní. Bolo tu prítmie a málo miesta. Ledecký sa rozhliadol. Jedna izba, v strede kozub, po boku miniatúrny kuchynský kút. Naľavo viedli drevené schodíky hore na poschodie, priamo pod nimi bol poklop do pivničky. Samotné zariadenie sa skladalo z jednej starej dvojdverovej skrine a rozhrkaného gauča pod oknom. Už na prvý pohľad bolo zrejmé, že práve na ňom ležal donedávna Burkovský.


  Technik cvakal fotoaparátom a vyšetrovateľka písala protokol o ohliadke. Z času na čas na seba pozreli, aby si navzájom zosúladili jej opis s počtom záberov, ktoré urobil.


  Jaroš vyšiel hore na poschodie.


  Ledecký otvoril skriňu. Staré šatstvo a záhradné náradie. Rozmýšľal nad tým, načo tak mohla Lexmannovi s Kurillom chata naozaj slúžiť.


  „Načo si myslíš, že im tá chata mohla byť?“ opýtal sa nahlas Jaroša tak, aby ho počul aj o poschodie vyššie. „S tým, že tu raz budú niekoho ukrývať, predsa mohli len veľmi ťažko rátať.“


  „Možno tu Lexmann z času na čas ukrýval veci, ktoré si nemohol len tak dovoliť vystaviť vo svojom kráme,“ ozval sa zhora. „Také, ktoré mu buď priamo nakradol Kurilla, alebo také, o ktorých naisto vedel, že sú to čorky, už keď ich od ďalších podobných vagabundov kupoval.“


  „To skôr,“ pripustil Ledecký. „Aj keď vzhľadom na rôznych bezdomovcov, čo sa tu potulujú, to dvakrát bezpečné miesto na skrýšu nie je.“


  Hľadali ďalej.


  Ledecký nadvihol poklop do pivnice. Nemusel ani chodiť dole. Malý vybetónovaný priestor bol až na zopár plesnivejúcich zemiakov a iných kúskov zeleniny, povaľujúcich sa na dlážke, prázdny. Zacítil typický pivničný pach.


  Keď sa napriamil, využil to, že sa ocitol v blízkosti majiteľky. „Ako dlho už im tú chatu prenajímate?“


  Dôkladne si ho prezrela, než sa rozhodla odpovedať. Zo všetkého najviac mu pripomínala zatrpknutú bývalú profesorku matematiky možno ešte z čias jeho štúdií.


  „Už som to povedala vášmu kolegovi,“ zatvárila sa takmer pohoršene. „Niečo viac ako dva roky.“


  „A odvtedy ste tu ani raz neboli?“


  Pokrútila hlavou. „Nie.“


  Ledecký nepredpokladal, že mu povie viac, podľa čoho by sa dopátral, načo Lexmann so svojím kumpánom chatu potrebovali, a tak mu zatiaľ neostalo iné ako sa uspokojiť s Jarošovou verziou.


  Práve keď začínal mal pocit, že o chvíľu budú s prehliadkou chaty na konci, zakričal zhora Jaroš. „Mám to! Peter, našiel som to!“


  Vybehol po príkrych schodíkoch hore.


  Bola tu iba jedna malá miestnosť so šikmými stropmi a s dvomi posteľami po bokoch. Jaroš kľačal za jednou z nich. V ruke držal vylomenú dosku tatranského profilu z vnútorného obloženia.


  „Tu je to, pozri!“


  Naklonil sa cez neho.


  Za otvorom bola dutina a v nej zbadal červené dosky Lihanovho albumu. Od radosti plesol Jaroša po chrbte. Po chvíľke cítil, ako sa naňho zozadu tlačí Chovanec. Odstúpil tak, aby sa aj on mohol pozrieť.


  „Tak, to by sme mali,“ skonštatoval mohutný vyšetrovateľ, ktorý sa zo všetkých síl snažil nedať najavo svoje duševné rozpoloženie.


  Ledecký však tušil, ako sa asi cíti. Konečne si už aj on musel nezvratne priznať svoju chybu. S istou dávkou škodoradosti ho v tom chcel nechať čo najdlhšie vykúpať. Aj preto teraz s potešením mlčal.


  „Pustite sem najprv technika,“ prerušil nakoniec trápne ticho sám vyšetrovateľ. Vyhol sa ich pohľadom a zišiel dole, aby mu urobil miesto.


  Keď sa technik s Mihálikovou vrátili, Ledecký si natiahol jednorazové chirurgické rukavice a opatrne od nej prevzal album zabalený v igelitovom vrecku na stopy. Pomaly ho otvoril.


  Vzápätí mu tvárou prebehol výraz sklamania a zostal tam aj potom, čo ešte raz starostlivo prelistoval všetky strany.


  Bez toho, že by čokoľvek povedal, na ňom Jaroš spoznal, že sa stalo niečo zlé.


  „Nie je tu,“ zodvihol oči od albumu.


  „Čo tam nie je?“ najprv nepochopil kolega.


  „Tá päťtisícka. Tá jediná, ktorá mala cenu. Dokonca obrovskú cenu. Jednoducho tu nie je,“ stál ako obarený, zjavne neschopný dať si do súvisu skutočnosť, ktorú práve zistil.


  „Čo sme sa teda po celý čas naháňali len za chimérou?“ opýtal sa Jaroš.


  Ledeckého ešte pred chvíľou skvelá nálada spadla na bod mrazu.


  Tá bankovka tam mala byť. Bola na Lihanovom zozname, videl ju Klimko, ktorého uchvátila natoľko, že si ju odfotil do mobilu, Lexmann s Kurillom ju predsa predať nestihli.


  Zrazu bolo všetko zasa úplne inak, ako predpokladal, a namiesto zapíjania úspechu sa teraz musel znova chtiac-nechtiac zmieriť s tým, že tento prípad sa preňho ešte ani zďaleka neskončil.

  Ledecký s Machrákom prešli cez centrálny príjem, zamierili do dlhej zasklenej chodby a vyviezli sa výťahom na oddelenie traumatológie. Službukonajúci lekár, ktorému zaklopali na dvere, si ich medzi dverami premeral skúmavým pohľadom.


  Štíhly, vysoký s dohladka vyholenou tvárou pôsobil dojmom aktívneho športovca. Obal s tenisovými raketami položený na rozkladacom gauči pri okne ich prvý dojem iba potvrdzoval.


  „Čiže by ste ho chceli vypočuť,“ poškrabal sa na brade, keď mu oznámili účel svojej návštevy.


  Považovali to iba za rečnícku otázku.


  „Myslím, že to pôjde,“ povedal po chvíľke. Mal hlboký zastretý hlas. Ženám sa musel isto páčiť.


  Namiesto poďakovania obaja zdvorilo prikývli.


  „Ako je na tom?“ opýtal sa pre zmenu Ledecký.


  Posunul papiere na stole. Nepotreboval do nich nazerať. Anamnézu svojho čerstvého pacienta poznal naspamäť. „Ak nenastanú komplikácie, necháme si ho tu ešte jeden, možno dva dni na pozorovaní a potom ho preložíme na štandardné oddelenie.“


  Neprerušovali ho.


  „Utrpel viacpočetné fraktúry. Ruky, nohy, rebrá, má zlomený nos, povyrážané nejaké zuby, prasknutý ušný bubienok, vnútorné poranenia orgánov sme zatiaľ vylúčili. Vonkajšie poranenia, myslím tým tie odreniny a hematómy, ktoré má takmer po celom tele, nie sú život ohrozujúce. Okrem toho utrpel šok.“


  Slušné, pomyslel si Machrák.


  Ledecký nedal najavo žiadne pocity.


  Lekár vstal od stola, aby ich odprevadil. „Všimol som si dokonca popáleniny. Vyzerajú ako od cigarety. Povedal by som, že niekto si na ňom veľmi slušne zamajstroval.“


  Obaja ocenili, že sa ich nesnažil ohúriť odbornými výrazmi, ale rovno im všetko, čo potrebovali vedieť, preložil do jazyka, ktorému rozumeli.


  „A vlastne ešte niečo...“ Na okamih to vyzeralo, akoby rozmýšľal, či sa nemá znova posadiť. Nakoniec však ostal stáť.


  „Ešte nejaké zranenia?“ opýtal sa Ledecký.


  Pokrútil hlavou. „Nie, niečo iné.“ Jednou rukou sa oprel o stoličku, druhou sa znova poškrabal na brade. Zrejme zlozvyk, napadlo Ledeckému.


  „Niektoré z tých poranení sú staršie,“ vysvetlil. „Odhadujem aj tri-štyri dni. Vznikali postupne a vzhľadom na to, ako vyzerajú jeho zápästia, by som si trúfol povedať, že bol väčšinu toho času spútaný.“


  Bola to cenná informácia, aj keď vlastne s niečím takým rátali.


  Zasunul stoličku a podišiel k nim. „Skúste ho netrápiť dlho, aj zajtra je deň.“


  Usmiali sa. Malo to znamenať, že sa pokúsia mu v čo najväčšej možnej miere vyhovieť.


  „Budete mať dosť času. Garantujem vám, že vzhľadom na to, v akom je stave, vám od nás tak skoro neutečie.“ Aj na jeho tvári sa objavil úsmev. „Jedine ak by si ho niekto odviezol,“ dodal.


  Všetci traja vyšli na chodbu. Lekár zastavil prvú zdravotnú sestru, ktorá im vbehla do cesty.


  Mladučké, azda ešte len násťročné dievča poslušne zastalo a zodvihlo oči k šéfovi.


  „Sestrička vám najprv nájde nejaké plášte a galoše a potom vás zavedie za pacientom.“ Patrilo to im, ale pozeral pritom na ňu.


  Chvíľočku počkal, kým mu prikývnutím nedala najavo, že pochopila, a vzápätí pozrel na hodinky. „Ja vás budem musieť opustiť.“ Zvrtol sa bez toho, aby počkal na reakciu.


  „Nech sa páči,“ započuli zaševeliť sestričku.


  Machrák v duchu banoval, že sa v mladosti lepšie neučil. Byť lekárom by sa mu isto páčilo. V každom prípade, tráviť dlhé nočné zmeny kurizovaním so sestričkami, ako bola táto, sa mu zdalo oveľa príjemnejšie ako presedieť ich niekde v zatuchnutej výjazdovej kancelárii či v nevykúrenom aute s Koreisom. Ich prechádzka po nemocničnej chodbe, žiaľ, netrvala dlho. Na jej konci otvorila dvere s označením technická miestnosť a okrem plášťov a galoší im podala aj čosi, čo sa najviac zo všetkého podobalo na pekárske čapice.


  Zatiaľ čo Ledecký si ju bez najmenšieho náznaku odporu natiahol, jeho parťák sa do poslednej chvíle zdráhal.


  „O tomto tlmiči krásy vám pán doktor predsa nič nehovoril,“ pokúsil sa protestovať.


  Márne. „Bez toho za pacientom ísť nemôžete,“ trvala tvrdohlavo na svojom a jasne mu dala najavo, kto je na tejto chodbe pánom.


  „Viete si predstaviť, ako v tom budem vyzerať?“ skuvíňal.


  „Ako všetci,“ odvrkla mu. „Pozrite sa na kolegu. Ten nič nehovorí a ako mu to sekne.“


  Poslúchol ju.


  Keď ho Ledecký zbadal, nevydržal a vyprskol do hlasného smiechu.


  Zaviedla ich k Burkovskému do izby a prekontrolovala prístroj, na ktorý bol napojený. Nebyť toho, že tu bol sám, možno by ho ani nenašli. Zo všetkého najviac pripomínal čerstvo nabalzamovanú múmiu.


  Takmer jednoliaty kokón z obväzov a zo sadry narušovali len otvory pre oči a úzka štrbina pre ústa. Aj z tej ešte trčala a kamsi viedla priehľadná gumená hadička.


  „No pekne,“ neudržal sa mladší z detektívov.


  Oči pod obväzmi zažmurkali a ozvalo sa niečo ako pozdrav.


  „Bude s tým vedieť hovoriť?“ opýtal sa Machrák sestričky.


  „S týmto?“ ukázala na hadičku.


  Prikývol.


  „V pohode.“ Bez zaváhania ju vytiahla.


  Ukázalo sa, že bola napojená iba na obyčajnú fľašu s vodou, ktorú mal položenú pri hlave polohovateľného lôžka. Machrák si zrazu pripadal ako hlupák.


  „Keby ste ešte niečo potrebovali, tu je zvonček,“ ukázala im tlačidlo na stene, rozlúčila sa a odišla.


  Machrákovi sa zdalo, že sa naňho na zlomok sekundy predsa len usmiala.


  Pritiahli si stoličky a posadili sa k nemu, každý na jednu stranu postele.


  „Ako sa cítiš?“ oslovil dolámaného Burkovského ako prvý Ledecký.


  „Už je lepšie,“ povedal. Až na to, že troška šušlal, mu bolo prekvapivo dobre rozumieť.


  „No, povedal by som, že si mal poriadne šťastie.“


  „Šťastie?“


  Nemohli vidieť, ako sa tvári, ale zjavne nepochopil. Alebo mal jednoducho o šťastí iné predstavy.


  „To, že si to celé prežil,“ vysvetlil detektív.


  „Ach tak,“ došlo mu. „To všetko ten hajzel, vlastne obaja.“


  „Myslíš Dinga a starého Lexmanna?“


  „Hej,“ kývol, až pokiaľ mu to obväzy dovolili. „A predtým tí skurvení Albánci.“


  Chceli ho najprv nechať hovoriť samého, pekne od začiatku, ale zdalo sa, že v tom má zmätok.


  „Albánci?“


  „Dželal s tými svojimi poskokmi,“ potvrdil.


  „Dlhuješ im?“


  „Hej.“


  „My sme však prišli za tebou kvôli Lihanovi a tým ukradnutým bankovkám.“


  „Viem,“ povedal.


  „Bol si tam, keď sa to stalo?“


  Viditeľne váhal.


  S napätím čakali. Obaja si boli až príliš dobre vedomí, že po tom, čo sa dostal z prvého šoku, by sa mohol pokúsiť všetko to, čo im stihol povedať v lese, odvolať.


  „Bol,“ hlesol napokon.


  Neskúsil to. Obom padol kameň zo srdca.


  „Ale prisahám, ja som ho nezabil. Nič také som nechcel. To Dingo. Vôbec som netušil, že má zbraň.“


  „Veríme ti,“ uistil ho.


  „Naozaj?“ akoby mu to ani nešlo do hlavy. Prvýkrát v živote mu fízli verili.


  „Potrebujeme však, aby si nám povedal, ako to celé bolo. Od začiatku až do konca,“ pre istotu naňho neprestali tlačiť.


  „Poviem,“ súhlasil.


  Ledeckému napadlo, že si možno robí nádeje, že sa tak vyhne obvineniu z vraždy. Usúdil, že bude dobré, keď ho v tom čo najdlhšie nechajú.


  Machrák vytiahol papier a pero a Burkovský začal rozprávať.

  Už od prvého okamihu sa mu to zdalo ako neuveriteľne šťastná náhoda. Vlastne ako celá séria náhod. Pár dní nato už mal plán. Dokonalý plán, ktorý nemal chybu. Teda aspoň bol o tom presvedčený. Všetko sa to pokašľalo až potom.


  Celé sa to začalo, keď prvýkrát použili zadný vchod. Dovtedy ani nevedel, že tam nejaký je. Netušil, prečo sa mu ho Dingo rozhodol ukázať. Možno sa chcel len pochváliť, že vie niečo, čo on nie. Tak či tak, išli tade iba raz. Potom už nikdy. Nebolo treba a vchod z ulice bol oveľa pohodlnejší.


  Dodnes si pamätal ten pach, keď prechádzali vlhkými pivnicami cez celý vedľajší dom a potom tmavou úzkou chodbou k oplechovaným dverám, ktoré Kurilla odomkol. Trvalo mu to dosť dlho. Bolo na nich hneď niekoľko zámok. Úzke zamrežované okienka pri strope prepúšťali dnu len málo svetla. Popritom sa museli prepletať medzi najrôznejšími, dávno nepotrebnými haraburdami. Až potom sa cez ďalšie dvere dostali do zadnej časti Lexmannovho starožitníctva, ktorá slúžila ako sklad.


  Vpredu v obchode boli ľudia. Počuli, ako sa rozprávajú s majiteľom. Škrekľavý hlas toho prefíkaného starého podvodníka by koniec koncov bezpečne rozpoznal hoci aj medzi tisíckami iných. Skôr zo zvyku než z opatrnosti sa najprv pozrel cez medzeru medzi stenou a závesom, ktorý obe časti rozdeľoval. Prekvapilo ho, čo videl. Už rozhodnutý, že vojde dnu, uprostred kroku zamrzol a ostal stáť.


  Jeden z dvojice mužov otočených tak, že im mohol vidieť do tváre, bol totiž jeho strýko a z videnia poznal aj toho druhého. Sklonení nad sklenou vitrínou boli zabratí do debaty so starožitníkom. Mali šťastie. Ani jeden z tých troch nič nepočul. Netušil, čo tu môžu robiť, no v každom prípade na to chcel prísť.


  Na poslednú chvíľu Dinga zastavil a s ukazovákom na perách mu naznačil, aby boli ticho. Zatváril sa prekvapene. Aj keď to bol jeho šéf, poslúchol. Bohatá zlodejská skúsenosť a vypestovaný inštinkt mu v podobných situáciách zakaždým neomylne prikázali, čo robiť.


  Počúvali.


  Nerozumeli všetkému, o čom spolu tí traja hovorili, ale pochopili, že ide o zbierku historických bankoviek. Už podľa tónu Lexmannovho hlasu a podľa toho, ako sa navonok snažil predstierať nezáujem, vytušili, že pôjde o vec, ktorá bude mať hodnotu. Dingo toho starého prefíkanca poznal dlho, jemu na to, aby ho prekukol, stačilo pár dní.


  Žmurkli na seba.


  „Starý chce zasa niekoho pekne obtiahnuť,“ pošepkal mu Dingo do ucha.


  Potichu, tak aby na seba neupozornili, pozerali a počúvali, čo bude ďalej.


  Neprezradil mu, že tých dvoch pozná. Vtedy ešte nie.


  Keď Lexmann ponúkol cenu a pozval muža s albumami k sebe do kancelárie, stiahli sa rýchlo naspäť do chodby. Podľa zvončeka na dverách skôr vytušil, ako naozaj videl, že jeho strýko vyšiel von na ulicu.


  Pár minút nato opustil obchod aj ten druhý. Hneď ako zbadali Lexmanna, pochopili, že nepochodil.


  „Kde ste sa flákali doteraz?“ štekol po nich.


  Neodpovedali.


  Starožitník nestrácal čas. Chytil Dinga pod pazuchu a nasmeroval ho k dverám. Chvíľu trvalo, než cez silné dioptrie našiel medzi ľuďmi na chodníku toho pravého. „Vidíš toho starého?“ ukázal.


  Muž, ktorý odtiaľto pred chvíľou odišiel, sa práve chystal prejsť cez priechod na druhú stranu ulice. V ruke niesol veľkú spevnenú nákupnú kabelu s červeným logom Kauflandu. Zdalo sa, že je ťažká.


  Dingo prikývol.


  „Zaveste sa naňho a skúste zistiť, kde býva. Potom sa bleskom vráťte!“ nezdržoval sa vysvetľovaním.


  Vlastne nič také ani nepotrebovali. Dokonca vedeli aj to, čo bude s najväčšou pravdepodobnosťou v najbližších dňoch nasledovať. Na to ich tu Lexmann mal. Jeho ako poskoka, ktorý dokázal sem-tam zohnať príležitostný tip, a Dinga ako profíka, ktorý sa už postaral o ostatné.


  Vyšli von.


  Nebolo ťažké sledovať dôchodcu. Navyše, keď sa definitívne presvedčili, že je sám.


  Strýko ho teda nečakal. Už vtedy sa mu v hlave začínala rodiť myšlienka, ako by túto situáciu čo najlepšie využil vo svoj prospech.


  Udržiavali si bezpečný odstup. Zastavovali pri výkladoch, aby sa k nemu nedostali príliš blízko. Starý pán kráčal pomaly. Prešli až na Nádražnú. Iba on vedel, že sa blížia k cieľu. Náročky spomalil. Vzdialenosť medzi nimi narástla.


  „Sme príliš ďaleko,“ znepokojil sa Dingo.


  Práve v tom okamihu však starý vošiel do brány.


  Prudko sa rozbehol, no dvere sa mu pribuchli tesne pred nosom. Chvíľu trvalo, kým sa mu podarilo vreckovým nožíkom odchýliť zapadnutý jazýček zámky.


  „Rob, kurva!“ dýchal mu na plece Dingo.


  V zámke cvaklo a dvere sa konečne otvorili.


  Vyšlo mu to dokonale. Obaja vbehli do domu, ale počúvali márne. Dingo vystúpal o poschodie vyššie, on prešiel prízemie. Do ktorého bytu starý vošiel, sa im však zistiť nepodarilo.


  „To si pekne posral!“ zúril skúsený bytovkár.


  Naspäť sa vrátili naštvaní, ale Lexmann bol napodiv v pohode. „Budeš tam jednoducho postávať dovtedy, kým nezistíš, v ktorom byte ten starý býva,“ ukázal naňho.


  Nič iné ani nechcel.


  Vedel, čo sa chystajú urobiť. Nakoniec, nemalo to byť prvýkrát za ten čas, čo sa popri nich motal. Lenže teraz im nedá len tip. Takmer naisto rátal s tým, že nebude mať problém od strýka nenápadne zistiť všetko, čo budú potrebovať. Celý balík informácií. Navyše pohodlne a bez toho, že by mrzol niekde vonku. K tomu ešte pridá ako bonus správu, kedy starý nebude doma a byt bude prázdny. Ušetrí Dingovi veľa času aj roboty. A, samozrejme, bude si môcť od Lexmanna vypýtať oveľa viac, než bola bežná taxa.


  Šťastie sa naňho neprestalo usmievať ani v ďalších dňoch. Naopak, všetko išlo ako po masle, vlastne nad očakávania. Starí ľudia vedia byť neuveriteľne dôverčiví, keď im zahráte na strunu. A to on vedel.


  Mimoriadne vhod mu prišla aj oslava otcových narodenín. Zišla sa celá rodina vrátane širokého príbuzenstva. Strýko, samozrejme, nechýbal. Mal pocit, akoby to všetko načasoval niekto tam hore. Nepil, no o to viac nalieval. Dobrovoľne sa podujal rozvážať hostí. Nakoniec stačilo len nenápadne nadhodiť tému strýkovho suseda a dozvedel sa aj o kľúči od jeho bytu. To už bola ozaj bomba. Nemal problém ho nájsť. Okrem strýkových, ktoré boli na jednom zväzku, bol na celom vešiaku už len tento jeden. Osamotený na krúžku s akýmsi plechovým príveskom.


  Musel sa však ponáhľať. Prázdny vešiak si bolo ľahké všimnúť. Potreboval si urobiť kópiu a originál čo najrýchlejšie vrátiť, tak aby strýko nič nepoznal. Vybehol do najbližšieho železiarstva.


  Tešil sa z toho, že za toto Lexmann riadne zaplatí. Musí, prečo by nemal? Veď všetko dostane rovno na zlatom podnose a Dingo môže ísť k starému ako domov. Takmer už tie prachy cítil vo vrecku. Záležalo už len na tom, koľko tá čorka tomu vydriduchovi vynesie. Od toho sa bude odvíjať aj jeho prémia. Na to, aby vyrovnal všetky svoje dlhy s Dželalom, to síce nebude dosť, ale mohol by získať čas. Stačilo by, keby aspoň na pár týždňov stiahol svojich psov a prestali ho naháňať po celom meste. Potom mu splatí aj zvyšok. Všetko do posledného centu a bude mať od neho nadosmrti pokoj.


  Pozeral, ako chlapík brúsi nový kľúč. Dingo to bude mať naozaj jednoduché. Napadlo mu, že niečo také by zvládol aj on. A práve v tom okamihu priviedol svoj plán do absolútnej dokonalosti. Tá myšlienka prišla ako blesk z čistého neba.


  Chlap za brúskou dokončil svoje dielo a položil pred neho originál aj duplikát.


  „Viete čo? Spravte mi pre istotu ešte jeden,“ povedal mu.

  Burkovský sa rozkašľal. Dlhým rozprávaním mu vyschlo v hrdle.


  Machrák vstal a do fľaše s hadičkou mu nalial vodu.


  Ledeckému napadlo, že v bielom plášti, gumených galošiach a s nemocničnou čiapkou vyzerá jeho parťák naozaj smiešne. Najmä keď mu k tomu všetkému spoza opaska trčala pažba revolvera. Keď sa stretli pohľadmi, nenápadne sa naňho uškrnul.


  Machrák pochopil. S nasilu vážnou tvárou pristúpil pred zrkadlo a napravil si golier. „V tomto outfite vyzerám skoro ako primár,“ zhodnotil. „Nakoniec aj tá sieťovka na hlave mi celkom sekne. Tuším si ju nechám a budem v nej sem cez nočné chodiť prášiť sestričky.“


  Ledecký mal čo robiť, aby nevyprskol do smiechu.


  Dokonca aj Burkovský sa cez škáročku pousmial.


  Aspoň sa to Machrákovi tak videlo. Zastrčil mu hadičku do úst, pozeral, ako hltavo pije, a rozmýšľal nad tým, či už si vôbec naplno uvedomil, ako zásadne sa na dlhé roky zmení jeho život. Možno mu to ešte nedošlo.


  Detektív zalistoval v poznámkach. „Mimochodom, čo máš s Dželalom?“


  Musel počkať, kým dopije. Aj potom chvíľku váhal. „Dlhujem mu prachy,“ napokon nie príliš ochotne priznal.


  „To je ten z Queen´s Pubu?“


  Prikývol. „Robil som preňho.“


  „Robil znamená predával?“


  Znova prikývol. Tentoraz to trvalo ešte o niečo dlhšie. „Prišiel som o tovar. Myslel som, že po mne idú fízli, teda policajti,“ opravil sa. „Zazmätkoval som a všetko spláchol. No a potom...“


  Machrák mávol rukou. „To teraz necháme tak. Ostaneme u Lihana,“ nechcel zbytočne odbočiť od témy. Burkovský doteraz rozprával pekne plynule. Bolo by škoda to nevyužiť.


  „Čiže podľa toho, čo hovoríš, si si to všetko vymyslel postupne. Tak ako si sa dozvedal nové veci.“


  „Áno.“


  „Čo bolo ďalej?“


  Burkovský začal znova rozprávať a oni ho bez prerušenia počúvali.


  Potom sa to už vlastne všetko začalo iba srať. Čakal uznanie, keď Lexmannovi podával kľúč a dopodrobna mu zreferoval, čo všetko sa mu podarilo zistiť, no namiesto pochvaly ho starý šmelinár iba prebodol podozrievavým pohľadom.


  „Odkiaľ to všetko vieš?“


  Nechcel povedať úplnú pravdu. „V tom dome býva jedna naša rodinná známa. Je to už staršia pani. K tomu Lihanovi chodí raz za čas upratovať a polievať kvety, keď je dlhšie preč,“ zvolil radšej vopred pripravenú lož, no nezdalo sa, že by jeho pochybnosti rozptýlil.


  „Čudná náhoda,“ mrmlal si skôr pre seba.


  „Hádam šťastná, nie?“ škeril sa. „Ale šťastie praje pripraveným. A zistiť to všetko o starom a zohnať ten kľúč mi dalo, mimochodom, riadne zabrať,“ nechcel znižovať svoje zásluhy.


  „A nemôžu si ťa s ním neskôr fízli spojiť?“


  „Vylúčené,“ vyrozprával mu vymyslenú báchorku, ako sa dostal ku kľúču. „Tá babka nemá ani potuchy, že o ňom viem, a už vôbec nie, že som si ho na chvíľu vypožičal.“


  Zdalo sa, že ho to trocha upokojilo. „Potom zostáva už len zistiť, kedy nebude starý doma.“ Vidina tučného zisku ubrala aj starému lišiakovi z opatrnosti.


  Burkovský sa chcel opýtať, o čo vlastne pôjde, koľko to vynesie a, samozrejme, hlavne na to, aký bude jeho podiel, ale rozmyslel si to. Tušil, že svojou zvedavosťou by len posilnil jeho nedôverčivosť. Musel počkať.


  Netrvalo to dlho. Už o dva dni si ich oboch zavolal.


  „Máš niečo?“ prešiel rovno k veci.


  Mal. „V piatok ráno pôjde na trh. Zvykne sa tam zdržať celé doobedie.“


  Lexmann spokojne kývol. „Potom teda v piatok. Pozrel na Dinga. „Tu je kľúč.“


  „Byt má menovku – Lihan. Je na prvom poschodí,“ doplnil Burkovský základné informácie.


  Zbytočne. „Pôjdeš s ním,“ prekvapil ich oboch Lexmann. Doposiaľ totiž chodil Dingo na akcie sám.


  Pozreli naňho s otáznikmi v očiach. „Myslel som, že očekujem toho starého na trhu. Pre istotu, aby sa nevrátil skôr,“ skúsil mladý.


  „Chcem, aby ste tam išli obaja, a hotovo,“ nepripustil ďalšiu debatu.


  Nerozumel, aký na to môže mať dôvod, ale neostalo mu iné, len mlčať. Nakoniec, riziko nebolo také veľké, aby mu nahnalo strach.


  „Neposerieš sa?“ chcel sa uistiť Kurilla.


  „Nie, zvládnem to.“


  Ešte chvíľu si ho premeriaval pohľadom. „Okej,“ nakoniec usúdil, že asi áno. „Každý musí raz začať,“ zasmial sa a plesol ho po ramene. „Aspoň uvidíš, že je to niečo iné ako sedieť v teple za bukom a dávať tipy.“


  Až potom im Lexmann povedal, o čo má záujem a čo chce, aby zobrali. Bol stručný. Stačilo mu, aby pochopili, že ide o zbierku starých bankoviek uložených v albumoch.


  „Bude ich tam viac, tých albumov, mňa však zaujíma červený. Iba ten, rozumiete?“ Pre istotu im to ešte raz zopakoval, akoby sa rozprával s idiotmi. „Zbytočne sem budete vláčiť tie ostatné. Jednak budete nápadní, a bankovky v nich ani nemajú veľkú hodnotu, ťažko by som sa ich so zbytočným rizikom zbavoval. Tie skutočne cenné sú iba v červenom. Je asi takýto veľký,“ rukami ukázal rozmery. „Takže ho ľahko schováte aj pod bundu, a je zdobený takými pozlátenými ornamentmi.“


  Kurilla sa usmieval. „A ostatné veci?“


  Lexmann zaváhal. „Pochybujem, že tam bude niečo iné, čo by mohlo stáť za to.“


  „Nikdy nevieš,“ utrúsil skúsený zlodej.


  „V každom prípade, nechcem, aby ste sa tam zbytočne zdržiavali.“ Chvíľu váhal. „Ak dotiahnete niečo navyše, je to na vaše triko a zbavíte sa toho tiež sami. Nie cezo mňa ani môj obchod.“


  Bolo to z jeho strany alibistické rozhodnutie. Dobre vedel, že najmä Dingovi nemá význam čokoľvek zakazovať. Tak či tak sa zariadi po svojom, a keď už raz bude dnu, zoberie všetko, čo sa mu bude zdať zaujímavé.


  „Ešte niečo?“ chystal sa debatu ukončiť.


  „Hej. Tie albumy. Iba jeden z nich je červený?“ ozval sa Burkovský. Mal pocit, že je to dôležité.


  Starého to zaskočilo. Z tých, čo videl, bol červený len jeden, ale čo keď starý vtedy nepriniesol všetky? „No,“ nechcel, aby na ňom spoznali, že niečo nedomyslel, „mal by byť.“


  „Mal by?“ prevrátil oči Kurilla. „Myslel som si, že to vieme.“


  Chvíľu rozmýšľal. „Je jediný. Ak by aj náhodou nebol, zoberte jednoducho všetky červené,“ rozhodol napokon.


  „A aký bude náš podiel?“ rozhodol sa využiť jeho slabú chvíľku.


  „Podľa toho, čo donesiete,“ odsekol mu podráždene.


  Prvýkrát za ten čas mal mladý pocit, že jeho plán začína škrípať. Až na poslednú už vyhádzal všetky svoje karty a nič sa nezmenilo. Zatiaľ bežalo všetko pri starom. Nezdalo sa, že by si mal tentoraz výrazne polepšiť. Nielenže o tom zatiaľ nepadlo ani slovo, ale Lexmann sa dokonca tejto téme úzkostlivo vyhýbal. Zásluhy-nezásluhy, až teraz si naplno uvedomil, aké ťažké bude vymámiť zo starého držgroša a podvodníka čo len pár eur navyše.


  „Takže nadnes sme vybavení,“ počul jeho škrekľavý hlas. „Čo, ako a kedy budete robiť spolu, sa dohodnite sami. Ja vás budem v piatok naobed čakať tu v obchode.“

  Jeho rozprávanie postupne dospelo do rozhodujúcej fázy. Teraz bolo načase, aby prevzali iniciatívu a výsluch začali viesť sami. Začínalo záležať na každom detaile.


  „Takže ste sa dohodli. Mali ste počkať, kým Lihan s tvojím strýkom odídu na trh, otvoriť kľúčom a zobrať album so známkami, teda tak, ako vám povedal Lexmann,“ Machrák stručne zhrnul to, čo už vedeli.


  „Hej,“ potvrdil mu.


  „Prečo to nevyšlo?“


  Krútil hlavou, akoby tomu ani sám nechcel uveriť. „Posralo sa to.“


  „Kedy si potiahol tú päťtisícku?“


  „Hneď ráno,“ odpovedal. „Došiel som skoro. Tak aby som videl, kedy budú vychádzať z domu. Hneď ako zmizli, som vliezol dnu. Bolo niečo po ôsmej. Všetko klaplo. Albumy boli v sekretári. Červený bol iba jeden.“ Odmlčal sa.


  „Tak?“


  „Tak som ju zobral.“


  „Prečo práve tú?“


  Pokrčil plecami.


  „Vedel si, akú má cenu?“


  Burkovský pokrútil hlavou. „Nie. Iba mi jednoducho už predtým napadlo, že Lexmann nebude chcieť pustiť chlp a že si teda pomôžem sám. Hovoril, že tie cenné sú iba tam. Najprv som myslel, že si zoberiem dve, možno tri a neskôr ich niekde predám, ale bolo ich tam málo. Tak som zobral iba tú jednu. Najprv som tak trochu rátal s tým, že si ani nevšimne, že jedna chýba.“


  „Podľa čoho si si ju vybral?“


  „Zrejme, že bola červená a bola päťtisícová. Ostatné boli, tuším, menšie.“


  „Iba preto?“


  „Hej. Pre nič iné.“


  „Vybral si ju teda vlastne iba čisto náhodou?“


  „Áno, keď sa to tak vezme, tak áno.“


  „Koľko si myslel, že za ňu dostaneš?“


  „Čo ja viem? Tri-, päťtisíc? Ale podľa toho, ako Lexmann vyvádzal a čo všetko sa potom stalo, bola asi hodnotnejšia. Či?“


  „Vidno, že si hlavička,“ neodpustil si Machrák.


  „Mal si rukavice?“ opýtal sa Ledecký.


  „Hej,“ prisvedčil.


  „Čo si robil potom?“


  „Dal som všetko naspäť tak, ako bolo, zamkol a utekal do auta. Tam som schoval bankovku aj kľúč, aby som nič z toho nemal pri sebe, až prídeme k Lexmannovi.“


  „Bol si tam autom?“


  „Hej, fotrovým, ale nechcel som, aby to Dingo vedel. Parkoval som na Beskydskej.“


  „Kde ste sa stretli s Kurillom?“


  „Pri Ymce. Tak sme boli dohodnutí.“


  „Koľko bolo?“


  „Trištvrte na deväť.“


  Ledecký kývol. Všetko zatiaľ bežalo, ako malo.


  „Potom sme išli znova do bytu. Zobrali sme ten album. Dingo porozhadzoval aj tie ďalšie.“


  „Prečo?“


  „Čo ja viem? Možno aby to vyzeralo, že sme hľadali a nešli na istotu.“


  „Čo bolo ďalej?“ spýtal s Ledecký, ako sa neodvratne blížili do finále.


  Burkovskému sa roztriasol hlas. „Ten idiot začal lašovať po byte. Ja som chcel ísť čo najrýchlejšie preč. Album sme mali, a nič iné, čo by stálo za to, tam už na prvý pohľad nebolo. Nebol najmenší dôvod sa tam zdržiavať. Lenže on si zo mňa robil srandu. Posmieval sa mi, že som vyplašený, a sám sa predvádzal, aké má pevné nervy. Debil.“


  Mlčali.


  „No a potom...“ Chytil si hlavu do dlaní. „Potom sa to stalo.“


  „Lihan sa nečakane vrátil a pristihol vás dnu.“


  Začal vzlykať. „Zrazu stál medzi dverami do izby a pozeral priamo na nás.“


  Čakali. To najdôležitejšie musel povedať sám.


  „Okamžite ma spoznal. Opýtal sa, čo tam robím. Povedal moje meno. Nevedel som, čo mám robiť. Kurilla stál bokom za mnou. Nemohol som vedieť, čo urobí. Zrazu prišiel výstrel. Rana ako z dela. Pán Lihan padol na podlahu. Otočil som sa. Kurilla držal v ruke pištoľ. Ešte sa z nej dymilo. Nemal som ani tušenie, že nejakú má. Nikdy predtým som uňho zbraň nevidel.“


  „Koľkokrát vystrelil?“


  „Raz, iba raz.“


  „Čo to bola za zbraň?“


  „Neviem presne. V zbraniach sa nevyznám. Pištoľ. Nie veľká, skôr menšia, čierna.“


  Machrák si urobil poznámku.


  Burkovského vzlykanie sa medzitým zmenilo na regulárny plač.


  Strčili mu do úst hadičku s vodou. Znova museli chvíľu čakať, kým sa upokojí.


  „Potom ste išli preč?“


  „Dingo tak minútu-dve počúval za dverami, či niekto nepočul výstrel. Potom sme zmizli.“


  „Poškodený ešte žil, alebo už bol mŕtvy, keď ste odchádzali?“


  „Neviem.“


  Vôbec ste to nezisťovali?


  „Nie.“


  Detektívi na seba pozreli. To najdôležitejšie mali. Ostávalo im už len zistiť, kde je ulúpená päťtisícka.

  „Vy idioti, vy negramotní debili, ako ste to len mohli tak to skurviť?“ škriekal celý bez seba holohlavý majiteľ starožitníctva a mlátil koženým albumom do pultu. „Zošaleli ste? S tým nechcem nič mať, kurva, s tým ani náhodou nechcem nič mať!“ Na tvári mu naskákali fľaky a celý sa triasol, akoby mal v ďalšom okamihu dostať porážku.


  Nepovedali nič. Aj tak by to bolo zbytočné. Mohli si však len domýšľať, čo ho v skutočnosti rozčúlilo viac. Či smrť toho starého chudáka, alebo to, že mu zjavne nedoniesli, čo chcel.


  „Hovoril si červený, máš červený. Iný tam nebol, tak čo sme asi tak, doriti, mali robiť?“ bránil sa Dingo.


  „Len to najdôležitejšie tam nie je,“ naozaj vyzeral, že sa každú chvíľu zrúti. „Nie je, nie je!“ dupal do podlahy. „Päťtisícka, rok tisícdeväťstodevätnásť,“ škrípal zvyšnými zubami.


  Dingo sa tváril nechápavo.


  „Tu bola, presne tu,“ bodal tenkým dlhým ukazovákom na prázdne miesto.


  „Ako sme to mali vedieť?“


  „Celý tento zvyšok nestojí ani desatinu z toho, čo by som dostal za ňu.“


  „Fíha,“ hvizdol Kurilla.


  „Zabíjali ste pre pár šupov! Pár mizerných šupov!“


  „Nič iné sa nedalo robiť,“ ohradil sa skúsený zlodej.


  „Nedalo? Nemali ste sa tam nechať chytiť,“ položil album a nervózne začal behať sem a tam po obchode. „Alebo, doriti, keď už sa to stalo, prečo vám nestačilo iba utiecť? Vy ste ho, idioti, zastrelili. Čo to nechápete? Na obyčajnú krádež by sa každý vysral, ale takto po nás pôjdu všetci fízli z mesta.“


  „Spoznal ho!“


  „Čo to trepeš?“ starému najskôr nedošlo, o čom Kurilla hovorí.


  „Že ten starý tuná tohto chumaja spoznal. Vedel aj jeho meno,“ zopakoval mu.


  Lexmann sa zastavil uprostred obchodu a prebodol ho pohľadom. „Ako je to možné?“


  Cítil, ako mu naskakuje husia koža. Všetko sa rúcalo. Posledných pár hodín prežil, akoby všetko okolo neho bolo zahalené v hmle.


  „Nepočuješ ma?“ škriekal. „Ako je možné, že vedel, kto si?“


  „Možno ma niekedy videl,“ strhol sa. „V dome s tou známou paňou, čo som vám hovoril,“ rýchlo spomínal, čo si o nej vlastne vymyslel.


  „Známou?“


  „No, je to vlastne moja taká vzdialená, teda skôr nevlastná teta,“ hneval sa sám na seba, keď sa počul, ako pri tom koktá. Dúfal, že si to Lexmann nevšimol.


  „Ako sa volá?“


  „Tá teta?“ hral o čas.


  „Nie, ty debil, moja stará.“


  „Močková,“ nechcel riskovať. Aj tak by si takto narýchlo žiadne iné priezvisko nevymyslel.


  Lexmann pozrel na Kurillu, potom naspäť naňho. „On však vedel tvoje meno,“ trval na odpovedi.


  „Tak mu ho asi povedala,“ snažil sa zo všetkých síl tváriť, akoby to bola celkom prirodzená vec. „Nevedel som to, ale nie je na tom nič zvláštne. Chodieval som za ňou často, mohla na mňa prísť reč.“


  „Ale prečo si nepovedal, že tam máš tetu? Že ťa v tom dome poznajú? Prečo si, kurva, nepovedal, že poznáš aj jeho?“


  Mlčal.


  „Ojebal si nás,“ zapojil sa Dingo, ktorému to zapaľovalo pomalšie než Lexmannovi, ale zato bol minimálne zoči-voči podstatne nebezpečnejší.


  „Neojebal,“ snažil sa. Začínalo mu tiecť do topánok. „Chcel som len...“ Napadlo mu, že bude lepšie, ak použije menšie zlo.


  Ostala by mu nielen šanca zachrániť si kožu, ale dokonca aj možnosť mať z toho všetkého predsa len prospech. Veď mal stále tú bankovku, a o nej nič nevedeli. Nenapadlo im spájať ho s ňou. Keď dnes odtiaľto vypadne, viac už týchto dvoch neuvidí. Strelí ju, vyplatí dlhy a začne znova niekde úplne inde. Svedomie ho trápiť nemusí. To nech si spytuje ten debil Dingo. On predsa nikoho nezabil.


  „Myslel som,“ jeho hlas znel zrazu oveľa sebaistejšie ako pred pár sekundami, „že takto dostanem väčšiu odmenu. Väčší podiel zo zisku, lebo to bude vyzerať, že som to všetko zistil sám,“ priznal sa. „Vlastne je to aj pravda. Mali sme to ako na podnose. Keby sme sa tam toľko nezdržali, mohlo byť teraz všetko inak,“ vyčítavo pozrel na Dinga.


  „Čo čučíš?“ zareagoval na jeho pohľad.


  „Hovoril som ti predsa, aby sme vypadli.“


  „Ty si mal akurát tak držať hubu. Nesnaž sa to hodiť na mňa,“ zovrel päste.


  Ustúpil o dva kroky nazad. „A na koho iného?“


  Dingo sa ho zjavne chystal udrieť.


  Našťastie zakročil Lexmann. „Nechajte to,“ vrátil sa za pult a znova chytil do ruky album. „Vaše hádky nás zo sračiek nevytiahnu. Teraz musíme začať rozmýšľať.“


  Dingo sa navonok upokojil. Neodpustil si však výhražne zodvihnúť ukazovák.


  Pochopil. Malo to znamenať, že ešte spolu neskončili. Nereagoval. Nechcel ho zbytočne provokovať a navyše, v prípadnej bitke s ním by aj tak nemal ani najmenšiu šancu.


  „Toto musí v každom prípade na nejaký čas zmiznúť. Poriadne zmiznúť a na poriadne dlhý čas. Je vám to jasné?“ podal album Kurillovi. „Vieš, kam s tým.“


  Prikývol.


  Uľavilo sa mu. Minimálne nateraz to vyzeralo, že situácia sa upokojila.


  „A teraz vypadnite. Každý po svojom a už žiadne pičoviny. Nesmieme už urobiť chybu.“


  Nemýlil sa. Mal pocit, že z najhoršieho je vonku.


  „Dnes nechám zavreté, zajtra fungujeme normálne. Akoby sa vôbec nič nestalo.“


  „Prídem na desiatu,“ odpovedal Burkovský.


  Lexmann prikývol. „A ty sa čo najrýchlejšie zbav toho železa,“ ukázal na Dinga.


  „Jasné,“ sľúbil.


  „Aj rukavíc. A poriadne si vydrhni ruku. Tú, ktorou si strieľal. Mydlom a do zbláznenia. Bundu spáľ.“


  „Bundu? Je nová!“ pokúsil sa zaprotestovať.


  „Je ti milších dvadsať rokov basy?“


  „Nestačilo by...“


  „Nie,“ kategoricky trval na svojom. „Sú na nej zvyš ky pušného prachu. Okom ich nevidíš, ale fízli ich  nájdu.“


  Mrmlal, no nedovolil si odporovať.


  Odišli.


  Lexmann za nimi zamkol a zatvoril sa v kancelárii.

  Ubehlo pár týždňov. Pomaly sa upokojil. Fízli sa neukázali. A nielen to. Dozvedel sa, že za vraždu toho starého dokonca zavreli niekoho iného. Najprv to nechápal, potom tomu nechcel veriť, ale bolo to tak. A prečo by aj nie? Veď napokon, tunajší poliši neboli nikdy nič iné ako banda neschopných idiotov.


  Chudák chlapík, napadlo mu popritom, ako sa škodoradostne usmieval.


  Vyzeralo to tak, že oni si kožu zachránili. Tešil sa aj starožitník, no deň za dňom ho začínal mrzieť zmarený zisk. Nechápal, prečo tam tá päťtisícka nebola. Nechápal, prečo sa práve tá z toho poondiateho albumu stratila. Kedy a kam zmizla? Mohol ju starý schovať niekam inam? Pochyboval. Nenašiel jediný dôvod, prečo by to robil. Otázok bolo veľa, odpoveď nenachádzal ani na jednu.


  Zolo prestal robiť. Z ničoho nič. Nič nedal vedieť, jednoducho už sa neukázal. Viac-menej mu nechýbal a dokonca niečo podobné už dávno čakal. Podobné typy ako on nikde dlho nevydržia. Dokázal sa zaobísť aj bez takého hochštaplera. Navyše, Dingo zatiaľ všetko, čo potreboval, stihol v pohode urobiť sám. Obával sa iba toho, že ho nemá pod kontrolou.


  Dlho sedel bez pohnutia. To, čo sa stalo, bol obrovský problém. Život ho naučil byť opatrný. Aj keď to vyzeralo dobre, stále si nesmel pripustiť myšlienku, že majú definitívne vyhraté. Rozmýšľal, či na niečo nezabudol. Na tých dvoch sa spoľahnúť nemohol. Ostávalo mu len dúfať, že ani jeden z nich sa niekedy v budúcnosti niekde nepreriekne.


  Súčasne však čím ďalej, tým viac rozmýšľal nad tým, kde sa vlastne mohol taký jednoduchý plán posrať. Znova a znova sa vracal k tomu, čo mu povedali.


  Náhoda za náhodou, dokopy sa tomu dalo ťažko uveriť. Akoby im všetkým niekto pomáhal. Škrabal sa na holej hlave. Niečo tu nesedelo a on sa pokúšal prísť na to, čo to bolo.


  Dom, známa, tetka, nevlastná tetka, sused, kľúč. Šípil v tom podraz.


  Strávil tými myšlienkami celý deň až do neskorého večera. Ledva sa najedol.


  Sused, kľúč, päťtisícka. Už takmer zaspával.


  Kľúč, päťtisícka... Zrazu mal pocit, že na to došiel.


  „Ten špinavý hajzel,“ zahrešil nahlas napriek tomu, že bol sám.


  Do rána už nezaspal. Nervózny, od hnevu takmer bez seba chodil po dome a nechápal, že na to neprišiel oveľa skôr.

  Burkovského výsluch sa začínal povážlivo preťahovať. Aj ošetrujúci lekár, s ktorým hovorili, keď došli, už počas toho, čo tu sedeli, dva razy nakukol do izby a s veľavravným gestom zaťukal na hodinky. Chceli však využiť, že spolupracoval, a dozvedieť sa čo najviac. Každým dňom sa totiž situácia mohla zmeniť. Možno hneď po prvej návšteve jeho obhajcu.


  Potrebovali ešte pár minút.


  „Dobre, chlapi, ale skutočne už len chvíľu,“ akceptoval doktor posledný raz ich prosebný pohľad a prekontroloval prístroj, na ktorý bol Burkovský napojený. „Potom budem musieť vašu seansu ukončiť. Pre pacienta to začína byť príliš veľká záťaž.“


  Nezdalo sa im, že by na tom bol jeho pacient horšie, než keď za ním prišli, ale boli vďační aj za tých pár minút navyše.


  „Čiže čo bolo ďalej?“ nechcel Machrák márniť čas. „Kde je tá päťtisícka?“ prešiel k tomu, čo v danej chvíli považovali za najdôležitejšie. Čas sa im krátil.


  Burkovský sa nadýchol a prešiel k poslednej fáze príbehu.


  Obaja detektívi sa znova započúvali do jeho rozprávania.


  


  Už štvrtý deň sa bezradný prechádzal po meste a čoraz viac si uvedomoval, že má problém, s ktorým doteraz vôbec nerátal.


  Tri noci prespal u kamaráta. Dnes to vyzeralo tak, že mu neostane nič iné ako to po čase skúsiť doma. Bolo to riskantné. Vedel, že Dželal ho začal znova hľadať. Prešvihol ďalší termín splátky a niečo také mu len tak ľahko neprejde. Vo svojich plánoch rátal s tým, že o takomto čase už bude mať tú poondiatu bankovku dávno predanú, dlhy u Albáncov vyplatené a Dinga s Lexmannom navždy z očí. Všetko však bolo inak.


  U starého podvodníka prestal robiť hneď v ten deň, čo dostali akú-takú zálohu. Pár stovák s prísľubom, že zvyšok im doplatí neskôr. Bolo mu jasné, že žiadne neskôr nebude. Nemal na čo čakať. Jednoducho už neprišiel.


  Nech sa aj poserú, hovoril si v duchu. S tým, čo sa stalo a čo o sebe navzájom vedeli, mohli tak akurát držať hubu a nechať ho ísť. Nič im nebol dlžný. Teda aspoň dovtedy, kým neprídu na to, že tú päťtisícku, kvôli ktorej Lexmann tak vyvádzal, má v peňaženke práve on.


  Lenže presne v tom bol kameň úrazu. Už dávno tam mal namiesto nej mať peknú kôpku stoeuroviek. S niečím takým vopred vôbec nerátal. Teraz nielenže nevedel, kde tú sprostú bankovku predať tak, aby sa o tom Lexmann časom nedozvedel, ale dokonca ani netušil, koľko by si za ňu mal vypýtať.


  Starožitníctva ani nič podobné kvôli starému šmelinárovi neprichádzali do úvahy, a keby to skúsil na burze, riskoval by, že naňho zavolajú policajtov, hneď ako ju ukáže alebo sa o nej čo len zmieni. Vražda jedného z nich sa medzi zberateľmi celkom isto rozšírila rýchlosťou blesku. Navyše, mal dosť rozumu, aby si domyslel, že aj samotní fízli sa na takých miestach teraz budú motať oveľa častejšie ako kdekoľvek inde.


  Ostávalo mu skúsiť to niekde vonku. Keďže po nemecky nevedel pol slova, rozhodol sa pod tlakom okolností predať ju niekde na Morave. Brno bolo prirodzená voľba a pod desaťtisíc eur nepôjde.


  Prešiel centrom Bratislavy. Ulice v lete preplnené terasami a hýriace životom po celý deň až do neskorých nočných hodín mu v tomto ročnom období pripadali tiché, sivé a takmer ľudoprázdne. Schúlený s kapucňou na hlave sa nimi premotal až na Hodžovo námestie.


  Nemal rád zimu. Zima v meste bola pre neho odjakživa nuda. Zastavil sa na zastávke. Mal pocit, že sa rozhodol dobre. V skutočnosti však urobil ďalšiu chybu. Už pekných pár minút sa zabudol obzerať okolo seba.


  „Tak čo, kamarát?“ Znenazdajky ho niekto zozadu plesol po pleci. Bolo to však oveľa silnejšie ako bežné priateľské poštuchnutie.


  Viac než samotný hlas spoznal prízvuk. Bol to Nandy, kosovský Albánec, Dželalov poskok a biletár v Queen´s Pube. Hovorilo sa o ňom, že v tej ich poondiatej vojne pred rokmi vlastnoručne pozabíjal desiatky ľudí. Takmer stŕpol, ako sa zľakol.


  „Dlho sme sa nevideli, pričom si mal dávno prísť.“


  Otočil sa. Pocítil pevné zovretie. Rameno mal ako vo zveráku. „Veď som práve išiel,“ vykoktal zo seba. „Namojdušu, mám k vám namierené.“


  „To však ideš celkom opačným smerom, kamoš. Nezdalo sa, že by ho chcel v najbližšom čase pustiť.


  Na okamih zvažoval možnosť vytrhnúť sa mu a pokúsiť sa utiecť. V neďalekom podchode by možno mal akú-takú šancu sa mu stratiť. Keď musel, vedel byť rýchly. Rozmýšľanie mu však trvalo dlho.


  Na zastávke s kvílením bŕzd prudko zastal čierny bavorák. Za jeho volantom sa ceril Šemi.


  Zo začiatku si týchto dvoch zvykol mýliť. Podobali sa na seba ako vajce vajcu.


  „Dobrý deň, priateľ náš,“ precedil šofér medzi zuby cez stiahnuté okno.


  Premeškal poslednú vhodnú chvíľu na útek.


  „Sadaj!“ Nandy mu surovo pomohol nasadnúť na zadné sedadlo.


  Osamotené dievča a párik dôchodcov stojaci spolu s ním na zastávke sa otočili opačným smerom.


  Pneumatiky prekĺzli na mokrej ceste a luxusné BMW vyrazilo vpred. Až teraz dostal ozajstný strach. Začínalo to poriadne smrdieť. Jednu šancu už mu ten hajzel dal. Premárnil ju. Dočká sa ďalšej? Nebol taký hlúpy, aby si nedomyslel, že so zdravou kožou celkom isto nie.


  Nemýlil sa.


  Odviezli ho priamo do Queensu. Otváralo sa až o šiestej, a tak Nandy odomkol vlastnými kľúčmi. „Dželal!“ zakričal do prítmia podniku.


  Takéto prázdne sa mu tu všetko zdalo oveľa menšie, než keď tu bola víkend čo víkend hlava na hlave.


  Dželal sa ozval zozadu z kancelárie. Rozprávali sa po albánsky.


  Nerozumel ani slovo.


  Keď skončili, Šemi s Nandym sa rozosmiali.


  Podľa ich gestikulácie si domyslel, že Dželal nebude vzadu celkom sám.


  „Sem zalez!“ sotil ho biletár do rohu, takže zapadol za stôl.


  Horúčkovito rozmýšľal, ako sa z toho dostať. Nenašiel však žiadnu možnosť. Zúfalý si uvedomil, že jeho budúci osud leží iba v ich rukách. Chvíľami k nim z kancelárie doľahlo ženské stonanie sprevádzané hlbokým funením. Bolo jasné, čo sa tam odohráva.


  Po pár minútach odtiaľ vyšlo dievča. Bolo mladé, celkom iste nemalo ani osemnásť. Nandy mu odomkol.


  „Večer môžeš prísť,“ rozlúčil sa s ňou medzi dverami.


  Bez slova vybehla von.


  „Ty si zo mňa robíš srandu?“


  Odtrhol pohľad od dverí smerom k baru, kde stál Dželal. Vôbec ho nepočul prichádzať. Šemi s Nandym ho každý z jednej strany postrčili smerom k nemu.


  Počerný štíhly nevysoký Albánec sa mu zblízka zapozeral do očí.


  Sklonil hlavu.


  „Ty vyjebaný skurvysyn, kde sú moje peniaze? Mal si tu s nimi už dávno byť.“


  „Ja som...“ nedopovedal.


  Pravačka zovretá v päsť ho zasiahla priamo do úst. Zlatý pečatný prsteň mu rozsekol pery a vyrazil predné zuby. Pred očami mu vybuchol ohňostroj farebných iskier. Nepadol len vďaka tomu, že ho tí dvaja pridržali. V ústach zacítil nepríjemnú kovovú pachuť krvi a súčasne mal pocit, akoby ich mal plné malých kociek lega.


  Vypľul ich. Chuchvalec krvi, slín a úlomkov zubov sa rozstrekol po dlážke.


  „Prestaň mi tu robiť bordel, ty všivavý hajzel.“ Jeho druhý úder tentoraz smeroval na hruď.


  Solar však, našťastie, netrafil. Dokonca ani poriadne nespevnil zápästie. Takáto rana sa dala vydržať. Napriek situácii, v akej bol, mu prebehlo hlavou, že tento zákerný potkan si podľa všetkého dokáže získať rešpekt akurát tak bodnutím noža do chrbta či nečakaným výstrelom z bezprostrednej blízkosti, ale ako pouličný bitkár alebo dokonca férový boxer by vzhľadom na to, ako udieral, nestál ani za psí grc. Dostať sa s týmto všivavým Škipetárom do ringu, zdemoloval by ho v prvom kole.


  Zaskučal, a keďže ho nechcel vyprovokovať, schválne to prehnal.


  Nandyho však neoklamal. Biletár s bohatými skúsenosťami s bitím a týraním ľudí divadielko ľahko rozpoznal. Teraz ho udrel on.


  Žalúdok mu vyletel až niekam do hrdla. Naplo ho. Nevedel chytiť dych.


  Nasledoval ďalší úder.


  Padol na zem.


  Už ho nikto nedržal. Kopali ho všetci traja.


  Ešte predtým než definitívne odpadol, cítil, ako mu praskajú rebrá. Bolesť však už pomaly odchádzala. Jeho organizmus sa začal brániť šokom. Akoby pred jeho očami kopali do niekoho iného.


  Potom zamdlel.


  Prebral sa, keď ho poliali vodou. „Vstávaj, ty bastard!“


  Chvíľu trvalo, kým si uvedomil, kde je.


  Nandy so Šemim ho postavili na nohy.


  Bol slabý, motala sa mu hlava a podlamovali sa mu kolená. Podopierali ho, aby znova nepadol. Dželal vybral zo škatuľky cigaretu. V ruke držal jeho peňaženku. Počas toho, ako bol v bezvedomí, ho museli prešacovať.


  „Dám ti tri dni na to, aby si mi doniesol prachy,“ povedal Albánec s nezapálenou cigaretou v kútiku úst.


  Mlčal. Jediné, čo chcel, bolo vypadnúť odtiaľto. Tri dni sa mu zdali ako nekonečne dlhý čas. Krásny sen. Teraz ho nezaujímalo, čo bude potom. Zacítil šancu, že sa odtiaľto dostane živý. Napínalo ho. Musel vynaložiť celý zvyšok síl, aby sa na mieste nepovracal.


  Dželal vytiahol z jeho peňaženky necelých tristo eur, ktoré mu ostali z Lexmannovej zálohy, a bez mihnutia oka si ich strčil do vrecka. Potom našiel starú päťtisícku. Zvedavo si ju pozeral. Potom schoval aj tú.


  Od zúfalstva sa takmer rozplakal. Všetko bolo v riti. Znova sa prihlásila bolesť. Zatínal zuby, aby nestonal.


  „Rozumel si? Tri dni, ani hodinu navyše.“ Jeho hlas vnímal, akoby naňho rozprával z veľkej diaľky.


  Kývol. „Rozumiem, tri dni.“ Prekvapilo ho, ako šušle. Spomenul si, že mu pred chvíľou vybil predné zuby.


  „Ak nie, už ti to tak ľahko neprejde,“ uškrnul sa.


  Uvedomil si, že ho každú chvíľu vyhodia von. Rozhodol sa pre zúfalý pokus. „Tá červená stará bankovka, čo som mal v peňaženke...“ skúsil.


  „Čo je s ňou?“ zaujímal sa. Plamienok zapaľovača sa zastavil tesne pred koncom cigarety.


  „Neviem, ako to mám povedať...“ zaváhal. Skutočne nevedel. Bolo mu iba nad slnko jasné, že len čo sa ten primitív dovtípi, akú môže mať cenu, už ju v živote neuvidí.


  Chvíľu sa dokonca pohrával s myšlienkou, že keby mu to povedal, čert ju ber, mohol by mu za ňu aspoň zmazať dlh. Ten nápad však hneď zavrhol. Ten bastard by si bankovku nechal a z jeho dlhu by nezmazal ani cent.


  Mozog mu pracoval na plné obrátky. „Je to naša rodinná pamiatka,“ vymyslel si doslova na poslednú chvíľu. „Mojej matke na nej veľmi záleží. Tá pani, čo je na obrázku, bola vraj naša vzdialená príbuzná.“ Sám seba prekvapil tým, čo mu dokázalo napadnúť.


  Albánec pozeral a zjavne nič z toho, čo mu hovoril, nechápal. Vytiahol bankovku z vrecka a ešte raz si ju dôkladne poprezeral. „Staré koruny? Za tie si tvoja mater už dávno nič nekúpi.“


  „To áno, kúpiť sa za ňu dávno nič nedá. Je to iba rodinná spomienka.“


  „Prečo ju potom vláčiš so sebou ty?“ Čo mu ubralo na rozume, to mu pridalo na ostražitosti. Tá otázka bola vlastne logická.


  „Nesiem ju kamošovi. Sľúbil mi ju zaliať do plexiskla a zarámovať. Mal to byť darček,“ odpovedal prvé, čo mu napadlo. Nakoniec sa mu zdalo, že to neznie zasa tak nedôveryhodne, ako to ešte pred chvíľkou mohlo vyzerať. Ešte stále v sebe živil nádej. „Mojej mame na tej veci veľmi záleží,“ prosíkal.


  Dželalovi sa na tvári objavil úsmev. „Ale prečo by akurát mne malo záležať na tvojej mame? Povedz mi. Prečo?“ V jednej ruke sa pohrával s bankovkou, v druhej so zapaľovačom. „Za to, že vypľula na svet takého bastarda, ako si ty?“


  „Pridám ti k tým peniazom, čo dlhujem, tisícku navyše, keď mi ju dáš, aby som jej ju mohol vrátiť,“ vyhŕkol.


  Ešte ani nedopovedal a už vedel, že neurobil dobre. Ľudia jeho typu boli nevyspytateľní.


  Úsmev zmizol. Cigareta v kútiku sa zachvela. „Keď som ťa zobral do kšeftu, mal som ťa za kamaráta. Aj ty si sa tak tváril,“ prepichoval ho pohľadom. „Ale oklamal si ma. Okradol.“


  Chcel sa mu pokúsiť vysvetliť, že to tak nebolo, ale on ho posunkom ruky zastavil.


  Rozhodol sa teda mlčať.


  „Svoj dlh si doteraz nesplatil a už si taký drzý, že odo mňa chceš ďalšiu láskavosť,“ krútil hlavou na znamenie, že niečo také vôbec nevie pochopiť. „A teraz mi za moju prípadnú ochotu dokonca ponúkaš peniaze? Myslíš si o mne, že som nejaká štetka, čo sa dá kúpiť?“


  Nechápal, že to mohol takto prekrútiť. „Tak som to nemyslel.“


  Ani teraz ho nenechal hovoriť ďalej. Doslova ho zmrazil pohľadom. „Čo ste to, vy Slováci, za ľudí?“ vzdychol.


  Stál pred ním a nevedel, čo má robiť. Ústa mu napuchli a dokaličené rebrá bodavo pichali zakaždým, keď sa nadýchol. Jazykom si ohmatával kýpte po vylomených zuboch.


  „Aby si vedel raz a navždy. Naposledy ti hovorím: mňa si nemôžeš kúpiť,“ na dôvažok pokrútil hlavou. „Ani nikto iný na svete,“ skrútil bankovku do rúrky.


  Chvíľu mal pocit, že sa mu ju chystá podať.


  Nepodal. Namiesto toho škrtol zapaľovačom.


  Až teraz mu došlo, čo chce urobiť.


  Nemýlil sa. Na Dželalovej tvári sa objavil sadistický úškrn.


  „Nie, prosím ťa, nerob to!“ zakričal zúfalo.


  Albánec vložil koniec rúrky do plameňa.


  Rozhorela sa takmer okamžite.


  „Jebem aj tvoju mať,“ pripálil si ňou cigaretu.

  „Doboha, chceš hádam povedať...“


  Po tom, čo ukončili výsluch, vrátili sa do kancelárie, aby Burkovského príbeh prerozprávali ostatným, a ten, kto práve nedokončil otázku a namiesto toho na nich ostal civieť s ústami dokorán od prekvapenia, bol sám Peteraj.


  „Hej,“ prikývol Machrák.


  Väčšinu z toho, čo sa dozvedeli v nemocnici, tlmočil on, Ledecký ho iba z času na čas stručne dopĺňal.


  „Čiže ten negramotný pastier kôz, čo sem dovandroval z bohvie akej psej riti, aby tu predával drogy, tú päťtisícku iba tak spálil?“ Jeho hlas znel tak, akoby tomu stále odmietal uveriť.


  „Nie iba tak. Veď som hovoril, pripálil si ňou cigaretu,“ poopravil ho.


  „Ja sa asi poseriem.“


  Prekvapene naňho pozreli. Komisár nezvykol často používať hrubé výrazy. Aspoň nie pred toľkými ľuďmi naraz.


  V kancelárii ostalo zrazu ticho. Všetci si v hlavách znova a znova premietali, čo práve počuli.


  Zvonka k nim doľahlo zvonenie električky.


  Ako prvý sa ozval Jaroš. „Tomu hovorím nevyspytateľné chodníčky osudu. Mimochodom, je vám jasné aj to, že keď ten prešpekulovaný Burkovský nosil tú bankovku iba tak poprekladanú v obyčajnej peňaženke, že ju tým aj celkom slušne znehodnotil?“


  Zavrteli hlavami.


  „Do obyčajnej peňaženky sa mu ani vzhľadom na svoju veľkosť nemohla v žiadnom prípade zmestiť. Každý záhyb navyše v jej prípade znamená predpokladám pekných pár tisíc dole.“


  Aj Novotná mala čo robiť, aby čerstvú informáciu spracovala. „Taká vzácnosť. Podľa toho, čo som našla na internete a čítala v jednom odbornom časopise, by v našich podmienkach bola prípadná ďalšia objavená päťtisícka v podstate niečo ako numizmatický objav storočia,“ vzdychla a poškriabala sa na poranenom líci, ešte stále prelepenom náplasťou.


  Peteraj vzdychol. „Objav storočia,“ smutne sa usmial. „A nikto z nás ho nakoniec ani nevidel.“


  „V každom prípade však preň boli niektorí ľudia ochotní nielen lúpiť, ale dokonca aj vraždiť,“ zafilozofoval Jaroš.


  „Aby nakoniec po tom všetkom skončil ako popol v popolníku nejakého feťáckeho dílera z Prištiny,“ dokončil Koreis.


  Súhlasili. Bol to naozaj nezvyčajný a poriadne zamotaný príbeh.


  Keby na výsluchu nebol osobne Ledecký, možno by sa Peteraj aj pohrával s verziou, že sa nechali Burkovským oklamať.


  Pozrel naňho. Akoby po tých rokoch, čo spolu robili, vedel čítať jeho myšlienky. „Celý ten prípad je vlastne miestami až ťažko uveriteľná zhoda náhod. Už od samotného začiatku, ale tentoraz som si istý, že sa to celé stalo presne tak, ako nám to Burkovský porozprával.“


  Komisárovi to stačilo. „Chovancovi už ste volali?“


  „Cinknem mu, až tu skončíme.“


  „Vie aspoň to, že vyšla balistika na tú Kurillovu pištoľ?“


  Ledecký prikývol. „Vie.“


  „A ako sa vlastne Burkovský dostal do Lexmannovej chatky?“ opýtal sa Peteraj vzápätí.


  „Prósto mal ščástie,“ napodobil Machrák prízvuk zo starej anekdoty, v ktorej sa jednej postaršej Rusky pýtali, ako sa mohlo stať, že väčšinu života robila prostitútku.


  Zasmiali sa napriek tomu, že vtip poznali.


  Atmosféra sa o poznanie uvoľnila.


  „Ešte v ten istý deň navečer ho odchytil pred domom Kurilla.“


  „Tomu hovorím skutočné šťastie,“ musel uznať Peteraj.


  Machrák sa rozhodol dorozprávať im záverečnú časť výsluchu. „Museli sme sa už ponáhľať. Tlačil na nás doktor, tak sme sa zamerali len na to najdôležitejšie,“ upozornil ich ešte skôr, ako začal.


  Pochopili. Výsluchy v nemocnici absolvoval už každý z nich a v drvivej väčšine prípadov mali rovnaký koniec – lekár povedal stop.


  „Snoril po ňom hneď odvtedy, čo sa Lexmann dovtípil, že tú päťtisícku potiahol z albumu práve Burkovský. Kurilla trpezlivo čakal, kým sa ukáže doma, a vyšlo mu to. Naložil ho do auta a odviezol na chatu. Vzhľadom na to, v akom stave bol po tej priateľskej návšteve u Albáncov, s ním už veľa roboty nemal.“


  O tom nemali dôvod pochybovať.


  Machrák pokračoval. „Tá búda, sami ste videli, je ideálne miesto na to, keď potrebuješ z niekoho niečo dostať. Napríklad aj malé tajomstvo, kde je schovaná jedna stará bankovka.“


  „Predpokladám, že tomu, že zhorela, neveril,“ podo tkol Jaroš.


  „O to viac ho kaličil. Okrem bitky na ňom pálil cigarety, pichal mu ihly pod nechty a poskytoval podobné láskavosti. K tomu, samozrejme, minimum jedla aj vody. Celý ten čas bol pripútaný v pivnici k posteli.“


  „Koľko ho tam držal?“


  „Ani on sám nevie. Po čase stratil predstavu, či je noc alebo deň. Ak by si bol aspoň istý dátumom, kedy ho Kurilla odchytil, tak sme to vyrátali na tri dni. Keďže však nie je, tak pokojne aj štyri.“


  „A prečo sa ho nakoniec rozhodli zabiť?“


  Machrák pokrčil plecami. „Podľa Burkovského to rozhodol Lexmann, keď sa tam bol jediný raz pozrieť. V ten posledný deň. Rovno pred ním vraj Kurillovi povedal, aby to s ním v noci skoncoval. Podľa mňa tomu môžeme veriť.“


  „Ten starý sa nezdá,“ nevydržal iba počúvať Koreis. „Bohvie, čo všetko má za tie roky, čo chodí po svete, za sebou.“


  „V každom prípade je bezcitný ako kameň,“ pripojila sa Novotná.


  Ledecký počkal, kým sa utíšili. „Konali absolútne racionálne. Nič iné ako definitívne sa ho zbaviť im neostávalo,“ povedal rozvážne. „Po tom všetkom už ho nemohli iba tak nechať ísť. V takom stave, v akom bol po Kurillovej vyťažovacej kúre, by bez lekárskej pomoci neprežil. Bolo im jasné, že ak sa dostane do nemocnice, budú odtiaľ okamžite volať políciu. To, že by sa Burkovský dostal do rúk polícii, nemohli v žiadnom prípade riskovať. Mali na krku už jednu vraždu. Mohol a pravdepodobne by aj skutočne začal rozprávať.“


  Nikto ho neprerušil, tak pokračoval v úvahách. „Zabiť ho a dobre zakopať niekde v lese tak, aby ho aspoň zopár rokov nikto nenašiel, bolo pre nich jediné možné riešenie. Dokonca mali čas nájsť si miesto a vopred vykopať hrob.“


  „Čudujem sa, že ho nezastrelil už na chate. Odľahlé je to tam dosť,“ rozmýšľal nahlas Jaroš.


  „Ja nie,“ odporoval mu Ledecký. „Lexmann je dosť chytrý na to, aby vedel, že by sa to dalo len veľmi ťažko urobiť tak, aby tam neostali stopy. Je nesmierne opatrný. Krvné striekance, úlomky kostí, kúsočky mozgu, guľka zarytá niekde v podlahe, hocičo. Ťažko by ich likvidoval, a ani tak by do smrti nemal istotu, že to urobil dokonale. Po živom človeku predsa upraceš lepšie ako po mŕtvole. Navyše, rátajme s tým, že aj pre samotného Kurillu bolo oveľa pohodlnejšie, keď sa Burkovský mohol k svojmu hrobu dotrepať ešte stále po vlastných. Vláčiť bezduché telo zabalené v nejakom vreci je pre jedného poriadna fuška. A Burkovský nie je práve drobček.“


  „To je fakt,“ súhlasil Peteraj.


  Všetko, čo Ledecký povedal, bolo absolútne logické.


  „Takže Lihanovu vraždu môžeme pomaly uzatvoriť. S Burkovského výpoveďou, tou zvyšnou časťou zbierky a pištoľou, ktorú si napriek Lexmannovým príkazom Kurilla nechal, nebudú mať na súde šancu,“ zhodnotil.


  „Mali sme šťastie,“ usmial sa Ledecký.


  „Mali,“ súhlasil komisár. „Tak ako väčšinou, ale išli sme mu oproti a boli sme naň pripravení.“


  „Lepšie by to nepovedal ani kapitán hokejovej reprezentácie,“ podpichol ho Machrák.


  Ledecký sa načiahol za telefónom. Čakal ho dlhý, pravdepodobne nepríjemný hovor s Chovancom.

  Plechová brána leopoldovskej väznice sa zaklapla a on stál vonku. Do očí sa mu zabodli lúče ostrého jarného slnka. Po šere, v ktorom strávil viac ako tri mesiace života, to bola nádherná zmena.


  Zafúkalo.


  Taký istý čas necítil ani vietor. Teraz sa tešil z toho, ako mu podfúklo bundu. Do očí mu vyhŕkli slzy šťastia. Bál sa otočiť. Bál sa, že sa mu to len sníva. Urobil pár krokov. Zrazu si uvedomil, že môže ísť, kam chce. A môže pokojne aj stáť alebo sa rovno rozbehnúť. Môže si robiť, čo mu napadne. Bolo pol tretej poobede. Nikomu by nevedel opísať ten pocit, ale ani nemusel. Nikto ho tu nečakal.


  Ešte pred pár dňami ho právnik pripravoval na najhoršie. „Žiadosť o nahradenie väzby mediačno-probačným dozorom nám zamietli,“ povedal bez akýchkoľvek emócií.


  S každou jeho návštevou začínal čoraz viac nenávidieť spôsob, akým sa vyjadroval.


  „Akú-takú šancu vidím až po siedmich mesiacoch. Ak, samozrejme, dovtedy súd neprijme obžalobu.“


  „Sedem mesiacov?“ takmer odpadol.


  „Potom budú musieť žiadať o predĺženie väzby. S tým, čo majú, myslím si, neuspejú.“


  „Mám tu pre nič za nič sedieť sedem mesiacov?“ od zúfalstva takmer vykríkol. „To už ste sa všetci zbláznili?“


  Advokát pokračoval v rovnakej tónine s rovnako nevzrušeným výrazom v tvári, akoby jeho posledné slová ani nepočul. „Myslím si však, že tú obžalobu stihnú skôr. Nie je to zložitý prípad.“


  „Čo to pre mňa znamená?“


  „Že tu budete, kým sa neskončí súd, ktorý vás definitívne oslobodí.“


  Naspäť do cely sa vrátil ako v mrákotách. Po rozhovore s tým policajtom, čo tu za ním bol, si pomaly začínal robiť nádeje. Aj keď mu nič nesľúbil, vyzeral aspoň tak, že sa pokúša nájsť pravdu. Mal pocit, že mu na nej dokonca ako jednému z mála záležalo.


  Teraz znova padol na dno. Sedem mesiacov. Ešte teda zostávajú štyri. Uvedomil si, ako dlho tu trvá jeden deň. Prvýkrát za ten čas, čo bol tu, pomyslel na to, že by ho súd nakoniec mohol predsa len odsúdiť. Spravodlivosť nemusí vždy zvíťaziť. Po chrbte mu prebehol mráz a prišlo mu zle.


  Ubehli dva dni. A zrazu je všetkému koniec. Len tak, z minúty na minútu. Tak znenazdajky, že sa tomu ešte stále bál uveriť.


  Samotné prepustenie prišlo rýchlo.


  Poobede sedeli za stolom a hrali karty. Rádio po drôte vyhrávalo hity deväťdesiatych rokov a Mundi bol vo výbornej nálade. V súkromnej pošte dostal list od frajerky. Už samotná obálka bohato pokreslená srdiečkami a odtlačkami narúžovaných pier dávala vopred tušiť, že ho čakajú príjemné správy. S námahou si ho prelúskal sám.


  „Dobre sme to napísali, inženierko,“ žiaril, ešte keď miešal karty. „Sľúbila mi, že tento mesiac príde na návštevu.“


  Rozdal.


  Aj oni boli svojím spôsobom radi. Keď mal dobrú náladu, zvyčajne si potom nekrátil dlhú chvíľu tým, že by niekomu z nich robil zle.


  „Škoda, že mi za tú samotku teraz neschvália kontaktnú,“ zosmutnel.


  Zbystrili. Zrejme ich prepadla obava, že medzi nimi už po neviemkoľkýkrát znova začne hľadať bonzáka. Netrvalo to však dlho.


  „Večer jej, inženierko, napíšeme. Chcem, aby si obliekla nejakú krátku sukňu,“ sprisahanecky naňho žmurkol.


  Neubránil sa myšlienke, koľko asi mohol mať lások, alebo čo i len žien na jednu noc, keď sa od svojich pätnástich pohybuje takmer výhradne po krimináloch.


  „Napíšeme,“ sľúbil.


  „Tú najkratšiu, akú má,“ nechal sa Mundi unášať príjemnou predstavou.


  A práve vtedy v reproduktore zapraskalo. „Klimko, zbaľte sa! Sloboda!“


  Od prekvapenia mu takmer prestalo biť srdce. Karty mu vypadli z ruky. Nedokázal uveriť tomu, čo počul. Nevedel, či sa mu to len nesnívalo. Naozaj povedali jeho meno?


  Vedľajšia cela aj cela oproti začali hučať, ako keď domáci futbalový tým strelí gól. Postupne sa pridali ďalšie. Miestny zvyk, ktorý už aj on párkrát zažil. Pomyslel na to, ako zakaždým strašne túžil byť na mieste toho, koho vyvolali. Teraz sedel, ani sa nepohol. Bál sa, či to je naozaj pravda.


  Vyskočili a začali mu gratulovať.


  „Ideš domov, inženierko!“ kričal mu do ucha Mundi a plieskal ho pri tom po ramene. „Budeš mi tu chýbať.“


  Cibuľu si tentoraz zviazal v rekordne krátkom čase. Všetky súkromné veci im tu nechal. Žiadne delenie sa však nekonalo. Tabak, konzervy, šampón, kondicionér, obálky, známky, Mundi starostlivo všetko napchal do svojej skrine. Všetci okolo neho skákali, akoby naozaj mali z jeho prepustenia radosť. Bol to zvláštny, rozporuplný pocit, lebo súčasne si až príliš dobre uvedomoval, že každý z nich by urobil čokoľvek na svete, keby si s ním mohol vymeniť miesto.


  Keď zarachotil kľúč, bol pripravený.


  „Poďme!“


  Aj na svoju poslednú cestu leopodovskými chodbami vyfasoval Fúzača.


  Vrátili mu šaty.


  Holohlavý chlapík, ktorý ich vtedy od neho bral, si ho pamätal. „Tak vidíš, inžinier, máš to za sebou,“ usmial sa. „Ani to toľko netrvalo.“


  Spomenul si na svoj prvý deň a pritom mu napadlo, koľko je tu asi on.


  „Ja už ťahám desiaty rok,“ povedal, akoby vedel, nad čím práve rozmýšľa. „Ešte dva a idem tiež.“


  „To už ti utečie ako voda,“ povedal ako starý mazák. Až sa mu to zdalo smiešne.


  Prezliekol sa. Jeho civilné šaty na ňom viseli, akoby ich zdedil po staršom bratovi. Na opasku chýbali minimálne dve dierky. Až teraz si uvedomil, ako tu schudol.


  Holohlavý medzitým niekam zmizol.


  Chcel sa rozlúčiť, ale nevyšlo to.


  Fúzač ho postrčil von. „Peniaze, doklady a všetky veci, čo vám zaistili pri zadržaní, dostanete na operačnom pri bráne.“


  Pozeral na všetky tie drobnosti, akoby ich videl prvýkrát v živote. Občiansky preukaz, platobná karta, vodičák, karta poistenca, zopár navštíveniek, kľúče, hodinky. Strávil tu tri mesiace, no pripadalo mu to ako večnosť. Všetko toto zrazu bolo ako z celkom iného sveta.


  Nakoniec dostal obálku s peniazmi.


  „Prepočítajte si to!“


  Rýchlo ich prerátal.


  Niečo vyše sedemsto eur. Boli to všetky jeho prostriedky. Prekvapilo ho, ako málo mu zostalo.


  „Strhli vám za stravu a ubytovanie,“ postrehol jeho pochybnosti bachar v operačnom stredisku.


  Nechcel sa pýtať, koľko ani prečo. Chcel čo najrýchlejšie vypadnúť. Ak bude treba, vyrieši to s právnikom. Hneď mu však prebleslo hlavou, z čoho ho vlastne zaplatí.


  Konečne stál vonku. Pozrel na hodinky. Bolo päť minút po pol tretej. Mobil nemal, ten mu zobrali policajti. Vykročil vpred, no nevyznal sa tu. Nevedel ani, či ide správnym smerom, len chcel byť čo najďalej.


  Prvýkrát sa otočil, až keď si bol istý, že je natoľko ďaleko, aby už väznicu nevidel. Prechádzal popri prvých domoch, stretol prvých ľudí. O kus ďalej sa opýtal, ako sa dostane na autobusovú stanicu.


  EPILÓG


  Zima sa končila a práca na oddelení vrážd plynula ďalej svojím roky zabehaným tempom.


  Jaroslav Kurilla sa zo svojho poranenia zotavil natoľko, že ho mohli previezť do väzenskej nemocnice v Trenčíne.


  Starožitník Lexmann sa rozhodol pre útek, ale nemal šancu. Už dva týždne po vydaní európskeho zatykača ho zadržala polícia v Hradci Králové u jeho jedinej príbuznej. V súčasnosti čaká vo vydávacej väzbe na návrat na Slovensko.


  Zoltán Burkovský začal spolupracovať s orgánmi činnými v trestnom konaní a s vidinou zníženia trestu v rámci dohody o vine a treste s dozorujúcim prokurátorom vo svojich výpovediach pred vyšetrovateľom sa v plnej miere priznal a podstatnou mierou pomohol usvedčiť svojich dvoch spolupáchateľov.


  Vychýrený Queen´s Pub zmenil majiteľa. Pre jeho albánskych majiteľov začínala byť pôda na území Bratislavského kraja až príliš horúca, a tak zmizli nevedno kam. Nikoho v meste to netrápilo.


  Komisár Peteraj sa naďalej mohol tešiť zo svojich vnučiek, šéf kriminalistických technikov Weidemann zo svojej zbierky známok a Machrák zo svojej zbierky dobytých ženských sŕdc.


  Jakub Koreis nabral odvahu a napriek tomu, kto bol jej otec, pozval na rande sekretárku zo správy kriminálnej polície Janku Michrínovú. Na jeho prekvapenie súhlasila. Novotná sa z dramatickej situácie, ktorú zažila pri nočnom zatýkaní, rýchlo spamätala, a tak jej táto udalosť nezanechala žiadnu jazvu ani na tvári, ani na duši.


  Ledecký podal inzerát na predaj svojho domu a U Štrngáča strávil dlhý večer s Chovancom. Bola to búrlivá debata. Chvíľami nemala ďaleko od hádky. Po prvej dopitej fľaši vodky sa zhodli na tom, že detektor lži je len obyčajná haraburda, na ktorú sa v žiadnom prípade nedá ani v najmenšom spoľahnúť. V polovici druhej sa už znova objímali ako starí dobrí kamaráti, ktorými koniec koncov už roky boli.

